
UN MESAJ DE ETERNĂ ACTUALITATE 


Sensul vieții, carte apărută în 1933, cu numai patru ani înainte de 
moartea neaşteptată a lui Alfred Adler, survenită ca urmare a unui atac de 
apoplexie care l-a surprins pe una din străzile oraşului scoţian Aberdeen, 
nu departe de hotelul unde se cazase, reprezintă o densă sinteză a întregii 
concepții psihologice şi terapeutice a autorului, pe care — cred că pe 
bună dreptate — am numit-o parapsihanaliză!.. Intr-adevăr, oricât s-ar fi 
„inspirat" Adler din opera lui Sigmund Freud, de unde realmente a preluat 
unele concepte-cheie, el a demonstrat în acelaşi timp o excepțională 
capacitate de asimilare creatoare a acestora, capacitate despre care nu ar 
putea fi vorba în absenţa unui mod personal de a vedea lucrurile şi de a le 
sistematiza, ceea ce presupune investigarea independentă a realității 
umane. Nu numai idei ale lui Freud, ci şi importante idei şi descoperiri 
ale lui Lamarck, Darwin, Nietzsche, Kretschmer, Pavlov, Cannon, Georg 
Simmel, Bergson, dar şi ale behavioriştilor (Watson, Thorndike ş.a.), la 
care Wolfgang Metzger adaugă concepția americană a „educaţiei 
progresive" şi pe aceea a educaţiei „antiautoritare"?, se topesc în aşa- 
numita psihologie individuală profesată cu ardoare de Adler, într-o 
viziune pe cât de originală tot pe atât de judicioasă, asupra omului şi 
destinului acestuia, dar şi în principiile unui instrument de influențare a 
integrării pozitive a omului în societate, în virtutea unei fundamentale 
trebuințe de colectivitate (Not der Gemeinschaft). Pe scurt, adlerismul 
este o teorie şi o practică a învăţului şi dezvăţului, care sfidează limitele 
eredității, fără a le ignora însă. De aici pedagogia sa profund optimistă. 

Dar în adlerism îşi dau mâna nu numai psihologia, sociologia şi 
medicopedagogia (dominată, deşi nu în mod explicit, de teoria 
stereotipului dinamic a lui Pavlov), ci şi o metafizică sui generis, în 
măsura în care omul este privit şi descifrat în inserţiile sale cosmice, ca 
obiect, dar şi ca subiect al unei evoluţii căreia, deocamdată, nu i se 
întrezăreşte punctul terminus. în calitate de factor cosmic, omul are 
menirea de a evita orice individualism patologic şi de a coopera la 
progres, în conformitate cu vectorii generaţi de sentimentul de comuniune 
socială (Gemeinschaftsgefiihl), acea energie psihică superioară proprie 
fiinţei umane nedegenerate de o educaţie lipsită de orizont social, 
sentiment pe care Adler îl consideră a sta la baza tuturor cuceririlor 
culturii şi civilizaţiei. Pentru el solidaritatea umană (Mirmenschlichkeit) 
este câmpul de forțe cel mai prielnic ființării elevate. 


Mesajul filosofic şi etic al cărții lui Alfred Adler este, desigur, de o 
eternă actualitate. Dacă mă simt totuşi obligat să atrag în mod deosebit 
atenția asupra acestui mesaj peren, este pentru că poate niciodată mai 
mult ca astăzi nu a avut loc la noi, prin însăşi forța împrejurărilor, un 
colaps catastrofal al sentimentului de comuniune socială, colaps tradus 
prin pusee de liberalism irațional, anarhic, destructurant. Dincolo de 
opțiunile politice şi religioase, dincolo de coloratura etnică, dincolo de 
starea socială, oamenii au datoria primordială de a colabora eficient unii 
cu alții, pe terenul soluționării marilor probleme care le definesc 
existența. Individul centrifug este o anomalie, o aberaţie, o 
monstruozitate şi de aceea este de înțeles accentul permanent pus de 
Adler pe cultivarea cu predilecție a sentimentului de comuniune socială. 
„Das Individuum in seiner richtigen Entwicklung nur dann weiterkommt 
— reiterează el perseverent —, wenn es als Teil des Ganzen lebt und 
strebt". Acest întreg poate fi familia, colectivul de muncă, patria. Dar şi 
umanitatea în ansamblul ei. Ca membru activ al întregului, individul suie 
către punctul culminant al devenirii sale, afirmându-se ca personalitate. 
Aşadar, psihologia individuală a lui Adler ne deschide o perspectivă 
goetheană, aş spune, într-o direcţie apoteotică. 

Sensul vieții? Să urcăm cu consecvență la înălțimea ființării întru 
solidaritatea umană autentică, eminamente creatoare, mai sus decât 
Turnul Babei al încurcării limbilor şi mai ales al demonicei încurcări a 
religiilor. 


Dr. LEONARD GAVRILIU 


NOTE 


IA se vedea Alfred Adler, Cunoaşterea omului, traducere, studiu 
introductiv şi note de dr. Leonard Gavriliu, Editura Ştiinţifică, Bucureşti, 
1991, pp. 7-11. 

“Wolfgang Metzger, „Einfiihrung" la Alfred Adler, Der Sinn des Lebens, 
Fischer Taschenbuch Verlag, Frankfurt am Main, 1993, p. 15. 3 Afred 
Adler, op. cit., p. 171. 


„Omul ştie mult mai multe decât înţelege". 
A. ADLER 


PREFAŢĂ 


Pe parcursul vieţii mele, în calitate de consilier medical în cazurile 
de tulburări psihice, ca şi în calitate de psiholog şi de educator în şcoală şi 
în familii, am avut în permanenţă ocazia să trec în revistă un foarte vast 
material uman. Mi-am făcut un imperativ riguros din a nu afirma nimic 
care să nu poată fi argumentat şi demonstrat pe baza experienţei mele. Nu 
este de mirare că uneori m-am aflat în contradicție cu opiniile 
preconcepute ale altora care, adesea, nu au observat decât foarte 
superficial destinul oamenilor. Mi-am dat silința să examinez cu sânge 
rece argumentele reale ale altora, ceea ce am putut face cu atât mai lesne 
cu cât nu mă socot legat de nici o regulă strictă şi de nici o prejudecată, 
ba încă şi mai mult, respect principiul: totul poate fi şi altfel (alles kann 
auch anders sein). Unicitatea individului nu se lasă cuprinsă într-o scurtă 
formulă, iar regulile generale pe care le instituie psihologia individuală, 
aşa cum am creat-o eu, nu trebuie să fie decât un mijloc auxiliar care să 
lumineze în mod provizoriu un câmp vizual în care individul concret! îşi 
poate găsi sau nu locul. Această evaluare a regulilor, accentul mai 
puternic pus pe elasticitate şi intuiţie? în sesizarea nuanţelor, mi-a întărit 
mereu convingerea cu privire la forţa creatoare nezăgăzuită a individului 
în prima copilărie şi cu privire la forța sa îngrădită de mai târziu, de 
îndată ce copilul şi-a dat o lege de mişcare sigură pentru viaţa sa. Din 
această perspectivă, care îi lasă copilului o cale liberă spre perfecțiune, 
realizare, superioritate sau evoluţie, pot fi luate în considerare infuențele 
capacităților native, fie la modul general sau omeneşte modificate, 
precum şi influenţele mediului şi educaţiei, ca pietre de construcție din 
care copilul îşi structurează, în joacă, stilul său de viaţă (seinen 
Lebensstil). 

In conştiinţa mea şi-a făcut loc şi o altă convingere. Edificiul 
stilului de viață infantil putea să reziste vieţii, fără a suferi surpături, 
numai dacă era clădit realmente sub specie aeternitatis’. Individul este în 
permanenţă confruntat cu diferite probleme noi, care nu pot fi rezolvate 
nici cu ajutorul reflexelor învăţate (reflexe condiționate), nici cu acela al 
capacităților psihice înnăscute. Ar fi un risc imens să expui încercărilor 


lumii, care ridică mereu probleme noi, un copil dotat cu reflexe învăţate 
sau echipat cu capacităţi înnăscute. Cea mai importantă problemă de 
reținut este aceea a spiritului creator mereu activ, care, într-adevăr, se 
vede silit să rămână pe traiectoria stilului de viață infantil. Aici se 
concentrează tot ceea ce în diferitele şcoli psihologice poartă numele de 
instincte, impulsii, sentimente, idei, acțiuni, atitudine față de plăcere şi 
neplăcere şi, în sfârşit, iubirea de sine şi sentimentul de comuniune 
socială. Stilul de viață dispune de toate formele de expresie, întregul 
primând față de parte. Dacă există o deficiență, ea este de găsit în legea 
de mişcare, în țelul final al stilului de viaţă şi nu într-o expresie parțială. 
Această viziune are şi un al treilea aspect: orice cauzalitate aparentă 
din domeniul vieții psihice îşi are originea în înclinația multor psihologi 
de a-şi prezenta dogmele într-o vestimentație mecanică sau fizică. Le 
serveşte ca termen de comparație când o pompă aspiro-respingătoare, 
când un magnet cu cei doi poli ai săi, când un animal aflat la mare 
strâmtoare, care luptă pentru satisfacerea trebuinţelor elementare. Printr-o 
asemenea optică, se înțelege, nu se văd decât puţine din divergenţele 
fundamentale pe care le dă la iveală viaţa psihică a omului. De când chiar 
fizica s-a retras de pe terenul cauzalităţii, spre a da în schimb cuvântul 
unei probabilități statistice în succesiunea evenimentelor, nu mai avem 
dreptul să luăm prea în serios atacurile la adresa psihologiei individuale, 
care neagă cauzalitatea în domeniul fenomenelor psihice. Ar trebui să fie 
limpede până şi pentru profani că diversitatea cu totul excepţională în 
materie de ratări poate fi „înţeleasă" ca ratare, dar nu concepută cauzal. 
Dacă noi părăsim acum terenul certitudinii absolute, pe care zburdă 
atât de mulți psihologi, nu ne rămâne decât o singură unitate de măsură 
cu care putem măsura un om: reacția sa emoțională în faţa problemelor 
inexorabile ale umanității (seine Bewegung gegenüber den 
unausweichlichen Fragen der Menschheit). Trei probleme ne sunt date în 
mod irevocabil: atitudinea faţă de semeni, profesiunea, dragostea. Toate 
trei, legate între ele prin cea dintâi, nu sunt probleme accidentale, ci 
inevitabile. Ele îşi au originea în raportarea omului la societatea umană, 
la factorii cosmici şi la celălalt sex. Rezolvarea lor are însemnătate pentru 
destinul umanității şi prosperitatea ei. Omul este o parte a întregului. 
Valoarea sa depinde de rezolvarea individuală a acestor probleme. Ne 
putem reprezenta aceste probleme ca pe o temă de matematică ce se cere 
soluționată. Cu cât mai mare va fi greşeala, cu atât mai multe complicaţii 
vor ameninţa pe purtătorul unui stil de viață eronat, complicaţii care par 
să lipsească numai în măsura în care nu este pusă la încercare capacitatea 
sentimentului de comuniune socială. Factorul exogen, perspectiva unei 
însărcinări care cere colaborare şi bună înţelegere cu omul de lângă tine, 
este întotdeauna factorul declanşator al simptomului morbid, al 
dificultăților în educaţie, al nevrozei şi psihonevrozei, al suicidului, al 


crimei, al toxicomaniei şi perversiunii sexuale. 

Dacă aptitudinea deficitară pentru viaţa în comun (die mangelnde 
Fähigkeit zum Mitleben) este astfel dezvăluită, atunci problema care se 
pune nu este una pur academică, ci are însemnătate pentru vindecare: cum 
şi când a fost stăvilită dezvoltarea sentimentului de comuniune socială? 
Căutând incidentele corespunzătoare, se ajunge la perioada primei 
copilării şi la situații care, potrivit experienţei, pot cauza o tulburare în 
dezvoltarea normală. întotdeauna obţinem însă informaţiile o dată cu 
răspunsul greşit al copilului. Examinând mai îndeaproape circumstanţele 
date la lumină, înțelegem că o dată, la o intervenţie justificată, s-a dat un 
răspuns greşit, că altădată, la o intervenţie greşită, s-a dat tot un răspuns 
greşit, şi că a treia oară — caz mult mai rar —, de asemenea la o 
intervenţie greşită, s-a dat un răspuns impecabil, ceea ce ne face să 
înțelegem faptul că în această tendinţă, orientată invariabil către biruință, 
antrenamentul şi-a urmat cursul fără ca influenţele contrare să fi condus 
la abandonarea căii pe care copilul a apucat-o cândva. Educaţia, în 
limitele cele mai largi ale termenului, nu se reduce doar la influențele 
favorabile, ci include şi verificarea exactă a ceea ce modelează puterea 
creatoare a copilului, pentru ca, în caz de modelare eronată, să netezească 
o cale către îndreptare. Această cale mai bună este, în orice caz, 
intensificarea cooperării şi interesului față de ceilalți. 

O dată ce copilul şi-a descoperit propria-i lege de mişcare (sein 
Bewegungsgesetz), atunci în ritmul, temperamentul, activitatea şi, înainte 
de toate, în intensitatea sentimentului de comuniune socială trebuie să fie 
observate manifestări care adesea pot fi recunoscute deja la vârsta de doi 
ani, în mod sigur la cinci ani, în aşa fel încât toate celelalte aptitudini ale 
sale, în unicitatea lor, sunt legate de această lege de mişcare. în scrierea 
de față trebuie să luăm în considerare îndeosebi percepţia aferentă, 
referitoare la felul în care omul se priveşte pe sine şi cum priveşte lumea 
exterioară. Cu alte cuvinte: opinia pe care copilul, iar mai târziu, în 
aceeaşi ordine de idei, adultul, şi-a făcut-o despre sine şi despre lume. 
Această opinie nu se lasă extrasă din cuvintele şi ideile celui supus 
examinării. Toate acestea se găsesc mult prea mult sub vraja legii de 
mişcare care tinde la biruinţă şi, prin urmare, chiar şi în caz de 
autocondamnare, încă mai trag cu coada ochiului spre înălțimi. Mai 
important este faptul că schelăria vieţii (das Ganze des Lebens), pe care 
concret am numit-o stil de viață, copilul şi-o construieşte într-o perioadă 
în care nu dispune nici de un limbaj suficient şi nici de suficiente noțiuni. 
Dacă el continuă să se dezvolte în direcţia aleasă, atunci se dezvoltă pe o 
linie de mişcare care niciodată nu a fost formulată în cuvinte, aşadar este 
inatacabilă de către critică şi se sustrage, de asemenea, şi criticii 
experienţei. Nu putem vorbi aici de ceva refulat în inconştient“, ci mai 
degrabă de ceva neînțeles, care se sustrage înțelegerii. Omul, însă, îi 


vorbeşte expertului prin stilul său de viaţă şi prin atitudinea sa față de 
problemele vieţii, care, pentru rezolvarea lor, cer sentiment de comuniune 
socială. 

Cât despre opinia omului despre sine şi despre lumea exterioară, ea 
poate fi cel mai bine dedusă din sensul pe care acesta îl găseşte vieţii şi 
din sensul pe care îl dă propriei sale vieți. Este la mintea oricui că 
posibila disonanţă față de sentimentul de comuniune socială ideal, faţă de 
vieţuirea în comun, colaborare şi solidaritate umană (Mirmenschlichkeit) 
răzbate aici cu claritate. 

După cum vedem, autorul este destul de modest pentru a nu aspira 
la început decât la un succes parțial, care i se pare suficient de întemeiat 
de propria sa experiență. El îşi asumă cu atât mai bucuros această misiune 
cu cât nutreşte speranţa că, printr-o cunoaştere întrucâtva mai clară a 
sensului vieții, nu numai că se va dezvolta un program ştiinţific de 
cercetare în această direcție, ci va creşte considerabil numărul acelora 
care, cunoscând mai bine sensul vieții, se vor putea înrola să-l slujească. 


NOTE 


! „das einzelne Individuum", în textul original. (Nota trad.) 
* „Einfühlung", în textul original. (Nota trad.) 
* în limba latină, în textul original = din punctul de vedere al 
eternității. (Nota trad.) 
* „von einem etwa gar verdr%ongten Unbewussten reden", în textul 
original. (Nota trad.) 


1. OPINIA DESPRE SINE SI DESPRE LUME 


Este pentru mine în afară de orice îndoială faptul că fiecare om se 
comportă în viaţă de parcă ar avea o opinie precisă cu privire la puterea şi 
capacitățile de care dispune; cu alte cuvinte, el se comportă de parcă de la 
începutul acțiunii i-ar fi clar care sunt dificultățile şi facilitățile cazului 
dat; pe scurt, comportamentul său îşi are originea în opinia sa (sein 
Verhalten seiner Meinung entspringt). Lucrul acesta ne poate mira cu atât 
mai puțin cu cât noi nu suntem în stare să recepționăm prin simțurile 
noastre realitățile, ci doar un tablou subiectiv, o imagine palidă a lumii 
exterioare. „Omnia ad opinionen suspensa sunt". Această propoziţie a lui 
Seneca nu ar trebui uitată în cazul cercetărilor psihologice. Opinia noastră 
cu privire la faptele mari şi importante ale vieții depinde de stilul nostru 
de viață (Lebensstil). Numai acolo unde ne lovim nemijlocit de realități 
care se vădesc a fi în contradicţie cu opinia noastră despre ele suntem 
înclinați, dată fiind experiența nemijlocită, să ne corectăm în detaliu 
viziunea şi să lăsăm să acționeze asupra noastră legea cauzalității, fără a 
ne schimba opinia despre viață. Fie că de piciorul meu se apropie un 
şarpe veninos, fie că doar eu cred că este un şarpe veninos, în realitate 
efectul pentru mine este acelaşi. Copilul răsfăţat se comportă absolut la 
fel în anxietatea sa, fie că el se teme de hoţi de îndată ce mama sa îl lasă 
singur, fie că hoţii au intrat realmente în casă. Oricare ar fi cazul, el 
rămâne la opinia că fără mama nu poate trăi, chiar dacă este contrazis în 
supoziţia sa generatoare de anxietate. Bărbatul care suferă de agorafobie! 
şi care evită strada pentru că are sentimentul şi ideea că solul se clatină 
sub tălpile sale nu s-ar putea comporta altfel dacă, fiind sănătos, solul s-ar 
clătina cu adevărat sub picioarele lui. Hoţul care ocoleşte munca utilă din 
cauză că, fiind nepregătit pentru colaborare, crede în mod eronat că este 
mai lesne să furi, ar putea să manifeste aceeaşi repulsie față de muncă 
dacă aceasta ar fi cu adevărat mai grea decât infracțiunea. Sinucigaşul 
crede că moartea, aşa cum presupune el, este de preferat unei vieți lipsite 
de speranţă. El ar putea să acționeze la fel dacă viaţa ar fi realmente 
lipsită de speranță. Toxicomanului drogul îi aduce o uşurare pe care el o 
preţuieşte mai mult decât o soluţionare onorabilă a problemelor sale de 
viaţă. Dacă ar fi realmente aşa, el ar putea acționa la fel. Homosexualul, 
temându-se de femei, le găseşte neatrăgătoare, dar este ispitit de bărbaţi, a 
căror cucerire îi apare ca un triumf. Totul porneşte în orice moment de la 
o opinie care, dacă ar fi corectă, ar lăsa ca modul lor de a se comporta să 
pară în mod obiectiv justificat. 

lată următorul caz: 
Un avocat, în vârstă de 36 de ani, s-a dezgustat cu totul de 

profesiunea sa. El nu mai are succes şi crede că lucrul acesta se datorează 
faptului că produce în mod vădit o rea impresie asupra puţinilor clienți 
care îl mai caută. El a avut întotdeauna dificultăți în a se apropia de 
ceilalți şi îndeosebi în fața fetelor s-a simțit mereu cuprins de o mare 
timiditate. O căsătorie, pe care el a tergiversat-o peste măsură şi la care a 
consimţit în cele din urmă de-a dreptul cu repulsie, s-a sfârşit după un an 
cu divorțul. în prezent trăieşte retras la părinţi, care trebuie să-l întrețină. 

Copil unic, el a fost răzgâiat de mama sa într-un mod incredibil. 
Aceasta îl ținea pururi sub aripa ei protectoare şi a reuşit să-i convingă, pe 
copil şi pe tată, că fiul ei va ajunge într-o zi un bărbat cu totul eminent, iar 
băiatul trăia cu această idee, care părea să fie confirmată de succesele 
strălucite obținute la şcoală. Ca la majoritatea copiilor răsfăţați, care nu-şi 
pot refuza nici o dorință, masturbarea infantilă a pus o înspăimântătoare 
stăpânire pe dânsul şi l-a expus de timpuriu batjocurii fetelor de la şcoală, 
care i-au descoperit păcatul tainic. El le-a ocolit şi, în izolarea sa, s-a 
dedat la fantazările cele mai triumfătoare contra dragostei şi căsătoriei, 
nesimţindu-se atras decât de mama sa, pe care a dominat-o complet şi la 
care multă vreme şi-a raportat poftele sexuale. Că aşa-zisul complex al lui 
Oedip nu este fundamental? ci un produs artificial negativ al mamelor 
care îşi răsfață copiii, apare cu atât mai clar când băiatul sau adolescentul 
se va vedea înşelat de fete în vanitatea sa exorbitantă, în condiţiile în care 
va fi dezvoltat în el prea puţin interesul social de a se asocia cu alţii, cum 
vedem destul de clar şi în cazul de faţă. Cu puţin timp înainte de 
terminarea studiilor, când se punea pentru dânsul problema unei existente 
independente, a contractat o melancolie, închizându-se din nou în sine. Pe 
când fusese copil, din cauza răsfăţului, se temea de străini şi fugea de ei. 
Mai târziu fugea de colegi şi colege, reacţie care s-a menţinut şi în 
profesia sa, deşi într-o măsură mai mică. 

Mă opresc aici cu expunerea biografică şi trec la fenomenele 
accesorii, la „temeiurile", subterfugiile şi celelalte simptoame prin care el 
îşi „asigura" retragerea. Un lucru este clar: bărbatul acesta nu s-a 
schimbat niciodată în cursul vieţii sale. El a vrut întotdeauna să fie primul 
şi întotdeauna s-a retras atunci când s-a îndoit de succes. Opinia sa despre 
viaţă (pe care noi o putem ghici, dar care pentru dânsul rămânea ascunsă) 
se lăsa cuprinsă în formula: „Deoarece lumea mă frustrează de triumf, mă 
retrag”. Nu se poate nega că el, ca om care îşi vede idealul de perfecţiune 
în triumful asupra altora, a procedat într-un mod absolut corect şi 
inteligent. în legea de mişcare (Bewegungsgesetz) pe care el şi-a dat-o nu 
există nici „rațiune, nici „common sense"?, ci ceea ce am numit „inteli- 
Gent? privată". Oricine, cui viața aceasta i-ar refuza orice valoare, nu ar 
putea să procedeze altfel. 

Similar, dar cu unele expresii de formă diferite şi cu o mai slabă 
tendință de abandonare, se prezintă următorul caz: 


11 


Un bărbat, în vârstă de 26 de ani, a crescut împreună cu doi frați 
preferați de mama sa. El urmărea cu mare gelozie performanțele 
superioare ale fratelui său mai mare. Faţă de mamă el a adoptat foarte de 
timpuriu o atitudine critică, bizuindu-se în aceasta — totdeauna o a doua 
fază în viaţa unui copil! — pe tatăl său. Antipatia sa față de mamă s-a 
extins, curând, ca urmare a unor apucături insuportabile ale bunicii sale şi 
ale unei dădace, asupra întregului sex feminin. Ambiţia sa de a nu fi 
dominat de către o femeie, dar de a-i domina pe de altă parte pe bărbaţi, a 
crescut enorm. El a încercat în toate chipurile să curme superioritatea 
fratelui său. Faptul că celălalt îi era superior în forță fizică, la gimnastică 
şi la vânătoare l-a făcut să urască performanţele corporale. Le-a exclus 
din sfera activităţii sale, după cum era deja pe cale să le excludă şi pe 
femei. Nu-l ademeneau decât performanţele legate de un sentiment al 
triumfului. O vreme a iubit şi adorat o fată, însă de la distanţă. Fetei i-a 
displăcut în mod vădit această atitudine de reținere şi s-a decis pentru un 
altul. Faptul că fratele său se bucura de o căsătorie fericită îl făcea să se 
teamă că nu va fi la fel de norocos şi că va avea din nou de jucat un rol 
mizerabil, cum i se întâmplase în copilărie, față de mama sa. Un exemplu 
din multe altele ne arată cât era el de înclinat să conteste întâietatea 
fratelui. Intr-o zi acesta a adus de la vânătoare o splendidă blană de vulpe, 
de care era foarte mândru. Amicul nostru a retezat în secret vârful alb al 
cozii, ca să scadă din triumful fratelui său. Impulsia sa sexuală luând acea 
orientare care i-a mai rămas după abandonarea femeii, el a devenit 
homosexual. Opinia sa despre sensul vieţii era uşor de descifrat. A trăi 
însemna pentru el: trebuie ca în tot ce întreprind să fiu superior. lar el a 
căutat să atingă acea superioritate eliminând probele care păreau să nu-i 
asigure o reuşită triumfală. Că în relaţiile homosexuale, ca partener, îşi 
atribuia de asemenea victoria, punând-o pe seama puterii sale magice de 
atracție, a fost prima constatare amară pe care am făcut-o în cursul 
convorbirii noastre clarificatoare. 

Și în acest caz putem susține că „inteligenţa privată" este 
netulburată şi că poate cei mai mulți indivizi ar fi păşit pe acelaşi drum 
dacă respingerea din partea fetelor ar fi fost un adevăr efectiv, în realitate, 
tendința pronunțată spre generalizare, ca eroare fundamentală, este 
extrem de frecventă în structura stilului de viață. 

„Plan de viață" („„Lebensplan") şi „opinie" („„Meinung") se 
completează reciproc. Ambele îşi au rădăcina în acea perioadă în care 
copilul este incapabil să-şi formuleze în cuvinte şi noţiuni concluziile 
trăirilor sale, dar în care el deja începe să-şi dezvolte formele generale ale 
comportamentului, pornind de la concluzii neverbale (wor/losen), de la 
întâmplări adesea insignifiante sau de la puternice trăiri afective 
neverbalizate. Aceste concluzii generale şi tendințele corespunzătoare, 
formate într-o perioadă de absenţă a cuvintelor şi noţiunilor, desigur 

atenuate în fel şi chip, continuă să fie active şi mai târziu, când bunul- 
simţ (common sense) intervine mai mult sau mai puţin corectiv, putându-i 
împiedica pe oameni să se bizuie prea mult pe reguli, pe fraze şi principii. 
Aşa cum vom vedea mai departe, această eliberare de încercările excesive 
de obţinere a tutelei şi securității, ca expresii ale unui accentuat sentiment 
de insecuritate şi de inferioritate, o datorăm bunului-simţ potențat de 
sentimentul de comuniune socială. Că acelaşi proces eronat are loc şi la 
animale, vedem şi din următorul fapt, care poate fi observat frecvent: un 
căţeluş fusese dresat să-şi urmeze stăpânul pe stradă. Era destul de 
avansat în această deprindere, când, într-o zi, îi veni ideea să se arunce 
asupra unui automobil în plin mers. A fost azvârlit într-o parte, fără a 
suferi vreo rănire. A fost, desigur, o exprienţă neobişnuită, pentru care nu 
putea să aibă de-a gata o reacţie înnăscută. Cu greu am putea însă vorbi 
de un „reflex condiţionat" dacă aflăm că acel câine a făcut progrese în 
dresajul său, numai că nu mai putea fi dus la locul accidentului. Nu se 
temea de stradă, nici de căruţe, ci de locul întâmplării şi, ca şi unii 
oameni, ajunsese la o concluzie generală: de vină este locul, nu propria sa 
imprudenţă şi lipsa de experienţă. Pericolul te pândeşte întotdeauna în 
acelaşi loc! Acest câine, ca mulți alții, care procedează la fel, rămâne 
ferm la o asemenea opinie, pentru că prin aceasta a obținut cel puţin un 
lucru: acela de a nu mai fi vătămat „în acel loc". 

Structuri similare se găsesc adesea în nevroze, cazuri în care un om 
aflat în faţa unei înfrângeri se teme de pierderea sentimentului 
personalităţii şi se sileşte să se pună la adăpost acceptând şi profitând de 
simptoame somatice sau psihice generate de surescitarea sa psihică greşit 
interpretată ca fiind de nerezolvat, spre a-şi putea aranja retragerea. 

Este clar că noi nu suntem influențați de „realități", ci de opinia 
noastră despre realități. Certitudinea noastră, mai mare sau mai mică, de a 
ne fi formulat opinii care corespund cu realitățile se bazează în întregime, 
îndeosebi la copiii lipsiţi de experiență şi la adulții antisociali, pe o 
experiență pururea deficitară şi pe inerția opiniei noastre, succesul 
acțiunii noastre corespunzând opiniei respective. Că aceste criterii sunt 
adesea suficiente, pentru că raza acţiunii noastre este adesea limitată şi, 
de asemenea, pentru că mici eşecuri şi conflicte pot fi rezolvate fără 
dificultate sau fără osteneală, cu ajutorul altor persoane, este un lucru 
lesne de înţeles şi contribuie la menţinerea durabilă a planului de viaţă o 
dată conceput. Numai eşecurile mai mari constrâng la o mai serioasă 
meditaţie, care însă nu se dovedeşte fecundă decât la oamenii care 
participă laolaltă cu semenii lor la soluţionarea problemelor vieții şi care 
nu urmăresc scopuri personale în direcţia obţinerii superiorității. 

Ajungem astfel la concluzia că fiecare poartă în sine o „opinie" 
despre sine (eine ,„ Meinung" von sich) şi despre îndatoririle vieţii. O linie 
de viaţă (Lebenslinie) şi o lege de mişcare care îl domină fără ca el să le 

înțeleagă, fără ca el să-şi dea seama de ele. Această lege de mişcare îşi are 
originea în spaţiul îngust al copilăriei şi se dezvoltă conform unei opțiuni 
automate de folosire liberă a forțelor native şi a impresiilor provenite de 
la lumea din afară, fără ca acţiunea să poată fi exprimată printr-o formulă 
matematică. Orientarea şi utilizarea cu sens a instinctelor”, a 
„impulsiilor", a impresiilor provenite de la lumea din afară şi de la 
educaţie reprezintă opera artistică a copilului (das künstlerische Werk des 
Kindes), care poate fi înțeleasă nu prin prisma „psihologiei posesiunii", ci 
prin aceea a „psihologiei utilizării”. Tipuri, similitudini, concordante 
aproximative nu sunt adesea decât găselniţe” înlesnite de sărăcia 
limbajului nostru, pentru că ele nu pot exprima simplu nuanțele existente, 
ori sunt consecinţa unei probabilități statistice. Constatarea lor nu trebuie 
să degenereze în instituirea unei reguli; aceasta nu poate conduce 
niciodată la înţelegerea mai aprofundată a cazului individual, ci numai la 
iluminarea unui câmp vizual în care cazul individual trebuie să se 
regăsească în unicitatea sa. Constatarea unui pronunţat sentiment al 
inferiorității, de exemplu, încă nu ne spune nimic despre stilul şi 
caracteristica unui caz individual, nu mai mult decât referirea la vreo 
deficiență de educație sau la situația socială. Acestea se manifestă 
întotdeauna în diferite forme în comportamentul individului faţă de lumea 
exterioară, forme care, datorită interferenţei puterii creatoare a copilului 
ŞI „opiniei" care rezultă din aceasta, au de fiecare dată o amprentă 
individuală. 

Să examinăm câteva exemple schematice care pot să lămurească 
cele de mai sus. Un copil care la naştere suferă de tulburări 
gastrointestinale, aşadar de o inferioritate congenitală a aparatului 
digestiv, dar care nu primeşte alimentul întru totul corespunzător, ceea ce 
abia dacă are loc în mod ideal, va fi uşor condus să acorde un interes 
deosebit hranei şi faţă de tot ce ţine de aceasta“. Opinia sa despre sine şi 
despre viață este prin aceasta tot mai puternic legată de interesul pentru 
alimentaţie, iar mai târziu va fi legată de banii care o fac posibilă, ceea ce, 
desigur, va trebui să fie încă o dată dovedit în cazul individual dat. 

Un copil, pe care mama sa încă de la începutul vieţii l-a scutit de 
orice prestație, deci un copil răsfăţat, rareori va fi dispus, chiar şi mai 
târziu, să-şi ţină singur lucrurile în ordine. Constatând şi alte simptoame 
de acelaşi fel, suntem îndreptăţiți să spunem: el trăieşte cu ideea că totul 
trebuie făcut de ceilalți. Şi aici, ca şi în cazurile care urmează, 
certitudinea necesară a judecății nu poate rezulta decât din confirmări 
ample. Un copil, căruia i s-a dat de timpuriu ocazia de a impune părinților 
propria-i voinţă, va lăsa să se ghicească opinia că el îi poate întotdeauna 
domina în viață pe ceilalți, ceea ce are drept rezultat experienţe contrare 
în lumea exterioară, în aşa fel încât manifestă faţă de aceasta o „atitudine 
şovăielnică" şi, cu toate dorinţele lui, inclusiv dorinţele sexuale, el se 

retrage în familie, fără a executa necesara corectură, în sensul 
sentimentului de comuniune socială. Un copil care, de timpuriu, a fost 
educat ca egal îndreptățit la colaborarea în adevăratul înţeles al 
termenului, corespunzător cu capacitatea sa de efort, se va strădui 
întotdeauna, atâta timp cât nu va fi pus în fața unor cerinţe supraomeneşti, 
să soluţioneze problemele vieții prin prisma opiniei sale despre viaţa 
colectivă adevărată”. 

Astfel, o fată, al cărei tată este incorect şi îşi neglijează familia, îşi 
dezvoltă cu uşurinţă opinia că toţi bărbații sunt la fel, mai ales când 
cunoaşte experiențe similare privind un frate, rude, vecini, ori citeşte 
despre acestea prin romane. Dacă cumva vreun frate este destinat să 
urmeze studii mai înalte sau o profesiune mai de vază, faptul acesta îi 
poate induce uşor ideea că fetele ar fi incapabile sau excluse în mod 
nedreptăţit de la o dezvoltare superioară. Dacă unul dintre copii, într-o 
familie, se simte desconsiderat şi neglijat, lucrul acesta poate avea drept 
consecinţă o intimidare, ca şi cum el ar vrea să-şi spună: „Totdeauna va 
trebui să fiu în urma altora". Sau, bazat pe opinia că şi el este capabil de 
performanţe, va face eforturi ucigătoare, voind să-i depăşească pe toți şi 
nedând pe nimeni nici o para chioară. O mamă, care îşi răsfață peste 
măsură fiul, îi poate inculca ideea că el trebuie să fie pretutindeni în 
centrul atenţiei, pur şi simplu pentru că aşa vrea el, fără să participe în 
mod cinstit la joc. Dacă ea îl critică şi îl sâcâie în permanență şi dacă îşi 
mai şi manifestă preferința pentru un alt fiu, se poate ca acel copil să 
privească cu neîncredere toate femeile, ceea ce poate avea urmări 
incalculabile. Dacă un copil este expus mai multor accidente sau 
îmbolnăviri, el îşi poate forma opinia că lumea este plină de pericole şi se 
va comporta în consecință. Acelaşi lucru se poate întâmpla, cu alte 
nuanţe, dacă familia este în mod tradițional anxioasă şi suspicioasă. 

Se înțelege că toate aceste opinii, extrem de diferite în 
multiplicitatea lor, se pot opune realității şi certitudinilor sociale. Opinia 
eronată a unui om cu privire la sine şi la problemele vieţii se loveşte, mai 
devreme sau mai târziu, de opoziția fermă a realităţii, care cere soluţii în 
sensul sentimentului de comuniune socială. Ceea ce se întâmplă în cazul 
acestei ciocniri poate fi comparat cu un efect de şoc (Schochkwirkung). 
Opinia celui care dă greş, al cărui stil de viață nu rezistă exigenţei 
factorului exogen, nu este prin aceasta dizolvată sau modificată. Aspirația 
către superioritatea personală îşi continuă drumul ei. Nu mai rămâne 
pentru aceasta decât un mic teritoriu, mai mult sau mai puţin restrâns, 
eliminarea scopului care amenință cu o înfrângere a stilului de viață, 
retragerea din faţa problemei pentru a cărei rezolvare lipseşte pregătirea 
corespunzătoare în planul legii de mişcare. Efectul de şoc se manifestă 
însă pe plan psihic şi corporal, devalorizează ultimul rest al sentimentului 
de comuniune socială şi produce toate eşecurile posibile în viață, în timp 

ce îl constrânge pe individ la o retragere, ca în nevroză, ori îl determină să 
se lase să lunece pe toboganul actelor antisociale, ceea ce nu înseamnă 
nicidecum curaj. Este limpede, oricum, că „opinia" stă la baza imaginii 
despre lume a unui om şi că determină ideile, sentimentele, voinţa şi 
actele sale. 


NOTE 


! „Platzangst", în textul original = teamă obsesivă de spaţii 
deschise, de pieţe publice, de stadioane, teamă care uneori se manifestă şi 
la traversarea unei străzi obişnuite, asociindu-se câteodată cu teama de a 
se pierde în mulțime. (Nota trad.) 

? în limba engleză, în textul original = bun-simţ, judecată sănătoasă. 
(Nota trad.) 

? „nur Befunde", în textul original. (Nota trad.) 

4 A se vedea A. Adler, Praxis und Theorie der 

Individualpsychologie, 2. Aufl., München, 1927. 

` Faptul că până şi oamenii care, ani în şir, au frecventat prelegerile 
de psihologie individuală, „înţeleg" prin aceasta societatea prezentă, şi nu 
una sub specie aeternitatis, dovedeşte că pentru dânşii nivelul psihologiei 
individuale este prea înalt. 

2. MIJLOACE ŞI MODALITĂŢI 
PSIHOLOGICE DE STUDIERE 
A STILULUI DE VIATĂ 


Spre a descoperi opinia individului şi a afla cum se raportează el 
față de problemele vieţii, în definitiv spre a descoperi sensul vieții, nici 
un mijloc şi nici o cale nu este, a limine’, de repudiat. Opinia individului 
despre sensul vieţii nu este nicidecum o chestiune fără rost, dat fiind 
faptul că, în ultimă instanță, ea este firul său conducător în planul ideilor, 
sentimentelor şi acțiunii sale. Adevăratul sens al vieții se arată însă în 
rezistenţa pe care o generează modul incorect de a acţiona al individului. 
între aceste două demente date se întinde misiunea instruirii, a educaţiei, 
a psihoterapiei. 

Cunoştinţele noastre despre om ca individ sunt străvechi. Să cităm 
doar câteva izvoare: descrieri de evenimente istorice sau de persoane 
provenind de la popoarele din vechime, Biblia, Homer, Plutarh, toți poeții 
Greciei şi Romei, legendele, basmele, fabulele şi miturile, care toate se 
dovedesc a fi puncte culminante ale cunoaşterii personalității umane. 
Până şi în timpurile mai noi, în principal tot scriitorii au reuşit cel mai 
bine să dea de urmă stilului de viaţă al unui om". Ceea ce ne uimeşte cel 
mai mult în opera acestora este capacitatea lor de a-i face pe oameni să 
trăiască, să acționeze şi să moară ca un tot indivizibil, în cea mai strânsă 
conexiune cu problemele mediului lor vital (Lebenskrds). Nu încape nici 
o îndoială că existau inşi din popor care erau avansați în cunoaşterea 
omului şi care transmiteau urmaşilor experienţa lor. Ceea ce îi distingea 
pe ei şi geniile cunoaşterii omului era, evident, o viziune mai profundă a 
relațiilor motivaţionale ale omului, o capacitate care nu se putea dezvolta 
decât ca urmare a conectării lor la societate şi din interesul pentru 
umanitate. Experienţa mai bogată, înțelegerea mai profundă, viziunea mai 
cuprinzătoare erau răsplata pentru sentimentul lor de comuniune socială. 
Ceea ce nu putea lipsi operei lor pentru a da expresie unor acte 
comportamentale atât de variate şi de imprevizibile, care să fie cu 
aproximaţie înţelese de ceilalți, fără a se fi recurs la măsurare şi cântărire, 
a fost întotdeauna darul deducţiei (die Gabe des Erratens). Numai în 
acest mod au reuşit ei să facă ceea ce se ascundea îndărătul şi între 
expresiile actelor comportamentale: legea de mişcare a individului. Unii 
numesc acest dar mune şi ei cred că este apanajul spiritelor 
superioare. în realitate, acest dar aparţine tuturor oamenilor. Fiecare îl 
utilizează zi de zi în haosul vieţii, în faţa viitorului insondabil. 

Deoarece fiecare problemă care ni se pune, fie ea insignifiantă sau 

uriaşă, este întotdeauna nouă şi întotdeauna diferită, noi ne-am împotmoli 
mereu în noi greşeli dacă am fi constrânşi să o rezolvăm după o schemă, 
ceva de felul „reflexelor condiționate". Această permanentă variabilitate 
îl pune pe om în faţa a noi şi noi cerințe, determinându-l să supună unei 
noi probe o atitudine de care a făcut uz mai înainte. Nici la jocul de cărți 
nu o scoatem la capăt cu „reflexele condiționate". Numai deducția corectă 
(das richtige Erraten) ne ajută să stăpânim problemele. Această deducție 
îl distinge însă cel mai mult pe omul care se implică în jocul vieţii, care 
se implică în societate şi dovedeşte interes pentru soluționarea pozitivă a 
tuturor problemelor umanităţii. Perspectiva viitorului întregii umanități îi 
este proprie şi îl captivează, fie că el examinează istoria omenirii, fie 
destinul unui singur individ. 

Psihologia a rămas o ştiinţă inofensivă până în momentul în care a 
fost preluată de filosofie. în ea şi în antropologia filosofilor găsim 
rădăcinile cunoaşterii ştiinţifice a omului. în diferitele încercări de a 
ordona toate evenimentele într-o cuprinzătoare lege universală nu se 
putea ca individul uman să fie trecut cu vederea. Cunoaşterea unităţii 
tuturor formelor de expresie ale unui individ a devenit adevăr irevocabil. 
Transpunerea la natura umană a legilor tuturor fenomenelor a generat 
diverse puncte de vedere şi o forţă directoare (/enkende Kraft), 
insondabilă şi necunoscută a fost căutată de Kant, Schelling, Hegel, 
Schopenhauer, Hartmann“, Nietzsche şi alţii, forță care a fost numită când 
lege morală, când voinţă, când voinţă de putere sau inconştient. Alături de 
transpunerea legilor universale la fenomenul uman, introspecția a devenit 
şi ea dominantă. Oamenii trebuiau să ne spună ceva despre evenimentele 
psihice şi despre procesele acestora. Această metodă nu a rezistat prea 
multă vreme. Ea s-a compromis pe bună dreptate, deoarece nu era de 
crezut că oamenii puteau face declarații obiective. 

Intr-o eră a dezvoltării tehnice, a luat avânt metoda experimentală. 
Cu ajutorul aparatelor şi al chestionarelor întocmite cu grijă au fost 
organizate examinări care trebuiau să ne dea concluzii asupra funcției 
simțurilor, inteligenţei, caracterului şi personalității. Astfel s-a pierdut 
viziunea asupra unităţii corelative a personalității şi aceasta nu mai putea 
fi întregită decât prin deducție. Teoria eredității, care şi-a făcut apariția 
mai târziu, a găsit că este destul să se demonstreze că posesia 
capacităților este suficientă şi nu utilizarea lor. într-acolo tindea şi teoria 
glandelor endocrine, care s-a limitat la cazurile speciale ale sentimentelor 
de inferioritate şi la compensarea acestora în caz de inferioritate a unor 
organe. O renaştere a psihologiei a avut loc o dată cu apariţia 
psihanalizei, care, prin libidoul sexual, l-a înviorat pe cârmaciul 
atotputernic al destinului omenirii şi le-a zugrăvit oamenilor în mod 
scrupulos grozăviile infernului în inconştient şi păcatul originar în 
„sentimentul de vinovăţie". Neglijarea cerului a fost mai târziu reparată 

prin telul „ideal" al perfecțiunii în psihologia individuală şi prin făurirea 
„Eului ideal". Din partea mea a fost o încercare mai semnificativă de a 
citi printre rândurile textului conştiinţei, un pas înainte în redescoperirea 
stilului de viață, a liniei de mişcare a individului, a sensului vieţii, fără ca 
acest ţel care îi plutea vag în fața ochilor să fie sesizat de autorul 
suprasaturat de metafore sexuale. De asemenea, psihanaliza era extrem de 
ocupată cu lumea copiilor răsfățaţi, aşa încât structura psihică a acestora îi 
apărea mereu ca un clişeu al acestui tip, pe când structura psihică mai 
profundă, ca parte a evoluției umane, îi rămânea ascunsă. Succesul ei 
vremelnic stă în dispoziția unui imens număr de oameni răsfățați de a 
accepta cu dragă inimă ca general omeneşti concepţiile existente ale 
psihanalizei, acceptare înlesnită de propriul stil de viaţă. Tehnica 
psihanalitică era orientată să prezinte cu tenacitate relația cu libidoul 
sexual a unor modalităţi de expresie şi a simptoamelor, făcând ca actele 
omului să apară ca dependente de o inerentă impulsie sadică. Că aceste 
din urmă fenomene constituie un resentiment artificial, indus de copiii 
răsfăţați, a apărut destul de clar în cadrul concepției psihologiei 
individuale. Oricum, psihanaliza ţine seama în mod aproximativ şi 
superficial de factorul evolutiv, deşi în maniera sa pesimistă obişnuită, 
prezentând ideea dorinţei de moarte (die Idee des Todeswunsches) ca pe 
un ţel al împlinirii, ca pe o adaptare nu activă, ci ca pe o stingere în 
expectativă, ca pe o adaptare oricum îndoielnică la cea de a doua lege 
fundamentală a fizicii. 

Psihologia individuală se situează cu totul pe terenul evoluţiei” şi, 
în lumina acesteia, vede în orice strădanie omeneacă o strădanie către 
perfecțiune. Somatic şi psihic, imboldul vital (Lebensdrang) este 
definitiv legat de această strădanie. Pentru facultatea noastră de 
cunoaştere fiecare formă de expresie psihică (Jede seelische 
Ausdrucksform) se prezintă de aceea ca o mişcare care conduce de la o 
minus-situaţie (Minussituation) la o plus-situaţie (Plussituation). Calea, 
legea de mişcare pe care fiecare individ şi-o dă la începutul vieţii, într-o 
libertate relativă a utilizării capacităţilor şi incapacităților sale înnăscute, 
ca şi a primelor sale impresii privind mediul înconjurător variază pentru 
fiecare individ în ceea ce priveşte măsura, ritmul şi orientarea. Pus mereu 
în fața unei perfecțiuni ideale realizabile, individul este perpetuu cuprins 
de un sentiment de inferioritate, fiind impulsionat de acesta. Se cuvine să 
conchidem că orice lege de mişcare umană, privită sub specie aeternitatis 
şi din punctul de vedere fictiv al unei orientări absolute, ne apare ca fiind 
eronată. 

Fiecare epocă culturală îşi formează acest ideal pe măsura ideilor şi 
sentimentelor care îi stau la îndemână. Ca şi azi, nu putem găsi în trecut 
nivelul tranzitor al puterii de înțelegere umane decât în instituirea acestui 
ideal şi suntem îndreptățiți să admirăm la superlativ această putere de 

înţelegere care, pentru o durată de timp incalculabilă, a conceput un ideal 
statornic al vieţii colective a oamenilor. Poruncile biblice „să nu ucizi" şi 
„iubeşte pe aproapele tău" nu vor mai putea să dispară din cugetul şi 
simţirea noastră, ca instanță supremă. Aceste imperative şi alte norme ale 
vieții umane colective, rezultate absolute ale evoluţiei umane înrădăcinate 
în natura umană ca respirația şi ca postura verticală, se pot sintetiza în 
ideea unei societăți umane ideale, considerată aici, dintr-un punct de 
vedere strict ştiinţific, drept cerință şi ţel ale evoluției. Ele îi dau 
psihologiei individuale firul conducător, acel „óc nov oto", etalonul 
după care toate celelalte țeluri şi forme de mişcare contradictorii în planul 
evoluției sunt evaluate drept adevărate sau false. Sub acest aspect, 
psihologia individuală devine o psihologie a valorii (Wer/psychologie), 
aşa cum ştiinţa medicală, promotoarea evoluției, prin cercetările şi 
constatările sale, este ştiinţă estimativă (wertende Wissenschaft). 

Sentimentul de inferioritate, efortul întru biruinţă şi sentimentul de 
comuniune socială sunt piloni ai cercetării în domeniul psihologiei 
individuale şi, prin urmare, nu se poate face abstracţie de ei în examinarea 
unui individ sau a unei mase umane. Realitatea lor poate fi ocolită şi 
răstălmăcită, ea poate fi greşit înțeleasă, se poate încerca despicarea 
firului de păr în patru, dar ea nu poate fi ştearsă cu buretele. Orice 
cercetare corectă a unei personalități trebuie să țină seama, într-un fel sau 
altul, de aceste realităţi, de felul în care personalitatea este structurată de 
sentimentul de inferioritate, de strădania întru biruință (Streben nach 
Überwindung), de sentimentul de comuniune socială. 

Dar aşa cum alte civilizaţii, sub presiunea evoluției, generalizează 
alte reprezentări şi urmează căi greşite, la fel procedează şi fiecare individ 
în parte. Structurarea ideatică şi, legată de aceasta, structurarea afectivă a 
unui stil de viaţă în torentul dezvoltării este opera unui copil. Drept 
măsură a puterii sale îi serveşte capacitatea de realizare 
(Leistungsfăhigkeit) dictată de sentimente şi sesizată în mod aproximativ 
într-un mediu ambiant nicidecum neutru, care numai cu greu reprezintă o 
şcoală pregătitoare pentru viață. Clădind pe o impresie subiectivă, 
conducându-se adesea după succese sau înfrângeri neconcludente, copilul 
îşi făureşte calea şi țelul din perspectiva unei culmi situate în viitor. Toate 
mijloacele psihologiei individuale, care trebuie să conducă la înțelegerea 
personalităţii, ţin seama de opinia individului aflat în căutarea 
superiorității, de intensitatea sentimentului său de inferioritate, precum şi 
de tăria sentimentului său de comuniune socială. La o aprofundare a 
relaţiei dintre aceşti factori vom vedea că ei constituie, laolaltă, substanța 
şi măsura sentimentului de comuniune socială. Examenul are loc ca în 
psihologia experimentală sau ca în medicină care, în unele cazuri, 
efectuează un examen funcțional. Numai că aici viaţa însăşi instituie 
examenul, ceea ce demonstrează profunda legătură a individului cu 

problemele vieţii. Cu alte cuvinte, este imposibil să-l smulgem pe individ 
din interdependența cu viața, mai bine spus din interdependența cu 
societatea. Felul în care el se raportează la societate trădează în primul 
rând stilul său de viaţă. De aceea examenul psihologic experimental, care, 
în cazul cel mai bun, nu ia în seamă decât unele părți ale vieţii, nu ne 
spune nimic asupra caracterului sau măcar asupra viitoarelor performanţe 
în societate. Chiar şi „psihologia configurației" („Gestakpsychologie”) are 
nevoie de completarea prin psihologia individuală, spre a putea să tragă 
concluzii asupra individului în procesul vieţii. 

Tehnica psihologiei individuale de cercetare a stilului de viaţă are 
nevoie de aceea, în primul rând, de o cunoaştere a problemelor vieţii şi a 
cerințelor acestora față de individ. Se va dovedi că soluționarea acestor 
probleme presupune un anumit grad de sentiment de comuniune socială, 
o racordare la ansamblul vieţii, o capacitate de colaborare şi de 
solidaritate umană. Dacă aceste aptitudini lipsesc, se poate observa un 
accentuat sentiment de inferioritate, iar urmările acestuia se văd, în linii 
mari, în „atitudinea şovăielnică" şi în deviaţie. Fenomenele somatice sau 
psihice care apar în acest context le-am numit „complex de inferioritate" 
(„Minderwertigkeitskomplex"). Neadormita aspirație către superioritate 
caută să ascundă acest complex sub masca unui complex de superioritate 
(Uberlegenheitskomplex), care, întotdeauna în afara sentimentului de 
comuniune socială, ținteşte la aparenţa unei superiorităţi personale. Dacă 
ne clarificăm cu privire la toate fenomenele care apar în caz de ratare 
(Versagen), avem de cercetat în prima copilărie cauzele pregătirii 
deficitare. în acest mod reuşim să obţinem o imagine fidelă a stilului de 
viață unitar al unui individ şi să sesizăm în acelaşi timp, în cazul unui 
eşec, gradul de deviere, care întotdeauna se dovedeşte a fi un deficit în 
capacitatea de integrare (ein Mangel an Anschluss fahigkeit). Sarcina care 
revine educatorului, cadrului didactic, medicului, duhovnicului este aceea 
de a întări sentimentul de comuniune socială şi, pe această cale, curajul 
de a exista, prin conştientizarea cauzelor eşecului, prin dezvăluirea 
opiniei incorecte, a sensului eronat al vieții pe care individul l-a substituit, 
aşa încât el să-şi explice sensul pe care viaţa l-a dat oamenilor. 

Această sarcină nu poate fi îndeplinită decât dacă dispunem de o 
cunoaştere în detaliu a problemelor vieţii şi dacă înţelegem influența 
scăderii sentimentului de comuniune socială în complexele de 
inferioritate şi de superioritate, precum şi în toate tipurile de eşec uman. 
Tot aşa, este nevoie de multă experienţă referitoare la fiecare împrejurare 
şi situație care, probabil în copilărie, a împiedicat dezvoltarea 
sentimentului de comuniune socială. Potrivit experienței mele de până 
acum, căile de acces care s-au dovedit cele mai bune în cercetarea 
personalităţii le reprezintă o cuprinzătoare înțelegere a amintirilor din 
copilărie, a poziției copilului în constelația fraților şi surorilor, a 

eventualelor greşeli ale copiilor, a reveriilor şi viselor, precum şi a 
factorilor exogeni declanşatori ai tulburărilor. Toate rezultatele unei 
asemenea cercetări, inclusiv acelea privind atitudinea faţă de medic, nu 
trebuie valorificate decât cu cea mai mare prudenţă, iar ansamblul lor 
dinamic trebuie pus în permanență de acord cu celelalte constatări. 


NOTE 


în limba latină, în textul original = la urma urmei. (Nota trad.) 

? în această privinţă, Nicolae Mărgineanu scrie şi el: „Pătrunderea 
naturii 
umane e una dintre cele mai vii preocupări ale omenirii din toate 
veacurile. Atât în filosofie şi literatură, cât şi în viața practică. Ea e 
începutul înţelepciunii la Socrate şi cheia tragediei la Eschil, misterul 
după care se frământă mintea lui Faust şi leitmotivul din dramele lui 
Shakespeare sau romanele lui Dostoievski, virtutea omului politic şi arma 
cea mai de preț a celui de afaceri. Cunoaşterea omului e, fără îndoială, 
condiția de bază a oricărei încercări umane". (Psihologia persoanei, ediția 
a Ii-a, Editura Universității din Cluj la Sibiu, 1944, p. 3.) 

? Adler se pare că minimalizează o descoperire care nu va putea fi 
niciodată eliminată din ştiinţă. Aşa cum Newton a fost nu negat, ci 
completat de Einstein, aşa şi teoria reflexelor condiționate a lui Pavlov 
rămâne o temelie pe care s-a clădit şi se clădeşte cu succes în continuare, 
inclusiv de către psihanalişti. Chiar şi acel căţelandru (,„junger Hund") al 
lui Adler, aşa cum am şi văzut, ...pavlovizează sui generis! (Nota trad.) 

* Este vorba de Eduard von Hartmann, cunoscut îndeosebi prin a sa 
Filosofie a inconştientului (1869). (Nota trad.) 
5 A se vedea A. Adler, Studie über Minderwertigkeit von Organen. 
€ Concept care ne dovedeşte că Adler a fost influenţat şi de L 
evolution creatrice a lui Henri Bergson. 

3. IMPERATIVELE VIEŢII 


Am ajuns aici la un punct unde psihologia individuală vine în 
contact cu sociologia. Este imposibil să dobândim o judecată corectă 
asupra individului dacă nu cunoaştem structura problemelor sale de viaţă 
şi imperativele generate de acestea. Abia din modul în care individul se 
confruntă cu ele şi din ceea ce se petrece în sine ne vom clarifica cu 
privire la fiinţa sa. Avem de cercetat dacă el se lasă antrenat de curent sau 
dacă şovăie, dacă se opreşte în drum sau încearcă să se furişeze, dacă 
invocă sau caută pretexte, dacă îşi rezolvă problemele sau le lasă 
nerezolvate sau rezolvate doar pe jumătate, ori dacă nu cumva a apucat-o 
pe o cale greşită, dăunătoare societății, spre a dobândi o aparență de 
superioritate personală. 

Dintotdeauna am stăruit asupra subordonării tuturor problemelor 
vieţii la trei mari probleme: viaţa în societate, munca şi iubirea 
(Gemeinschafisleben, Arbeit, Liebe). După cum este lesne de văzut, nu 
sunt deloc probleme accidentale, ci ele ne stau în permanență în față, 
presante şi provocatoare, fără a ne permite cumva vreo sustragere. Căci 
întreg comportamentul nostru față de aceste trei probleme este răspunsul 
pe care noi îl dăm acestora în virtutea stilului nostru de viaţă. Deoarece 
ele sunt strâns legate între ele şi dat fiind faptul că toate trei problemele 
necesită pentru rezolvarea lor corectă o puternică doză de sentiment de 
comuniune socială, este de înțeles că stilul de viață al fiecărui om se 
reflectă mai mult sau mai puțin clar în atitudinea faţă de cele trei 
probleme. Se reflectă mai puțin clar în cazul celor pe care deocamdată 
nu-i preocupă sau pentru care există circumstanţe favorabile, după cum se 
reflectă mai clar în cazul celor care îi impun individului un mai sever 
examen al capacităţii. Probleme ca arta şi religia, când rezolvarea lor 
depăşeşte obişnuitul, au partea lor la cele trei mari probleme. Acestea 
rezultă din legăturile lor indisolubile generate de nevoia de socializare a 
omului, de grija pentru subzistență şi de grija pentru descendenți. Sunt 
probleme ale existenței noastre pe planetă. Omul, ca produs al acestei 
planete, în raporturile sale cosmice, a putut exista şi s-a putut dezvolta 
numai în cadrul societăţii, pe care a sprijinit-o material şi spiritual, prin 
diviziunea muncii şi hărnicie şi prin suficienta reproducere a speciei. în 
evoluția sa el a fost înzestrat somatic şi psihic prin strădania de a-şi 
ameliora aptitudinile fizice şi printr-o mai bună dezvoltare spirituală. 
Toate experienţele acumulate, toate tradițiile, imperativele morale şi 
legile nu au fost decât tentative, bune sau rele, durabile sau fragile, în 
strădania omenirii către superioritate şi către biruirea dificultăților vieții. 
în civilizaţia noastră actuală vedem până unde s-a ajuns, o treaptă desigur 

nesatisfăcătoare faţă de efortul depus. A ajunge de la o minus-situaţie la o 
plus-situație caracterizează atât mişcarea individului cât şi aceea a unei 
mase umane şi ne dă dreptul să vorbim despre un perpetuu sentiment de 
inferioritate atât la individ cât şi la mase. In torentul evoluției nu există 
repaus. Ţelul perfecțiunii ne mână spre înălțimi. 

Dar dacă aceste trei probleme, având drept bază comună interesul 
social, sunt probleme implacabile, atunci este clar că ele pot fi soluționate 
numai de oameni care dispun într-o măsură suficientă de sentimentul 
comuniunii sociale. Este lesne de afirmat că până în ziua de azi 
capacitatea fiecăruia de a obține această dimensiune există, dar că 
evoluția umanității nu este încă destul de înaintată spre a-i imprima 
omului în aşa măsură sentimentul de comuniune socială încât acesta să 
funcționeze automat, ca respiraţia sau ca mersul biped. Este pentru mine 
în afară de orice îndoială că va veni — probabil în viitorul foarte 
îndepărtat — timpul când această treaptă va fi atinsă, în afară de cazul în 
care umanitatea nu va eşua în această evoluție, eventualitate pentru care 
există azi o uşoară bănuială. 

La rezolvarea acestor trei probleme principale ţintesc toate celelalte 
probleme, fie că este vorba de prietenie, camaraderie, interesul față de 
localitatea de baştină! şi ţară, faţă de popor şi omenire, fie de bunele 
maniere, de acceptarea unei funcţii culturale’, de pregătirea pentru 
cooperare — în joc, la şcoală, în ucenicie —, de respectul şi prețuirea 
pentru celălalt sex, de pregătirea fizică şi intelectuală necesară rezolvării 
tuturor acestor probleme, precum şi de alegerea unui partener sexual. 
Această pregătire, corectă sau incorectă, are loc încă din prima zi de la 
naşterea copilului şi este opera mamei care, în dezvoltarea evolutivă a 
dragostei materne, este de la natură partenerul cel mai potrivit în 
socializarea umanistă a copilului”. De la mamă, care stă ca primul seamăn 
la startul dezvoltării sentimentului de comuniune socială, pornesc primele 
impulsuri care îl fac pe copil să se prezinte ca parte din întregul vieții şi 
să caute contactul pozitiv cu lumea înconjurătoare. 

Dificultăţile pot să apară de ambele părți. Din partea mamei atunci 
când, stângace, lipsită de supleţe şi debusolată, ea face dificil contactul cu 
ceilalți, sau când, nepăsătoare, îşi ia sarcina ca pe o bagatelă; sau, cum se 
întâmplă cel mai frecvent, când ea îşi sustrage copilul de la orice 
întrajutorare şi cooperare, îl copleşeşte cu dezmierdări şi drăgălăşenii, 
acționează, gândeşte şi vorbeşte în locul copilului, curmă în el orice 
putinţă de dezvoltare şi îl obişnuieşte cu o lume imaginară care nu este a 
noastră, lume în care pentru copilul răsfățat totul este făcut de alţii. O 
perioadă de timp relativ scurtă este de ajuns pentru a-l fascina pe copil, a- 
| face să se simtă buricul universului şi a-l determina să simtă drept ostile 
toate celelalte situații şi oamenii care 1 se opun. în legătură cu aceasta, nu 
trebuie subestimată multiplicitatea rezultatelor care provin din judecata 

liberă a copilului şi din contribuția forţei sale creatoare libere. Copilul 
foloseşte influenţele din afară spre a le modela după firea sa. în cazul 
răsfățării de către mamă, copilul refuză să-şi extindă sentimentul de 
comuniune socială asupra altor persoane, tinde să se ferească de tatăl său, 
de frații şi surorile sale, precum şi de orice alte persoane care nu îi oferă o 
afecțiune la fel de mare. Lăsându-se antrenat de acest stil de viaţă, nutrind 
ideea că totul poate fi obținut cu uşurinţă, cu ajutor venit din afară, 
copilul devine ulterior mai mult sau mai puţin incapabil de soluționarea 
problemelor vieții şi, când lucrul acesta se întâmplă, fiind nepregătit în 
ceea ce priveşte sentimentul de comuniune socială, el trăieşte o stare de 
şoc, care este depăşită în cazurile uşoare, dar care dăinuie în cazurile 
grave şi îl împiedică să găsească o soluție. Pentru un copil răsfăţat orice 
pretext este bun pentru a determina pe mama sa să se ocupe de dânsul. El 
atinge cât se poate de uşor acest ţel al superiorității dacă se opune 
cultivării funcțiilor sale, fie prin încăpățânare — o dispoziţie care, în 
pofida explicaţiilor date de psihologia individuală, este considerată 
recent, de către Charlotte Bühler, drept un stadiu natural de dezvoltare —, 
fie prin lipsa de interes, care întotdeauna este de înţeles ca un deficit de 
interes social. Alte încercări înverşunate de a deriva explicaţia din 
defectele copiilor, cum ar fi constipaţia sau enurezia, din libidoul sexual 
sau din impulsiile sadice şi de a crede că astfel se descoperă straturi mai 
primitive şi chiar mai profunde ale vieţii psihice, inversează de fapt 
raportul  cauză-efect, deoarece interpretează greşit dispoziția 
fundamentală (Grundstimmung) a unor asemenea copii, trebuința lor 
excesivă de tandrețe, greşindu-se şi în privința faptului că functiile 
evolutive ale organelor sunt în aşa fel privite de parcă acestea ar trebui 
mereu redobândite. Dezvoltarea acestor funcții este un imperativ natural 
al omului şi o achiziție naturală a sa, întocmai cum sunt mersul biped şi 
limbajul. în lumea imaginară a copiilor răsfățați aceste funcții pot fi 
desigur eludate, tot aşa ca şi interdicția incestului, ca semn al voinței de a 
fi răsfățaţi, în scopul exploatării celorlalte persoane sau în scopul acuzării 
şi răzbunării, în cazul în care răsfăţul nu are loc. 

Copiii răsfățați resping de asemenea, în mii de variante, orice 
schimbare a situaţiei care îi satisface. Dacă schimbarea are totuşi loc, se 
pot observa întotdeauna reacţii şi acțiuni potrivnice, care se desfăşoară 
într-o manieră fie activă, fie pasivă. Atac sau retragere, forma depinde în 
cea mai mare parte de gradul de activitate, deci şi de soluția dată situaţiei 
exterioare provocatoare (factorul exogen). Experiențele încununate de 
succes reprezintă mai târziu, în cazuri similare, un model de urmat şi vor 
fi considerate de către unii, datorată unei înțelegeri deficitare, drept 
regresiuni. Alți autori merg încă şi mai departe cu presupunerile lor şi 
încearcă să reducă un complex psihic actual la o achiziţie evolutivă fermă 
şi durabilă, la reziduuri din epocile primitive, ajungând astfel la fantastice 

găselniţe cu privire la concordanța acestora. Cei mai mulți sunt induşi în 
eroare de faptul că formele de expresie umane, îndeosebi atunci când nu 
se ține seama de sărăcia limbajului nostru, prezintă din toate timpurile o 
similitudine. Când toate formele de mişcare umane sunt raportate la 
sexualitate, se recurge de fapt la o altă similitudine. 

Am arătat că copiii răsfățaţi se simt întotdeauna ameninţaţi în afara 
anturajului care îi răsfaţă, de parcă s-ar găsi pe un teritoriu inamic. Toate 
trăsăturile lor de caracter, înainte de toate egoismul şi narcisismul lor 
adesea de neînțeles, trebuie să concorde cu opinia lor despre viaţă. 
Rezultă clar de aici că toate aceste trăsături de caracter sunt produse 
artistice (Kunstprodukte), că ele sunt dobândite şi nu înnăscute. Nu este 
greu de văzut că toate trăsăturile de caracter, contrar concepției aşa- 
numiţilor caracterologi, semnifică relaţii sociale şi îşi au originea în stilul 
de viaţă făurit de copil. Astfel îşi găseşte rezolvarea vechea chestiune 
litigioasă dacă omul este bun sau rău de la natură. Progresul evolutiv de 
nestăvilit al sentimentului de comuniune socială îndreptățeşte ipoteza că 
stabilitatea umanităţii este indisolubil legată de „bunătate" (,„,Gursein"”). 
Ceea ce pare să contrazică progresul acestui sentiment este de considerat 
ca un eşec al evoluţiei şi poate fi redus la erori (Irrtümer), aşa cum şi pe 
vastul teren experimental al naturii a fost dat întotdeauna material 
corporal neutilizat în speciile animale. Caracterologia însă va fi în curând 
obligată să tragă concluzia că acele caractere precum „curajos", „virtuos", 
„leneş", „duşmănos", „perseverent" etc. au a se orienta mereu în raport cu 
lumea noastră exterioară în veşnică schimbare şi că fără această lume 
exterioară pur şi simplu nu ar exista. 

Aşa cum am arătat, există în copilărie şi alte pacoste, cum este 
răsfăţul, care stânjenesc dezvoltarea sentimentului de comuniune socială. 
Luând în considerare aceste obstacole, trebuie să contestăm o lege 
cauzală fundamentală dominatoare, dat fiind faptul că noi vedem în 
efectele acestor obstacole doar un factor amăgitor (ein verleitendes 
Moment), care se exprimă în probabilitatea statistică. Pe de altă parte, nu 
trebuie să trecem niciodată cu vederea diversitatea şi unicitatea 
fenomenului individual (FEinmaligheit der individuellen Erscheinung). 
Acesta este expresia aproape arbitrară a puterii creatoare a copilului, 
expresie care se înscrie în configurația legii sale de mişcare. Acele 
pacoste de care vorbeam sunt neglijarea copilului şi faptul că el are unele 
organe inferioare. Ambii factori, întocmai ca şi răsfățul, abat atenția şi 
interesul copilului de la „vieţuirea în comun" („Mi/leben") şi le îndreaptă 
spre propria sa expunere la risc şi spre propria-i fericire. Că aceasta din 
urmă nu este de asigurat decât în condiţiile unui satisfăcător sentiment de 
comuniune socială, vom demonstra în mod pregnant mai departe. Este 
însă uşor de înțeles că desfăşurarea evenimentelor terestre se opune 
aceluia care este prea puţin în contact şi în consonanţă cu ele. 

Se poate spune că puterea creatoare a copilului este capabilă să 
depăşească, mai bine sau mai rău, cele trei pacoste (Biirden) din prima 
copilărie. Orice succes sau eşec depinde de stilul de viață, de opinia pe 
care omul şi-o face despre viața sa, opinie de cele mai multe ori 
neconştientizată“. In acelaşi mod în care vorbim despre probabilitatea 
statistică a urmărilor acestor trei pacoste, trebuie acum să stabilim că şi 
problemele vieţii, mari sau mici, nu prezintă decât o probabilitate 
statistică, fie ea şi semnificativă, ca probleme de şoc (Schocikfragen) 
pentru atitudinea individului. Este posibil să prezicem cu un oarecare 
grad de certitudine consecinţele pentru individ, în cazul în care el vine în 
contact cu problemele vieţii. Va trebui însă întotdeauna să ne abţinem de 
la concluzii categorice, în primul rând de la concluziile privind o ipoteză 
neconfirmată de consecinţe. 

Faptul că psihologia individuală, spre deosebire de orice altă 
orientare psihologică, poate ghici trecutul în virtutea experienţei sale şi a 
legilor probabilității, este desigur un semn bun în ceea ce priveşte 
fundamentarea sa ştiinţifică. 

Ne vedem acum obligați să examinăm şi acele probleme aparent 
subordonate, spre a vedea dacă şi rezolvarea lor pretinde un sentiment de 
comuniune socială dezvoltat. Aici ne lovim în primul rând de atitudinea 
copilului faţă de tată. Normal ar fi ca interesul față de tată să fie aproape 
egal cu acela față de mamă. Condiţiile exterioare, personalitatea tatălui, 
faptul de a fi răsfăţat de către mamă, precum şi bolile şi dezvoltarea fizică 
dificilă, cazuri în care îngrijirile date de mamă capătă o mare pondere, pot 
să-l distanțeze pe copil de tată, împrejurare care să împiedice extinderea 
sentimentului de comuniune socială. Intervenţiile severe ale tatălui, când 
acesta vrea să împiedice consecințele răsfățului din partea mamei, nu fac 
decât să mărească acesta distanță. Acelaşi rezultat îl are tendinţa adesea 
neconştientizată? a mamei de a atrage copilul de partea ei. Dacă 
predomină răsfăţarea de către tată, atunci copilul se orientează către el şi 
se îndepărtează de mamă. Acest caz este întotdeauna de interpretat ca a 
doua fază în viața unui copil şi ne arată că, prin intermediul mamei sale, 
copilul a trăit o tragedie. Dacă rămâne ataşat de mamă, el se dezvoltă mai 
mult sau mai puţin ca un parazit, aşteptând ca satisfacția tuturor 
trebuinţelor sale, câteodată şi a celor sexuale, să vină de la mama sa. 
Aceasta cu atât mai mult cu cât impulsia sexuală trezită la copii îi găseşte 
pe aceştia într-o dispoziţie în care nu au învăţat să-şi refuze nici o dorință, 
dat fiind faptul că ei aşteaptă întotdeauna din partea mamei satisfacerea 
oricărei dorinţe. Ceea ce Freud a numit complexul lui Oedip, privindu-l 
ca pe baza naturală a dezvoltării psihice, nu este altceva decât unul din 
multiplele simptoame din viaţa unui copil răsfățat, care este jucăria 
dorințelor sale aţâţate. Să nu trecem cu vederea nici faptul că acelaşi 
autor, cu un fanatism imperturbabil, înghesuie toate relațiile copilului cu 

mama sa într-o parabolă, a cărei bază o extrage din complexul lui Oedip. 
De asemenea, se impune să respingem ideea, plauzibilă pentru mulți 
autori, că de la natură fetele sunt ataşate mai mult de tată, după cum 
băieții sunt ataşați mai mult de mamă. Acolo unde lucrul acestea se 
petrece fără ca copilul să fi fost răsfățat, putem vedea o anumită intuiție a 
viitorului său rol sexual, deci a unui stadiu ulterior, în care copilul, într-o 
modalitate ludică, şi de cele mai multe ori fără a pune în mişcare impulsia 
sexuală, se pregăteşte pentru viitor, aşa cum o face şi în cazul altor 
jocuri“. O impulsie sexuală trezită de timpuriu şi aproape de neîmblânzit 
trădează în primul rând un copil egocentric, de cele mai multe ori un 
răsfăţat, care nu-şi poate refuza nici o dorinţă. 

Atitudinea față de fraţi şi surori, considerată şi ea ca problemă, ne 
poate da o anumită idee asupra capacității copilului de a lua contact cu 
semenii (Kontaktfăhigkeit). Cele trei grupe de copii circumscrise mai sus 
îi simt adesea pe ceilalți copii, îndeosebi pe cei mai mici decât ei, ca pe 
un obstacol şi ca pe o îngustare a sferei lor de influenţă. Efectele sunt 
diferite, însă lasă o atât de pronunţată amprentă în perioada de plasticitate 
a copilului încât aceasta este de recunoscut ca o trăsătură de caracter pe 
viaţă, ca sentiment că viața este o permanentă competiție, ca poftă 
nemăsurată de a domina, iar în cazurile cele mai uşoare, ca înclinaţie 
permanentă de a-i considera pe ceilalți drept copii. Mare parte din această 
modelare a copilului depinde de succesul sau insuccesul în competiție. 
Vom identifica întotdeauna, în special la copiii răsfăţați, impresia că ei au 
fost lăsaţi de căruţă de către copii mai mici decât ei. 

O altă problemă este aceea a comportamentului copilului faţă de 
boală şi a atitudinii pe care el o va lua în această privinţă. 
Comportamentul părinților, îndeosebi dacă este vorba de o boală aparent 
gravă, va fi înregistrat numaidecât de copil. Boli ale primei copilării, cum 
sunt rahitismul, pneumonia, tuşea convulsivă, pojarul, scarlatina, gripa 
etc., în cursul cărora copilul trăieşte anxietatea părinților imprudent 
manifestată, pot nu numai să lase impresia că suferinţa este mai gravă 
decât este ea în realitate, ci să genereze obişnuința de a fi răzgâiat peste 
măsură, dându-i copilului sentimentul că reprezintă o valoare imensă, fără 
a fi necesar ca el să coopereze, putându-l de asemenea face pe copil 
bolnăvicios şi înclinat spre tânguială. Dacă o dată cu însănătoşirea 
răsfățul excesiv încetează, avem adesea de-a face cu un copil recalcitrant 
sau pradă unei persistente nostalgii a bolii, el plângându-se de oboseală, 
de lipsă de poftă de mâncare, ori tuşind întruna fără motiv, simptoame 
care nu rareori sunt pe nedrept considerate consecinţe ale bolii. Asemenea 
copii au tendinţa de a cultiva întreaga viață amintirea bolii lor, ceea ce le 
permite să creadă că au dreptul la menajament sau dreptul de a pleda 
pentru circumstanţe atenuante. Nu este de trecut cu vederea faptul că, în 
asemenea cazuri, din cauza contactelor insuficiente cu lumea exterioară, 

are loc o permanentă ridicare de tensiune în sfera afectivă, o exacerbare a 
emoțiilor şi afectelor. 

La un alt examen privind capacitatea sa de cooperare — abstracție 
făcând de felul în care înţelege el să fie util acasă sau de modul în care se 
manifestă la joacă, unde se cere să te comporţi camaradereşte —, este 
supus copilul atunci când intră la grădiniţa de copii sau la şcoală. Acolo 
se poate observa clar capacitatea sa de colaborare. Gradul său de agitație, 
formele sale de opoziţie, ţinerea în rezervă, lipsa de interes, lipsa de 
concentrare şi multe alte acțiuni (Handlungen) „ostile şcolii", cum sunt 
întârzierile, încercările de a tulbura lecțiile, înclinația de a trage chiulul, 
de a pierde mereu rechizitele, de a irosi timpul în loc de a-şi efectua 
temele pentru acasă demonstrează o deficitară pregătire pentru cooperare. 
Procesul psihic în asemenea cazuri este insuficient înțeles dacă nu se 
cunoaşte că aceşti copii, fie că o ştiu, fie că nu, poartă în ei un profund 
sentiment de inferioritate, care se exteriorizează într-un complex de 
inferioritate ce corespunde descrierii de mai sus, manifestându-se sub 
forma timidităţii, a stărilor de agitație, exprimate în tot felul de 
simptoame somatice şi psihice, când nu se manifestă într-un complex de 
superioritate marcat de egoism, de agresivitate, de tendinţa de a strica 
jocul celorlalţi, de lipsa de camaraderie etc. Nici urmă de curaj în toate 
acestea. Chiar şi copiii aroganţi se dovedesc laşi de îndată ce e vorba să 
fie puşi la o treabă utilă. înclinația de a minţi duce la viclenie, iar 
înclinația de a fura îşi face apariția ca o compensație dăunătoare a unui 
sentiment de frustrare. Faptul inevitabil de a-i compara cu copii mai 
destoinici nu aduce nici o ameliorare, ci îi insensibilizează treptat şi 
adesea duce la întreruperea oricărui succes şcolar. Tocmai şcoala este 
aceea care acționează ca un experiment asupra copilului şi indică din 
prima zi gradul capacității de cooperare (Grad der 
Kooperationsfăhigkeit) a copilului. Tocmai şcoala este locul nimerit unde, 
cu înțeleaptă judecată, se procedează la întărirea sentimentului de 
comuniune socială al copilului, aşa încât el să nu părăsească şcoala ca un 
adversar al societăţii. Aceste experienţe m-au determinat sa organizez în 
şcoli consultații de psihologie individuală, spre a-i ajuta pe institutori să 
găsească calea cea dreaptă în educarea copiilor care nu corespund 
aşteptărilor. 

Indiscutabil că şi reuşita la învăţătură depinde în primul rând de 
sentimentul de comuniune socială al copilului şi că acest sentiment ne 
poate da o idee despre viitoarea sa integrare în societate. Problema 
prieteniei, atât de importantă pentru viaţa colectivă de mai târziu, aceea a 
camaraderiei, cu toate trăsăturile de caracter în mod necesar legate de ea, 
fidelitatea, onestitatea, înclinația spre conlucrare, interesul pentru stat, 
popor şi umanitate sunt încorporate în viaţa şcolară şi necesită o cultivare 
competentă. Şcoala are în mână mijloacele de a deştepta şi de a promova 

solidaritatea umană. Dacă institutorului îi sunt clare punctele noastre de 
vedere, el va şti să-i lacă înţeles copilului deficitul său în materie de 
sentiment de comuniune socială, cauzele acestui deficit şi modul de a-l 
apropia de societate prin convorbiri amicale va da roadele aşteptate. în 
cursul unor convorbiri generale cu copiii, el va izbuti să-i convingă că 
viitorul lor şi al umanității depinde de o consolidare a sentimentului 
nostru de comuniune socială şi că marile erori ale vieții noastre — 
războiul, pedeapsa cu moartea, ura de rasă, ura interetnică, precum şi 
nevroza, sinuciderea, crima, beţia etc. — îşi au originea într-un deficit al 
sentimentului de comuniune socială şi că ele sunt de conceput ca nişte 
complexe de inferioritate, ca tentative funeste de a rezolva o situaţie într- 
un mod inadmisibil şi neadecvat. 

Problema sexuală, care în epoca noastră este predominantă, îi poate 
pune în încurcătură pe băieţi şi pe fete. Desigur, nu pe cei care ;iu pornit 
pe calea cooperării. Aceştia, obişnuiţi sa se simtă ca făcând parte dintr-un 
întreg, nu vor păstra niciodată în ei un secret tulburător, fără a le vorbi 
părinților despre acesta sau fără a cere institutorului sfatul. Altfel se 
comportă cei care deja au descoperit in familia lor un element de 
ostilitate. Aceştia, şi mai ales copiii răsfăţaţi, sunt cel mai uşor de 
intimidat şi de sedus prin cuvinte măgulitoare. Procedeul părinţilor în 
ceea ce priveşte informarea sexuală este dat chiar prin convieţuirea lor. 
Copilul va trebui să ştie atât cât are nevoie să ştie şi această informație să- 
i fie mijlocită în aşa fel încât noile cunoştinţe să poată fi bine suportate şi 
asimilate. Nu trebuie ezitat, dar şi graba este inutilă. Este greu să-i 
împiedici pe copii să discute la şcoală despre chestiunile sexuale. Copilul 
independent, orientat spre viitor, se va feri din proprie iniţiativă de 
trivialitate şi nu va crede în prostii. Fireşte că este o mare greşeală să-i 
induci copilului teama de dragoste şi căsătorie, care nu va prinde decât la 
copiii dependenţi, care şi aşa sunt nişte descurajaţi (mutlos). 

Pubertatea, o altă problemă vitală, este privită de către mulți ca un 
mister de nepătruns. Dar şi în această perioadă nu găsim decât ceea ce 
mai înainte dormita în copil. Dacă până acum sentimentul de comuniune 
socială a lipsit, perioada pubertăţii se va desfăşura sub semnul acestui 
deficit. Se va vedea cât se poate de clar în ce măsură este sau nu copilul 
pregătit pentru cooperare. El are acum un spaţiu mai mare de mişcare şi 
are mai multă putere. înainte de toate, el simte nevoia de a demonstra, 
într-o manieră care îi este proprie, şi care i se pare ispititoare, că nu mai 
este copil sau, mai rar, că încă este. Dacă dezvoltarea sentimentului de 
comuniune socială i-a fost stânjenită, atunci o deviaţie antisocială va 
interveni mai clar pe calea eronată pe care a apucat-o. în dorinţa lor de a 
trece drept adulți, mulţi copii adoptă mai degrabă defectele decât calitățile 
adulților, deoarece lucrul acesta li se pare mai lesne de făcut decât să se 
pună în slujba societăţii. Au loc delicte de tot felul, din nou mai lesne de 

făptuit de către copiii răsfățați, deoarece aceştia, obişnuiţi cu satisfacerea 
imediată a poftelor lor, nu pot rezista decât cu greu unei tentaţii oarecare. 
Asemenea fete şi băieți cad cu uşurinţă victime măgulirii sau unei gâdilări 
a vanităţii lor. Extrem de amenințate în această perioadă sunt fetele care 
trăiesc acasă un penibil sentiment de umilinţă şi care pot să creadă în 
valoarea lor numai dacă aud cuvinte care să le flateze. 

Copilul, aflat până acum în spatele frontului, se apropie curând de 
frontul vieţii, unde se va confrunta cu cele trei mari probleme: societatea, 
munca, iubirea. Toate acestea pretind pentru rezolvarea lor un interes 
dezvoltat față de semeni. Pregătirea în acest sens cunoaşte deviații: 
izolarea, mizantropia, neîncrederea, bucuria răutăcioasă faţă de necazul 
altuia, vanitățile de tot felul, susceptibilitatea, stările de iritare la 
întâlnirea cu ceilalți, tracul, minciuna şi înşelătoria, calomnia, dorinţa de 
a domina, maliția şi multe altele. Acela care a fost educat în spiritul 
comuniunii sociale îşi va face uşor prieteni. El va manifesta interes pentru 
toate problemele umanităţii, iar concepţia şi comportamentul şi le va 
orienta potrivit cu utilităţile acesteia. El nu va vâna succesul personal prin 
acțiuni bune sau rele menite să atragă atenţia asupra sa. Viaţa sa în 
societate va fi întotdeauna marcată de bunăvoință, chiar dacă îşi va ridica 
glasul împotriva celor care dăunează societății. Nici măcar omul 
binevoitor nu se poate sustrage câteodată disprețului. 

Scoarța terestră pe care trăim obligă umanitatea la muncă şi la 
diviziunea muncii. Sentimentul de comuniune socială se cizelează aici 
sub forma colaborării în folosul celorlalți. Omul social (der 
Gemeinschaftsmensch) nu se va îndoi niciodată că fiecare este răsplătit 
după munca sa şi că exploatarea vieții şi muncii altuia nu poate favoriza 
niciodată bunăstarea omenirii. La urna urmei, noi, urmaşii, trăim în mare 
parte de pe urma realizărilor străbunilor care au contribuit la binele 
umanității. Marea gândire socială (der grosse Gemeinschaftsgedanke), 
care se exprimă în religii şi în marile curente politice, pretinde pe bună 
dreptate distribuirea optimă a muncii şi a consumului. Când cineva 
fabrică încălțăminte, el se face util celorlalți şi are dreptul la o viață 
îndestulată, la toate avantajele oferite de igienă şi la o bună educație 
pentru descendenții săi. Faptul că el primeşte pentru aceasta bani este o 
recunoaştere a utilității sale într-o perioadă a pieţei dezvoltate. Aşa ajunge 
el la sentimentul valorii sale pentru obşte, singura posibilitate de a-şi 
alina omenescul sentiment de inferioritate. Acela care efectuează o muncă 
utilă trăieşte într-o societate dezvoltată şi o promovează. Această relație 
este atât de puternică încât, chiar dacă nu se meditează întotdeauna asupra 
ei, determină judecata generală asupra hărniciei şi trândăviei. Nimeni nu 
va face din trândăvie o virtute. Dreptul la o subzistență satisfăcătoare 
pentru şomeri, în cazul crizei de supraproducție, este azi general 
recunoscut, ca efect nu al unui potenţial pericol social, ci ca efect al 

dezvoltării sentimentului de comuniune socială. Oricare ar fi schimbările 
pe care viitorul le va aduce în metodele de producţie şi în repartiția 
bunurilor se va impune o mai bună apreciere a forței sentimentului de 
comuniune socială în aceste domenii. 

In ceea ce priveşte iubirea, care este dotată cu satisfacţii corporale 
şi psihice atât de puternice, aici sentimentul de comuniune socială se 
arată a fi făuritorul nemijlocit şi indubitabil al destinului. Ca şi în cazul 
prieteniei, al relației dintre frați sau dintre părinți şi copii, în cazul iubirii 
este vorba de o misiune pentru două persoane (eine Aufgabe für zwei 
Personen), de data aceasta de sex diferit, din perspectiva descendenţei, a 
conservării speciei umane. Poate că nici o problemă nu priveşte atât de 
îndeaproape binele şi prosperitatea individului în colectivitate ca 
problema iubirii. O misiune pentru două persoane are o structură proprie 
şi nu va putea fi rezolvată corect după calapodul unei misiuni pentru o 
singură persoană. Este ca şi cum fiecare din aceste persoane ar trebui să 
se uite în întregime pe sine şi să se dăruiscă în întregime celeilalte, ca şi 
cum doi oameni ar trebui să formeze o singură ființă. Aceeaşi necesitate 
se întâlneşte într-o anumită măsură în prietenie, în dans sau în joc, ori 
într-o muncă unde două persoane folosesc aceeaşi unealtă în unul şi 
acelaşi scop. Fără discuţie că din această structură se cer eliminate 
problemele inegalităţii, îndoiala reciprocă, gândurile şi sentimentele 
ostile. Şi stă în natura iubirii ca atracţia corporală să nu lipsească. Stă de 
asemenea înscris în fiinţă şi în efectul individual al evoluţiei ca atracția 
corporală să influențeze într-o anumită măsură alegerea partenerului, în 
raport cu ascensiunea necesară realizată de umanitate. 

Evoluţia pune astfel sentimentele noastre estetice în serviciul 
dezvoltării umanităţii, prin faptul că, în mod conştient şi inconştient, ne 
lasă să presimţim un ideal mai înalt la partener. Alături de faptul de la 
sine înţeles al egalităţii în dragoste, încă şi azi interpretat de multe ori 
greşit de către bărbat, ca şi de către femeie, este de luat în considerare 
sentimentul de dăruire reciprocă. Acest sentiment de devoțiune este 
adesea greşit înțeles de către bărbaţi, şi încă şi mai greşit înţeles de către 
fete, care îl consideră o subordonare sclavagistă care le înspăimântă 
îndeosebi pe acele fete care, în stilul lor de viaţă, au ajuns la un principiu 
al superiorității egoiste. O deficiență în toate cele trei puncte, adică în 
pregătirea pentru viaţa în doi, în conştiinţa egalităţii” şi în capacitatea de 
dăruire caracterizează toate persoanele al căror sentiment de comuniune 
socială este nesatisfăcător. Dificultatea pe care o întâmpină în această 
problemă îi instigă necontenit la o facilitare a problemei dragostei şi 
căsătoriei, aceasta din urmă, în forma ei de monogamie, fiind desigur cea 
mai bună şi mai activă adaptare la o evoluţie. Structura iubirii (Struktur 
der Liebe), aşa cum am descris-o mai sus, fiind o problemă şi nu punctul 
final al unei dezvoltări, cere în afară de aceasta un deznodământ definitiv, 

pentru eternitate, aşa după cum ea trebuie să se răsfrângă ca eternă în 
copii şi în educaţia acestora, spre binele umanităţii. Neliniştitoare 
perspectivă este aceea care ne face să vedem că nereuşitele şi erorile, că 
deficitul de comuniune socială în planul iubirii pot prilejui excluderea din 
existența eternă de pe acest pământ. O bagatelizare a dragostei, cum 
vedem în promiscuitate, în prostituție, în perversiuni şi în tainiţele 
nudismului, i-ar lua iubirii toată măreția, toată strălucirea şi toată vraja 
estetică. Refuzul de a consimți la o alianță durabilă seamănă îndoiala şi 
neîncrederea între partenerii unei misiuni comune şi îi face incapabili de a 
se dărui unul altuia. Dificultăţi similare, variabile de la caz la caz, pot 
exista, ca semn al unui sentiment de comuniune socială diminuat, în toate 
cazurile de iubire sau căsătorie nefericită, în toate cazurile de ratare a 
funcțiilor pe drept aşteptate, unde numai corectarea stilului de viață mai 
poate aduce o îmbunătăţire. Este pentru mine absolut clar că bagatelizarea 
dragostei, aşadar un deficit al sentimentului de comuniune socială, în 
cazul promiscuităţii, de exemplu, a cauzat invazia bolilor venerice şi a 
dus la nimicirea vieții individului, la nimicirea vieții de familie şi tribale. 
Cum nu se găseşte nicăieri o regulă pe deplin infailibilă, există temeiuri 
de a se vorbi de o dizolvare a legăturii amoroase sau conjugale. Desigur, 
nu oricine este capabil de suficientă comprehensiune încât să poată face 
el însuşi o judecată corectă. De aceea este necesar să încredințăm această 
problemă unor psihologi experimentați, de la care putem aştepta o 
judecată prin prisma sentimentului de comuniune socială. De asemenea, 
problema limitării naşterilor (die Frage der Kinderverhiitung) preocupă 
foarte mult epoca noastră. De când omenirea a împlinit sentința biblică şi 
s-a înmulțit ca nisipul mării, sentimentul comuniunii sociale nu a avut 
decât să-şi atenueze cerința privind o descendență nelimitată. Pe de altă 
parte, dezvoltarea fantastică a tehnicii face de prisos existenţa prea multor 
braţe de muncă. Goana după colaboratori a scăzut considerabil. Situaţia 
socială nu mai incită la o rapidă reproducere. Creşterea extraordinară a 
capacităţii de a iubi* ţine seama mai mult decât înainte de bunăstarea şi 
sănătatea mamei. Progresul civilizației a înlăturat de asemenea granițele 
în ceea ce priveşte capacitatea de educaţie şi de înălțare spirituală a 
femeilor. Tehnica de azi îi permite bărbatului şi femeii să consacre mai 
mult timp culturii, odihnei şi distracției, ca şi educării copiilor, permite o 
extindere a recreaţiei după osteneala muncii, iar în viitorul apropiat acest 
timp de recreaţie încă va mai spori, iar dacă va fi bine folosit, va contribui 
mult la propria prosperitate şi la prosperitatea membrilor familiei. Toate 
aceste lucruri au contribuit să-i dea iubirii, pe lângă funcția sa de 
reproducere, un rol aproape independent, de un înalt nivel, acela de a 
spori fericirea, rol care în mod cert contribuie la binele umanității. Acest 
progres al dezvoltării (Enrwicklungsfortschritt) o dată dobândit, progres 
care îl deosebeşte pe om de animal, nu va putea fi oprit prin legi şi 

formule. Decizia asupra naşterilor va trebui lăsată pe seama femeii, care 
trebuie să fie cât se poate de bine consiliată în acest sens. Cât priveşte 
problema întreruperii artificiale a sarcinii, mama şi copilul trebuie să se 
bucure de o ocrotire maximă, caz în care, făcându-se abstracţie de 
rezoluția medicală, trebuie consultat un psiholog specialist în această 
problemă, capabil să respingă argumentele neesenţiale în favoarea 
întreruperii şi care, dimpotrivă, să dea curs argumentelor serioase, caz în 
care întreruperea va fi efectuată întotdeauna în mod gratuit, într-un 
stabiliment. 

Pentru corecta alegere a partenerului, pe lângă însuşirile fizice şi 
farmec, sunt de luat în considerare şi următoarele aspecte, care trebuie să 
demonstreze un sentiment de comuniune socială suficient de puternic: 

— partenerul să dovedească faptul că ştie să facă să dureze o 
prietenie; 

— să manifeste interes pentru munca sa; 

— să fie capabil de dăruire de sine. 

Desigur, teama de a avea copii poate să aibă cauze egoiste care, orice 
expresie ar lua, se reduc întotdeauna la carenţe ale sentimentului de 
comuniune socială. Este cazul fetei răsfățate care nu vrea să joace în 
căsătorie decât rolul de copil răsfăţat sau care nu se gândeşte decât la 
aspectul ei exterior, temându-se ca sarcina sau naşterea să n-o deformeze; 
este, de asemenea, cazul celei care vrea să rămână fără rivală sau al celei 
care nu s-a căsătorit din dragoste, în multe cazuri, un rol funest în 
funcțiile femeii şi în refuzul sarcinii îl are „protestul viril" („männliche 
Protest”). Această atitudine de protest a femeii faţă de rolul ei sexual, pe 
care am descris-o pentru prima dată sub denumirea de mai sus, 
prilejuieşte multiple tulburări de menstruaţie şi tulburări funcționale în 
sfera sexualităţii, avându-și întotdeauna originea în nemulțumirea faţă de 
rolul sexual care îi revine, rol care deja în familie este conceput ca unul 
de subordonare şi care, în taină sau în mod fățiș, îi acordă femeii un rang 
secundar. Astfel, apariția menstruației în unele cazuri duce la tot felul de 
indispoziţii, exprimate printr-o împotrivire psihică a fetei, ceea ce 
trădează o pregătire deficitară pentru cooperare. „Protestul viril”, în 
multiplele sale forme, între care dorinţa de a fi bărbat, duce la lesbia- 
nism’, este deci de conceput ca un complex de superioritate clădit pe un 
complex de inferioritate: „Nu-s decât fată" („Nur ein Mädchen”). 

In perioada propice iubirii, simultan cu pregătirea deficitară pentru 
profesiune şi viaţa socială, apar şi alte forme de retragere din sfera 
interesului social. Forma cea mai severă este desigur demenţa precoce, o 
izolare aproape totală de cerinţele societății. Aşa cum a arătat Kretschmer, 
această maladie psihică este corelată cu unele inferiorităţi organice 
(Organenminderwertigkeiten). Dovezile sale întregesc descoperirea mea 
cu privire la însemnătatea tarelor organice a începutul vieții, fără ca 

autorul să fi ținut seama de importanţa unor astfel de organe inferioare 
pentru structurarea stilului de viaţă, cum a făcut-o psihologia individuală. 
Prăbuşirea în nevroză, sub presiunea neîncetată a circumstanțelor 
exterioare, care cer pregătirea pentru colaborare, are loc frecvent, ca şi 
sinuciderea, ca retragere absolută, concomitent cu totala condamnare a 
exigențelor vieţii, cu o intenție mai mult sau mai puţin ostilă. 
Alcoolismul, ca truc de a se sustrage pe căi antisociale din faţa unor 
cerinţe sociale, precum şi morfinomania şi cocainomania, sunt tentaţii 
cărora omul lipsit de sentimentul de comuniune socială, fugind de 
problemele societăţii, ori de câte ori acestea 1 se prezintă, numai cu greu 
le poate rezista. Când ai exersat suficient în acest domeniu, înţelegi lesne 
că la asemenea persoane predomină dorința fierbinte de răsfăț şi fuga 
după o viaţă uşoară. Observaţia aceasta este valabilă şi pentru numeroşi 
delincvenţi, la care se vede limpede lipsa sentimentului de comuniune 
socială în activitatea lor, precum şi o lipsă de curaj manifestată încă din 
copilărie. Nu este de mirare că în această perioadă devin vizibile 
perversiunile, atribuite de purtătorii lor de cele mai multe ori eredității, 
deoarece ei, ca mulţi autori, consideră manifestările perverse din copilărie 
ca fiind înnăscute sau dobândite în urma unei experienţe trăite, pe când în 
realitate ele apar pe fondul unei educaţii greşit orientate, fiind întotdeauna 
semnul clar al carenţei sentimentului de comuniune socială, care se 
exteriorizează destul de clar şi în alte laturi ale vieții". 

Alte puneri la încercare ale sentimentului de comuniune socială au 
loc în relațiile conjugale, în domeniul profesional, la pierderea unei 
persoane iubite (caz în care individul este consternat de parcă ar fi pierdut 
întreaga lume, pentru care mai înainte nu arăta nici un interes), la 
pierderea averii, în cazul a tot felul de decepţii, împrejurări în care 
individul răsfăţat se dovedeşte incapabil să concilieze cu întregul situaţia 
tensionată. De asemenea, pierderea unei poziţii nu îi mobilizează pe mulți 
la  solidarizarea în cadrul societății, spre a înlătura împreună 
inconvenientul, ci îi pune în încurcătură şi îi sileşte să acționeze 
împotriva societății. 

Aş vrea să menţionez o ultimă suferinţă: teama de bătrâneţe şi de 
moarte. Acestea nu-l vor înfricoşa pe cel care este sigur de imortalitatea 
sa în chipul copiilor săi şi în recunoaşterea contribuţiei sale la dezvoltarea 
civilizaţiei. Foarte adesea, însă, teama de o ştergere completă în neant 
este prilejuită de o rapidă decădere fizică şi de o zguduire psihică. 
întâlnim adesea femei care exteriorizează superstiții legate de pericolele 
menopauzei. îndeosebi acelea care văd valoarea femeii nu în cooperare, ci 
în tinerețe şi în frumuseţe, suferă în mod neobişnuit, adoptă adesea o 
atitudine de defensivă ostilă, ca şi cum li s-ar fi făcut o nedreptate, intrând 
într-o stare de proastă dispoziţie care se poate amplifica până la 
melancolie. Pentru mine este absolut clar că civilizaţia noastră, la nivelul 

atins până azi, încă nu le-a asigurat bătrânilor (bărbaţi şi femei) spațiul 
care li se cuvine. A le înlesni acest spațiu sau cel puţin a li se da lor înşile 
posibilitatea să şi-l creeze, este dreptul nestrămutat al senectuţii. Din 
păcate la mulţi se manifestă la această vârstă o limitare vizibilă a voinţei 
de a colabora (Willen zur Mitarbeit). Bătrânii îşi exagerează importanța, 
cred că ştiu totul mai bine decât ceilalţi, stăruie în sentimentul frustrări, îi 
incomodează astfel pe ceilalți şi contribuie la crearea acelei atmosfere de 
care poate ei înşişi s-au temut de multă vreme. 

Prin prisma experienţei acumulate şi a unei reflecții binevoitoare, 
calme, fiecăruia trebuie să-i fie limpede faptul că noi suntem puşi 
necontenit la încercare de problemele vieţii şi, potrivit gradului de 
sentiment de comuniune socială de care dispunem, suntem admişi sau 
respinşi. 


NOTE 


|! für Stadt", în textul original. (Nota trad.) 
? um Annahme einer kulturellen Funktion der Organe", în textul 
original. (Nota trad.) 
7 „im mitmenschlichen Erlebnis des Kindes", în textul original 
(Nota trad.) 
* unbekannte", în textul original. (Nota trad.) 
5 „oft unverstandene Hang", în textul original. (Nota trad.) 
"A se vedea, în această privinţă, concepţia lui Karl Groos. (Nota 
trad.) 
7 „Bewusstsein der Gleichwertigkeit", în textul original. (Nota trad.) 
5 „Der stark gesteingerte Grad der Liebesfăhigkeit", în textul 
original. (Nota trad.) 
” Homosexualitate la femei, care, ca şi la bărbaţi, poate cunoaște 
diferite rude şi forme. (Nota trad.) 
1 A. Adler, Das Problem der Homosexualität, Leipzig, 1930. 

4. PROBLEMA RAPORTULUI CORP- 
SUFLET 


Este azi în afară de orice îndoială faptul că tot ceea ce numim corp 
manifestă tendința de a deveni un întreg. în general, din această 
perspectivă, atomul poate fi comparat cu celula vie. Atât atomul cât şi 
celula posedă forțele latente şi manifeste care determină pe de o parte 
suprafețele şi delimitarea, iar pe de altă parte instituie organele interioare. 
Deosebirea esenţială constă, desigur, în metabolismul celulei față de 
capacitatea atomului de a-şi fi suficient lui însuşi (Se/bstgeniigsamrkeit 
desAtmos).. Nici măcar mişcarea în interiorul sau în exteriorul celulei şi 
atomului nu prezintă deosebiri fundamentale. Electronii nu sunt niciodată 
în starea de repaus şi o tendință spre o astfel de stare, cum postulează 
Freud, în a sa concepție privind instinctul morţii, nu este de găsit nicăieri 
în natură. Ceea ce le deosebeşte este procesul de asimilare şi de excreţie 
al celulei vii, de unde rezultă creşterea, conservarea formei, înmulţirea şi 
tendinţa spre o formă finală ideală”. 

Dacă celula vie, indiferent de originea ei, ar fi fost plasată într-un 
mediu ideal, care i-ar fi garantat o eternă şi fără efort autoconservare — 
caz, desigur, de neconceput — ea ar rămâne mereu identică cu sine. Sub 
presiunea dificultăţilor, care în cazurile cele mai simple pot fi gândite ca 
fiind de o natură aproape fizică (nahezu physikalisch), ceea ce numim, 
fără a-l înţelege, procesul vieţii, este constrâns să recurgă la oarecari 
remedii. Dintre miile şi miile de varietăţi existente în natură, cum se vede, 
de exemplu, la amibă, au succedat indivizii mai bine dotați, capabili să 
expună o formă mai hună şi, prin aceasta, să aibă o mai bună adaptare. în 
miliardele de "ni de când există viaţă pe această planetă, evident că a fost 
timp destul pentru ca procesul vieţii să formeze oameni pornind de la cele 
mai simple celule şi, de asemenea, pentru a lăsa să piară miriade de ființe 
vii care nu aveau cum să reziste forței asaltului ambianţei lor. 

In acesta concepție, care îmbină viziunile lui Darwin şi Lamarck, 
„procesul de învăţare" („Lernprozess") trebuie privit ca o tendinţă care, în 
torentul evoluției, menține direcția spre un scop (Men de adaptare la 
cerințele lumii exterioare. 

In acest efort de urmărire a țelului (Zie/strebigkeit), care niciodată 
nu ajunge la un compromis al liniştii, dat fiind faptul că în mod vădit 
cerințele şi problemele impuse de forţele lumii exterioare nu vor găsi 
niciodată o soluție perfectă din partea fiinţelor create de ele, a trebuit să 
se dezvolte acea capacitate pe care noi, având în vedere aspectul sub care 
o luăm în considerare, o numim suflet, spirit, Psyche, rațiune, capacitate 

care include toate celelalte „capacităţi psihice". Şi cu toate că, în ceea ce 
priveşte examinarea procesului psihic, ne mişcăm pe un teren 
transcendental, avem dreptul să afirmăm, dată fiind concepţia noastră, că 
psihicul ca proces al vieţii, aferent la ceea ce includem în acest proces, 
trebuie să prezinte această caracteristică de bază ca şi matricea, anume ca 
însăşi celula vie în care îşi are originea. Această caracteristică de bază 
este de găsit în primul rând în strădania continuă de a tranşa victorios 
cerințele lumii exterioare, de a învinge moartea, de a tinde către o formă 
ideală adecvată acestui scop şi, laolaltă cu celelalte forțe ale corpului, 
pregătite în acelaşi scop în cursul evoluţiei, prin influență şi sprijin 
reciproc, să atingă obiectivul superiorității, perfecțiunii şi securității. Ca 
şi în dezvoltarea evolutivă a corpului, direcția dezvoltării psihice este în 
permanenţă orientată către rezolvarea corectă a problemelor puse de 
lumea exterioară. Orice rezolvare incorectă, ca urmare a unei dezvoltări 
corporale sau psihice inadecvate, arată incapacitatea organismului 
respectiv prin faptul că suferă o înfrângere, înfrângere care poate merge 
până la suprimarea şi exterminarea individului care greşeşte. Procesul 
înfrângerii (Prozess der Niederlage) poate depăşi individul şi pe cei 
apropiaţi lui, dăunând posterităţii, implicând în cele mai mari dificultăţi 
familii, triburi, popoare şi rase. Ca de obicei în procesul evoluţiei, 
biruirea acestor dificultăți poate duce la mari succese, la o mai mare 
putere de rezistenţă. Hecatombele de plante, animale şi oameni reprezintă 
însă jertfa acestui crud proces de autoregenerare. Ceea ce în prezent pare, 
în medie, capabil de rezistenţă, a trecut deocamdată proba care i-a fost 
impusă în acest sens”. Din această concepţie rezultă că în procesul 
corporal avem de-a face cu o năzuință de a menţine corpul, în raport cu 
activităţile acestuia, într-un aproximativ echilibru, spre a putea face față 
victorios cerințelor lumii exterioare, favorizante sau nu. Dacă luăm în 
considerare în mod unilateral acest proces, ajungem la conceperea unei 
„înţelepciuni a corpului"*. Dar procesul psihic este silit şi el să recurgă la 
această înțelepciune, care îl face în stare să rezolve victorios problemele 
puse de lumea exterioară, în favoarea unui echilibru mereu activ corp- 
psihic. De echilibru se îngrijeşte, în anumite limite, treapta evolutivă 
atinsă (die erreichte evolutionăre Stufe), iar de activitate se îngrijesc țelul 
de superioritate fixat în copilărie, stilul de viață, legea de mişcare a 
individului. 

Legea fundamentală a vieţii este de aceea efortul întru biruință 
(Grundgesetz des Lebens ist demnach Uberwindung). Acestuia îi slujesc 
tendinţa de autoconservare, de menţinere a echilibrului corporal şi psihic, 
dezvoltarea somatică şi psihică, precum şi aspirația către perfecțiune 
(Streben nach Vollendung). 

In tendința de autoconservare sunt incluse înţelegerea şi evitarea 
pericolelor, reproducerea sexuală ca o cale evolutivă de dăinuire a unei 

părți corporale dincolo de moartea personală, colaborarea la dezvoltarea 
umanității, domeniu în care spiritul colaboratorului este nemuritor, 
precum şi productivitatea socializată a tuturor celor care au contribuit la 
țelurile menționate. 

Miraculoasa operă a evoluţiei apare în modul în care corpul se 
străduieşte în permanenţă să conserve, să întregească şi să substituie în 
acelaşi timp toate componentele de importanță vitală. Coagularea 
sângelui, garantarea în linii mari a metabolismului apei, zahărului, 
calciului, albuminelor, regenerarea sângelui şi a ţesuturilor, acțiunea 
coordonată a glandelor endocrine sunt produse ale evoluției şi 
demonstrează puterea de rezistenţă a organismului în faţa nocivităților din 
exterior. Menţinerea şi creşterea acestei puteri de rezistenţă este 
consecinţa unui vast amestec de sânge, datorită căruia defectele sunt 
diminuate, iar avantajele pot fi reținute şi amplificate. Socializarea 
oamenilor, colectivitatea au intervenit şi în această privință în mod 
benefic. Excluderea incestului nu a fost, prin urmare, cu totul de la sine 
înțeleasă în aspiraţia către colectivitate (Streben nach Gemeinschaft). 

Echilibrul psihic este în permanență ameninţat. în aspirația sa către 
perfecțiune omul este mereu pus în mişcare pe plan psihic şi sesizează 
fragilitatea sa față de țelul desăvârşirii. Numai sentimentul de a fi atins un 
nivel satisfăcător în strădania de a sui îi poate da sentimentul liniştii, al 
valorii, al fericirii. în clipa următoare țelul său îl împinge şi mai departe. 
Acum devine clar că a fi om înseamnă a avea un sentiment de 
inferioritate care te propulsează perpetuu către efortul întru biruinţă”. 
Direcţia biruinţei dorite este la fel de diversă ca şi obiectivul perfecțiunii 
dorite. Cu cât mai profund este trăit sentimentul de inferioritate, cu atât 
mai impetuoasă va fi goana după efortul întru biruință (Drang zur 
Überwindung) şi cu atât mai puternică agitația emoțiilor. Iureșul 
sentimentelor, emoţiilor şi afectele nu rămâne însă fără efect asupra 
echilibrului somatic. Corpul, pe căile sistemului nervos vegetativ ale 
nervului vag, ale modificărilor dinamicii endocrine, suferă schimbări în 
circulația sanguină, în secreţii, în tonusul muscular şi în aproape toate 
organele. Ca fenomene efemere, aceste schimbări sunt naturale, arătându- 
se însă diferite în forma lor, pe potriva stilului de viață al individului 
respectiv. Dacă ele persistă, vorbim de nevroze organice funcționale care, 
ca şi psihonevrozele, îşi datorează apariția unui stil de viață care, în cazul 
unei ratări, pe lângă un puternic sentiment de inferioritate, se manifestă 
printr-o retragere din fața problemelor existente, această retragere fiind 
asigurată prin menţinerea unei suite de simptoame somatice sau psihice. 
Aşa acţionează procesul psihic asupra corpului, dar şi asupra psihicului 
însuşi, prin faptul că determină aici tot felul de şocuri, acte şi abţineri care 
sunt potrivnice cerințelor societății. 

La fel acționează starea somatică asupra procesului psihic. Potrivit 

experienţei noastre, stilul de viață este elaborat în prima copilărie. 
Ereditatea are în această privință o mare influență. în mişcările şi 
performanțele sale de la început copilul verifică validitatea organelor 
corpului său. O verifică, dar nu are pentru aceasta nici cuvinte şi nici 
noţiuni. Deoarece şi solicitudinea anturajului este absolut diferită, rămâne 
pentru totdeauna necunoscut ceea ce simte copilul referitor la capacitatea 
sa de realizare (Leistungsfăhigkeit). Cu mare băgare de seamă şi 
beneficiind de experiența probabilității statistice, ne este permis să 
conchidem — prin prisma cunoştinţelor noastre cu privire la inferioritatea 
organelor, a aparatului digestiv, a celui circulator, a organelor 
respiratoare, a organelor de secreție, a glandelor endocrine, a organelor de 
simţ — că, încă de la începutul vieţii sale, copilul trăieşte suprasolicitarea 
la care este supus. Dar felul în care duce el la bun sfârşit lucrurile nu 
poate fi dedus decât din mişcările şi tentativele sale, întrucât aici orice 
consideraţie cauzală este zadarnică, intrând în joc puterea creatoare a 
copilului (schopferische Kraft des Kindes). Zbătându-se în spațiul 
incalculabil al posibilităților sale, copilul se antrenează prin încercare şi 
eroare“, pe calea mai generală către un ţel al perfecțiunii, care se pare că îi 
oferă împlinirea. Fie că se zbate activ sau se menţine în pasivitate, fie că 
este dominat sau supus, sociabil sau egoist, curajos sau laş, versatil în 
ritm şi temperament, emotiv sau obtuz pe plan afectiv, copilul decide într- 
un pretins acord cu mediul său, pe care el îl interpretează şi îi răspunde în 
felul său, dezvoltându-şi o lege de mişcare pentru întreaga sa viaţă. 
Orientările către un ţel al efortului întru biruinţă sunt diferite de la individ 
la individ, cuprinzând nenumărate nuanţe, aşa încât ne lipsesc cuvintele 
spre a numi în fiecare caz mai mult decât ceea ce este tipic şi ne vedem 
constrânşi să recurgem la descrieri detaliate. 

Fără viziunea psihologiei individuale, individul însuşi abia dacă ne 
poate spune clar unde duce drumul său. Adesea ne spune contrariul. Ne 
lămureşte în primul rând cunoaşterea legii de mişcare. Prin aceasta 
descoperim sensul şi semnificația gesturilor expresive, care pot fi cuvinte, 
idei, sentimente şi acțiuni. Că şi corpul se supune însă cu totul acestei legi 
de mişcare ne-o arată sensul funcţiilor sale, un limbaj de cele mai multe 
ori mai expresiv decât cel verbal, dar oricum un limbaj al corpului, pe 
care l-am numit dialect al organelor (Organdialekr). Un copil, de 
exemplu, care are un comportament obedient, dar care udă noaptea patul, 
dă prin aceasta clar de înțeles că nu vrea să se supună civilizației 
instituite. Un bărbat care se pretinde curajos şi care poate chiar crede în 
curajul său, arată prin tremuratul lui şi prin palpitaţii că şi-a pierdut 
cumpătul. 

O femeie măritată, în vârstă de 32 de ani, se plânge de dureri 
violente în zona ochiului stâng şi de o diplopie, care o silesc să ţină ochiul 
închis. Pacienta a avut asemenea crize începând cu vârsta de 11 ani; 

prima criză a avut loc în perioada logodnei cu bărbatul ei. Criza actuală a 
început în urmă cu şapte luni, durerile încetând temporar, dar diplopia 
rămânând constantă. Ea raportează ultima criză la o baie rece şi crede că 
precedentele crize au fost provocate de nişte curenți de aer. Un frate mai 
mic suferă şi el de crize similare, tot cu diplopie, ca urmare a unei gripe, 
iar mama la fel. în crizele anterioare, după cum se pretinde, durerile se 
puteau extinde la ochiul drept sau se mutau dintr-o parte în cealaltă. 
înainte de căsătorie învățase să cânte la vioară, dăduse concerte şi îşi 
iubea profesiunea, la care a trebuit să renunţe o dată cu măritişul. în 
prezent trăieşte în familia cumnatului ei, spre a fi mai aproape de medic, 
după cum declară ea, şi se simte acolo fericită. 

Îşi caracterizează familia, în special pe tatăl ei, dar şi pe ea, precum 
şi pe frați, ca fiind o familie de irascibili şi de impulsivi. Dacă adăugăm la 
acestea faptele stabilite de convorbire, anume că sunt cu toții autoritari, 
vedem că avem de-a face cu acel tip de oameni pe care eu i-am descris ca 
fiind înclinați la cefalee, migrenă, nevralgii ale tri gemenului şi accese 
epileptiforme”. 

Pacienta se plânge de asemenea de pornirea imperioasă de a urina 
(Harndrang), care o apucă întotdeauna când se află într-o stare de 
tensiune nervoasă, cu ocazia unor vizite, la întâlnirea unor persoane 
străine etc. 

În lucrarea mea asupra originii psihice a nevralgiei trigemenului, 
am arătat că în cazurile lipsite de bază organică se constată întotdeauna o 
ridicată tensiune emoțională, care se manifestă lesne prin tot felul de 
simptoame nervoase, ca acelea stabilite mai sus şi care, pe calea excitării 
vaso-motorii, precum şi prin excitarea sistemului simpatico-adrenalinic, 
poate provoca, în zone de predilecție, foarte probabil prin modificări 
intervenite în circulația sanguină, simptoame ca durerea, dar şi fenomene 
paralitice. Am emis atunci ipoteza că asimetriile craniului, ale feţei, ale 
arterelor şi venelor capului trădează de asemenea asimetrii în interiorul 
calotei craniene, în meninge şi în creier, care probabil se referă şi la 
rețeaua şi calibrul vaselor de acolo; poate că şi fibrele şi celulele nervoase 
dintr-o emisferă cerebrală sunt mai slab dezvoltate decât în cealaltă. O 
atenție deosebită ar fi apoi de acordat fasciculelor trunchiului cerebral, 
care, în mod sigur asimetrice şi ele, se pot dovedi prea înguste față de 
lărgirea arterelor şi venelor pe una din părți. Se poate vedea după 
culoarea feței, iar la mânie după îngroşarea venelor craniului, că debitul 
sanguin se modifică în cazul emoţiilor, îndeosebi la mânie, dar şi în cazul 
bucuriei, fricii şi mâhnirii. Este evident că asemenea schimbări au loc şi 
în straturile mai profunde. Este nevoie încă de multe cercetări spre a 
clarifica toate complicațiile care intervin aici. 

Dacă reuşim şi în acest caz să dăm la iveală nu numai predispoziția 
spre irascibilitate datorată stilului de viaţă autoritar, ci şi factorul exogen 

care precedă criza, mai puternică decât cele anterioare, dacă putem stabili 
existenţa încă din prima copilărie a unei tensiuni psihice permanente, 
complexul de inferioritate şi complexul de superioritate, lipsa de interes 
pentru ceilalți, amorul propriu manifestat atât în viaţa prezentă, cât şi în 
amintiri ŞI vise, şi dacă mai obţinem şi succes în tratamentul pus la punct 
potrivit concepției psihologiei individuale (individualpsychologischen 
Behandlung), ba chiar un succes durabil, atunci am aduce o nouă dovadă 
că maladii ca durerile de cap, migrenele, nevralgia trigemenului şi crizele 
epileptiforme, în măsura în care nu sunt de detectat tulburări organice, pot 
fi vindecate în mod durabil printr-o schimbare a stilului de viaţă, printr-o 
reducere a tensiunii psihice, printr-o extindere a sentimentului de 
comuniune socială. 

Pornirea imperioasă de a urina cu ocazia unor vizite ne şi pune în 
fața fizionomiei unei persoane extrem de lesne de iritat, la care cauza 
pornirii imperioase de a urina, ca şi cauza bâlbâielii şi a altor tulburări şi 
trăsături de caracter, ca şi a tracului, este o cauză exogenă, care constă în 
întâlnirea cu alte persoane (Begegnung mit anderen Personen). Este aici 
de avut în vedere intensificarea sentimentului de inferioritate. Acela care 
are o viziune conformă cu psihologia individuală va percepe şi aici cu 
uşurinţă dependența de judecata celorlalți, aşadar aspiraţia intensă spre 
apreciere favorabilă (Streben nach Anerkennung), spre superioritatea 
personală. Pacienta însăşi arată lămurit că nu are nici un interes deosebit 
pentru semeni. Ea afirmă că nu este anxioasă şi că poate conversa cu 
ceilalți fără anevoinţă, dar depăşeşte orice măsură în pălăvrăgeală şi cu 
greu pot spune şi eu un cuvânt, ceea ce este un semn sigur al înclinației 
sale spre o autoreprezentare de un tip spasmodic (Neigung zu 
krampfhafter Selbstdarstellung). In căsnicia ei, desigur, ea este aceea care 
domină, eşuând însă în fața indolenţei şi trebuinţei de odihnă a soţului, 
care munceşte din greu şi care vine acasă seara târziu, obosit şi nedispus 
să iasă la plimbare cu femeia sa sau să converseze cu dânsa. Când trebuie 
să cânte în faţa unui public, suferă un trac puternic. La întrebarea 
semnificativă pe care i-am pus-o, ce ar face dacă s-ar însănătoşi — o 
întrebare al cărei răspuns arată clar ce o înspăimântă —, pacienta 
răspunde evaziv, făcând aluzie la permanentele ei dureri de cap. Lângă 
sprânceana stângă are o cicatrice concavă, urmare a unei intervenții 
chirurgicale la sinusul etmoid, intervenţie care a fost imediat urmată de o 
criză de migrenă. Pacienta susține sus şi tare că frigul sub toate formele îi 
dăunează şi că îi poate provoca crize. înainte de ultima sa criză ea a făcut 
o baie rece, care, după socotinţa ei, i-a declanşat criza. Crizele nu sunt 
precedate de aură. Uneori începutul crizei este anunţat de o senzaţie de 
indispoziție. A fost examinată temeinic de diferiți medici, fără a-i fi fost 
descoperită vreo modificare organică. Examinarea radiologică a craniului, 
analiza sângelui şi a urinei au fost negative. Examenul uterului: infantil, 

cu anteversie şi anteflexie. Am arătat în lucrarea mea Studie tiber 
Minderwertigkeit von Organen că nu numai că adesea la nevrotici găsim 
inferiorități ale organelor, fapt pe deplin confirmat de cercetările lui 
Kretschmer, ci şi că, în caz de inferioritate a organelor, trebuie să ne 
aşteptăm la o inferioritate a organelor sexuale, ceea ce a fost demonstrat 
de către Kyrie, din păcate decedat prea repede. Avem aici un astfel de 
exemplu. 

S-a stabilit că pacienta, care, la naşterea unei surori, a trăit cea mai 
mare spaimă, avea o frică nebunească de graviditate. Lucrul acesta 
confirmă avertizarea mea în legătură cu dezvăluirea prea de timpuriu a 
faptelor sexuale, atâta vreme cât nu suntem siguri că copiii le pot înțelege 
şi asimila în mod corect. Pe când ea avea 11 ani, tatăl său a învinuit-o pe 
nedrept că a avut relaţii sexuale cu un băiat de prin vecini. Chiar şi 
această aluzie la raportul sexual, asociată cu spaima şi angoasa, i-a întărit 
protestul contra iubirii (Protest gegen die Liebe), protest care în anii 
căsniciei s-a transformat în frigiditate. înainte de căsătorie, ea i-a cerut 
logodnicului să se angajeze explicit că va renunţa pentru totdeauna la 
copii. Crizele ei de migrenă şi teama permanentă de ele i-au permis să 
reducă cu uşurinţă la minimum relațiile conjugale. Aşa cum adesea 
constatăm la tinerele fete extrem de ambiţioase, relațiile ei amoroase 
trebuia să fie oricum dificile, deoarece ea le considera, în mod greşit, prin 
prisma unui apăsător sentiment de inferioritate, favorizat de înapoierea 
noastră culturală, ca fiind o umilire a femeii. 

Sentimentul de inferioritate şi complexul de inferioritate, aceste 
concepte fundamentale ale psihologiei individuale, care, ca şi protestul 
viril, îi făceau odinioară pe psihanalişti să vadă negru înaintea ochilor, 
astăzi sunt pe deplin acceptate de către Freud, dar numai anevoie sunt 
înghesuite în sistemul său. Dar ceea ce această şcoală a lui Freud nu 
înțelege nici până în ziua de azi este faptul că o asemenea fată stă în 
permanenţă sub semnul emoțiilor protestatare, care fac să-i vibreze corpul 
şi sufletul şi care se manifestă întotdeauna ca simptom avut doar în cazul 
în care este pus la încercare sentimentul ei de comuniune socială, deci în 
cazul intervenţiei unui factor exogen. 

In cazul de față manifestările simptomatice sunt migrena şi 
pornirea ei imperioasă de a urina. Ca simptoame permanente, apărute la 
căsătoria ei, sunt teama de a avea copii şi frigiditatea. Cred că am 
contribuit din plin la explicarea migrenei acestei persoane autoritare şi 
irascibile — şi se pare că numai asemenea persoane, cu asimetria 
descrisă, pot suferi de migrenă şi nevralgii similare —, dar mai trebuie să 
arăt care este acel factor exogen care a produs ultima criză, atât de 1eşită 
din comun. Nu pot nega cu totul faptul că în acest caz baia rece a 
declanşat criza, dar mă surprinde că pacienta, care de atâta vreme ştia că 
băile reci îi dăunează, cu şapte luni în urmă s-a arătat gata să intre fără 

şovăire în apă rece, fără a se gândi — cum spune chiar ea — la pericol. 
Să fi datat de atunci valul ei de furie? Să fi găsit ea o ocazie pentru criză? 
Să fi văzut ea un adversar în soțul care o iubea, pe care voia să-l lovească 
făcând o baie rece, aşa cum cineva se sinucide din răzbunare, spre a 
pedepsi o persoană devotată? Era furioasă pe ea însăşi pentru că era 
furioasă pe altcineva? Făcea oare lecturi aprofundate asupra migrenei, 
consulta medici şi căuta să se convingă de faptul că niciodată nu se va 
putea însănătoşi, spre a amâna rezolvarea problemelor de viață care o 
înfricoşau din cauza deficientului ei sentiment de comuniune socială? 

Ea îşi prețuieşte soțul, dar este departe de a-l iubi şi de fapt nu a 
iubit niciodată cu adevărat. La întrebarea, care i-a fost pusă de repetate 
ori, ce ar face ea dacă s-ar însănătoşi de-a binelea, a răspuns în cele din 
urmă că ar părăsi provincia spre a se muta în capitală, unde ar da lecţii de 
vioară şi ar cânta într-o orchestră. Acela care şi-a însuşit de la psihologia 
individuală arta ghicitului (Kunst des Etratens) va înţelege lesne că 
aceasta înseamnă despărțirea de soţul ei, care este legat de localitatea sa 
de provincie. A se vedea, mai sus, confirmarea: faptul că se simţea bine în 
casa cumnatei sale, ca şi reproşurile contra soţului. Deoarece soţul ei o 
adoră şi îi oferă mereu ocazia de a-şi da frâu liber setei de a domina, 
fireşte că îi venea foarte greu să se despartă de dânsul. V-aş avertiza aici 
să nu-i facilitați calea despărțirii prin sfaturi şi vorbe dulci în acest sens. 
Mă văd îndeosebi obligat să avertizez împotriva recomandării ca, în 
asemenea caz sau în altele asemănătoare, să se recurgă la un amant. 
Asemenea paciente ştiu desigur ce este dragostea, dar nu o înţeleg”, şi 
dacă ar fi expuse la grave decepții, l-ar face responsabil pe medicul care 
le-a dat sfatul. Problema, în cazul acesta, este de a o face pe femeie mai 
aptă pentru căsătorie. Dar trebuie mai întâi să îndepărtăm erorile din stilul 
ei de viață. Constatare după o cercetare mai riguroasă: partea stângă a 
feței este ceva mai mică decât cea dreaptă. De aceea vârful nasului este 
puţin deviat spre stânga. Ochiul stâng, acum bolnav, prezintă o fantă 
palpebrală mai îngustă decât ochiul drept. Nu-mi pot explica de ce 
pacienta declară că uneori simptomul se raportează la ochiul drept. 
Probabil că pacienta se înşală în afirmaţia ei. 

Un vis: „Eram, cu o cumnată a mea şi cu o soră mai mare, la teatru. 
Le-am spus să aştepte puţintel, spre a mă arăta lor pe scenă". Explicație: 
ea căuta mereu să se evidențieze în ochii rubedeniilor. Ar vrea, de 
asemenea, să cânte în orchestra unui teatru. Crede că nu este suficient de 
apreciată de rude. Teoria inferiorităţii organelor, elaborată de mine, cu 
aferenta compensare psihică, o descoperire care, cum va trebui o dată să 
fie stabilit, are la bază constatările lui Kretschmer şi Jaensch, este aici 
îndreptățită. Cu greu ne putem îndoi că ceva este în neregulă în aparatul 
vizual al acestei femei. La fel la fratele ei, care suferă de aceeaşi maladie. 
Nu pot spune cu certitudine dacă este vorba mai degrabă de anomalii 

vasculare sau de anomalii de traiect (Weganomalien). Vederea trebuie să 
fie normală, ca de altfel şi metabolismul bazai. Glanda tiroidă este în 
aparență nemodificată. Visul cu teatrul şi cu apariția ei pe scenă vorbeşte 
clar despre un tip uman vizual, preocupat de înfăţişarea sa exterioară. 
Căsătoria, domiciliul în provincie o împiedică să se afirme. Un obstacol 
similar ar fi graviditatea şi un copil. 

Însănătoşirea completă s-a produs într-o lună de zile. înainte de 
aceasta a avut loc explicitarea factorului exogen, care condusese la ultima 
criză. Ea găsise în buzunarul vestonului bărbatului ei scrisoarea unei fete, 
care nu conţinea decât câteva cuvinte de salut. Bărbatul a reuşit să-i 
risipească suspiciunea. Cu toate acestea ea a rămas suspicioasă şi a simțit 
o gelozie cum nu simţise niciodată până atunci, controlându-şi 
îndeaproape bărbatul. Din acea perioadă datează baia ei rece şi începutul 
crizei. Unul din ultimele ei vise, după instalarea geloziei şi a 
sentimentului de vanitate rănită, încă mai demonstrează persistenţa 
suspiciunii şi pune în evidenţă o atitudine de prudenţă şi de neîncredere 
față de bărbat. în vis văzuse cum o pisică înhaţă un peşte şi fuge cu el în 
gură. O femeie fugărea pisica, spre a-i lua peştele. Explicaţia visului ni se 
oferă aproape de la sine. Ea caută, printr-un limbaj metaforic, expresiv, să 
pledeze pentru o răpire similară a soțului ei. Dintr-o convorbire rezultă că 
ea nu a fost niciodată geloasă, deoarece mândria i-a interzis această 
manieră grosolană de a fi, dar că, de când găsise acea scrisoare, luase în 
considerare posibilitatea unei infidelităţi din partea soţului. Gândindu-se 
la aceasta, simţea crescând în ea furia contra pretinsei dependențe a 
femeii de bărbat. Baia rece a fot deci realmente răzbunarea stilului ei de 
viaţă faţă de faptul că ea credea că valoarea sa depindea acum de soţul ei 
şi față de nesatisfăcătoarea recunoaştere a valorii ei. Dacă nu ar fi avut 
criza de migrenă — ca urmare a şocului —, ar fi trebuit să-şi apară ca 
lipsită de valoare, lucru care ar fi fost cel mai rău din toate. 


NOTE 


! Comparaţia atom-celulă este sofistică, din moment ce autorul 
pierde din vedere faptul fundamental: atomii sunt părți constitutive ale 
celulei şi iau parte la metabolismul acesteia, constituindu-l, de cele mai 
multe ori, în configurații mai complexe (moleculele). Termenii 
comparaţiei lui Adler sunt, deci, incomparabili. (Nota trad.) 

? A se vedea J. Chr. Smuts, Wholeness and Evolution, London. 
3 A se vedea A. Adler, Heilen und Bilden. 
* A se vedea Cannon, The wisdom of the body, New York. 
5 „Menschsein heiss, ein Minderwerwertigkeitsgefiihl zu besitzen, 
das ständig nach seiner Überwindung drängt", în textul original. (Nota 

trad.) 
6 „Trial and error", în psihologia behavioristă, din a cărei teorie a 
„learning"-ului s-a adăpat şi Adler. (Nota trad.) 
7 A se vedea îndeosebi A. Adler, Praxis und Theorie der 
Individiial-psyehologie. 
8 „in der Familie ihres Schwagers", ne spusese Adler cu câteva 
pagini mai înainte. (Nota trad.) 
9 Să nu uităm că această carte are drept moto „Der Mensch weiss 
viel mehr, als er versteht" („Omul ştie mult mai multe decât înțelege”). 
(Nota trad.) 

5. FORMA CORPORALĂ, DINAMICĂ SI 
CARACTER 


Va trebui să luăm aici în considerare cele trei fenomene — forma 
corporală, dinamica (Bewegung) şi caracterul —, aşa cum apar ele la om, 
potrivit valorii pe care o au şi sensului pe care ni-l dezvăluie. O 
cunoaştere ştiinţifică a omului (wisseschafiliche Menschkenntnis) trebuie, 
fireşte, să se bazeze pe experienţă. Dar colectarea de fapte nu este 
suficientă spre a produce ştiinţa. Colectarea de fapte este mai degrabă 
stadiul preliminar al acesteia, materialul adunat având nevoie de o 
suficientă articulare, potrivit cu un principiu comun. Desigur că pumnul 
ridicat la mânie, ca şi scrâşnitul dinţilor, privirea furioasă, înjurăturile 
proferate cu voce tare etc. sunt manifestări (Bewegungen) care corespund 
unui atac, dar ele sunt atât de neluate în seamă de common sense! încât 
impulsul omenesc de cercetare şi de aflare a adevărului — ceea ce 
constituie esența ştiinţei — nu mai descoperă în acest domeniu nici o 
problemă demnă de interes. Numai dacă se reuşeşte ca aceste manifestări 
(Manifestationen) şi altele să fie puse într-o corelație mai cuprinzătoare, 
până acum nedescoperită, de unde să se deducă noi concluzii şi în cadrul 
căreia par să se rezolve vechile probleme, ori apar altele noi, avem 
dreptul să vorbim de ştiinţă. 

Forma organelor umane, precum şi forma exterioară a omului se 
găsesc într-o aproximativă concordanță cu modul de viaţă şi ele îşi 
datorează schema lor fundamentală procesului de adaptare la condiţiile 
exterioare, care sunt stabile pentru perioade îndelungate. Gradul de 
adaptare variază extraordinar de mult şi este mai întâi bizar în forma sa, 
până când este depăşită o anumită limită, oarecum perceptibilă. La 
această dezvoltare a formei umane fundamentale acționează, desigur, un 
număr de alți factori, din care aş dori să-i reliefez pe următorii: 

1. Dispariţia anumitor variante, pentru care nu există nici o 
posibilitate vitală, efemeră sau de durată. Aici intervine nu pur şi simplu 
legea adaptării organice, ci şi formele eronate ale modului de viaţă care 
au apăsat considerabil asupra colectivităţilor mai mari sau mai mici 
(război, proasta administrare, lipsa de adaptare socială etc.). Suntem deci 
obligați de a lua în considerare, în afară de legile neînduplecate ale 
eredității, oarecum similare cu regula lui Mendel, şi influențabilitatea 
organelor şi a valenţei lor formale în procesul adaptării. O relație a formei 
cu încărcătura individuală şi generală se poate exprima ca valoare a 
funcției (Funktioswert). 

2. Selecţia sexuală. Aceasta pare a se efectua ca urmare a 

dezvoltării civilizației şi a sporirii contactelor, ducând la o egalare a 
formei, a tipului şi fiind mai mult sau mai puţin influențată de nivelul 
ştiinţei biologice şi medicale, precum şi de sentimentul estetic conex, 
desigur supus transformărilor şi erorilor. Idealurile de frumuseţe, cum 
sunt atletul, hermafroditul, planturosul, zveltul demonstrează dinamica 
acestei infuenţe care, în mod cert, este considerabil inspirată de artă. 

3. Corelaţia organelor. Acestea sunt corelate între ele şi cu glandele 
endocrine (tiroida, glandele sexuale, suprarenalele, hipofiza), ca într-un 
fel de alianță secretă, putându-se întrajutora sau putându-şi dăuna 
reciproc. Pot să existe forme care, luate izolat, ar fi sortite pieirii, dar 
care, în corelaţia lor, nu tulbură valoarea funcției integrale a individului 
(Gesamtfunktioswert des Individuums). In această acţiune a totalităţii un 
rol predominant joacă sistemul nervos central, care, în conexiune cu 
sistemul nervos vegetativ, dovedeşte o mare capacitate de mobilizare şi, 
printr-un exercițiu adecvat, corporal şi psihic, este în stare să sporească 
valoarea funcției integrale a individului. Acestei circumstanțe 1 se 
datorează faptul că până şi formele atipice, ba chiar de-a dreptul 
defectuoase nu ameninţă nicidecum în mod necesar existenţa indivizilor 
şi a generaţiilor, deoarece au parte de o compensație din alte surse de 
energie, aşa încât bilanţul total al individului se poate menţine în 
echilibru, ba chiar uneori este şi excedentar. O cercetare obiectivă va 
arăta că oamenii cei mai proeminenți şi cei mai capabili nu se găsesc 
întotdeauna printre cei mai frumoşi. Faptul acesta dă de înţeles că ideea 
unei eugenii individuale sau a popoarelor” nu ar putea crea valori decât 
într-o măsură foarte limitată şi că ar fi împovărată de o enormă sumă de 
factori complicaţi, încât o judecată eronată ar fi mai probabilă decât o 
concluzie certă. O statistică oricât de garantată nu ar putea fi nicidecum 
determinantă pentru cazul individual. 

Ochiul uşor miop, cu structura sa în extensiune, este de cele mai 
multe ori un avantaj neîndoielnic în civilizaţia noastră orientată spre 
lucrul de migală (Năharbeit), deoarece este aproape exclusă o obosire a 
ochiului. Cei aproape 40 la sută stângaci sunt cu siguranță dezavantajaţi 
într-o civilizaţie a dreptacilor. Cu toate acestea, printre cei mai buni 
desenatori şi pictori, printre cei mai îndemânatici găsim un număr 
surprinzător de mare de stângaci care, cu mâna dreaptă mai bine 
antrenată, produc capodopere. Obezii şi slăbănogii sunt amenințați de 
pericole diferite, dar de o gravitate aproape egală, deşi din punct de 
vedere estetic şi medical balanţa înclină întotdeauna în favoarea celor 
zvelți. Un braţ scurt şi zdravăn se arată desigur mai adecvat pentru munca 
grea, din cauza avantajoasei sale acţiuni de pârghie. Dar dezvoltarea 
tehnicii şi perfecționarea mâinilor fac munca fizică grea tot mai mult de 
prisos. Frumuseţea corporală — cu toate că nu ne putem sustrage 
farmecului ei — aduce cu sine atât avantaje cât şi dezavantaje. Unii vor fi 

surprinşi de faptul că printre persoanele celibatare şi lipsite de 
descendenţi se găsesc foarte mulți oameni arătoşi, pe când tipi mai puțin 
atrăgători participă la procreaţie, date fiind alte calități. De câte ori nu 
găsim în unele locuri alte tipuri decât acelea la care ne-am fi aşteptat, 
alpinişti cu picioare scurte şi platfus, croitori cu statură herculeană, 
favoriţi ai femeilor diformi, cazuri pe care le putem înțelege doar după o 
aprofundare a complicaţilor psihice. Desigur că oricine cunoaşte 
personaje cu chip infantil de o rară maturitate şi tipuri virile cu un 
comportament infantil, uriaşi laşi şi pitici curajoşi, gentlemeni degeneraţi 
şi respingători şi puşlamale şarmante, mari criminali cu figură de fetiță şi 
flăcăi cu aparenţă de brută dar cu inima duioasă. Că sifilisul şi 
alcoolismul dăunează germenului descendente şi că foarte adesea îi 
conferă o amprentă perceptibilă este un fapt bine stabilit, ca şi faptul că 
această descendență este mai uşor doborâtă. Dar excepţiile nu sunt rare şi 
nu mai departe de zilele trecute, Bernard Shaw, atât de robust în ciuda 
vârstei sale, ne-a făcut cunoscut că tatăl său a fost alcoolic. Principiului 
transcendent al selecției i se opune forța misterioasă, cu totul complicată, 
a legii adaptării. Aşa cum se lamentează poetul: „Patrocle zace în groapă, 
iar Thersit revine". După războaiele ucigătoare purtate de Suedia, în 
această ţară lipseau bărbaţii. O lege i-a obligat pe supraviețuitori, bolnavi 
şi schilozi, să se căsătorească. Dacă facem o comparație între popoare, 
suedezii aparţin astăzi tipurilor optime“. In vechea Grecie copiii 
malformaţi erau abandonaţi. In mitul lui Oedip se vede blestemul naturii 
siluite, poate, mai bine spus: logica siluită a vieții sociale a oamenilor. 
Poate că fiecare dintre noi poartă în sine o imagine ideală a formei 
umane (ein Idealbild der menschlichen Form) şi îi măsoară pe ceilalți 
după acest etalon. De fapt, în viață nu ne vom putea lipsi niciodată de 
necesitatea deducției. Spiritele care au o viziune mai elevată o numesc 
intuiție (Intuition). Psihiatrului şi psihologului li se pune problema după 
care norme, care ne sunt inerente, judecăm noi forma umană. Aici par a fi 
determinante experiența vieții, împrejurări adesea insignifiante şi 
imaginile stereotipe, cele mai multe din ele păstrate din copilărie. Lavater 
şi alții au făcut din ele un sistem. Luând în considerare neobişnuita 
similitudine a unor astfel de impresii, după care noi ne reprezentăm 
oamenii ca fiind zgârciți, binevoitori, răutăcioşi şi criminali, în pofida 
tuturor îndoielilor justificate, nu putem respinge faptul că acolo unde 
inteligența noastră cumpăneşte în taină, ea consideră forma prin prisma 
conținutului acesteia. Este oare spiritul acela care făureşte corpul? 

Aş dori să subliniez două dintre concepţiile” din acest domeniu, 
deoarece acestea pot să arunce oarecare lumină în bezna problemei 
formei şi sensului. Nu vom uita contribuția lui Carus, reînviată prin 
meritul lui Klages, după cum nu voi trece cu vederea cercetările mai noi 
ale lui Jaensch şi Bauer. Dar aş dori să subliniez îndeosebi lucrarea 

excelentă a lui Kretschmer, Structura corpului şi caracterul, precum şi 
lucrarea mea Studiu asupra inferiorităţii organelor. Aceasta din urmă este 
şi cea mai veche. Gândesc că am găsit aici urmele unei punți care, 
pornind de la o inferioritate corporală ereditară, de la o variantă de formă 
deficitară, provoacă o tensiune deosebită în aparatul psihic, generând un 
sentiment de inferioritate mai intens. Cerinţele lumii exterioare sunt de 
aceea simțite ca absolut ostile, iar grija pentru propriul Eu — din cauza 
lipsei unui exercițiu adecvat — creşte într-un sens clar egocentric. De aici 
rezultă o susceptibilitate psihică exagerată, lipsa curajului şi a capacității 
de decizie şi o schemă aperceptivă cu caracter antisocial. Perspectiva 
asupra lumii exterioare se reduce la o adaptare provizorie şi conduce la 
eşecuri. Rezultă de aici un punct de vedere de unde, cu maximă 
circumspecție şi observând neîntrerupt confirmările şi contradicţiile, se 
pot trage concluzii asupra esenței şi sensului, pornindu-se de la formă. 
Trebuie să las în suspensie chestiunea dacă fizionomiştii experimentați au 
mers pe această cale în mod instinctiv, dincolo de ştiinţă. Pe de altă parte, 
adesea am putut confirma că antrenamentul psihic generat de această 
tensiune psihică sporită a putut conduce la performanţe superioare. Cred 
că nu greşesc dacă, din unele fapte de experienţă, trag concluzia că printr- 
un exercițiu psihic adecvat pot fi stimulate glandele endocrine, cum ar fi 
de exemplu glandele sexuale, după cum un exerciţiu inadecvat le poate fi 
dăunător. Nu este nicidecum întâmplător faptul că am găsit atât de des, 
atât la băieţii infantili şi feciorelnici, cât şi la fetele băiețoase, un 
antrenament în sens invers (ein Training im verkehrten Sinne), care a fost 
pus la cale de către părinți. 

Prin opunerea tipului picnic şi schizoid, cu diversitatea formelor lor 
exterioare şi cu procesele lor psihice deosebite, Kretschmer ne-a dat o 
descriere care are un efect fatal. Puntea dintre formă şi sens stătea în afara 
interesului său. Strălucita expunere pe care a făcut-o acestor fapte va fi 
desigur unul din punctele de plecare care va contribui la elucidarea 
problemei noastre. 

Cercetătorul se găseşte pe un teren mult mai sigur atunci când 
caută sensul mişcării. Se manifestă şi aici multă reținere față de deducție 
(Erraten) şi va trebui de fiecare dată să se confirme, după relaţiile 
întregului, dacă deducţia este corectă. Acestea fiind zise, noi afirmăm 
totodată, aşa cum psihologia individuală întotdeauna a făcut-o, că fiecare 
mişcare îşi are originea în personalitatea totală (Gesamtpersonlichkeit) şi 
că poartă în ea stilul de viaţă, că fiecare modalitate de expresie se trage 
din unitatea personalității, în care nu există nici contradicție, nici 
ambivalenţă, nici psihic dublu. Acela care a sesizat finețile şi nuanțele 
conştiinţei, va refuza să accepte că un individ poate fi în inconştientul său 
altul decât în conştiinţa sa, o diviziune de altfel artificială care îşi are 
obârşia numai în fanatismul psihanalitic. Modul în care cineva se mişcă 

este chiar sensul vieții sale (Wie einer sich bewegt, so ist der Sinn seines 
Lebens). 

Psihologia individuală a încercat să elaboreze ştiinţific teoria 
sensului mişcărilor expresive. Două elemente din interiorul acestora, în 
variațiile lor nenumărate, facilitează o interpretare. Unul prinde contur 
din prima copilărie şi constă din imboldul de a trece de la o situație de 
insuficienţă la una de efort întru biruinţă (Überwindung), de a găsi calea 
care duce de la sentimentul de inferioritate la superioritate, la rezolvarea 
tensiunii. Această cale devine obişnuită încă din copilărie şi, cu 
particularitățile şi variantele sale, se arată ca o formă de mişcare care 
rămâne aceeaşi pe parcursul întregii vieți. Nuanţa sa individuală 
presupune la observator o intuiție de artist (künstlerisches Verständnis). 
Celălalt factor ne deschide o perspectivă asupra interesului social al celui 
care acționează, asupra gradului sau carențelor stării sale de pregătire 
pentru colaborarea cu semenii. Judecata noastră cu privire la modul de a 
privi, de a asculta, de a vorbi, acţiona şi înfăptui, diferenţierea şi 
aprecierea tuturor mişcărilor expresive au drept țintă punerea în valoare a 
capacităţii de a cotiza la viaţa socială. Cultivate într-o sferă imanentă a 
interesului reciproc, ele îşi demonstrează la orice încercare gradul lor de 
pregătire la cotizare (Beitragleistung). Linia de mişcare dintâi va fi 
totdeauna vizibilă, desigur în nenumărate forme, şi poate să nu dispară 
până la moarte. In decursul timpului fiecare mişcare este influențată de 
imboldul către biruințţă (Drang nach Überwindung). Factorul sentiment 
de comuniune socială colorează şi nuanţează această stăruitoare mişcare 
ascendentă. 

Dacă acum, în căutarea unităţilor mai profunde, vrem să facem cu 
toată prudența un pas mai departe, ni se deschide o perspectivă care ne 
lasă să ghicim cum mişcarea devine formă. Plasticitatea formei vii are 
desigur limitele sale, dar în interiorul acestora se răsfrânge mişcarea 
individuală şi ea rămâne pururea aceeaşi în generații, popoare şi rase, în 
torentul timpului. Mişcarea devine mişcare modelată: formă. 

Astfel cunoaşterea omului după formă devine posibilă, dacă 
recunoaştem în ea mişcarea modelată (die gestaltene Bewegung). 


NOTE 


! In limba engleză, în textul original. (Nota trad.) 
? „eine individuelle Rassen- oder Vălker-Eugenik", în textul 
original. (Nota trad.) 
5 Vers din Iliada lui Homer. Spre deosebire de voinicul Patrocle, 
Thersit era o stârpitură şi Ahile l-a putut ucide cu o simplă lovitură de 
pumn. (Nota trad.) 

* Tipul suedez este atât de optim încât, din 1814, Suedia nu a mai 
participat la nici o alianță militară şi nu a mai purtat războaie. Chiar şi 
secesiunea Norvegiei (1905) s-a făcut fără complicaţii marțiale. 
Nestimulată timp de aproape două secole de sălbaticele conflagrații care 
fac mândria altora, civilizația suedeză nu este totuşi mai puţin de admirat 
decât aceea din alte ţări avansate ale lumii. (Nota trad.) 

5 „aus den Leistugen", în textul original. (Nota trad.) 

é Un document realmente zguduitor, de mare interes nu numai 
pentru istorici, ci şi pentru psihologi, ca şi pentru romancierii pasionaţi de 
cunoaşterea în profunzime a omului, ne oferă volumul O anchetă 
stalinistă (1937-1939): Lichidarea lui Marcel Pauker, documente traduse 
şi adnotate de G. Brătescu, postfață de Florin Constantiniu (Univers 
Enciclopedic, Bucureşti, 1995). Se pot urmări aici „pe viu" (dar şi „pe 
mort"!) dimensiunile stilului de viaţă al unui om aflat pe linia „legii lui de 
mişcare", din tabloul psihologic clarificator nelipsind nici factorul 
„impresii din copilărie" (de exemplu: „mi-am făgăduit să fiu ca 
Matiuşenko, care s-a înapoiat în țară (în Rusia — notă L.G.) ca să 
continue lupta, dar a fost executat", Date biografice, p. 32). Eroul tragic 
al anchetei a fost sugrumat fără milă de şabloanele stalinismului, în care 
totuşi, în mod paradoxal, s-a complăcut. (Nota trad.) 

6. COMPLEXUL DE INFERIORITATE 


De multă vreme insist asupra faptului că a fi om înseamnă a te 
simţi inferior (Mensch sein heisst: sich minderwertig fiihlen). Probabil că 
nu fiecare îşi aminteşte de lucrul acesta. Se poate ca unora să le repugne 
această expresie şi să prefere o altă denumire. Nu am nimic împotrivă, cu 
atât mai puțin cu cât constat că diverşi autori au şi adoptat alte formule 
verbale. Superdeştepţii au ajuns la concluzia, spre a arăta că eu nu am 
dreptate, că un copil, mai înainte de a ajunge la sentimentul de 
inferioritate, ar fi trebuit să trăiască sentimentul valorii sale integrale 
(Vollwertigkeit). Sentimentul de insuficiență este o suferință pozitivă şi 
dăinuie cel puţin atâta timp cât o problemă, o trebuinţă, o tensiune nu şi-a 
găsit rezolvarea. Este, evident, un sentiment natural înnăscut, comparabil 
cu o tensiune dureroasă, care se cere soluționată. Această rezolvare nu 
trebuie să fie neapărat plăcută, cum admite întrucâtva Freud, dar poate fi 
însoțită de bucurie, ceea ce ar corespunde concepției lui Nietzsche. In 
anumite circumstanţe, rezolvarea acestei tensiuni se poate asocia cu o 
suferință durabilă sau trecătoare, cu durerea, ca în despărțirea de un 
prieten credincios sau ca în cazul unei operații chirurgicale dureroase. Tot 
aşa, un sfârşit oribil, numai printr-un tertip avocăţesc poate fi considerat 
agreabil. 

Aşa cum sugarul îşi trădează prin mişcările sale sentimentul de 
insuficiență, strădania permanentă spre perfecţionare şi spre rezolvarea 
cerinţelor vieții, aşa trebuie să considerăm şi mişcarea istorică a 
umanității ca pe o istorie a sentimentului de inferioritate şi a încercărilor 
de rezolvare a acesteia. O dată pusă în mişcare, materia vie a căutat în 
permanenţă să ajungă de la o minus-situaţie la o plus-situație. Această 
mişcare, pe care eu am descris-o încă din anul 1907, în Studiu asupra 
inferiorităţii organelor, pe care l-am citat, este ceea ce noi am sesizat în 
noțiunea de evoluţie. Această mişcare, pe care nu trebuie neapărat să o 
considerăm ca pe o mişcare care duce la moarte, este mai degrabă 
orientată către dominarea lumii exterioare şi nicidecum spre o echilibrare, 
spre o stare de repaus. Când Freud afirmă că moartea îi atrage pe oameni 
în aşa măsură încât ei o doresc în vise sau altcumva, avem de-a face cu o 
anticipare pripită. Dimpotrivă, există în mod cert oameni care preferă 
moartea unei lupte cu complicațiile lumii exterioare, deoarece, în 
vanitatea lor, se tem mai mult decât orice de o înfrângere. Sunt oameni 
care tânjesc mereu după răsfăț, după înlesniri, după lucrul făcut de alții 
pentru dânşii. 

Corpul uman este în mod vădit construit după principiul securităţii. 
în ale sale The Harvard Lectures, din anii 1906-1907, aşadar aproximativ 

în acelaşi timp ca şi mine, în studiul citat mai sus, dar mai profund şi mai 
cuprinzător, Meltzer s-a referit la acest principiu al securității. Un organ 
lezat este înlocuit de un altul, un organ lezat produce de la sine o energie 
compensatoare (eine ergänzende Kraft). Orice organ poate realiza mai 
mult decât trebuie să realizeze la o solicitare normală, un organ suplineşte 
adesea mai multe funcții vitale etc. Viaţa, care este prescrisă legii 
autoconservării, are de asemenea puterea şi capacitatea de a o realiza, 
pornind de la dezvoltarea sa biologică. Diviziunea în copii şi generații 
tinere nu este decât o parte a acestei securități a vieții. 

Dar şi civilizaţia în necontenit progres, care ne înconjoară, pune în 
evidență această tendință de securizare (Sicherungstendenz) şi ni-i arată 
pe oameni într-o permanentă dispoziție în sensul sentimentului de 
inferioritate, care ne îmboldeşte mereu la fapte, spre a ne spori 
securitatea. Plăcerea şi neplăcerea care se asociază acestor strădanii nu 
sunt decât stimulente şi recompense în această direcţie. O adaptare la 
realitatea dată nu ar fi altceva decât exploatarea strădaniilor celorlalți, aşa 
cum cere concepția despre lume a copilului răsfăţat. Strădania persistentă 
către securitate ne îmboldeşte la biruirea realității existente, în favoarea 
uneia mai bune. Fără acest torent al civilizaţiei care ne împinge înainte 
(Strom der vorwärts driingenden Kultur), viaţa umană ar fi imposibilă. 
Omul ar fi trebuit să piară sub atacul forțelor naturii dacă nu le-ar fi 
utilizat în favoarea sa. Lui îi lipseşte tot ceea ce vieţuitoare mai puternice 
ar fi putut utiliza spre a-l învinge. Condiţiile de climă l-au silit să se 
protejeze contra frigului cu blănuri pe care le-a luat de la animalele mai 
bine protejate decât el. Organismul său cere o locuinţă artificială, 
pregătirea artificială a hranei. Viaţa sa este asigurată doar de diviziunea 
muncii şi de reproducerea îndestulătoare. Organele sale şi spiritul său 
sunt în permanență puse în mişcare de nevoia de a birui şi de securitate. 
La acestea se adaugă mai buna sa cunoaştere privind pericolele şi ştiinţa 
sa cu privire la moarte. Cine s-ar putea cu seriozitate îndoi că individul 
uman, atât de vitregit de natură, este înzestrat, ca din grația divină, cu un 
puternic sentiment de inferioritate, care îl îmboldeşte spre o plus-situaţie, 
spre securitate, spre efortul întru biruință? lar această revoltă, 
extraordinară şi obligatorie, împotriva unui ireductibil sentiment de 
inferioritate, ca fundament al dezvoltări umanităţii, se deşteaptă şi se 
reiterează la fiecare sugar şi la fiecare copil. 

Copilul, dacă nu este din cale afară de deteriorat, cum este idiotul, 
se găseşte sub influența cerinţei imperioase a acestei dezvoltări 
ascendente (Entwicklung nach aufwärts), care incită la creştere corpul şi 
psihicul său. Aspiraţia la efort întru biruinţă (Streben nach Überwindung) 
îi este de asemenea trasată de natură. Micimea sa, neputinta, 
imposibilitatea de a obține prin el însuşi satisfacţii, neglijările mici sau 
mari sunt tot atâția stimuli individuali pentru dezvoltarea puterii sale. Sub 

presiunea existenței sale sărăcăcioase, el îşi creează forme de viaţă noi, 
poate cu totul nemaîntâlnite. Jocurile sale, întotdeauna orientate spre un 
tel al viitorului, sunt indicii ale forţei sale creatoare de sine!, care nu pot fi 
explicate nicidecum prin reflexele condiționate. El construieşte continuu 
în vidul viitorului, mânat de forța necesității de a birui 
(Uberwindungsnotwendigkeit). Vrăjit de imperativul vieţii, el este atras de 
o nostalgie în permanentă creştere, cu toate cerințele sale inexorabile, 
spre țelul final al unei superiorității asupra condiției terestre ce i s-a dat. 
Iar acest ţel, care îl atrage, capătă culori şi nuanţe în micul anturaj în care 
copilul aspiră la biruinţă. 

Nu pot să redau aici decât pe scurt o reflecţie teoretică pe care în 
anul 1912 am publicat-o ca fiind fundamentală, în cartea mea Cu privire 
la caracterul nevroticilor”. Dacă există un asemenea ţel al biruinţei, cum 
este stabilit prin evoluţie, atunci gradul de evoluţie atins de copil şi 
concretizat în acest țel oferă materialul de construcție pentru dezvoltarea 
sa în continuare. Cu alte cuvinte, ereditatea sa, fie ea corporală sau 
psihică, exprimată în posibilități, nu contează decât dacă este utilizabilă şi 
utilizată pentru scopul final (für das Endziel). Ceea ce găsim mai târziu în 
dezvoltarea individului este generat de utilizarea materialului ereditar şi 
se datorează perfecționării sale de către puterea creatoare a copilului. Eu 
însumi m-am referit cât se poate de tăios la tentația reprezentată de acest 
material. Trebuie însă să neg importanța cauzală a materialului ereditar, 
deoarece multiforma şi mereu schimbătoarea lume exterioară pretinde o 
utilizare elastică şi creatoare a acestui material. Orientarea spre biruință 
(Richtung auf Überwindung) se menţine mereu ca atare, cu toate că țelul 
biruinţei, de îndată ce capătă o formă concretă în torentul lumii, îi 
prescrie fiecărui individ o altă orientare. 

Organele inferioare, răsfățul sau neglijarea îl incită adesea pe copil 
să-şi fixeze un ţel precis al biruinţei, ceea ce stă în contradicție cu binele 
individului cât şi cu evoluţia superioară a umanității. Există însă destule 
ale cazuri şi deznodăminte care ne îndreptăţesc să spunem că nu în planul 
cauzalității, ci în acela al probabilității statistice s-a produs ademenirea 
către greşeală şi că încă mai este de chibzuit asupra faptului că orice rău 
se prezintă altfel, că una şi aceeaşi concepţie despre lume generează 
puncte de vedere diferite, că orice mâzgălitor de literatură obscenă are 
particularitatea sa, că fiecare nevrotic se deosebeşte de alt nevrotic, aşa 
după cum şi un delincvent se deosebeşte de un altul de aceeaşi teapă. 
Tocmai în acesta diversitate a fiecărui individ se manifestă creativitatea 
proprie copilului (Eigenschâpfung des Kindes), utilizarea de către el a 
capacităților şi posibilităților înnăscute. 

Lucrul acesta este valabil şi pentru factorii de mediu, dar şi pentru 
măsurile educaționale, pe care copilul le receptează şi le utilizează în 
concretizarea stilului său de viaţă, în făurirea unui ţel, de care este ferm 

ataşat şi conform cu care el percepe, gândeşte, simte şi acţionează. O dată 
ce este luată în considerare mişcarea individului, nici o putere din lume 
nu ne poate dispensa să admitem un ţel către care se îndreaptă mişcarea. 
Nu există mişcare fără țel. Acest ţel nu este atins niciodată. Cauza stă în 
mentalitatea primitivă a omului că el nu poate fi niciodată stăpânul lumii, 
aşa încât, ori de câte ori i se prezintă această idee, el o deplasează în sfera 
miracolului sau a atotputerniciei divine’. 

Sentimentul de inferioritate domină viaţa psihică şi se lasă clar 
sesizat în sentimentul de imperfecţiune, de neîmplinire şi în permanentele 
năzuințe ale oamenilor şi umanității. 

Fiecare din miile de probleme ale zilei, ale vieții îl pune pe individ 
în poziție de pregătire pentru atac (în Angrifjsbereitschaft). Fiecare 
mişcare este un pas de la neîmplinire la împlinire. Am încercat în anul 
1909, în Aggressionstrieb im Leben und in der Neurose”, să elucidez mai 
îndeaproape această problemă şi am ajuns la concluzia că această poziție 
de pregătire pentru atac îşi are originea în necesitatea evoluţiei, rezultând 
din stilul de viață, fiind o parte a întregului. Nu există nici un motiv să o 
interpretăm ca radical malefică, făcând-o să decurgă dintr-o impulsie 
sadică înnăscută. Dacă se fac încercări disperate de a se întemeia viaţa 
psihică pe impulsii fără direcție şi fără ţel, s-ar cuveni măcar să nu se uite 
cerința imperioasă a evoluției şi nici predilecția pentru colectivitate 
(Hang zur Gemeinschaff), care este nativă la omul supus evoluţiei. Având 
în vedere numărul enorm de oameni răsfățaţi şi dezamăgiţi, să nu ne mire 
faptul că oamenii lipsiţi de spirit critic, din toate păturile sociale, 
creditează această viziune asupra vieţii psihice a celor răsfăţați şi de aceea 
grav dezamăgiţi, care niciodată nu au destul, considerând-o o teorie 
fundamentală a vieții psihice. 

Înrolarea copilului în primul său anturaj este de aceea primul său 
act de creaţie, act la care este îmboldit de folosirea capacităților sale, prin 
intermediul sentimentului de comuniune socială. Această înrolare, diferită 
de la caz la caz, este o mişcare pe care în cele din urmă o sesizăm ca 
formă, ca mişcare încremenită, ca formă de viaţă care pare să promită 
atingerea ţelului de securitate şi biruință. Limitele între care are loc 
această dezvoltare sunt cele general umane, date de nivelul evoluției 
generale şi individuale. Dar nu fiecare formă de viață utilizează corect 
acest nivel şi de aceea vine în contradicție cu sensul evoluţiei. în 
capitolele precedente am arătat că deplina dezvoltare a corpului şi 
spiritului uman este optim garantată dacă individul se inserează în cadrele 
colectivităţii ideale la care năzuieşte, ca aspirant şi ca om de acțiune (als 
Strebender und Wirkender). Între aceia care, conştient sau nu, 
îmbrățişează acest punct de vedere, şi mulţi alții care nu îmbrăţişează 
respectiva orientare, se cască o prăpastie de netrecut. Opoziția dintre ei 
umple lumea de certuri meschine şi de lupte mărețe. Strădalnicii 

(Strebenden) construiesc şi contribuie la prosperitatea umanităţii. Dar nici 
opozanţii (Widerstrebenden) nu sunt neapărat lipsiţi de valoare. Prin 
greşelile şi rătăcirile lor, care păgubesc cercuri mai mici sau mai mari, ei 
îi silesc pe ceilalți să facă eforturi mai mari. Aşa încât opozanţii pot fi 
comparați cu duhul „care totdeauna vrea răul şi face binele". Ei ţin treaz 
spiritul critic al celorlalți şi îi ajută să aibă o mai bună viziune asupra 
lucrurilor. Ei îşi aduc contribuţia la sentimentul de inferioritate care 
creează (zum schaffenden Minderwertigkeitsgefiihl). 

Direcţia dezvoltării individului şi a societăţii este, prin urmare, 
prescrisă prin intensitatea sentimentului de comuniune socială. Prin 
aceasta am dobândit un criteriu solid în judecarea a ceea ce este corect şi 
a ceea ce este incorect. Dispunem astfel de un mijloc care, atât în educaţie 
şi tratament, cât şi în judecarea abaterilor ne oferă o surprinzătoare 
certitudine. Măsura pe care o utilizăm este mult mai exactă decât aceea pe 
care ne-ar putea-o da experimentul. Aici viaţa însăşi instituie testele; orice 
gest expresiv cât de neînsemnat poate fi examinat prin prisma direcției şi 
distanţei față de comunitate. O comparaţie cu metodele obişnuite ale 
psihiatriei, care măsoară simptoamele dăunătoare sau daunele aduse 
societăţii şi care, desigur, încearcă să-şi şi rafineze metodele, apelând la 
aspiraţiile sociale ascendente, se arată a fi în avantajul metodelor 
psihologiei individuale şi pentru faptul că ele nu condamnă, ci caută să 
amelioreze, pentru că îl descarcă pe individ de vină şi atribuie civilizației 
noastre deficiențele de care noi toți suntem vinovaţi, cerându-ne să 
colaborăm în vederea eliminării lor. Faptul că, astăzi încă, trebuie să ne 
gândim nu cum să întărim sentimentul de comuniune socială, ci cum să-l 
cucerim, demonstrează nivelul scăzut atins până acum de evoluție. Fără 
îndoială că generațiile viitoare îl vor încorpora în viaţa lor aşa cum noi 
am făcut-o cu respirația, cu mersul biped sau cu perceperea ca imagini 
statice a impresiilor luminoase în permanentă mişcare pe retină. 

Chiar şi cei care nu înțeleg factorul de promovare socială (das 
Gemeinschajtsfărdernde) din viaţa psihică a omului, cu al său „iubeşte pe 
aproapele tău", toţi cei care sunt înclinați să descopere doar „câinele" din 
om, care cu şiretenie se face mic, spre a nu fi recunoscut şi pedepsit, sunt 
un îngrăşământ natural pentru umanitatea care aspiră să ajungă mai sus şi 
arată cu degetul numai rămânerile ei în urmă, exagerându-le în mod bizar. 
Sentimentul lor de inferioritate caută o compensare personală în 
convingerea că toți ceilalți sunt lipsiţi de valoare. Mi se pare periculos să 
se abuzeze în mod formal de ideea de sentiment de comuniune socială, să 
se profite de obscuritatea accidentală de până acum a căii care duce la 
sentimentul de comuniune socială spre a încuviinţa concepții şi forme de 
viaţă dăunătoare societăţii şi a le impune cu forţa drept salvare a societăţii 
actuale şi chiar şi a celei viitoare. Astfel, pedeapsa cu moartea, războiul şi 
chiar jertfirea potrivnicilor îşi găsesc uneori susținători gălăgioşi care 

întotdeauna — ca semn de atotputernicie a sentimentului de comuniune 
socială! — se drapează în mantaua sentimentului de comuniune socială. 
Toate aceste concepții perimate sunt mai degrabă semnul clar al faptului 
că această pledoarie rezultă dintr-o încredere deficitară în posibilitatea de 
a găsi o cale nouă şi mai bună, aşadar dintr-un sentiment de inferioritate 
de netăgăduit. Istoria umanităţii ar fi trebuit să ne înveţe că nici moartea 
nu schimbă nimic din omnipotenţa ideilor înaintate şi nici nu poate 
preveni prăbuşirea ideilor agonizante. Nu există, însă, oricât de departe 
am putea cerceta, decât un singur caz care ar putea justifica omorul: 
legitima apărare în caz de pericol de moarte, pentru noi sau pentru 
semenii noştri. Nimeni nu a pus cu mai multă măreție această problemă în 
fața umanităţii ca Shakespeare, în Hamlet, dar fără a fi fost înţeles. 
Shakespeare care, aşa cum făceau poeţii greci, în toate tragediile sale le 
pune pe Enn" să-l hăituiască pe ucigaş, într-o epocă în care, mai mult. 
decât azi, faptele sângeroase înfiorau sentimentul de comuniune socială al 
acelora care aspirau la o societate ideală, au fost mai aproape de ea şi au 
ieşit biruitori. Toate rătăcirile ucigaşului ne arată limitele extreme pe care 
le atinge sentimentul de comuniune socială al celui căzut. Este de aceea 
datoria imperioasă a părții progresiste a umanităţii nu numai să instruiscă 
şi să educe, ci şi de a nu-l pune în pripă pe cel necalificat întru 
sentimentul de comuniune socială în fața unor încercări prea grele, de a 
nu-l considera ca şi cum el ar putea să obţină ceea ce s-ar realiza numai 
cu un sentiment de comuniune dezvoltat şi ce nu s-ar realiza niciodată 
fără acest sentiment, deoarece cel nepregătit resimte, la impactul cu o 
problemă care cere un puternic sentiment de comuniune socială, un şoc 
care duce la tot felul de eşecuri, ca urmare a amplificării complexului de 
inferioritate. Structura infractorului ne dezvăluie cu claritate stilul de 
viaţă al unui individ activ, dar prea puţin binevoitor faţă de societate, care 
încă din copilărie şi-a dezvoltat o concepţie de viaţă care îl îndreptățește 
să exploateze în folosul său contribuţia celorlalți la bunăstarea comună. 
Nu mai trebuie să rămână un secret faptul că acest tip se găseşte 
îndeosebi în rândurile copiilor răsfățați, mai rar în rândurile celor 
neglijaţi. Este uşor de combătut interpretarea crimei ca autopunițiune, 
reducerea ei la formele inițiale ale perversiunii sexuale infantile, uneori şi 
la aşa-numitul complex al lui Oedip, dacă înţelegem că omul, care în 
viaţa reală este încântat de metafore, se lasă mult prea uşor prins în plasa 
parabolelor şi similitudinilor. Hamlet: „Nu arată norul acela ca o cămilă?" 
Polonius: „întocmai ca o cămilă”. 

Defecte ale copiilor, cum ar fi constipaţia, enurezia, ataşamentul 
exagerat față de mamă, de fusta căreia nu se pot desprinde etc. sunt 
semne clare ale copilului răsfăţat, al cărui spaţiu vital nu se întinde 
dincolo de mamă, mai ales în ceea ce priveşte funcțiile a căror 
supraveghere cade în sarcina acesteia. Dacă în aceste defecte se amestecă 

şi o senzaţie de excitație (Kirzelgefiihl), cum este suptul policelui sau 
reținerea materiilor fecale, ceea ce în mod sigur este cazul la copiii 
hipersensibili sau la copiii care duc o viață parazitară, ataşaţi de mamă, în 
condițiile înmuguririi sentimentului sexual, acestea sunt excrescențe şi 
efecte care îi amenință în primul rând pe copiii răsfățați. Totuşi, 
perseverarea în aceste defecte, ca şi masturbarea infantilă, adesea nu fără 
ca „securitatea" legăturii mamă-copil să fie întărită prin vigilența sporită a 
acesteia (nu ca mecanism de apărare, cum a interpretat Freud în mod 
greşit conceptul de securitate elaborat de mine), deplasează interesul 
copilului de pe calea cooperării, care, din diferite cauze, înainte de toate 
din cauza răsfăţului, nu a fost învățată, pe calea încercării de a-şi înlesni 
scutirea de a-şi duce viaţa în armonie cu semenii (Mitleben). Absența 
sentimentului de comuniune socială şi sentimentul de inferioritate 
exacerbat, ambele strâns legate, se manifestă clar încă din această fază a 
vieţii infantile, de cele mai multe ori laolaltă cu toate trăsăturile de 
caracter, ca forme de expresie ale unei vieţi într-un mediu pretins ostil: 
hipersensibilitate, nerăbdare, irascibilitate, laşitate, prudenţă şi lăcomie, 
aceasta din urmă ca o revendicare, ca şi cum totul ar trebui să-i aparțină 
copilului. 

Problemele dificile ale vieţii, pericolele, trebuințele, decepțiile, 
grijile, pierderile, îndeosebi pierderea unor persoane iubite, presiunile 
sociale de tot felul sunt de privit prin prisma sentimentului de 
inferioritate, de cele mai multe ori ca afecte şi dispoziții general 
cunoscute, cum sunt teama, mâhnirea, disperarea, ruşinea, timiditatea, 
jena, dezgustul etc. Ele se exteriorizează prin expresiile feţei şi prin ţinuta 
corpului. Este ca şi cum tonusul musculaturii s-ar pierde. Sau intervine o 
formă de mişcare care de cele mai multe ori este de observat la 
îndepărtarea de obiectul care provoacă emoție sau la îndepărtarea de 
permanentele probleme ale vieţii. Sfera gândirii, întru totul de acord cu 
scopul salvării prin fugă, lansează idei privind retragerea. Sfera afectivă, 
în măsura în care reuşim să o cunoaştem, reflectă starea de insecuritate şi 
de inferioritate, spre a întări pornirea spre fugă. Sentimentul uman de 
inferioritate, care altfel se consumă în strădaniile progresului, se arată şi 
mai clar în furtunile vieţii şi cât se poate de clar în marile cumpene. 
Având o expresie diferită de la caz la caz, el reprezintă, atunci când se 
sintetizează toate aspectele sale, stilul de viață al individului, care se 
manifestă unitar în toate situațiile vieții. 

Nu trebuie scăpat din vedere faptul că atât în încercarea de a. birui 
emoţiile arătate mai sus, ca şi în reculegerea de sine, mânie, dezgust şi 
dispreţ, este de văzut performanţa unui stil de viață activ, constrâns să se 
modeleze pe linia unui ţel de superioritate şi impulsionat de sentimentul 
de inferioritate. în timp ce prima formă de viaţă, ataşată de linia retragerii 
din fața problemelor riscante, poate conduce la forme de nevroză, de 

psihoză, la comportamente masochiste, în cazul ultimei forme, abstracție 
făcând de formele mixte de nevroză, vom vedea, în raport cu stilul de 
viață, o activitate de acest fel mult mai mare (care nu trebuie confundată 
cu curajul, care este de găsit numai în acea parte a vieţii favorabilă 
societăţii): înclinația spre sinucidere, alcoolismul, crima sau perversiunea 
activă. Este evident că avem de-a face cu reprofilări ale aceluiaşi stil de 
viață şi nu cu acel proces fictiv pe care Freud îl numeşte „regresiune”. 
Similitudinea acestor forme de viață cu formele anterioare, ca şi 
analogiile de detaliu, nu trebuie considerate drept identitate, iar faptul că 
fiecare vietate dispune de fondul său psihic şi somatic nu trebuie 
considerat ca o regresiune într-un stadiu infantil sau uman primordial. 
Viața pretinde rezolvarea problemelor colectivităţi şi astfel orice 
comportament este orientat spre viitor, chiar dacă primeşte de la trecut 
mijloacele de construcție. 

Insuficienta pregătire pentru problemele vieţii este întotdeauna 
rezultatul carenței sentimentului de comuniune socială, indiferent de 
numele dat acestui sentiment: solidaritate, cooperare, umanism sau Eu 
ideal. Această pregătire deficientă este aceea care, în faţa problemelor sau 
în mijlocul acestora, generează nenumărate forme de expresie ale 
infenorității somatice şi psihice şi ale insecurității. Această carență 
provoacă de timpuriu tot felul de sentimente de inferioritate, care nu se 
manifestă toate cu claritate, dar care, desigur, îşi găsesc expresia în 
caracter, în gesticulație, în ţinută, în modul de gândire indus de 
sentimentul de inferioritate şi în abaterea de la înaintarea victorioasă 
(Vormarsch). Toate aceste forme de expresie ale sentimentului de 
inferioritate, întărit de absenţa sentimentului de comuniune socială, devin 
manifeste în momentul apariției problemei amenințătoare, a „cauzei 
exogene" şi în nici un caz nu este un „eşec tipic", care poate fi găsit la 
oricine. Persistenţa emoţiei, încercarea de a face mai puţin grea situaţia 
instituită de un puternic sentiment de inferioritate, consecința strădaniei 
neîntrerupte de a ieşi din minus-situaţie, abia aceasta creează eşecul 
„tipic". în nici unul din aceste cazuri nu va fi însă contestat avantajul 
sentimentului de comuniune socială şi nu va fi ştearsă deosebirea dintre 
„bine" şi „rău". în fiecare din aceste cazuri se găseşte un dal care accen- 
tuează presiunea sentimentului de comuniune socială, întotdeauna 
secondat însă de un darf care dispune de o putere mai mare şi care 
împiedică necesara întărire a sentimentului de comuniune socială. Acest 
„dar" este diferit în toate cazurile, fie ele tipice sau individuale. 
Dificultatea însănătoşirii corespunde puterii acestuia. în cazurile cele mai 
grele el se exprimă prin sinucidere sau prin psihoză, ca urmări ale unor 
zguduiri emoţionale de unde „da" dispare aproape cu totul. 

Trăsături de caracter ca anxietatea, timiditatea, taciturnitatea, pesimismul 
caracterizează lipsa de contact social îndelungată şi sunt întărite de 


60 


încercările nemiloase impuse de destin, vizibile în nevroză, de exemplu, 
sub formă de simptome morbide mai mult sau mai puţin pronunțate. 
Acelaşi lucru este valabil pentru dinamismul încetinit al individului care 
se arată mereu în ariergardă, la o considerabilă distanţă de problema care 
i se pune“. Această preferinţă pentru hinterlandul vieţii este considerabil 
asigurată de modul de gândire şi argumentare al individului, uneori de 
ideile sale obsesive sau de sterile sentimente de culpabilitate. Se poate 
înțelege lesne că nu sentimentele de culpabilitate îl țin pe individ la 
distanță, ci lipsa de înclinație şi pregătirea deficientă a întregii 
personalități găsesc avantajos sentimentul de culpabilitate, spre a 
împiedica mersul înainte (Vormarsch). Autoacuzarea neîntemeiată de 
masturbare, de exemplu, îi oferă un pretext potrivit pentru aceasta. De 
asemenea faptul că orice om, când îşi trece în revistă viața, doreşte 
bucuros să treacă cu buretele peste unele lucruri întâmplate, le serveşte 
unor asemenea indivizi drept pretext de a se ţine de-o parte (nicht 
mitzutun). 

A vrea să reduci eşecuri ca nevroza sau crima la asemenea 
sentimente de culpabilitate trucate este a nu cunoaşte bine gravitatea 
situației. Direcţia apucată în cazurile de sentiment de comuniune socială 
deficitar arată întotdeauna marile ezitări în fața unei probleme sociale, 
ezitări la care contribuie emoția, prin modificări corporale, indicând o altă 
cale. Aceste modificări corporale aduc întregul organism într-o stare de 
dezordine trecătoare sau durabilă, dar de cele mai multe ori provoacă 
tulburări funcționale bizare în locuri care, fie ca urmare a unei inferiorităţi 
organice native, fie prin supraîncărcarea atenţiei, reacționează cu maximă 
violenţă la tulburările psihice. Tulburarea funcțională se poate manifesta 
prin diminuarea sau creşterea tonusului muscular, prin zbârlirea părului, 
transpirației, tulburări cardiace, stomacale sau intestinale, prin dispnee, 
senzația de nod în gât, prin trebuința imperioasă de a urina şi prin 
excitație sexuală, ori, dimpotrivă, prin impotenţă. Adesea, în caz de 
situații dificile, găsim aceleaşi tulburări în interiorul familiei: dureri de 
cap, migrenă, roşire puternică sau paloare. Prin cercetări mai noi, 
îndeosebi ale lui Cannon, Marannon şi ale altora, s-a stabilit că la cele 
mai multe dintre aceste modificări participă în primul rând sistemul 
simpatico-adrenalinic, precum şi partea craniană şi pelviană a sistemului 
neurovegetativ, care, prin urmare, reacţionează diferit în cazul emoţiilor 
de tot felul. Prin aceasta este confirmată vechea noastră ipoteză că 
funcțiile glandelor endocrine — tiroida, suprarenalele, hipofiza şi 
glandele sexuale — stau sub influenţa lumii exterioare şi că ele răspund 
la impresiile psihice corespunzător cu stilul de viață, după intensitatea 
acelor impresii resimțită subiectiv, în cazurile normale, spre a restabili 
echilibrul organismului, iar în caz de aptitudine insuficientă a individului 
în faţa problemelor vieţii, răspund mai radical, într-un mod compensator”. 

Sentimentul de inferioritate al unui individ se poate manifesta şi 
prin direcția drumului său. Am şi vorbit despre marea distanţă luată față 
de problemele vieții, despre opriri şi despre izolare. Nu este greu ca, 
uneori, să demonstrăm că un asemenea mod de a proceda este corect, în 
conformitate cu sentimentul de comuniune socială. Acest punct de vedere 
îndreptăţit este evident îndeosebi pentru psihologia individuală, deoarece 
această ştiinţă atribuie întotdeauna regulilor şi formulelor doar o valoare 
condiționată şi se consideră obligată să aducă mereu noi dovezi pentru 
confirmarea acestora. Una dintre aceste dovezi o avem în 
comportamentul obişnuit în cazul emoţiei caracterizate mai sus. Un alt 
mod de a procedat, suspect de sentimentul de inferioritate, diferit de 
„atitudinea şovăitoare", putem observa în eschivarea faţă de o problemă a 
vieţii, eschivare care poate fi totală sau parțială. Totală, ca în psihoză, 
sinucidere, crima obişnuită, perversiunea obişnuită, parțială în alcoolism 
sau în alte vicii. Ca ultim exemplu de mod de a proceda generat de 
sentimentul de inferioritate, vreau să citez îngustarea excesivă a spațiului 
vital şi reducerea frontului de înaintare. Părți importante ale problemei 
vieţii sunt în felul acesta excluse. Dar şi aici trebuie să facem o excepţie 
în cazul celor care, în scopul unei mai mari contribuţii în sensul cerinţelor 
societăţii, renunță la rezolvarea mărunţişurilor legate de problema vieţii, 
cum procedează artistul şi geniul. 

Încă de multă vreme mi-au fost clare faptele privitoare la 
complexul de inferioritate, în toate cazurile tipice de eşec. Dar m-a 
preocupat îndelung rezolvarea celei mai importante probleme care se 
pune azi, anume cum ia naştere complexul de inferioritate şi ce 
consecinţe somatice şi psihice are el la impactul cu o problemă de viață. 
După ştiinţa mea, această problemă a stat întotdeauna pe ultimul plan al 
cercetărilor întreprinse de ceilalți autori şi cu atât mai puţin a putut ea să 
fie rezolvată până azi. Mie soluția mi s-a arătat în orizontul psihologiei 
individuale, unde unu se explică prin toți şi toţi prin unu (wo eines aus 
allem und alles aus einem zu erklăren war). Complexul de inferioritate, 
adică manifestarea permanentă a consecințelor sentimentului de 
inferioritate, stăruința în acest sentiment se explică prin marile carențe ale 
sentimentului de comuniune socială. Aceleaşi evenimente, aceleaşi 
traume, aceleaşi situaţii şi aceleaşi probleme de viață, dacă ar putea exista 
o similitudine absolută a lor, au repercusiuni diferite la fiecare individ în 
parte. Din această perspectivă, stilul de viaţă şi conţinutul acestuia în ceea 
ce priveşte sentimentul de comuniune socială este de o importanță 
decisivă. Ceea ce în unele cazuri ne poate induce în eroare, făcându-ne să 
ne îndoim de exactitatea acestui fapt de experienţă, este că uneori omul 
cu o certă carenţă în ceea ce priveşte sentimentul de comuniune socială (o 
constatare pe care nu aş putea să o admit decât de la cercetători 
experimentați) vădeşte temporar, poate, manifestări ale sentimentului de 

inferioritate, dar nicidecum un complex de inferioritate. Aceste constatări 
le putem face uneori la oameni care posedă un slab sentiment de 
comuniune socială, dar care trăiesc într-un mediu prielnic. în cazul 
complexului de inferioritate vom găsi întotdeauna confirmări în viața 
anterioară a persoanei respective, în atitudinea sa de până atunci, în faptul 
de a fi fost răsfățat în copilărie, în existența unor organe inferioare, în 
sentimentul de a fi fost neglijat în copilărie. Ne vom servi şi de alte 
mijloace ale psihologiei individuale, de analiza celor mai vechi amintiri 
din copilărie, de experiența acumulată de psihologia individuală în ceea 
ce priveşte stilul de viaţă în general şi influențarea acestuia prin poziția 
ocupată de individ în rândul fraţilor şi surorilor, de interpretarea viselor 
prin prisma psihologiei individuale. De asemenea, în cazul complexului 
de inferioritate, atitudinea sexuală şi dezvoltarea unui individ este numai 
o parte a întregului şi se include pe deplin în complexul de inferioritate. 


NOTE 


! „selbstschâpferischen Kraft", în textul original. (Nota trad.) 
7 Uberden Nervăsen Charakter, Fischer Taschenbuch Verlag, 
Frankfurt am Main, 1972 (Nota ediţiei germane). 
* B.Jahn, A. Adler, Religion und Individualpsychologie, Wien 
(1933). 
* A se vedea A. Adler, Heilen und Bilden. 
" Divinităţi răzbunătoare care personificau remuşcarea şi care îi 
torturau mai ales pe ucigași. (Nota trad.). 
"A se vedea A. Adler, Praxis und Theorie der 
Individualpsychologie. 
7 A se vedea A. Adler, Studie über Minderwertigkeit von Organen. 
5 „Gangart", în textul original. (Nota trad.). 

7. COMPLEXUL DE SUPERIORITATE 


Acum cititorul va pune pe drept cuvânt întrebarea unde este de 
găsit, în cazul complexului de inferioritate, aspirația către superioritate 
(Streben nach Uberlegenheit). Căci, de fapt, dacă nu reuşim să punem în 
evidență această aspirație în extrem de numeroasele cazuri de complexe 
de inferioritate, atunci ştiinţa psihologiei individuale ar înregistra o 
asemenea contradicţie încât ea ar trebui să eşueze. Dar o mare parte din 
această întrebare şi-a şi găsit răspunsul. Aspiraţia către superioritate îl 
face pe individ să se retragă din fața pericolului de îndată ce pare 
amenințat de o înfrângere din cauza deficitului său de sentiment de 
comuniune socială, ceea ce se manifestă printr-o lipsă de curaj 
(Mutlosigkeit), vădită sau ascunsă. Aspiraţia către superioritate îşi 
produce efectul prin aceea că îl menţine pe individ pe linia de retragere 
din fața problemei sociale sau îi impune o eschivare (4usbiegung). 
Fixarea în opoziţia sa în termenii „Da, dar" (,Ja, aber") îi impune o 
opinie care ţine cont mai degrabă de „dar", iar lumea sa ideală îl farmecă 
atât de mult încât el este preocupat exclusiv sau îndeosebi de rezultatele 
şocului. Aceasta cu atât mai mult cu cât avem de-a face întotdeauna cu un 
individ care din copilărie, lipsit de un autentic sentiment de comuniune 
socială, s-a preocupat aproape în exclusivitate de persoana sa, de 
bucuriile sau de neplăcerile sale. în aceste cazuri putem distinge vreo trei 
tipuri al căror stil de viață nearmonic a dezvoltat clar mai ales o parte a 
vieţii psihice. Unul din aceste tipuri cuprinde oameni la care sfera 
gândirii domină formele de expresie. Al doilea tip se caracterizează prin 
manifestarea copleşitoare a vieții afective şi impulsiilor. Al treilea tip se 
dezvoltă mai mult în direcţia activităţii. Fireşte, nu înregistrăm niciodată 
absența completă a uneia din aceste trei laturi. De aceea orice eşec, în 
starea de şoc neîntreruptă, va scoate în relief îndeosebi această latură a 
stilului de viață. în timp ce, în general, la criminal şi la sinucigaş se 
manifestă mai mult latura activă, unele nevroze sunt marcate de accentul 
pus pe latura afectivă, pe când de cele mai multe ori în nevroza 
obsesională şi în psihoze accentul cade pe materialul ideatic’. 
Toxicomanul, desigur, este întotdeauna o fire sentimentală. Dezertarea 
din fața unei probleme de viață îi impune însă societăţii o misiune şi face 
din ea obiect de exploatare. Lipsa de colaborare a unora trebuie suplinită 
de randamentul sporit al celorlalți, în cadrul familiei sau al societăţii. Este 
o luptă secretă şi de neînțeles contra idealului societății, care se dă aici, 
un protest perpetuu care nu serveşte dezvoltării pe mai departe a 
sentimentului de comuniune socială, ci ţinteşte la disoluția acestuia. 
întotdeauna, însă, scopul superiorității personale se află în opoziţie cu 

colaborarea. Putem vedea că avem în acest caz de-a face cu oameni a 
căror dezvoltare a fost oprită, cărora le lipseşte capacitatea de a vedea, 
auzi, judeca şi vorbi corect. În locul unui common sense ei posedă o 
„inteligență privată" („private Intelligenz"), pe care se pricep să o 
utilizeze în aşa fel încât să-şi asigure abaterea de la conduita normală 
(ihren Abwegigkeit). Am descris copilul răsfățat ca pe un parazit în 
permanenţă preocupat să-şi pună semenii la contribuţie. Dacă de aici 
rezultă un stil de viaţă, se lasă a se înțelege că în marea majoritate a 
eşecurilor contribuţia celorlalți apare ca fiind proprietatea lor, fie că este 
vorba de afecțiune, de avere, de muncă fizică sau spirituală. Societatea, 
oricât de puternice ar fi mijloacele sau lozincile prin care se apără 
împotriva acestor abuzuri, trebuie ca din propriu-i impuls şi mai puțin din 
înțelegere să uzeze în mod firesc de blândeţe şi de cruţare, deoarece 
eterna ei misiune este nu să pedepsească şi nu să răzbune greşelile, ci să 
le explice şi să le elimine. Dar există întotdeauna un protest contra 
imperativului vieții în comun (Protest gegen den Zwang des Mitlebens), 
din partea unor indivizi necalificaţi în sentimentul de comuniune socială, 
viață care lor li se pare de nesuportat, în contradicţie cu inteligenţa lor 
privată şi ameninţându-le aspirația către autoritate personală. Este 
semnificativ pentru puterea sentimentului de comuniune socială faptul că 
toată lumea recunoaşte abaterile de la conduita obştească şi eşecurile mai 
mari sau mai mici drept contrare normelor şi greşite, ca şi cum fiecare ar 
trebui să-şi plătească tributul faţă de sentimentul de comuniune socială. 
Chiar şi autorii cu poleială ştiinţifică, uneori înzestrați cu trăsături geniale 
şi care îşi prezintă voinţa de putere, artificial cultivată, ca pe o deghizare 
a unei impulsii primitive a răului, ca pe o calitate de supraom, ca pe o 
impulsie sadică primordială, se văd obligaţi să facă o reverență în faţa 
sentimentului de comuniune socială idealizat. Chiar şi criminalul, deja cu 
țelul său abominabil în minte, trebuie să plănuiască şi să caute o 
justificare pentru fapta sa până când să poată trece graniţa care încă îl mai 
desparte de degajarea de societate (Gemeinschaftslosighkeit). Privită din 
perspectiva fixă a sentimentului de comuniune socială ideal, orice abatere 
se prezintă ca o tentativă vicleană care ținteşte spre țelul unei supenorități 
personale. A putea fugi de o înfrângere pe terenul comunităţii este pentru 
cei mai mulți dintre aceşti oameni un fapt asociat cu un sentiment de 
superioritate. lar pe când, din teama de înfrângere, se silesc să se țină 
mereu departe de sfera colaborării, ei trăiesc sau gustă abstinenţa lor de la 
problemele vieţii ca pe o înlesnire şi ca pe un privilegiu, ca pe un avantaj 
față de ceilalți. Chiar când suferă, ca în nevroză, ei sunt cu totul încâlciți 
în (tele poziției lor privilegiate, ale suferinței lor, fără a înţelege cum 
drumul pătimirii trebuie să-i conducă la dispensarea de problemele vieții. 
Cu cât mai mare este suferinţa lor, cu atât mai puţin sunt ei neliniştiți şi 
cu atât mai departe de adevăratul sens al vieții. Această suferință, care 

este atât de indisolubil legată de facilitate şi de lepădarea problemelor 
vieţii, nu poate să apară ca o autopuniţiune decât aceluia care nu a învăţat 
să înţeleagă formele de expresie ca pe o parte a întregului, ba încă şi mai 
mult, ca pe un răspuns la problemele puse de societate. El va privi 
suferința nevrotică ca pe un element stătător, cum o vede şi nevroticul. 

Lucrul cel mai grav pentru adeptul sau pentru adversarul concepţiei 
mele va fi să se împace cu ideea că până şi umilinţa, slugărnicia, lipsa de 
independenţă, trândăvia şi trăsăturile masochiste, semne clare ale unui 
sentiment de inferioritate, fac să răsară sentimentul de uşurare sau chiar 
de privilegiere. Este lesne de înţeles că toate acestea reprezintă un protest 
contra unei rezolvări active a problemelor vieţii, în sensul promovat de 
societate. Reprezintă, de asemenea, încercări viclene de a scăpa de o 
înfrângere când se face apel la sentimentul de comuniune socială, 
sentiment care, aşa cum reiese din întregul lor stil de viață, le este străin 
nevroticilor. De cele mai multe ori ei fac să revină celorlalți o sarcină 
dificilă? sau chiar le-o dictează — ca în masochism —, adesea împotriva 
voinţei celorlalți. în toate cazurile de eşec este vizibilă poziţia specială pe 
care individul şi-a acordat-o, poziţie specială pe care câteodată o plăteşte 
cu suferințe, lamentări şi sentimente de culpabilitate, dar fără a se mişca 
din locul care, dată fiind lipsa de comuniune socială, pare a-i servi drept 
un alibi reuşit în cazul în care i s-ar adresa întrebarea: „Iu unde ai fost, 
când am împărțit lumea?" 

Complexul de superioritate, aşa cum l-am descris, apare de cele 
mai multe ori clar conturat în atitudine, trăsături de caracter şi opiniile 
despre propriile dotări şi capacităţi supraomeneşti. El poate deveni vizibil 
şi în pretenţiile exagerate față de sine şi față de ceilalți. A fi cu nasul pe 
sus, vanitatea în ceea ce priveşte înfăţişarea exterioară, fie ea nobilă sau 
neglijentă, ținuta excentrică, atitudinile exagerat masculine la femei şi 
cele exagerat feminine la bărbaţi, aroganţa, exuberanța, snobismul, mania 
de a se lăuda, comportamentul tiranic, înclinația de a căuta nod în papură, 
descrisă de mine ca tendinţă de depreciere caracteristică, cultul exagerat 
al eroilor, ca şi înclinația de a se bate pe burtă cu persoane proeminente 
sau de a porunci celor slabi, bolnavi sau insignifianți, accentuarea unei 
particularități speciale, abuzul de idei preţioase şi de curente de idei în 
scopul de a-i deprecia pe alții etc. pot să atragă atenția şi să ducă la 
descoperirea unui complex de superioritate. Tot aşa, explozii emoţionale 
ca mânia, setea de răzbunare, mâhnirea, entuziasmul, râsul zgomotos 
obişnuit, incapacitatea de a asculta pe cineva şi de a-l privi în ochi, 
devierea asupra propriei persoane a unei conversații, entuziasmul obişnuit 
în ocazii adesea neadecvate pentru asemenea manifestări demonstrează 
foarte frecvent un sentiment de inferioritate care evoluează spre un 
complex de superioritate. De asemenea, presupunerile superstițioase, 
credința în capacităţi telepatice sau în premoniţie, în inspirații profetice 

trezesc pe drept cuvânt bănuiala de complex de superioritate. Aş mai dori 
să previn pe cei devotați ideii de colectivitate să nu utilizeze această idee 
prin prisma complexului de superioritate sau să o arunce în mod 
necugetat în capul oricui. Acelaşi lucru este valabil şi despre complexul 
de inferioritate şi suprastructurile care îl voalează. Ne facem suspecți de 
ambele dacă azvârlim cu ele în stânga şi în dreapta în mod nesăbuit, 
neobținând decât duşmănii, adesea îndreptățite. Pe de altă parte, în caz de 
constatare exactă a unor asemenea fapte, nu trebuie să pierdem din vedere 
failibilitatea general umană (a/legemeine menschliche Fehlerhafiigkeit) 
care face ca şi unele caractere distinse şi de valoare să poată cădea în 
greşeala complexului de superioritate. Să nu uităm, aşa cum Barbusse a şi 
spus-o, că „până şi omul cel mai bun nu se poate uneori sustrage 
sentimentului de dispreţ". De altfel este posibil ca aceste mărunte trăsături 
de caracter, abia camuflate, să ne facă să îndreptăm reflectorul psihologiei 
individuale asupra erorilor comise în faţa marilor probleme ale vieţii, spre 
a le înţelege şi explica. Cuvinte, fraze, chiar şi mecanismele psihice bine 
stabilite nu aduc nimic la înţelegerea individului. La fel cunoaşterea 
noastră privind tipurile. Dar ele ne pot servi ca, în cazul unei supoziții, să 
luminăm un anumit câmp vizual în care sperăm să găsim unicitatea unei 
personalități (das Einmalige einer Persönlichkeit), unicitate pe care 
trebuie să ne-o explicăm pe parcursul consultaţiei, mereu atenţi la gradul 
de sentiment de comuniune socială pe care trebuie să-l întregim. 

Dacă, în scopul de a obţine un sumar tabel sinoptic al ideilor 
directoare în procesul dezvoltării umanităţii, le concentrăm până la 
chintesenţa lor, ne găsim în cele din urmă în faţa a trei linii de mişcare 
formale, care, în împrejurările date, şi succedându-se una alteia, conferă 
valorarea sa întregului comportament uman. După milenii şi milenii de 
viață probabil idilică, drept urmare a poruncii „înmulțiţi-vă!" terenurile 
producătoare de nutreţ s-au restrâns şi umanitatea şi-a creat ca ideal al 
salvării pe Titan, pe Hercule sau Imperatorul. Până în zilele noastre — în 
cultul eroilor, în manifestările de agresivitate, în război — găsim în toate 
păturile sociale ecoul puternic al vremilor apuse, proslăvit de bogat şi de 
sărac drept cea mai bună cale pentru progresul umanităţii. Generat de 
limitarea mijloacelor de subzistență”, instinctul forței musculare 
(musculare Drang) duce în mod logic la imobilizarea şi exterminarea 
celor slabi. Luptătorul de categorie grea preferă soluția simplă: unde 
există puțină hrană, el o revendică pentru sine. îi plac conturile simple şi 
clare, dat fiind faptul că ele sunt în favoarea sa. în profilul civilizației 
noastre acest mod de a gândi“ ocupă un spaţiu vast. Femeile sunt aproape 
cu totul excluse de la performanţele de acest fel, ele nefiind luate în 
considerare decât ca mame, admiratoare şi îngrijitoare. Mijloacele de 
subzistență au crescut însă considerabil. Acest spirit al simplistei dorinţe 
de putere (Machrstreben) nu este de-acum un nonsens? 

Mai rămâne grija pentru viitor, pentru urmaşi. Tatăl adună cu japca 
bunuri pentru copiii săi. Se îngrijeşte de generaţiile viitoare. Dacă are 
grijă de a cincea generație, se îngrijeşte de urmaşii a cel puţin 32 de 
persoane din generaţia sa, care fac acelaşi lucru în ceea ce priveşte 
urmaşii lor. 

Mărfurile se strică. Pot fi preschimbate în aur. Se poate conferi 
aurului valoarea mărfurilor. Poate fi cumpărată forţa de muncă a 
celorlalți. Li se poate comanda, ba mai mult, li se pot întipări convingeri, 
un sens al vieţii. Pot fi educați în sensul venerării forței, a aurului. Li se 
pot da legi care să-i pună în serviciul puterii, al proprietății. 

Nici în această sferă femeia nu are un rol creator, tradiția şi 
educaţia instituind bariere în calea afirmării sale. Ea poate participa dacă 
admiră sau poate sta de-o parte, decepționată. Ea poate jura credinţă 
puterii sau, cum se întâmplă de cele mai multe ori, se poate opune 
neputinței sale, apucând-o pe căi greşite. 

Majoritatea bărbaților şi femeilor pot să venereze concomitent 
puterea şi proprietatea, unii cu o strădanie plină de speranţă, celelalte cu o 
admiraţie infructuoasă. Femeia se află la o prea mare distanță spre a 
atinge acest ideal de civilizaţie (Kulturideale). 

Filistinului puterii şi proprietăţii 1 se asociază acum, în strădania 
armonioasă către o superioritate personală, semidoctul infatuat 
(Bildungsphilister). A şti este (de asemenea) putere”. Insecuritatea vieţii 
nu a găsit până acum — în general — o soluție mai bună decât aspirația 
la putere (Streben nach Macht). Este timpul să medităm dacă aceasta este 
unica şi cea mai bună cale de asigurare a vieţii, de dezvoltare a 
umanității. Putem afla câte ceva despre structura vieţii femeii, dat fiind 
faptul că femeia nu este până azi copărtaşă la puterea semidoctismului 
infatuat (Bildungsphilisterium). 

Cu toate acestea, este uşor de înţeles că, dispunând de o pregătire 
egală, femeia ar putea participa cu succes la puterea filistinismului. Ideea 
platonică a superiorității puterii musculare şi-a pierdut deja, desigur, 
importanţa sa în neinteligibil (inconştient). Cum altfel ar putea fi utilizată 
revolta secretă sau fățişă a lumii feminine (protestul viril), în 
nenumăratele sale variante, în favoarea comunităţii? 

În definitiv, noi toţi trăim ca paraziți pe socoteala nepieritoarelor 
realizări ale artiştilor,  geniilor, gânditorilor, cercetătorilor şi 
exploratorilor. Ei sunt adevărații conducători ai omenirii. Ei sunt forța 
motrice a istoriei universale, pe când noi suntem distribuitorii. Până în 
prezent, între bărbat şi femeie au decis puterea, proprietatea, tenebrele 
educației (Bi/ldungsdunkel). De unde zarva şi multele cărți pe tema 
dragostei şi a căsătoriei. 

Dar marile opere din care trăim sunt totdeauna pătrunse de valoarea 
supremă. Biruinţa lor nu este de cele mai multe ori celebrată cu discursuri 

pompoase. Este însă gustată de toți. La aceste mari opere au participat 
desigur şi femeile. Puterea, proprietatea şi infatuarea au barat calea 
multora dintre ele. în întreaga dezvoltare a artei răsună vocea masculină. 
Femeia este suplinitoarea bărbatului şi, de aceea, o ființă de categoria a 
doua, până când una din ele va face să fie descoperită vocea feminină şi o 
va impune. în arta dramatică şi în coregrafie acest lucru s-a şi petrecut. 
Aici femeia poate fi ea însăşi şi a atins culmile realizării de sine. 


NOTE 


! A. Adler, „Die Zwangsneurose", în Zeitschrift für 
Individualpsychologie, Leipzig, 1931. 
? „eine Fleissaufoabe", în textul original. (Nota trad.) 
? „aus der Enge der Futterplitze", în textul original. (Nota trad.) 
* dieser Gedankengang", în textul original. (Nota trad.) 
" Francis Bacon spusese şi el, în Religious meditations: 


„Knowledge is power" = ştiinţa este putere. (Nota trad.) 

8. TIPURI DE EȘEC IN VIAȚA. 
SEMNIFICAȚIA SINUCIDERII 


Abordez cu mare precauţie teoria tipurilor, deoarece învăţăcelul s- 
ar putea lesne iluziona că un tip este ceva aproape structurat, ceva de sine 
stătător, care are, în linii mari, o structură caracteristică. Dacă el rămâne 
la această concepţie şi crede că, atunci când aude termenii „criminal", 
„nevroză anxioasă" sau „schizofrenie", a şi sesizat ceva din cazul 
individual, atunci el nu numai că îşi curmă posibilitatea cercetării 
individuale, ci nu va mai ieşi niciodată din neînțelegerile care iau naştere 
între el şi pacient. Poate că vederile cele mai bune pe care le-am dobândit 
ocupându-mă de viaţa psihică îşi au originea în prudenţa cu care m-am 
folosit de teoria tipurilor (Typenlehre). O folosință de care, ce-i drept, nu 
ne putem lipsi cu totul, care ne permite să avem o privire asupra 
întregului, să punem un diagnostic general, dar care ne spune prea puţin 
despre cazul special şi tratamentul acestuia. Cel mai bine procedează 
acela care îşi aminteşte întotdeauna că în cazul oricărui eşec avem de-a 
face cu simptoame, simptoame care s-au dezvoltat dintr-un sentiment de 
inferioritate aparte, vizând un complex de superioritate, în prezenţa unui 
factor exogen care cerea mai mult sentiment de comuniune socială decât 
individul a acumulat din copilărie. 

Să începem cu „copiii greu educabili". Fireşte, nu se vorbeşte de 
acest tip decât dacă se prezintă ca un participant egal îndreptățit la 
colaborare. Lipseşte sentimentul de comuniune socială, cu toate că pe 
drept suntem obligaţi să constatăm că un sentiment de comuniune socială 
suficient pentru condițiile obişnuite adesea s-a dovedit a nu mai fi 
suficient din cauza încordării nejustificate de acasă şi de la şcoală. Acest 
caz este frecvent şi în general cunoscut în manifestările sale. în legătură 
cu aceasta, putem recunoaşte valoarea cercetării de psihologie 
individuală, care ne pregăteşte pentru abordarea cazurilor mai dificile. O 
examinare prin metode experimentale sau grafologice a individului brusc 
izolat de mediul său poate duce la mari erori şi nu ne îndreptățește 
nicidecum să-i facem recomandări speciale individului astfel izolat sau 
să-l clasificăm într-un fel sau altul. Este clar că psihologia individuală 
trebuie să aibă o cunoaştere satisfăcătoare a tuturor relaţiilor sociale 
posibile şi a tuturor anomaliilor, spre a putea vedea lucrurile în mod 
corect. Putem merge şi mai departe şi să-i cerem practicantului 
psihologiei individuale (Individualpsyechologe) să dispună de o opinie cu 
privire la misiunea sa, o opinie asupra cerinţelor vieţii, o concepție despre 
lume care să tindă spre binele colectivităţii. 

Am propus o diviziune a copiilor greu educabili care, în multe 
privințe, s-a dovedit utilă: copii mai mult pasivi, cum sunt leneşii, 
indolenţii, supușii dependenți, timizii, anx10şii, mincinoşii etc., precum şi 
copii mai activi, cum sunt autoritarii, neastâmpăraţii, nervoşii şi cei 
înclinați spre accese de furie, turbulenţii, violenţii, fanfaronii, dezertorii, 
hoţii, cei care se excită lesne din punct de vedere sexual etc. Nu trebuie să 
despicăm firul de păr în patru, ci să căutăm să ne convingem ce grad al 
activităţii (Grad der Activităt) se poate constata pentru fiecare caz în 
parte. Lucrul acesta este cu atât mai important cu cât, în cazul unui eşec la 
maturitate, ne putem aştepta să observăm aproximativ acelaşi grad de 
activitate (Grad von Activităt) ca în copilărie. Gradul aproximativ de 
activitate pe care îl numim curaj (Muf) se va găsi la copiii care dispun de 
un satisfăcător sentiment de comuniune socială. Dacă ne dăm silinţa să 
căutăm acest grad de activitate în temperament, în rapiditatea sau 
încetineala mersului înainte, nu trebuie să uităm că şi aceste forme de 
expresie sunt părți ale întregului stil de viață şi că apar modificate în caz 
de tratament reuşit. Să nu ne surprindă că putem descoperi printre 
nevrotici un mai mare procent de copii pasivi, iar printre criminali un 
număr mai mare de copii activi. Faptul că un eşec tardiv poate avea loc 
fără dificultăţi în procesul educațional Las atribui unei observații eronate. 
Fără îndoială că, în mod excepţional, condiţii exterioare favorabile pot să 
ascundă ieşirea la suprafață a unui cusur din copilărie, cusur care apare 
imediat la o încercare mai severă. Tuturor probelor experimentale noi le 
preferăm pe acelea instituite de viață, deoarece în acestea din urmă nu 
este neglijată relația cu viaţa. 

Defectele copiilor, care ţin de domeniul psihologiei medicale, se 
găsesc — abstracţie făcând de cazurile de tratament brutal — aproape 
exclusiv la copiii răsfăţați şi dependenţi şi pot fi corelate cu o activitate 
mai intensă sau mai puţin intensă. Aşa sunt enurezia, dificultățile de 
hrănire, constipaţia, bâlbâială e am d Acestea se manifestă ca un protest 
contra îndemnului la independenţă şi colaborare şi constrâng la asistență 
din partea celorlalți. Masturbarea infantilă, continuată multă vreme, în 
pofida descoperirii ei, marchează şi ea un deficit al sentimentului de 
comuniune socială. Nu va fi niciodată de ajuns să acționăm doar asupra 
simptoamelor spre a extirpa defectul. Nu ne putem aştepta la un succes 
cert decât intensificând sentimentul de comuniune socială. 

Dacă cursururile şi dificultățile mai mult pasive ale copiilor 
demonstrează o trăsătură înrudită cu nevroza (puternica accentuare a lui 
„da" şi încă şi mai puternica accentuare a lui „însă"), în schimb retragerea 
din fața problemelor vieţii are loc fără o reliefare mai clară a complexului 
de superioritate. Se poate observa o cantonare fascinantă în spatele 
frontului vieţii, o distanțare de colaborare sau căutarea înlesnirii şi a 
subterfugiilor în cazul ratării succesului. Decepţia repetată, teama de noi 

decept şi înfrângeri se manifestă în menţinerea simptoamelor-şoc 
(Schocksymptomen), care asigură rămânerea departe de rezolvarea 
problemelor colectivităţii. Uneori, cum se întâmplă adesea în nevroza 
obsesională, bolnavul ajunge să profere blesteme, ceea ce trădează 
nemulțumirea sa faţă de ceilalți, în mania persecuției este încă şi mai 
vizibil sentimentul de ostilitate al bolnavului faţă de viaţă, ca şi 
rămânerea sa departe de problemele vieţii. Ideile, sentimentele, judecăţile 
şi concepțiile sunt orientate în permanenţă în sensul retragerii, aşa încât 
oricine ar putea observa clar: nevroza este un act creator şi nu o 
regresiune la forme infantile sau atavice. Acest act creator (schâpferische 
Akt), al cărui urzitor este stilul de viaţă, legea de mişcare autocreată, 
țintind mereu o formă oarecare de superioritate, este totodată acela care, 
iarăşi în conformitate cu stilul de viaţă, caută să pună obstacole în calea 
însănătoşirii, până când la pacient biruie conştiinţa, judecata sănătoasă 
(common sense). Nu rareori țelul secret al obţinerii superiorității, aşa cum 
am descoperit eu, este mascat de o perspectivă pe jumătate tristă, pe 
jumătate consolatoare: pacientul ar fi realizat totul dacă avântul său 
incomparabil nu ar fi fost zădărnicit de un flecuşteţ, de cele mai multe ori 
din vina altora. Cine are experienţă în acest domeniu va găsi întotdeauna 
printre  antecedentele eşecului un foarte pronunţat sentiment de 
inferioritate, aspirația către superioritate personală şi un sentiment de 
comuniune socială deficient. 

O retragere totală din fața problemelor vieții este sinuciderea, în 
structura psihică a acesteia există activitate, dar nicidecum curaj, 
sinuciderea fiind un protest activ împotriva colaborării utile. Lovitura 
care îl doboară pe sinucigaş nu cruță pe ceilalți. Societatea, în strădania ei 
de propăşire, se va simţi întotdeauna rănită de sinucidere. Factorii 
exogeni care pun capăt sentimentului de comuniune socială deficient sunt 
cele trei mari probleme ale vieții definite de noi — societatea, 
profesiunea şi iubirea. în toate cazurile, ceea ce conduce la sinucidere sau 
la dorinţa de a muri este o înfrângere sau teama de o înfrângere în una din 
cele trei probleme de viaţă, asociată uneori cu o fază de depresie sau de 
melancolie. Contribuţia psihologiei individuale — aşa cum, în anul 1912, 
am putut stabili prin cercetările mele asupra acestei maladii psihice, 
arătând că orice veritabilă melancolie!, ca amenințările cu sinuciderea, 
reprezintă o agresiune contra celorlalți înlesnită de  carențele 
sentimentului de comuniune socială — a netezit mai apoi drumul către o 
mai bună înțelegere a acestei psihoze. Ca şi sinuciderea, la care din păcate 
adesea duce această psihoză, ea este instalarea unui act de disperare în 
locul colaborării utile pe plan social. Pierderea averii, a unui loc de 
muncă, decepția erotică, umilințele de tot felul pot să aducă acest act de 
disperare în concordanță cu legea de mişcare, într-o formă în care 
persoana respectivă să nu se sperie nici de jertfirea rudelor apropiate sau a 

altora. Acela care are simț psihologic va înţelege că este vorba de oameni 
care sunt deziluzionați de viață mai uşor decât ceilalți, deoarece ei 
aşteaptă de la ea prea mult. Judecând după stilul lor de viaţă, pe drept 
cuvânt ne-am putea aştepta să găsim în copilăria lor un grad ridicat de 
impresionabilitate asociat cu o stare de indispoziție persistentă sau cu 
tendinţa de automutilare, ca pedeapsă pentru alții. Efectul de şoc, mai 
puternic la ei în comparație cu normalul, provoacă, aşa cum au stabilit 
cercetările mai noi, modificări somatice care ar putea sta sub influența 
sistemului vegetativ şi endocrin. La o cercetare mai exactă se va vedea, 
desigur, ca în majoritatea cazurilor mele, că inferioritatea organelor şi, 
încă şi mai mult, un regim de răsfăţ în copilărie l-au îndemnat pe copil la 
un stil de viaţă de felul acesta şi au restrâns dezvoltarea unui sentiment de 
comuniune socială satisfăcător. Nu rareori se va constata la ei o tendință, 
mai fățişă sau mai ascunsă, de a face crize de furie, de a domina toate 
problemele, mari sau mici, din ambianța lor, prilej de a-şi demonstra 
rangul înalt. 

Un adolescent în vârstă de 17 ani, prâslea al familiei, din cale afară 
de răsfățat de mamă, a rămas în paza unei surori mai mari, pe timpul în 
care mama făcea o călătorie. într-o seară, pe când sora sa fi lăsase singur 
acasă, şi cum avusese de luptat la şcoală cu dificultăți in aparenţă de 
neînvins, el s-a sinucis, lăsând următorul bilet: „Nu-i comunica mamei ce 
am făcut. Adresa ei de acum este... Spune-i la întoarcere că viaţa nu-mi 
mai aducea nici o bucurie şi să-mi pună în fiecare zi flori la mormânt". 

O bătrână, bolnavă incurabil, s-a sinucis din cauză că vecinul ei nu 
voia să se despartă de aparatul său de radio. 

Şoferul unui bogătaş a aflat, la moartea stăpânului, că nu va obţine 
moştenirea promisă; el şi-a ucis soţia şi fiica şi s-a sinucis. 

O femeie în vârstă de 56 de ani, care a fost răsfăţată atât în 
copilărie cât şi mai târziu — de către bărbatul ei — şi care avusese in 
societate un rol proeminent, a suferit foarte mult la moartea soţului. 
Copiii ei, căsătoriţi, nu prea erau dispuşi să se devoteze trup si suflet 
mamei lor. în urma unui accident, ea a suferit o fractură femurală. Și după 
însănătoşire, tot izolată de societate a rămas. Nu se ştie cum, i-a venit 
ideea că o călătorie în jurul lumii i-ar aduce impresiile captivante care 
acasă îi lipseau. Două prietene s-au arătat gata să o însoţească. în marile 
metropole ale continentului, însă, prietenele o lăsau mereu singură, 
desigur din cauză că ea se mişca greu. A cuprins-o o nespusă indispoziţie, 
care a evoluat până la melancolie, aşa încât şi-a chemat unul dintre copii. 
în locul acestuia, a venit o soră de caritate care a adus-o acasă. Am văzut- 
o pe această femeie după trei ani de suferinţă, timp în care nu intervenise 
nici o ameliorare. Se plângea mai ales de faptul că copiii ei trebuie să fi 
suferit îngrozitor din pricina bolii ei. Aceştia o vizitau pe rând, dar. 
insensibilizați de durata suferințelor mamei lor, nu manifestau cine ştie ce 

interes pentru dânsa. Bolnava exprima mereu idei de sinucidere şi nu 
înceta să vorbească de atitudinea extrem de grijulie a copiilor. Era uşor de 
văzut că femeia avea parte de o mai mare atenție decât înainte de boală, 
după cum de asemenea era uşor de văzut că recunoaşterea de către ea a 
atitudinii grijulii a copiilor era în contradicţie cu adevărul, mai ales cu 
acea dăruire de sine pe care ea o aştepta ca femeie răsfăţată. Dacă ne 
punem în locul ei, înțelegem uşor cât de greu i-a venit acestei femei să 
renunţe la atitudinea grijulie atât de scump plătită prin boală. 

Un alt mod de activitate, care nu este îndreptat contra propriei 
persoane, ci împotriva altora, este dobândit de timpuriu de copii, care 
cred că ceilalți ar fi, cumva, obiectul lor şi care, dând expresie acestei 
credințe, amenință prin aceasta bunurile, munca, sănătatea şi viaţa 
celorlalți. Cât de departe merg ei în acea direcție, depinde iarăşi de gradul 
atins de sentimentul lor de comuniune socială. Şi va trebui să ţinem 
seama întotdeauna, în fiecare caz special, de acest punct de vedere. Se 
înțelege că această concepţie despre sensul vieţii, exprimată în idei, 
sentimente şi dispoziţii, în trăsături de caracter şi acțiuni, dar niciodată 
prin cuvinte adecvate, le face grea viaţa, aşa cum este ea în realitate, cu 
cerinţele ei sociale. Senzaţia că viaţa este ostilă este proprie acelor 
indivizi în căutare de satisfacţii imediate, atitudine care lor li se pare pe 
de-a-ntregul îndreptățită. Aşa se face că această dispoziție este strâns 
legată de un sentiment de frustrare, care trezeşte şi alimentează invidia, 
gelozia, lăcomia şi o tendință de doborâre definitivă a victimei alese. 
Deoarece aspiraţia către o dezvoltare utilă (dar Streben nach nützlicher 
Entwicklung) este frânată de sentimentul de comuniune socială deficient, 
iar marile speranţe alimentate de beţia superiorității rămân neîmplinite, 
puseele afective sunt adesea cauză de atacare a celorlalți. Complexul de 
inferioritate devine permanent de îndată ce eşuarea de la linia 
colectivității devine sesizabilă în şcoală, în societate, pe plan erotic. 
Jumătate dintre indivizii care au ajuns să comită crime sunt muncitori 
necalificaţi, care au dat greş la şcoală. Un mare număr dintre criminalii 
dovediţi ca atare suferă de boli venerice, semn că au eşuat în rezolvarea 
problemei iubirii (Liebesproblem). Ei nu-şi caută tovarăşi decât printre 
cei de-o teapă cu ei, certficând astfel îngustimea sentimentelor lor de 
amiciție. Complexul lor de superioritate este generat de convingerea că 
sunt superiori victimelor lor şi că printr-un mod de a proceda convenabil 
pot să joace o festă legilor şi organelor de ordine. în realitate nu există 
criminal care să nu aibă la răboj mai mult decât i s-a putut imputa, făcând 
abstracție de numărul oricum mare al celor care niciodată nu au fost 
descoperiţi. Criminalul comite fapta cu iluzia de a nu fi niciodată 
descoperit, dacă „lucrează" ca la carte. Dacă este prins, este absolut 
convins că aceasta s-a întâmplat din cauză că a neglijat o bagatelă, care a 
dus la descoperirea faptei sale. Dacă mergem până în copilărie pe urmele 

înclinației către crimă, pe lângă o activitate prost dirijată de la început, 
asociată cu trăsături de caracter duşmănoase şi cu un sentiment de 
comuniune socială deficitar, găsim în inferioritatea organică, în răsfăţ şi 
în neglijare cauze care au condus la dezvoltarea stilului de viaţă criminal. 
Răsfăţul este poate cauza cea mai frecventă. Aşa cum ameliorarea stilului 
de viață nu poate fi niciodată exclusă, este de asemenea necesar ca, în 
fiecare caz în parte, să se ia în considerare cercetarea gradului de 
dezvoltare a sentimentului de comuniune socială şi ponderea factorului 
exogen. Nimeni nu cade atât de uşor pradă pericolului tentaţiei cum cade 
copilul răsfățat, care este învăţat să i se împlinească orice vrere. 
Dimensiunea tentației trebuie sesizată exact, influenţa ei fiind cu atât mai 
periculoasă cu cât este mai legată de activitate. De asemenea, este clar că 
în cazul criminalului trebuie să-l înțelegem pe individ în raport cu starea 
sa socială. în multe cazuri esența sentimentului de comuniune socială 
poate fi suficientă spre a-l ţine pe om departe de crimă, cu condiția de a 
nu se pretinde prea mult de la sentimentul de comuniune socială. Această 
circumstanță explică de ce în condiţii economice grele criminalitatea 
sporeşte considerabil. Că această circumstanţă nu este cauza crimei ne-o 
dovedeşte faptul că în Statele Unite într-o epocă de prosperitate a avut loc 
de asemenea o creştere a criminalității, deoarece ocaziile ispititoare de a 
pune mâna uşor şi rapid pe bogății erau numeroase. Dacă, în căutarea 
cauzelor înclinației spre crimă, ne oprim asupra mediului din copilărie, 
asupra faptului că în anumite cartiere ale unui mare oraş criminalitatea 
este considerabilă, nu trebuie să tragem nicidecum concluzia că am dat 
peste cauza fenomenului. Este, dimpotrivă, mai uşor de recunoscut că în 
aceste condiţii nu este de aşteptat o dezvoltare benefică a sentimentului 
de comuniune socială. Să nu uităm, în această perspectivă, cât de 
eficientă este pregătirea pentru viaţa de mai târziu a unui copil, când de 
mic este crescut în spiritul protestului contra vieții, în lipsuri şi mizerie şi 
când, zi de zi, el vede cum alţii duc o viaţă mai bună, la aceasta 
adăugându-se şi faptul că nu este nicidecum încurajat să-şi dezvolte 
sentimentul de comuniune socială. O foarte bună şi instructivă ilustrare a 
celor de mai sus ne oferă cercetările întreprinse de dr. Young asupra 
configurației crimei într-o sectă imigrantă. în prima generaţie, care a trăit 
în izolare şi sărăcie, nu a existat nici un criminal. în a doua generaţie, ai 
cărei copii deja au frecventat şcolile publice, fiind însă educați în 
tradiţiile sectei lor, smerenia şi sărăcia, s-a şi înregistrat un mare număr 
de criminali. în generația a treia numărul acestora a devenit însăimântător 
de mare. 

O categorie perimată este şi aceea a „criminalului înnăscut". Nu se 
poate ajunge la o asemenea concepţie eronată, ca şi la ideea crimei 
generate de sentimentul de culpabilitate decât dacă nu se ţine seama de 
conceptele noastre privind profundul sentiment de inferioritate din 

copilărie, modelarea complexului de superioritate şi dezvoltarea 
deficientă a sentimentului de comuniune socială. Găsim un mare număr 
de semne de inferioritate organică la criminali şi mari oscilaţii ale 
metabolismului bazai în şocul trăit în momentul unei condamnări, ca 
indicii probabile ale unei constituţii care ajunge mai greu la echilibru. 
Găsim printre criminali un număr extrem de mare de oameni care au fost 
răsfăţaţi sau care tânjesc după răsfăț, după cum găsim printre ei şi din cei 
care odinioară, pe când au fost copii, au fost neglijaţi. Ne vom putea 
mereu convinge de aceste realități, numai să nu le abordăm cu o frază sau 
cu o formulă îngustă. Faptul inferiorității organice apare adesea în 
urâţenia unor criminali, pe când bănuiala — întotdeauna confirmată — de 
răsfățare apare în privința multor oameni care au chipuri de îngeri. 

N. era un tânăr şarmant, care după şase luni de detenţie a fost 
eliberat din închisoare, cu suspendarea pedepsei. Delictul său consta în 
furtul unei importante sume de bani din seiful şefului său. în ciuda 
faptului că risca o pedeapsă de trei ani de detenție în caz de recidivă, la 
scurtă vreme el a furat din nou o mică sumă. înainte ca fapta sa să fie 
făcută publică, făptaşul mi-a fost încredinţat mie. Era fiul cel mare dintr-o 
familie foarte onorabilă, favoritul dezmierdat al mamei sale. Se arăta 
extrem de ambițios şi voia să o facă pretutindeni pe şeful. Nu-şi căuta 
prieteni decât printre cei aflați sub nivelul său, trădându-şi astfel 
sentimentul de inferioritate. Cele mai vechi amintiri din copilărie ale sale 
erau ale unuia care întotdeauna primeşte. Acolo unde el a comis furtul 
acelei importante sume de bani el vedea în juru-i oameni dintre cei mai 
bogaţi, într-o perioadă în care tatăl său îşi pierduse postul şi nu mai putea 
îngriji de familie ca până atunci. Vise de ascensiune şi situații visate, al 
căror erou era el, definesc strădaniile sale ambițioase şi sentimentul său 
de predestinare în ceea ce priveşte reuşita sigură. într-o ocazie ispititoare, 
a urmat furtul, în ideea că acum el se putea dovedi superior tatălui. Al 
doilea furt, mai puțin important, a avut loc ca un protest împotriva 
suspendării executării pedepsei şi împotriva situaţiei de subordonat din 
prezent. Pe când fusese la închisoare, visase o dată că i se servise la masă 
felul de mâncare preferat, dar şi-a amintit în vis că lucrul acesta nu era 
totuşi cu putinţă aici. Pe lângă lăcomie, visul acesta face să transpară clar 
protestul său împotriva verdictului. 

De regulă, vom constata la toxicomani o activitate redusă. 
Anturajul, tentația, familiarizarea cu droguri ca morfina şi cocaina în 
cazuri de boală sau în exercitarea profesiei medicale se prezintă ca ocazii, 
dar care nu au repercusiuni decât în situațiile în care respectiva persoană 
se află în fața unei probleme aparent insolubile. Ca şi în sinucidere, 
rareori lipseşte atacul voalat la adresa acelora cărora le revine grija pentru 
persoana respectivă. Aşa cum am arătat, în alcoolism joacă un rol o 
componentă specială a gustului (eine besondere 

Geschmackskomponente), aşa cum abstinenţa totală este desigur 
esențialmente facilitată de lipsa de plăcere pentru alcool, începutul 
alcoolismului este adesea marcat de un profund sentiment de inferioritate, 
dacă nu de un dezvoltat complex de superioritate, manifestat clar anterior 
prin timiditate, izolare, hipersensibilitate, neastâmpăr, excitabilitate, 
simptoame nevrotice cum ar fi anxietatea, depresia, insuficienţa sexuală 
sau un complex de superioritate marcat de lăudăroşenie, maliţie, 
înclinația spre critică, voluptatea puterii etc. Nevoia excesivă de a fuma 
ŞI, de asemenea, pofta nepotolită de cafea neagră caracterizează adesea o 
dispoziție timorată şi lipsa de fermitate. Cu ajutorul unui subterfugiu, 
apăsătorul sentiment de inferioritate va fi temporar înlăturat şi chiar, ca de 
exemplu în acțiunile criminale, va fi transformat în activitate intensă, în 
toate cazurile de alcoolism, orice eşec poate fi imputat viciului de 
neînfrânt, fie că este vorba de un eşec în relaţiile sociale, în profesie sau 
pe plan erotic. Pe de altă parte, efectul imediat al drogului este să-i ofere 
persoanei respective o senzație de despovărare (Gefühl der Entlastung). 

Un bărbat în vârstă de 26 de ani, mai tânăr cu opt ani decât sora sa, 
a crescut în condiţii favorabile, extraordinar de răsfățat şi manifestând o 
mare încăpățânare. El îşi aminteşte că adesea mama sa sau sora îl țineau 
în braţe, deghizat în păpuşă. Pe când avea patru ani şi a fost încredinţat, 
pentru două zile, educaţiei mai severe a bunicii sale, la prima observaţie 
mai aspră a acesteia el şi-a făcut bocceaua şi a vrut să plece acasă. Tatăl 
se întrecea cu băutura, ceea ce o scotea din sărite pe mamă. La şcoală, 
influenţa părinților se făcea prea mult simțită în favoarea sa. Aşa cum o 
făcuse şi la vârsta de patru ani, băiatul a părăsit şi casa părintească, 
deoarece, cu timpul, mama l-a răsfăţat mai puţin. Nu s-a putut aclimatiza 
printre străini şi, aşa cum li se întâmplă adesea copiilor răsfăţaţi, la reuni- 
unile mondene, în viaţa profesională, precum şi în faţa fetelor, el 
manifesta întotdeauna o stare de depresie anxioasă şi emoție. A ajuns să 
se înțeleagă mai bine cu unii care l-au dus la cârciumă. Când mama sa a 
aflat de lucrul acesta şi mai ales când a aflat că, în stare de ebrietate, a 
intrat în conflict cu poliția, l-a căutat şi l-a rugat, cu cuvinte care ar fi 
înduplecat şi pietrele, să se lase de băutură. Urmarea a fost nu numai că el 
a continuat să-şi caute alinarea în băutură, ci şi că a ridicat la nivelul de 
odinioară vechea grijă a mamei pentru el şi răsfăţul. 

Un student în vârstă de 24 ani se plângea de dureri de cap 
permanente. încă din şcoală el manifesta grave simptoame nevrotice de 
agorafobie. I s-a permis să susțină acasă examenul de bacalaureat. După 
aceea starea sa a fost mult mai bună. în primul an de studii universitare s- 
a îndrăgostit de o fată şi s-a căsătorit. La scurt timp după aceea durerile 
de cap i-au revenit. Drept cauză a cefaleei acestui bărbat, foarte ambițios 
şi nespus de răsfăţat, era continua insatisfacție față de soția sa şi gelozia, 
ceea ce reieşea clar din atitudinea sa şi din vise, dar pe care el nu le-a 

înțeles niciodată cum se cuvine. Astfel, o dată a visat că a văzut-o pe soția 
sa îmbrăcată ca pentru vânătoare. în copilărie suferise de rahitism şi îşi 
aminteşte că atunci când dădaca, tracasată de mofturile lui, voia să aibă 
linişte, încă şi la vârsta de patru ani îl aşeza pe spate, poziţie din care nu 
se putea ridica singur, dată fiind obezitatea sa. Ca al doilea născut, se 
găsea mereu în conflict cu fratele mai mare, voind să fie întotdeauna 
primul. împrejurări favorabile l-au ajutat mai târziu să ocupe o poziție 
înaltă, pentru care era destul de bine pregătit spiritual (geistig), dar nu şi 
sufleteşte (seelischY. Iritarea inevitabilă pe care i-o cauza această poziţie 
l-a făcut să recurgă la morfină, de care s-a dezbărat în câteva rânduri, 
căzându-i însă iarăşi şi iarăşi victimă. Gelozia sa neîntemeiată a constituit 
o circumstanță agravantă. Deoarece a devenit nesigur de poziția sa, s-a 
sinucis. 


NOTE 


! A se vedea A. Adler, Praxis und Theorie der Individual 
psychologie. 
? Divizare a psihicului pe care psihologul şi filosoful german 
Ludwig Klages o duce la expresia sa cea mai pregnantă în masiva lucrare 
Spiritul ca adversar al sufletului (1929-1932). (Nota trad.) 

9. LUMEA FICTIVĂ A RĂSFĂȚATULUI 


Persoanele răsfăţate nu au o bună reputaţie. Nu au avut niciodată. 

Părinților nu le place să fie învinuiți că şi-au răsfățat copiii. Orice 
persoană răsfăţată se împotriveşte să fie considerată ca atare. Suntem 
mereu în incertitudine cu privire la înțelesul termenului răsfățare. Dar, ca 
prin intuiţie, fiecare o simte ca pe o povară şi ca pe un obstacol pentru o 
dezvoltare corectă. 
Cu toate acestea, oricui îi place să fie obiectul dezmierdării. Unora le 
place lucrul acesta în mod cu totul deosebit. Din fericire, mulți copii se 
împotrivesc la răsfăţ, aşa încât pagubele sunt mai mici. Cu formule 
psihologice nu rezolvăm nimic!. Nu le putem folosi ca pe nişte linii 
directoare rigide care să-şi găsească întrebuinţarea în descoperirea bazelor 
unei personalități sau în explicarea atitudinilor şi a caracterului. Trebuie 
mai degrabă să ne aşteptăm ca în fiecare tendință să găsim un milion de 
variante şi de nuanţe, iar ceea ce credem că am găsit trebuie întotdeauna 
să fie comparat şi adeverit de fapte de acelaşi fel. Căci atunci când un 
copil se opune răsfăţului, de obicei el merge mai departe cu rezistenţa sa 
şi o transpune şi în alte situații, caz în care ar fi absolut rezonabil să se 
recurgă la un ajutor amical venit din afară. 

Când răsfăţarea are loc mai târziu în viaţă şi nu este legată, ca 
adesea în asemenea cazuri, de o înăbuşire a liberului arbitru, se poate ca 
răsfăţatul să ajungă uneori la saturație. Dar stilul de viață dobândit în 
copilărie nu se va mai schimba prin aceasta. 

Psihologia individuală afirmă că nu există altă cale de a înțelege un 
om decât examinarea mişcărilor pe care el le face spre a-şi rezolva 
problemele de viață. „Cum"-ul şi „de ce'-ul (das Wie und das Warum) 
sunt de observat cu băgare de seamă. Viaţa individului începe cu 
posesiunea posibilităților umane, cu posibilitățile de dezvoltare care, 
desigur, sunt diferite, fără ca noi să fim în stare să recunoaştem această 
diferențiere decât după înfăptuirile sale (aus seinem Leistungen). Ceea ce 
noi reuşim să vedem la începutul vieții este deja puternic influenţat de 
circumstanțele exterioare, din prima zi de naştere. Ambele influențe, 
ereditatea şi mediul, devin proprietatea sa, pe care copilul le foloseşte 
spre a-şi găsi calea dezvoltării, însă cale şi mişcare (Weg und Bewegung) 
nu pot fi concepute sau exersate fără direcție şi scop. Scopul sufletului 
omenesc este biruinţa, perfecțiunea, securitatea, superioritatea. 

În folosinţa influențelor care îi vin de la corpul său sau de la lumea 
înconjurătoare, copilul este mai mult sau mai puţin redus la propria-i 
putere creatoare, la ghicirea unei căi. Opinia sa despre viaţă, care stă la 
baza comportamentului său, nici formulată în cuvinte, nici exprimată pe 

plan ideatic, este propria sa capodoperă (Meisterstiick). Aşa ajunge 
copilul la legea sa de mişcare care, după oarecare exersare, se 
concretizează în acel stil de viață prin prisma căruia îl vedem pe individ 
că gândeşte, simte şi acţionează pe parcursul întregii sale vieți. Acest stil 
de viață se dezvoltă aproape întotdeauna în situația în care copilul este 
sigur de sprijinul din afară, în împrejurări variate un asemenea stil de 
viaţă nu pare întru totul adecvat, atunci când, afară, în viaţă, pare necesară 
o acţiune care se poate lipsi de un ajutor sentimental. 

Se pune acum întrebarea ce atitudine este corectă în viaţă, cum este 
de aşteptat să rezolvăm problemele vieții? Psihologia individuală caută să 
răspundă, pe cât posibil, la această întrebare. Nimeni nu deţine adevărul 
absolut. O rezolvare concretă, care să fie în general admisă ca justă, 
trebuie să fie întemeiată cel puţin din două puncte de vedere. O idee, un 
sentiment, o acțiune sunt socotite juste numai atunci când este justă sub 
specie aetemitatis (= din perspectiva eternității). Pe de altă parte, binele 
colectivității trebuie să rezulte în mod indiscutabil. Lucrul acesta este 
valabil atât pentru tradiții cât şi pentru noile probleme. Şi este de 
asemenea valabil pentru problemele de importanţă vitală, precum şi 
pentru cele mărunte. Cele trei mari probleme ale vieţii, pe care fiecare are 
a le rezolva în felul său — problemele societății, muncii şi iubirii — vor 
putea fi rezolvate aproximativ corect de către acei oameni pentru care a 
devenit vitală strădania pentru colectivitate. Desigur că în cazul 
problemelor noi poate interveni incertitudinea, nesiguranța. Dar numai 
voinţa de a trăi în colectivitate (Wille zur Gemeinschaft) ne poate apăra de 
mari greşeli. 

Dacă în asemenea cercetări ne lovim de tipuri, nu înseamnă că 
suntem dispensaţi de obligaţia de a descoperi particularităţile cazului 
individual. Lucrul acesta este valabil şi pentru copiii răsfățaţi, această 
imensă povară pentru părinţi, şcoală şi societate. Avem de descoperit 
cazul individual, concret, ori de câte ori avem de-a face cu copii greu 
educabili, cu persoane nevrotice, cu sinucigaşi, delincvenţi, perverşi 
ş.a.m.d. Ei toţi suferă de un deficit al sentimentului de comuniune socială, 
care, aproape întotdeauna, este reductibil la răsfăţul din copilărie sau la 
dorinţa fierbinte de a fi răsfăţat şi de a fi scutit de imperativele vieţii. 

Atitudinea activă a unui om poate fi corect interpretată numai dacă 
înțelegem comportamentul său în fața problemelor vieții, la fel ca şi lipsa 
sa de reacţie. Nu are nici o semnificaţie pentru cazul individual dacă, aşa 
cum procedează psihologia posesiunii (Besitzpsychologie), încercăm să 
raportăm oricare simptom la regiunile obscure ale unei eredității nesigure 
sau la influenţe de mediu în general recunoscute ca necorespunzătoare, pe 
care copilul le acceptă totuşi după bunul său plac, le asimilează şi 
reacționează la ele. Psihologia individuală este psihologia deprinderii 
(Psychologie des Gebrauches) şi pune accentul pe asimilarea şi utilizarea 


80 


creatoare a tuturor acestor influențe. Cine ia drept identice problemele 
diferite ale vieţii, nesesizând specificul fiecărui caz în parte, este uşor 
ademenit să creadă în cauze eficiente, în impulsii şi instincte ca timonieri 
demonici ai destinului. Cine nu sesizează că pentru fiecare generaţie răsar 
mereu noi probleme, care nu au existat niciodată până atunci, acela se 
poate gândi la acţiunea unui inconştient ereditar. Psihologia individuală 
cunoaşte prea bine sondările şi căutările, performanțele artificiale ale 
spiritului omenesc în rezolvarea problemelor sale, fie ele corecte sau 
incorecte. Tocmai activitatea individului uman, rezultată din stilul său de 
viață, condiționează o rezolvare individuală a problemelor sale. Teoria 
tipurilor pierde mult din valoarea sa atunci când cunoaştem sărăcia 
limbajului omenesc. Cât de diverse sunt relaţiile pe care le desemnăm 
prin termenul „iubire"! Sunt vreodată la fel doi oameni cufundaţi în sinea 
lor? Este de conceput ca viaţa a doi gemeni identici — care, în treacăt fie 
spus, adesea aspiră ca în dorințele şi strădaniile lor să fie identici — să se 
poată desfăşura în această lume schimbătoare într-un mod realmente 
uniform? Ne putem servi de tipuri, ba chiar trebuie să ne servim de ele, 
aşa cum facem cu probabilitatea, dar fără a uita, fie şi în caz de 
similitudini, ce varietate demonstrează totuşi individul în unicitatea sa. 
Din această perspectivă, ne putem servi de probabilitate spre a ne lumina 
câmpul vizual în care sperăm să descoperim unicitatea, dar trebuie să 
renunțăm la acest auxiliar de îndată ce ne întâmpină contradicții. 

Căutând rădăcinile sentimentului de comuniune socială, în cazul în 
care presupunem posibilitatea unei dezvoltări a acestuia la om, o 
descoperim imediat pe mamă, ca ghid primordial şi de cea mai mare 
importanţă. Natura i-a impus acest rol. Relaţia ei cu copilul este una de 
strânsă cooperare (comunitate de viață şi de muncă), profitabilă pentru 
ambele părți, şi nu, aşa cum cred unii, o exploatare unilaterală şi sadică a 
mamei de către copil. Tatăl, ceilalți copii, rudele şi vecinii trebuie să 
favorizeze această operă de cooperare, antrenându-l pe copil să devină un 
părtaş la colaborare egal în drepturi şi nu un mizantrop. Cu cât copilul va 
fi mai impresionat de onestitatea şi colaborarea celorlalți, cu atât el va fi 
mai înclinat la viaţa în comun şi la colaborarea spontană. El va pune în 
serviciul cooperării tot ceea ce posedă. 

Acolo unde, însă, mama revarsă o afecţiune cu totul exagerată şi 
face pentru copil de prisos colaborarea în ţinută, gândire şi acţiune, 
probabil şi în vorbire, copilul va fi mai degrabă înclinai să se dezvolte în 
mod parazitar (exploatator) şi să aştepte totul tic la ceilalți. El se va situa 
mereu în centrul atenţiei şi se va strădui să-i pună pe toți ceilalți în 
serviciul său. El va desfăşura tendinţe egoiste şi va considera că este 
dreptul său să-i subjuge pe ceilalți, să fie răsfăţat în permanenţă de ei, să 
primească şi nu să dea. Un an sau doi de asemenea antrenament ajung 
pentru a se termina cu dezvoltarea sentimentului de comuniune socială şi 

a năzuinţei spre colaborare. 

Sprijinindu-se uneori pe alţii, altădată încercând să-i subjuge, foarte 
curând răsfățații se vor izbi de rezistenţa de nebiruit a unei lumi care 
râvneşte după solidaritate şi colaborare. Deposedaţi de iluziile lor, ei îi 
vor învinovăţi pe ceilalți şi vor vedea peste tot în viaţă numai principiul 
duşmăniei (das feindliche Prinzip). întrebările lor sunt pesimiste: „Ce 
sens are viața?",,,De ce trebuie să-mi iubesc aproapele?" Dacă aderă la 
cerințele legitime ale unei idei comunitare active, o fac numai pentru că 
se tem de pedeapsă. Puşi în fața problemelor colectivității, muncii, iubirii, 
ei nu găsesc calea interesului social, suferă un şoc, resimt efectele 
acestuia atât pe plan somatic cât şi pe plan psihic şi bat în retragere din 
fața a ceea ce ei consideră a fi înfrângerea lor. Rămân însă mereu la 
atitudinea dobândită în copilărie, conform căreia a fost nedrept ce li s-a 
întâmplat. 

Putem acum înţelege că toate trăsăturile de caracter nu numai că nu 
sunt înnăscute, ci exprimă în primul rând relaţii în întregime subordonate 
stilului de viaţă. Ele sunt coprodusul actului creator al copilului. Copilul 
răsfăţat, axat pe iubirea de sine, va dezvolta trăsături ca egoismul, invidia, 
gelozia şi va demonstra, ca şi cum ar trăi într-o ţară străină, 
hipersensibilitate, neastâmpăr, lipsă de tenacitate, înclinaţie spre erupții 
emoţionale şi spre lăcomie, înclinația spre o viaţă retrasă şi precauția 
excesivă sunt la răsfățați manifestări obişnuite. 

Alura — ca să vorbim plastic — unei persoane răsfăţate, când ea se 
află în situații favorabile, nu este uşor de recunoscut. Lucrul acesta este 
mult mai uşor de făcut când individul se află într-o situație nefavorabilă şi 
când sentimentul său de comuniune socială este pus la încercare. în acest 
caz îl vedem într-o atitudine şovăitoare sau oprit la o mare distanță de 
problema sa. Individul explică această distanţare prin motive fictive, care 
arată că nu avem aici de-a face cu prudenţa înțeleptului. Adesea el îşi 
schimbă anturajul, prietenii, partenera erotică, profesiunea, fără a ajunge 
la un final prielnic. Uneori asemenea oameni se lansează furtunos într-o 
afacere, cu atâta grabă încât un fin observator va vedea numaidecât cât de 
puţină încredere în sine este la mijloc şi că în curând zelul va ceda. Alți 
răsfățați devin nişte excentrici, le-ar plăcea mai mult să se retragă într-un 
pustiu, spre a evita orice problemă. Sau rezolvă o problemă doar parțial, 
restrângându-şi radical sfera de acţiune, corespunzător cu complexul lor 
de inferioritate. Dacă se decid asupra unui anumit fond de activitate, care 
desigur nu este de numit „curaj", ei se abat cu uşurinţă, în caz de situație 
neconfortabilă, în domeniul a ceea ce este inutil din punct de vedere 
social, ba chiar este dăunător, devenind criminali, sinucigaşi, alcoolici sau 
perverşi. 

Nu este pentru oricine uşor să se identifice cu viaţa unei persoane 
peste măsură de răsfăţate, adică să o înţeleagă în întregime. Trebuie, 

întocmai ca un bun actor, să pătrunzi în miezul rolului şi să înţelegi 
întregul mod de viaţă, cum individul se situează în centrul atenției, cum 
vânează fiecare situație în care să-i poată strivi pe ceilalți, în care nu este 
niciodată colaborator, în care aşteaptă să i se dea totul, fără ca el să dea 
nimic. Trebuie recunoscut cum aceşti indivizi încearcă să exploateze 
pentru ei înşişi colaborarea cu alţii, prietenia, munca şi dragostea, cum ei 
nu manifestă interes decât pentru propria bunăstare, pentru propria 
fudulie şi cum nu se gândesc decât la facilitarea sarcinilor lor, în 
detrimentul altora, spre a înţelege că nu raţiunea este aceea care îi 
conduce. 

Copilul sănătos pe plan psihic dă dovadă de curaj, de o inteligenţă 
general valabilă şi de capacitate de adaptare activă. Copilul răsfăţat nu are 
nimic din toate acestea sau prea puţin, în schimb are laşitate şi 
vicleşuguri. El se mişcă pe o potecă extraordinar de îngustă, aşa încât 
pare a cădea mereu în aceleaşi greşeli. Un copil tiranic apare întotdeauna 
tiranic. Un hoţ de buzunare rămâne mereu la îndeletnicirea lui. Bolnavul 
de nevroză anxioasă abordează toate problemele vieții cu anxietate. 
Toxicomanul rămâne la drogul său. Perversul sexual nu arată nici o 
înclinaţie de a se îndepărta de perversiunea sa. în excluderea celorlalte 
activități de pe strâmta potecă în care se scurge viaţa lor se arată clar 
laşitatea lor în faţa vieţii, lipsa lor de încredere în sine, complexul de 
inferioritate, tendinţa de retragere (4usschaltungstendenz). 

Lumea visată a persoanelor răsfățate, perspectiva lor, opinia şi 
concepția lor despre viață se deosebesc de lumea reală. Adaptarea lor la 
evoluția umanității este mai mult sau mai puțin sugrumată şi aceasta îi 
pune în permanent conflict cu viața, făcându-i să sufere pe ceilalți prin 
rezultatele dăunătoare ale acestui conflict. în copilărie îi găsim printre 
copiii hiperactivi sau pasivi, iar mai târziu printre criminali, sinucigaşi, 
nevrotici şi toxicomani, întotdeauna diferiți unii de alții. De cele mai 
multe ori nemulțumiți, privesc cu o pizmă devoratoare succesele 
celorlalți, fără a se reculege. Bântuiţi mereu de teama de a se descoperi 
lipsa lor de valoare, îi vedem de cele mai multe ori retrăgându-se din faţa 
problemelor vieţii, retragere pentru care niciodată nu le lipsesc pretextele. 

Nu trebuie să trecem cu vederea faptul că unii dintre ei obțin, prin 
eforturi, succese în viaţă. Sunt cei care s-au autodepăşit, învățând din 
greşelile lor. 

Vindecarea şi transformarea unor asemenea persoane se poate face 
numai pe cale spirituală (auf dem Wege des Geistes), prin convingerea 
treptată că ei au greşit în structurarea stilului de viață. Mai importantă ar 
fi profilaxia. Familia, îndeosebi mama, ar fi necesar să înțeleagă că 
dragostea ei pentru copil nu trebuie dusă până la răsfăţ. Mai multe ar fi de 
aşteptat de la un corp didactic care a învăţat să recunoască aceste greşeli 
şi să le corecteze. Ar deveni mai clar decât până în prezent faptul că nu 

există rău mai mare decât răsfățarea copiilor, cu consecinţele care decurg 
de aici. 


NOTE 


! „Est ist eine harte Nuss mit psychologischen Formeln", în textul 
original. (Nota trad.) 
? „Besitzpsychologen" în textul original. (Nota trad.) 

10. CE ESTE DE FAPT O NEVROZĂ? 


Acela care ani îndelungaţi s-a ocupat de această problemă va 
înțelege că trebuie dat un răspuns clar şi cinstit la întrebarea: Ce este în 
realitate nevroza?! Dacă parcurgem literatura, spre a obţine lămuriri, ne 
găsim într-o asemenea încâlceală de definiții încât numai cu greu s-ar 
putea ajunge la o concepţie unitară. 

Ca întotdeauna când o problemă este neclară, există o mulțime de 
explicaţii şi aprige controverse. Aşa şi în ceea ce priveşte problema 
noastră. Nevroza este iritabilitate, slăbiciune iritabilă, boală a glandelor 
endocrine, consecință a unor infecții dentare sau nazale, maladie genitală, 
astenie a sistemului nervos, consecință a unei diateze hormonale sau 
renale, a unui traumatism al naşterii, a conflictului cu lumea exterioară, 
cu religia, cu etica, conflict între maleficul inconştient şi conştiinţa 
înclinată spre compromis, refulare a impulsiilor sexuale, sadice, 
criminale, consecință a larmei şi pericolelor marilor oraşe, consecinţă a 
unei educații feminine sau, dimpotrivă, a unei educaţii cazone, în special 
a educaţiei în familie, consecinţă a anumitor reflexe condiționate ş.a.m.d. 

Multe dintre aceste concepții sunt judicioase şi pot fi utilizate în 
explicarea unor manifestări parțiale, mai mult sau mai puțin importante, 
ale nevrozei. Cele mai multe dintre ele se găsesc însă adesea la persoane 
care nu suferă de nevroză. Ele nu contribuie câtuşi de puţin la clarificarea 
întrebării „ce este de fapt o nevroză?" Extraordinara frecvență a acestei 
maladii, efectele ei sociale deosebit de grave, faptul că doar o mică parte 
dintre nevrotici va fi supusă unui tratament, pe când alții îşi duc cu ei 
suferința, de-a lungul întregii vieţi, ca pe o inimaginabilă tortură, la 
aceasta adăugându-se marele interes al lumii profanilor pentru această 
problemă, iată motive care justifică o examinare ştiinţifică la rece, de 
mare competenţă. Se va vedea acum şi cât de necesară este ştiinţa 
medicală pentru înțelegerea şi tratamentul acestei maladii. Nu trebuie 
neglijat nici punctul de vedere potrivit căruia o profilaxie a nevrozei este 
posibilă şi necesară, dar la aceasta ne vom putea aştepta numai dacă 
cunoaştem mai clar stricăciunile care stau la baza bolii. Măsurile de 
profilaxie şi cunoaşterea măruntei simptomatologii incipiente ţin de 
ştiinţa medicală. Este însă indispensabil ajutorul din partea familiei, a 
institutorului,  educatorului şi altor persoane auxiliare. Aceasta 
îndreptăţeşte o largă propagare a cunoştinţelor asupra naturii şi genezei 
nevrozei. 

Trebuie să facem să dispară definițiile arbitrare, existente de când 
lumea, ca de exemplu aceea care spune că nevroza este un conflict între 
conştient şi inconştient. Este greu de discutat asupra acestui lucru, căci, în 

definitiv, autorii care susțin această concepţie ar trebui să înţeleagă că, în 
general, nimic nu are loc fără conflict, aşa încât prin aceasta nu se spune 
nimic întru elucidarea naturii nevrozei, ca şi atunci când un oarecine vrea 
să ne facă să credem într-o concepţie ştiinţifică orgolioasă, potrivit căreia 
nevroza este de depistat în schimbările organice, în chimisme. în acest 
sens, cu greu s-ar putea aduce vreo contribuţie, dat fiind faptul că despre 
chimisme nu se poate spune nimic. Nici celelalte definiții curente nu spun 
nimic nou. Ceea ce se înțelege prin termenul nevrozitate” este 
iritabilitatea, suspiciunea, timiditatea etc., pe scurt orice manifestări care 
dau la iveală trăsături de caracter negative care se potrivesc cu viaţa şi 
care par grevate de afecte. Toţi autorii admit că nevrozitatea sa află în 
raport cu o viaţă afectivă intensificată. Când, cu mulți ani în urmă, m-am 
apucat să descriu ceea ce înțelegem noi prin caracter nevrotic (nervâser 
Charakter), am scos în evidenţă hipersensibilitatea nevroticului. Această 
trăsătură de caracter se găseşte, desigur, la orice nevrotic, deşi uneori ea 
nu poate fi prea uşor descoperită, fiind voalată, dar dacă privim mai 
îndeaproape putem vedea că avem totuşi de-a face cu oameni de o mare 
sensibilitate. Acela care se simte acasă pe această biată scoarță terestră şi 
care este pătruns de ideea că nu-i aparțin numai plăcerile vieții, ci şi 
neplăcerile ei, fiind convins că trebuie să-şi aducă propria-i contribuţie la 
viața în comun, acela nu va manifesta  hipersensibilitate. 
Hipersensibilitatea este expresia sentimentului de inferioritate. De aici 
rezultă uşor alte trăsături de caracter ale nevroticului, cum ar D 
impacienţa, care de asemenea nu apare la acela care se simte în siguranță, 
care are încredere în sine şi care se dezvoltă în lupta cu problemele vieții. 
Dacă luăm în considerare aceste două trăsături de caracter, vom înțelege 
că sunt oameni care trăiesc în condiţiile unei afectivități exacerbate (in 
gesteigerten Affekten). Dacă adăugăm că acest sentiment de insecuritate 
tinde din toate puterile către o stare de tihnă, către securitate, putem 
înțelege de ce este ațâțată de aspiraţia nevroticului la superioritate, la 
desăvârşire şi de ce această trăsătură, care tinde la situarea pe culmi, se 
dezvăluie sub forma ambiţiei, care nu ține seama decât de propria 
persoană. Lucrul acesta este de înţeles la un om care se găseşte la 
ananghie. Uneori această strădanie de a ajunge pe culmi ia forma 
lăcomiei, a avariției, pizmei, geloziei, care vor fi respinse din capul 
locului de colectivitate; avem de-a face în aceste cazuri cu oameni care 
tind să facă față dificultăților de pe poziţii de forță, deoarece nu au 
încredere într-o rezolvare simplă. Aşa se explică faptul că sentimentul de 
inferioritate intens merge mână în mână cu o dezvoltare deficitară a 
curajului, în locul căruia ei fac o mulțime de încercări viclene de a o 
scoate la capăt cu problema vieţii, de a-şi face viața uşoară, aruncând 
povara pe umerii altora; aceasta se leagă cu lipsa de interes pentru ceilalți. 
Suntem departe de a critica sau de a condamna pe numeroșii indivizi care 

demonstrează, într-o măsură mai mică sau mai mare, această conduită, 
deoarece ştim că până şi cele mai grave erori se comit fără o 
responsabilitate conştientă, respectivii devenind jucăria atitudinii lor 
nefaste în fața vieţii. Aceşti oameni au în faţa ochilor un ţel care îi pune în 
contradicție cu rațiunea. Asupra naturii nevrozitații, asupra instituirii şi 
structurii ei n-am spus încă nimic cu aceasta. Am făcut doar un pas mai 
departe şi, prin prisma lipsei de curaj a nevroticului, putem stabili 
atitudinea sa şovăitoare în faţa problemelor vieții, precum şi slaba sa 
eficiență. Este sigur că putem urmări până în copilărie această slabă 
capacitate de a acţiona. Pe noi, care profesăm psihologia individuală, 
faptul acesta nu ne surprinde, deoarece forma vieții (Lebensform) se 
dezvoltă în prima copilărie şi rămâne neschimbată, iar o schimbare este 
posibilă numai dacă persoana respectivă îşi dă seama de cursul greşit al 
dezvoltării şi are capacitatea de a se reataşa la colectivitate, în scopul 
prosperității întregii umanități. 

Dacă un copil desfăşoară o activitate intensă în sensul rău al 
cuvântului, atunci putem presupune că acel copil, dacă trăieşte mai târziu 
un eşec, nu va deveni nevrotic, ci va manifesta eşecul sub altă formă: 
crimă, sinucidere, alcoolism. El se va putea prezenta ca şcolar greu 
educabil de cea mai rea speță, dar nu va manifesta trăsăturile unui 
nevrotic. Apropiindu-ne de soluţia problemei, putem afirma că raza de 
acțiune a unui asemenea om nu e prea mare. în comparație cu aceea a 
omului normal, nevroticul are o rază de acţiune mică. Importantă este 
problema provenienţei activităţii sporite. Dacă ajungem la concluzia că 
este posibil să extindem şi să restrângem raza de acţiune a unui copil, 
dacă înțelegem că o educaţie eronată reduce până la minimum raza de 
acțiune a copilului, vom înţelege şi faptul că pe noi nu ne interesează 
problema eredității, ci că fenomenele pe care le vedem sunt produsul 
capacității creatoare a copilului. Corporalitatea (Körperlichkeit) şi 
influenţa lumii exterioare sunt materialul de construcţie pe care copilul îl 
utilizează la zidirea personalității sale. Ceea ce noi observăm ca 
simptoame ale nevrozităţii, pe care le clasificăm în şocuri somatice ale 
anumitor organe (körperliche Erschütterungen) şi în şocuri psihice 
(seelische Erschütterungen) — manifestări de anxietate, idei obsedante, 
depresii, sau cele care par să aibă o semnificaţie specială, ca durerile de 
cap nervoase, roşirea compulsiva, spălatul compulsiv şi alte manifestări 
similare — toate sunt simptome de durată (Daversymptome). Ele persistă 
multă vreme, iar dacă nu ne angajăm în obscuritatea concepțiilor 
fanteziste care admit că ele s-au dezvoltat fără sens, dacă vom căuta 
conexiunea, vom descoperi că respectivul copil s-a găsit în fața unei 
probleme care i-a depăşit puterile şi pe care a lăsat-o nerezolvată. Prin 
aceasta pare stabilită şi explicată constanța simptoamelor nevrotice. 
Erupția simptoamelor nevrotice (Ausbruch der nervosen Symptome) are 

loc ca urmare a unei anumite probleme. Noi am făcut cercetări extinse 
spre a vedea în ce constă dificultatea rezolvării unei probleme, iar 
psihologia individuală a luminat temeinic întregul domeniu, stabilind că 
oamenii se găsesc mereu în fața unor probleme, a căror rezolvare necesită 
o pregătire socială (eine soziale Vorbereitung). Această pregătire copilul 
trebuie să o dobândească în prima copilărie, deoarece fără ea nu este 
posibilă o dezvoltare normală. 

O asemenea problemă intervine întotdeauna în mod zguduitor, aşa 
încât putem vorbi de efecte de şoc (Schockwirkungen). Problemele pot fi 
diferite. De exemplu, o problemă de societate, o prietenie care a dus la 
deceptie. Cine nu a trăit o asemenea situaţie şi cine nu a fost zguduit de 
un asemenea deznodământ? Şocul psihic nu este totuşi întotdeauna semn 
de nevrozitate. El este semn de nevrozitate şi devine nevroză numai dacă 
durează, dacă devine o stare permanentă, dacă persoana respectivă 
întoarce cu neîncredere spatele oricărui Tu, dacă demonstrează limpede 
că prin timiditate, emotivitate, simptoame somatice, palpitaţii, 
transpiraţie, tulburări gastrointestinale, trebuința imperioasă de a urina el 
se împiedică întotdeauna de a se apropia de alți omeni, o stare despre care 
în psihologia individuală se spune clar că acest om nu şi-a dezvoltat 
suficient sentimentul contactului cu ceilalți, aşa încât decepția sa l-a dus 
la izolare. Acum am sesizat mai îndeaproape problema şi ne putem face o 
idee despre ceea ce este nevrozitatea. Dacă, de exemplu, cineva pierde 
bani într-o afacere şi este zguduit sufleteşte de acest necaz nu avem aici, 
totuşi, nevrozitate. Va fi un fenomen nevrotic numai în cazul în care 
respectivul rămâne în stare de şoc, fiind mereu zguduit sufleteşte de ceea 
ce i s-a întâmplat şi nimic altceva. Faptul se explică numai dacă 
înțelegem că acest om nu a dispus de un grad suficient de colaborare, că 
el nu înainta decât dacă toate îi mergeau în plin. Acelaşi lucru este valabil 
şi în problema iubirii (Liebesfrage). Este cert că rezolvarea problemei 
iubirii nu este un fleac. Ea necesită o anumită experienţă, comprehesiune, 
un anumit spirit de răspundere. Dacă, în legătură cu această problemă, 
cineva este adus într-o stare de tulburare şi iritare şi dacă, o dată respins, 
el nu se mai redresează, cultivând toate acele emoţii care îi asigură 
retragerea şi făcându-şi o concepţie de viaţă care îl menţine pe această 
poziţie, abia atunci avem de-a face cu nevrozitatea. Oricine a trăit în raza 
unui bombardament de artilerie a trăit o stare de şoc, dar această stare de 
şoc durează numai dacă individul nu este pregătit pentru problemele 
vieţii, caz în care el rămâne ca țintuit. Această stare de ţintuire 
(Steckenbleiben) am fundamenta-o arătând că este vorba de oameni care 
nu sunt pregătiți în mod adecvat pentru rezolvarea tuturor problemelor, că 
ei nu au colaborat în mod corespunzător în copilărie, dar la aceasta 
trebuie să adăugăm că este totuşi vorba de o suferință aşa cum o putem 
observa în nevroze, şi nu de o stare confortabilă. Dacă Las trasa cuiva 

sarcina să-şi provoace dureri de cap ca acelea care apar în fața unei 
probleme pentru a cărei rezolvare nu eşti pregătit, el nu ar fi capabil să 
facă lucrul acesta. De aceea, a limine, să terminăm cu toate acele 
controverse, cu toate acele concepții eronate potrivit cărora bolnavul este 
acela care îşi produce suferinţa, că el vrea să fie bolnav”. Fără îndoială că 
respectivul suferă, dar el preferă această suferință aceleia încă şi mai mari 
provocate de dezvăluirea lipsei de valoare a soluţiei alese. El îşi asumă 
mai cu plăcere toate suferințele, decât descoperirea lipsei sale de valoare. 
Atât nevroticul cât şi nonnevroticul vor opune o rezistenţă stabilirii lipsei 
lor de valoare, dar rezistenţa opusă de nevrotic va fi mult mai mare. Dacă 
evocăm  hipersensibilitatea, impacienţa, ebuliția afectivă, ambiția 
personală, vom putea înţelege că un asemenea om nu va cuteza să 
avanseze atâta timp cât se crede în pericol că îi va fi dată de gol lipsa de 
valoare (seine Wertlosighkeit). Ce dispoziţie afectivă succede acestor 
şocuri? El nu a produs-o, nu a dorit-o, dar ea se prezintă ca efect al 
zeuduirii psihice, ca efect al sentimentului înfrângerii, ca efect al fricii că 
lipsa sa de valoare poate fi descoperită. Nu are de fapt nici un chef să 
combată acea dispoziție afectivă şi nici nu prea înțelege cum s-ar putea 
elibera de ea. Ar dori să o îndepărteze şi va insista asupra acestui lucru, 
spunând că ar vrea să se vindece, că ar vrea să scape de simptoame. De 
aceea se şi duce la medic. Dar ceea ce el nu ştie este că, mai presus de 
toate, se teme să nu fie demascat drept un ins lipsit de valoare, că s-ar 
putea ca obscurul secret al lipsei lui de valoare să-i fie dat pe faţă. Vedem 
acum ce este, în fond, nevroza: o încercare de a evita un rău mai mare, o 
încercare de a menține cu orice preţ aparenţa valorii, dar în acelaşi timp 
dorinţa de a atinge acest scop fără a plăti vreun preţ. Lucrul acesta este, 
din păcate, imposibil. Posibil este doar să-i facem rost respectivului de o 
mai bună pregătire pentru viaţă, de a-i face mai bine patul, de a-l încuraja, 
ceea ce nu poate fi realizat cu biciul, cu pedeapsa, cu duritate, cu 
constrângere. Se ştie cât de mulți oameni, în cazul în care dispun de o 
anumită activitate, sunt mai degrabă capabili să se sinucidă decât să 
rezolve nişte probleme. Lucrul acesta este clar. De aceea nu ne putem 
aştepta la nimic de la constrângere, ci este necesară o pregătire 
sistematică, până când persoana respectivă se simte sigură de ea, aşa încât 
să poată păşi la rezolvarea problemei. Altfel este un om care crede că stă 
pe marginea abisului şi care se teme, dacă este mânat de la spate, că va 
cădea în abis, cu alte cuvinte că cineva îi va demasca lipsa de valoare. 

Un avocat, în vârstă de 35 de ani, se plângea de nervozitate, de 
dureri permanente în zona occipitală, de tot felul de indispoziţii în zona 
gastrică, de senzația de stupiditate, de o slăbiciune generală şi de 
oboseală. Toate acestea îl nelinişteau nespus. Adesea îi era teamă să nu-şi 
piardă cunoştinţa când trebuia să vorbească cu oameni pe care nu-i 
cunoştea. Acasă, în familia părinților săi, se simţea mai bine, deşi nici 

acolo atmosfera nu-i priia. Era convins că nereuşita sa profesională se 
datora acestor simptoame. 

Examenul clinic a dat un rezultat negativ, în afară de o scolioză de 
care se poate ţine seama în explicarea durerilor occipitale, şi de o pierdere 
a tonusului muscular, ca urmare a depresiei, ceea ce ar explica durerile 
paravertebrale. Oboseala poate fi atribuită, fără îndoială, stării sale de 
agitaţie, dar ar putea fi interpretată, ca şi senzația sa de gol în cap, ca o 
manifestare parţială a depresiei. Indispoziţiile din zona gastrică sunt mai 
greu de interpretat pe fondul unui diagnostic general, cum facem noi aici, 
dar ar putea fi înțelese ca o consecință a iritaţiei nervoase produse de 
scolioză, dar si ca expresia predilecției unui organ inferior de a răspunde 
la o iritaţie psihică. în favoarea ultimei explicaţii pledează frecvenţa 
tulburărilor gastrice în copilărie şi plângerile similare ale tatălui, de 
asemenea fără diagnostic organic. Pacientul mai relatează că enervările 
sale se însoțesc de o scădere a poftei de mâncare, iar uneori şi de 
vărsături. 

O plângere care poate fi considerată insignifiantă ne permite să 
cunoaştem ceva mai îndeaproape stilul de viaţă al pacientului. Agitaţia sa 
ne arată clar că el nu a renunţat cu totul la lupta pentru „succesul său”. 
Pentru aceeaşi concluzie, deşi într-o măsură mai mică, pledează 
comunicarea sa că nici măcar acasă nu se simte în largul său. într-o mai 
mică măsură, deoarece teama sa de a întâlni necunoscuţi, deci de a ieşi în 
lume, nu-l părăseşte nici acasă. Teama de a-şi pierde cunoştinţa ne 
permite însă să aruncăm o privire în atelierul nevrozei sale: el ne 
comunică, fără a lua aminte la ce spune, cum îşi alimentează artificial 
enervarea atunci când are a se întâlni cu necunoscuţi, prin ideea 
preconcepută că şi-ar putea pierde cunoştinţa. Sunt de semnalat două 
motive pentru care pacientul nu ştie de ce el, ca şi cum ar face-o cu 
intenție, îşi alimentează artificial enervarea, până la confuzie. Unul dintre 
motive este absolut vizibil, deşi în general nu este înțeles: pacientul 
priveşte oarecum cu coada ochiului la simptoamele sale şi nu la legătura 
cu modul în care se prezintă (mit seiner Gangart). Celălalt motiv este că 
neînduplecata retragere, acea „avansare înapoi" („„Avanceriickwărts"), pe 
care de mult am descris-o ca pe cel mai important simptom nevrotic”, în 
cazul nostru, legat cu slabe încercări de a se pune pe picioare, nu trebuie 
să fie întreruptă. Surescitarea trăită de pacient (şi care, desigur, trebuie 
demonstrată, căci până în prezent ea nu a fost ghicită decât cu ajutorul 
unui diagnostic general, cu ajutorul experienţei psihologiei individuale şi 
prin intuiție medico-psihologică) atunci când are de-a face cu cele trei 
probleme ale vieţii — societatea, profesiunea, iubirea — pentru care în 
mod vădit el nu este pregătit, cuprind în realitate nu numai corpul, unde 
provoacă modificări funcționale, ci şi psihicul (Psyche). Ca urmare a 
deficitarei pregătiri a personalităţii respective au loc tulburări funcționale 

în corp şi în suflet. Pacientul, probabil timorat de micile eşecuri 
anterioare, dă înapoi înspăimântat din faţa factorului „exogen", se simte 
mereu ameninţat de o înfrângere, cu atât mai mult cu cât el, copil răsfățat 
(vom aduce mai încolo o nouă dovadă în acest sens), va găsi că țelul său 
de superioritate personală, lipsit de interes pentru ceilalți, este din ce în ce 
mai inaccesibil. în această stare emotivă exacerbată, generată întotdeauna 
de teama de o înfrângere definitivă, deşi teama în sensul obişnuit al 
cuvântului nu se manifestă întotdeauna clar, apar acele simptoame pe care 
le găsim în nevroză şi psihoză, având la bază o constituție somatică de 
cele mai multe ori ereditară şi o constituţie psihică întotdeauna dobândită, 
care se amestecă şi se influenţează reciproc. 

Este aceasta, însă , nevroza? 

Psihologia individuală a făcut realmente mult spre a clarifica faptul 
că pentru a rezolva problemele vieţii poţi fi pregătit rău sau bine şi că 
între aceste extreme sunt de găsit mii de variante. După cum a acţionat 
spre a face înţeles faptul că sentimentul incapacității de rezolvare a 
acestor probleme face corpul şi sufletul să vibreze în mii de feluri în faţa 
factorului exogen. Psihologia individuală a demonstrat, de asemenea, că 
pregătirea deficitară îşi are originea în prima copilărie şi că nu poate fi 
ameliorată nici prin trăirea existenţială (durch Erlebnisse), nici prin 
emoţii, ci prin cunoaştere (durch Erkenntnisse). Şi tot ea a descoperit 
sentimentul de comuniune socială, ca factor integrator în stilul de viață, 
care trebuie să fie prezent în mod decisiv în rezolvarea tuturor 
problemelor vieţii. Manifestările somatice şi psihice, care însoțesc 
sentimentul ratării (Gefühl des Versagens) şi care îl concretizează, l-am 
descris drept complex al inferiorităţii. Desigur, efectele de şoc în cazul 
complexului de inferioritate sunt mai mari la indivizii mai slab pregătiți 
decât la cei bine pregătiți, la oamenii descurajaţi, care caută în 
permanenţă ajutor din afară, decât la cei mai curajoşi. Fiecare trăieşte 
conflicte care îl zguduie mai mult sau mai puţin şi pe care le resimte pe 
plan sufletesc. Corporalitatea noastră, ca şi condiţiile sociale exterioare 
nu-l scutesc pe nimeni de sentimentul de inferioritate faţă de lumea 
exterioară. Inferiorităuile organice ereditare sunt mult prea frecvente 
pentru ca ele să nu fie afectate de durele cerinţe ale vieții. Factorii de 
mediu care îl influenţează pe copil nu sunt de aşa natură încât să-i 
înlesnească acestuia structurarea unui stil de viaţă Just Răsfăţul, 
presupusa sau reala neglijare, dar în special răsfăţul, îl împing pe copil 
prea adesea să se opună sentimentului de comuniune socială. Se adaugă 
faptul că copilul îşi găseşte legea sa de mişcare de cele mai multe ori fără 
o îndrumare corectă, potrivit legii înşelătoare a încercării şi erorii”, după 
propriul său bun-plac îngrădit de limitele umane, dar tinzând întotdeauna 
spre un ţel de superioritate, într-una din nenumăratele variante posibile. 
Puterea creatoare a copilului foloseşte, „utilizează” toate impresiile şi 

senzațiile ca impuls spre a-şi dezvolta atitudinea definitivă, legea sa de 
mişcare individuală. Acest fapt, pus în evidență de psihologia individuală, 
a fost mai târziu denumit „atitudine" („Finstellung") sau „configuraţie" 
(„Gestalt"), fără a se lua în considerare individul ca totalitate sau legătura 
sa cu cele trei mari probleme ale vieţii şi, de asemenea, fără a se 
recunoaşte contribuţia psihologiei individuale la aceasta”. Dar este, oare, 
„nevroză" conflictul unui copil „rău", al unui sinucigaş, al unui criminal, 
al unui ultrareacțţionar, al unui militant ultraradical până la absurd, al 
unuia care vegetează în indiferență, al unui chefliu tulburat în confortul 
său de spectacolul mizeriei din jur, chiar dacă privim acest conflict în 
toate consecinţele sale somatice şi psihice? Toţi aceştia lezează, prin legea 
lor de mişcare eronată şi rigidă, „adevărul" scos în evidenţă de psihologia 
individuală, punându-se în contradicţie cu ceea ce este Just sub specie 
aeternitatis, cu cerinţele inexorabile ale unei colectivități ideale. Desigur 
că ei resimt numeroasele consecințe, somatice şi psihice, în nenumărate 
variante, ale acestui conflict. Dar aceasta este nevroză? Dacă cerințele 
inexorabile ale colectivităţii ideale nu ar exista, dacă fiecare ar putea să-şi 
satisfacă în viaţă legea sa de mişcare eronată (mai fantezist, am putea 
spune: impulsurile sale, reflexele sale condiționate), atunci nu ar exista 
conflict. Nimeni nu poate institui o asemenea cerință absurdă. Ea nu se 
manifestă decât timid, când nu se ţine seama de legătura dintre individ şi 
societate sau când se încearcă izolarea lor. Fiecare se înclină, mai mult 
sau mai puţin ascultător, în faţa legii de fier a colectivităţii ideale. Numai 
copilul peste măsură de răsfățat va aştepta şi va jindui „res mihi subigere 
conor”, cum spune Horaţiu, mustrător. în traducere liberă: să mă folosesc 
de contribuţiile societăţii, fără a contribui cu nimic eu însumi. „De ce să- 
mi iubesc aproapele?" este o întrebare care îşi are originea în legătura 
indisolubilă dintre oameni şi în idealul de societate care ne orientează în 
mod inexorabil”. Numai acela care poartă în sine şi în legea sa de mișcare 
o parte destul de mare a acestui țel social, trăindu-l ca pe propria-i 
respiraţie, va fi în stare să rezolve în sensul binelui social conflictele în 
care el este implicat. 

Nevroticul îşi trăieşte ca oricare altul propriile-i conflicte, dar 
încercarea sa de a le rezolva se deosebeşte clar de a tuturor celorlalți. 
Vom găsi mereu mii de variante de nevroze parțiale şi de forme mixte de 
nevroză. încă din copilărie, nevroticul şi-a dat legea sa de mişcare, 
constând din retragerea din fața problemelor care, printr-o înfrângere de 
temut, ar putea să pună în pericol vanitatea, aspiraţia sa la superioritatea 
personală, strădania de a fi primul, atât de contrară sentimentului de 
comuniune socială. Deviza sa „Totul sau nimic", de cele mai multe ori 
atenuată, hipersensibilitatea caracteristică cuiva care se crede în 
permanenţă amenințat de înfrângere, nerăbdarea, emotivitatea exagerată, 
ca a aceluia care trăieşte într-o ţară străină, lăcomia îl pun în faţa unor 

conflicte mai frecvente şi mai puternice decât este necesar şi îi facilitează 
retragerea prescrisă de stilul său de viaţă. Această tactică a retragerii, 
exersată şi verificată din copilărie, poate stimula cu uşurinţă o 
„regresiune" la dorințele infantile. Dar nu de asemenea dorinţe depinde 
nevroticul, ci de retragerea sa, pe care el bucuros o plăteşte cu orice 
sacrificiu. Este şi aici vizibilă o confuzie amăgitoare cu „formele de 
autopunițiune"”. Dar nu autopunițiunea îl interesează pe nevrotic, ci 
sentimentul de relaxare (Gefühl der Erleichterung) prin retragere, care îl 
apără de o prăbuşire a vanităţii, a orgoliului său. 

Poate că, în sfârşit, vom înţelege semnificația problemei 
„securităţii” în psihologia individuală. Aceasta poate fi cunoscută numai 
în ansamblul conexiunilor sale. Nu este un element „secundar", ci unul 
principal. Nevroticul se asigură pe sine prin retragerea sa şi îşi „asigură" 
retragerea printr-o intensificare a manifestărilor de şoc somatice şi 
psihice, care provin din impactul cu o problemă care ameninţă cu 
înfrângerea. 

Nevroticul preferă suferinţa şi nu prăbuşirea orgoliului său, de a 
cărui putere numai psihologia individuală are până azi cunoştinţă. Acest 
orgoliu (/Hochgefiih]), care în psihoză se manifestă încă şi mai clar, 
complexul său de superioritate, cum l-am numit eu, este atât de puternic 
încât până şi nevroticul însuşi nu-l contemplă decât de departe, cu o 
venerație care îi dă fiori, şi îşi abate bucuros de la el atenţia atunci când 
este să-l pună realmente la încercare. Acest complex este acela care îi dă 
ghes, care îl îmboldeşte înainte. De dragul retragerii, însă, el trebuie să 
respingă totul, să uite tot ceea ce ar putea să-i stingherească retragerea. 
Nu mai lasă loc decât pentru ideile, sentimentele şi actele necesare 
retragerii. 

Nevroticul acordă retragerii întregul său interes. Fiecare pas înainte 
este privit de el ca o cădere în abis şi este asociat cu toate spaimele 
posibile. De aceea el aspiră din toate puterile şi cu toate mijloacele să se 
menţină în umbră. Echiparea trăirilor sale de şoc (Schockerlebnisse), 
pentru care îşi consumă întregul interes (chiar dacă părăseşte singurul 
factor important, anume frica de a recunoaşte cât de mult s-a îndepărtat 
de înaltul său ţel egoist), marea risipă de sentimente mobilizatoare 
drapate metaforic, ca în vise, pentru a se împotrivi bunului-simţ şi a stărui 
în propriul său stil de viață, îi permit să se fixeze în mecanisme de 
severitate rutinate, spre a nu fi mânat la înfrângere. Opinia şi judecata 
celorlalți, care, la declanşarea nevrozei, fac uz de circumstanţe atenuante, 
dar care, fără acestea, nu ar recunoaşte aureola tremurătoare a 
nevroticului, devin cel mai mare pericol. Pe scurt: exploatarea trăirilor 
de şoc pentru apărarea nimbului său amenințat — aceasta este nevroza”. 
Sau şi mai pe scurt: dispoziţia nevroticului se modelează în expresul „da, 
însă" (Ja, aber"). în Ja se ascunde recunoaşterea sentimentului de 

comuniune socială, în „însă" retragerea şi securitatea sa. Pur şi simplu 
dăunează religiei când aceasta sau lipsa acesteia sunt făcute răspunzătoare 
de nevroză. Dăunează oricărui partid politic, dacă adeziunea la acesta este 
recomandată ca vindecătoare de nevroză. 

La absolvirea universității, pacientul nostru a încercat să găsească 
de lucru ca auxiliar în cancelaria unui avocat. A rămas acolo doar câteva 
săptămâni, deoarece ocupaţia i se părea meschină. După ce a trecut prin 
mai multe cancelarii, fie din acelaşi motiv, fie din altele, s-a decis să se 
consacre mai degrabă studiilor teoretice. A fost invitat să țină conferinţe 
asupra problemelor dreptului, dar el a refuzat, susținând că nu putea vorbi 
în faţa unui auditoriu mai numeros. Din acea perioadă — avea pe atunci 
32 de ani — datează simptoamele sale. Un prieten, care voia să-l ajute, s- 
a oferit să prezinte referatul în acelaşi timp cu dânsul. Pacientul nostru a 
pus condiţia ca el să vorbească primul. A păşit pe estradă tremurând, s-a 
zăpăcit şi s-a temut să nu-şi piardă cunoştinţa. Nu vedea decât negru în 
fața ochilor. La scurt timp după conferință au avut loc tulburările sale 
gastrice şi el şi-a spus că mai degrabă moare decât să mai vorbească 
vreodată în faţa unui public. De atunci încoace nu a făcut altceva decât să 
dea lecţii unor copil. 

Un medic, pe care l-a consultat, i-a explicat că, pentru a se 
însănătoşi, ar trebui să se lanseze în relaţii sexuale. Sfat nesăbuit. 
Pacientul, care deja se decisese pentru retragere, a reacționat la acest sfat 
prin teama de sifilis, prin dileme de ordin etic şi prin teama de a fi înşelat 
şi învinuit de paternitatea unui copil ilegitim. Părinţii l-au povăţuit să se 
însoare şi, aparent, au avut succes, făcându-l să se căsătorească cu o fată. 
Aceasta a rămas în scurt timp gravidă şi a părăsit căminul conjugal, 
întorcându-se la părinţii ei pentru că, după cum declarase ea, nu mai putea 
suporta critica continuă şi umilitoare la care era supusă. 

Vedem aşadar cât de orgolios se putea manifesta pacientul nostru la 
cea mai mică ocazie care 1 se oferea şi cât de prompt bătea ci în retragere 
de îndată ce situația i se părea nesigură. Nu i-a păsat de soție şi de copil. 
Nu-l preocupa decât faptul de a nu părea inferior, iar această preocupare 
era mai puternică decât setea sa de succes. Ajuns pe frontul vieţii, el a 
eşuat, a fost copleşit de valuri de intensă anxietate şi şi-a facilitat şi 
consolidat retragerea prin invocarea de înspăimântătoare stafii. 

Dovezi mai convingătoare? Le vom aduce în două moduri. Vom 
examina, în primul rând, perioada primei sale copilării, spre a stabili ce 1- 
a îndemnat să adopte stilul de viaţă pe care l-am găsit la el. În al doilea 
rând, extrăgând din viața sa elemente de acelaşi fel. Aş considera, în 
fiecare caz, drept cele mai convingătoare dovezi ale exactităţii unei 
constatări de acest fel faptul că elementele noi privind caracteristica unei 
persoane concordă perfect cu cele deja găsite. Dacă lucrurile nu ar sta 
astfel, concepția cercetătorului ar trebui să se modifice în mod 

corespunzător. 

După câte relata pacientul, mama sa era o femeie duioasă, de care 
el s-a ataşat foarte mult, care l-a răsfăţat în mod excesiv şi care aştepta de 
la el mari performanţe. Tatăl, mai puțin înclinat spre răsfăţ, ceda în toate 
situațiile în care pacientul îşi expunea cu lacrimi în ochi dorinţele. Dintre 
frați, îl prefera pe unul mai mic, care îl idolatriza, îi îndeplinea orice 
dorință, se ţinea pe urmele sale ca un căţeluş şi nu-i ieşea din cuvânt. 
Pacientul era speranţa familiei sale şi reuşea să se impună întotdeauna în 
fața celorlalți frați. Aşadar, o ambianţă intimă, nespus de caldă şi de 
lesnicioasă, care La făcut inapt pentru confruntarea cu lumea din afară. 

Lucrul acesta s-a văzut imediat, din prima zi de şcoală. Era cel mai 
mic din clasă, ceea ce i-a dat prilejul de a-şi manifesta repulsia faţă de 
acea poziție din afara familiei (4ussenposition), schimbând de două ori 
şcoala. Apoi a învăţat cu o râvnă extraordinară spre a-i depăşi pe ceilalți 
şcolari. Lucrul acesta nereuşindu-i, a bătut în retragere, absentând adesea 
din cauza unor dureri de cap şi de stomac sau întârziind la fel de des de la 
ore. Dacă nu se număra printre cei mai buni şcolari, el şi părinții săi 
atribuiau faptul acesta frecventelor sale absenţe, pe când pacientul 
susținea sus şi tare că el ştia mai mult şi că citise mai mult decât oricare 
alt şcolar. 

La cea mai mică plângere a lui, părinții îl puneau la pat şi se 
ocupau de dânsul cu grijă. A fost dintotdeauna un copil anxios şi adesea 
tipa în somn, în aşa fel încât mama sa se ocupa de dânsul şi noaptea. 

Se înţelege că el nu avea nici o idee despre semnificația şi corelația 
tuturor acestor manifestări, care erau expresia stilului său de viaţă. De 
asemenea, nu-şi dădea seama de faptul că dacă citea până noaptea târziu, 
în pat, era pentru a gusta în ziua următoare privilegiul de a dormi mai 
mult şi de a scăpa astfel de o parte din munca zilei. Timiditatea sa în fața 
fetelor era încă şi mai mare decât aceea față de bărbaţi, iar această 
atitudine a persistat în întreaga sa perioadă de dezvoltare". Este lesne de 
înțeles că în orice situaţie de viață îi lipsea curajul şi că nu voia cu nici un 
preţ să-şi pună la bătaie vanitatea. Incertitudinea că ar fi putut face bună 
impresie asupra fetelor contrasta puternic cu certitudinea că se putea baza 
pe sacrificarea de la sine a mamei sale. în căsătoria sa a vrut să 
stabilească aceeaşi relaţie de dominație de care se bucura faţă de mamă şi 
frați şi, fireşte, a eşuat în mod inevitabil. 

Am putut stabili că în cele mai vechi amintiri din copilărie, desigur 
adesea extrem de disimulat, este de găsit stilul de viaţă al individului. Cea 
mai veche amintire a pacientului nostru era următoarea: „A murit un frate 
mai mic şi tata stătea în fața casei şi plângea amarnic". Ne amintim cum 
pacientul, care trebuia să ţină o conferință, a fugit acasă pretinzând că mai 
degrabă moare. 

Felul în care se comportă ca prieten caracterizează foarte bine 

capacitatea sa de a fi un om sociabil (Fähigkeit zum 
Gemeinschaftsmenschen). Pacientul pretinde că a avut prieteni doar scurt 
timp şi că întotdeauna a vrut să-i domine. Nu am putea numi lucrul acesta 
decât exploatare a prieteniei. Când, în mod amical, i-am atras atenţia 
asupra acestui lucru el mi-a replicat: „Nu cred că se sacrifică cineva 
pentru colectivitate, fiecare o face numai pentru sine". Pregătindu-se 
pentru retragere, s-a vădit că el voia să scrie un articol sau o carte. Dar 
când s-a aşezat la masa de scris l-a cuprins o asemenea surescitare încât 
nici să gândească nu putea. El spune că nu putea adormi dacă nu citea 
mai întâi ceva. Dar dacă citea, simţea în cap o presiune de aşa natură încât 
nu putea adormi. Tatăl său a murit nu de mult, exact într-o perioadă în 
care pacientul se afla în vizită într-un alt oraş. La scurt timp după aceea se 
punea problema să accepte un post acolo. L-a refuzat, sub pretextul că 
mai degrabă ar muri decât să fie silit să meargă în acel oraş. Oferindu-i-se 
un post în oraşul său, l-a refuzat pe motiv că în prima noapte nu ar fi 
putut dormi şi că a doua zi, din această cauză, ar fi dat greş. Trebuia deci 
ca mai întâi să se vindece complet. lată acum un exemplu care ne arată că 
în visul pacientului regăsim legea sa de mişcare, acel „da, dar" al 
nevroticului. Putem găsi dinamica unui vis cu ajutorul tehnicii psihologiei 
individuale. Visul nu ne spune nimic nou, nimic care să nu fi fost 
recunoscut până acum din observarea atitudinii pacientului. Putem 
recunoaşte, după mijloacele corect interpretate şi după alegerea 
conţinutului (Auswahl der Inhalte) visului, modul în care autorul visului, 
călăuzit de legea sa de mişcare, se străduieşte să-şi promoveze propriul 
său stil de viață, împotriva bunului-simţ, mobilizând artificial sentimente 
şi emoții. Şi, de asemenea, găsim adesea dovezi cu privire la felul în care 
pacientul îşi produce simptoamele, sub presiunea fricii de înfrângere. lată 
un alt vis al pacientului nostru: „Trebuia să fac o vizită unor prieteni care 
locuiau dincolo de pod. Parapetul era proaspăt vopsit. Voiam să privesc la 
apă şi m-am sprijinit de parapet, care apăsa pe stomacul meu, care a 
început să mă doară. Mi-am spus: "N-ar trebui să priveşti în apă, s-ar 
putea să cazi în ea». Totuşi, m-am hazardat din nou, am mers până la 
parapet, am privit în jos şi deodată m-am tras îndărăt, în timp ce reflectam 
că ar fi totuşi mai bine să fiu în siguranță". 

Vizita la prieteni şi parapetul proaspăt vopsit sunt aluzii cu privire 
la sentimentul de comuniune socială şi la structurarea unui stil de viaţă 
mai bun. Frica pacientului de a cădea de sus, al său „da, dar" sunt destul e 
clar reliefate. Tulburările gastrice, ca o consecinţă a fricii, aşa cum le-am 
descris anterior, sunt totdeauna la dispoziția sa, ca factor constituțional. 
Visul ne demonstrează atitudinea negativă a pacientului faţă de strădaniile 
de până acum ale mediului şi victoria vechiului stil de viață, recurgându- 
se la o imagine impresionantă a pericolului atunci când securitatea 
retragerii este pusă sub semnul întrebării. 

Nevroza este exploatarea automată a simptoamelor generate de un 
efect de şoc, simptoame care se sustrag înţelegerii pacientului. Această 
exploatare îi caracterizează mai ales pe oamenii care se tem peste măsură 
să nu-şi piardă nimbul şi care încă din copilărie, de cele mai multe ori în 
calitate de copii răsfăţaţi, au fost ispitiți s-o apuce pe această cale. 

Să mai spunem câteva cuvinte şi despre manifestările somatice, 
domeniu în care îşi sărbătoreşte triumful fantezia câtorva autori. Lucrurile 
stau în felul următor: organismul este un tot care are, ca ofrandă şi dar al 
evoluției, tendinţa de echilibru, tendinţă ce se impune pe cât posibil. La 
menţinerea echilibrului participă modificările ritmului cardiac, 
amplitudinea respirației, numărul mişcărilor respiratorii, coagulabilitatea 
sângelui, secrețiile glandelor endocrine; este tot mai clar că, îndeosebi în 
caz de agitație psihică, sunt puse în mişcare sistemul vegetativ şi sistemul 
endocrin, determinându-se creşterea sau modificarea secreției. Astăzi 
putem înțelege cel mai bine modificările glandei tiroide, ca urmare a 
efectelor de şoc, efecte care uneori pot să devină chiar periculoase pentru 
viața individului. Mi-a fost dat să văd asemenea pacienți. Cel mai mare 
cercetător din acest domeniu, Zondek, şi-a asigurat colaborarea mea spre 
a stabili care sunt influențele psihice care intră în joc aici. Pe de altă parte 
este neîndoielnic faptul că toate cazurile de boală a lui Basedow se 
prezintă ca efecte ale unor seisme sufleteşti. Există anumiți oameni la 
care zguduirile sufleteşti irită glanda tiroidă. 

Sunt de semnalat şi progresele cercetării privind iritarea 
suprarenalelor. Se poate vorbi de un complex simpatico-adrenalinic 
(Sympathico-Adrenalin-Komplex), mai ales la mânie secreția supra- 
renalelor sporeşte. Cercetătorul american Cannon a demonstrat, prin 
experimente pe animale, că în cursul accesului de furie are loc o creştere 
a secreției de adrenalină. Aceasta conduce la amplificarea activității 
cardiace şi la alte modificări, aşa încât putem înțelege că durerile de cap, 
nevralgiile faciale, poate că şi crizele de epilepsie pot fi provocate de o 
cauză psihică (durch einen psychischen Anlass). Avem în acest caz de-a 
face cu oameni care sunt mereu iritați de problemele lor. Este clar că 
trebuie luată în considerare vârsta individului. Dacă avem de-a face cu o 
fată nevrotică în vârstă de 20 de ani, putem admite foarte bine că este o 
problemă legată de profesiune, dacă nu una legată de dragoste. în cazul 
unui bărbat sau al unei femei în vârstă de 50 de ani vom deduce cu 
uşurinţă că este problema senectuţii, pe care respectivul sau respectiva 
crede a nu o putea rezolva sau pe care realmente nu o poate rezolva. 
Realitatea vieţii nu o putem sesiza niciodată direct, ci prin concepția 
noastră, care este decisivă. 

Însănătoşirea nu se poate realiza decât pe cale intelectuală (nur auf 
intellektuellem Wege), făcându-l pe pacient conştient de greşeala sa, şi 
prin dezvoltarea sentimentului său de comuniune socială. 

NOTE 


! „Nervosităt", în textul original. Titlul acestui capitol în limba 
germană: Was ist wirklich eine Neurose? (Nota trad.) 

? „Nervosităt", în textul original. H. J. Eysenck utilizează termenul 
nevrozism. (Nota trad.) 

7 În limba latină, în textul original = la urma urmei. (Nota trad.) 

* O concepţie radicală în acest sens va susține Thomas Szasz, 
îndeosebi în The Myth of Mental Illness. 

5 în Uber den nervăsen Charakter. 

Trial and error", lege formulată mai ales de psihologii 
behaviorişti (John Watson etc.), în cadrul teoriei învăţării, pe baza unor 
experimente cu şobolani. (Nota trad.) 

7 Alfred Adler îşi revendică aici meritul de a fi devansat concepţia 
dezvoltată de W. Köhler şi K. Koffka sub denumirea de 
„Gestaltpsychologie" („Psihologia formei"). (Nota trad.) 

* în limba latină, în textul original = încerc să-mi supun realitatea. 
(Nota trad.) 

” A se vedea A. Adler, „Der Sinn des Lebens", în Zeitschrifit für 
Individualpsychologie, Leipzig, 1931, pp. 161 şi urm. 

1 die Ausniitzung der Schockerlebnisse zum Schutze des 

bedrohten Nimbus — das ist die Neurose", în textul original. (Nota trad.) 
IT „die ganze Zeit seiner Entwicklung zum Manne", în textul 
original. (Nota trad.) 

11. PERVERSIUNILE SEXUALE 


Sper ca expunerea exclusiv schematică a perversiunilor sexuale! să 
nu deziluzioneze. Sper cu atât mai mult cu cât cea mai mare parte a 
cititorilor mei au încredere în concepţiile fundamentale ale psihologiei 
individuale şi vor privi expunerea schematică a problemei ca pe o tratare 
în linii mari a acesteia. Este vorba mai degrabă de a demonstra acordul 
concepției noastre despre lume şi viață (Weltanschauung) cu structura 
perversiunilor sexuale. în zilele noastre nu este o chestiune inofensivă, 
deoarece tocmai azi este extrem de puternic curentul care ar vrea să 
reducă perversiunile sexuale la factori ereditari. Chestiunea este atât de 
importantă încât acest punct de vedere nu trebuie neglijat; potrivit 
concepției noastre, avem de-a face cu produse artificiale care s-au infiltrat 
în educaţie, fără ca persoana cu pricina să-şi dea seama. Se vede de aici 
marea antiteză care ne opune celorlalți autori, iar dificultăţile noastre nu 
sunt cu nimic micşorate de faptul că alţii, ca de exemplu Kraepelin, pun 
accentul pe o concepție similară. 

Spre a face mai clară poziţia noastră, aş vrea să relatez un caz care 
nu are nimic de-a face cu perversiunile sexuale, ci are a servi doar ca 
exemplu pentru punctul meu de vedere, acela al concepţiei psihologice. 
Este vorba de o femeie care trăieşte o căsătorie fericită ţi are doi copii. De 
şase ani ea se află în conflict cu anturajul ei. Este vorba de următoarea 
problemă: ea afirmă că o veche prietenă, pe care o cunoaşte încă din 
copilărie şi pe care o admiră pentru capacitățile sale, de şase ani se 
dovedeşte a fi dornică de dominație şi cicălitoare. Ea însăşi are de suferit 
cât se poate de mult de pe urma acestei conduite şi aduce un număr de 
dovezi în acest sens, negate de ceilalți. „Se poate ca în unele privinţe să fi 
mers prea departe — admitea ea —, dar, în fond, am dreptate. în urmă cu 
şase ani, această prietenă, în absența altei prietene, a făcut remarci 
defavorabile la adresa acesteia din urmă, pe când în prezența ei o făcea 
întotdeauna pe amabila”. Se temea că şi la adresa ei făcea, când avea 
ocazia, asemenea remarci denigratoare. O altă dovadă. Prietena observase 
într-o zi: „Câinele este un animal într-adevăr ascultător, dar prost”. 
Spunând acestea, aruncase în acelaşi timp pacientei noastre o privire care 
parcă voia să spună: „Ca şi tine". Anturajul pacientei a fost acela care a 
interpretat în mod abuziv această spusă, căreia ea nu 1-a dat pe moment 
importanţă, ba chiar s-a indignat peste măsură în legătură cu tălmăcirea 
spusei, luând apărarea celei învinuite. 

Faţă de celelalte, femeia aceea îşi arăta faţa ei cea mai bună. Ca să- 
şi susțină părerile, pacienta spune: „Să vedeţi cum îşi tratează ea câinele. 
îl chinuie, punându-l să facă acrobaţii care întrec puterile animalului”. 

Anturajul ripostează: „Este vorba doar de un câine, cu care nu ne putem 
comporta la fel cum o facem cu oamenii. Cu oamenii ea este bună”. 
Copiii pacientei mele țineau mult la prietenii mamei lor şi se opuneau 
părerilor ei. Tăgăduia şi soţul ei că cealaltă ar fi putut fi o făţarnică. 
Pacienta găsea însă mereu noi dovezi privind caracterul autoritar al 
prietenei sale, exersat îndeosebi împotriva ei. Nu am ezitat să-i declar 
pacientei mele că am impresia că are dreptate. Lucrul acesta a 
entuziasmat-o. Fapte ivite ulterior vorbeau despre caracterul autoritar al 
acelei femei şi impresia mea a fost, în cele din urmă, împărtăşită şi de 
soțul pacientei. S-a văzui dintr-o dată că sărmana femeie avea realmente 
dreptate, numai ca nu-şi folosea cum se cuvine spiritul de observaţie. În 
loc să înțeleagă că orice om are tendinţa de a-i discredita pe ceilalți şi că 
trebuie să găsim o scuză pentru aceasta, ea se socotea perfecțiunea 
întruchipata în comparaţie cu acea femeie, găsea că totul este de blamat la 
ea se înfuria. Avea antene mai fine?, putea ghici mai bine ce se petrecea în 
interiorul prietenei, dar fără a înţelege natura umană. 

Ceea ce vreau să spun cu acest exemplu este că adesea lucrul cel 
mai funest din lume este să ai dreptate. Afirmația pare paradoxală, dar 
poate că fiecare dintre noi a trăit pe propria sa piele faptul că a avea 
dreptatea de partea sa este izvor de necazuri. Gândiţi-vă numai la ceea ce 
s-ar fi putut întâmpla dacă această femeie ar fi căzut pe mâna cuiva lipsit 
de antene fine: el ar fi vorbit de mania ei de a căuta nod în papură, de idei 
paranoide, şi ar fi tratat-o în aşa fel încât starea femeii s-ar fi agravat. Este 
greu să renunti la punctul tău de vedere atunci când ai dreptate. în această 
situaţie se găsesc toți acei cercetători care sunt convinşi că au dreptate şi 
care trebuie să se justifice. Să nu ne mire faptul că şi concepția noastră a 
iscat mari polemici. Trebuie să ne ferim de a avea pur şi simplu dreptate 
şi de a folosi rău lucrul acesta. Nu vrem să ne pierdem acum calmul, aşa 
cum fac mulți cercetători care combat concepția noastră. în ştiinţă trebuie 
să avem extraordinar de multă răbdare. Dacă astăzi, în ceea ce priveşte 
perversiunile sexuale, predomină teoria eredității, fie că avem de-a face 
cu ereditatea simplă, care vorbeşte de un al treilea sex, fie de cea care 
pretinde că sexul opus ne este înnăscut, ori de cea care susține că factorii 
ereditari se dezvoltă şi că nu s-ar putea face nimic împotriva lor, fie, în 
sfârşit, de acea teorie care vorbeşte de componente native — nici unul 
dintre aceşti factori nu ne poate determina să ne abandonăm concepția. 
Rezultă că adepţii teoriei organice (die Organiker) nu au nici un succes în 
ceea ce priveşte identificarea transformărilor organice, a anomaliilor 
organice. 

În ceea ce priveşte homosexualitatea, aş vrea să menţionez o 
comunicare dată publicității anul trecut şi care se referă la acea problemă 
ridicată în 1927, când Laqueur a descoperit că în urina tuturor oamenilor 
se găsesc hormonii sexului opus. Cine nu cunoaşte prea bine concepția 

noastră va fi extrem de surprins de acest fapt. Ar putea gândi că 
perversiunile îşi au originea în bisexualitate (Zweigeschlechrlichkeit). 
Cercetările lui Bran pe nouă homosexuali au arătat că la ei se găseau 
aceiaşi hormoni ca şi la non-homosexuali. Este un pas înainte în direcția 
concepției noastre. Homosexualitatea nu depinde de hormoni. 

Aş vrea să prezint o schemă potrivit căreia pot fi clasificate toate 
orientările din psihologie. Există psihologii ale  posesiunii 
(Besitzpsychologien) care stabilesc ceea ce aduce cu sine un om în lume 
şi care vor să derive din aceste posesiuni toate elementele psihice. Din 
punctul de vedere al bunului-simț este o problemă fatală. De obicei, însă, 
în viață nu suntem înclinați să tragem toate concluziile din posesiuni, ci 
să vedem ce întrebuințare (Gebrauch) dăm posesiunii. Ne interesează 
mult mai mult întrebuințarea decât posesiunea. Dacă cineva posedă o 
sabie, cu aceasta nu se poate spune că el o foloseşte în mod adecvat; el o 
poate arunca, poate lovi cu ea, o poate ascuți etc. Ne interesează 
întrebuințarea. De aceea aş putea spune că există şi alte orientări în 
psihologie care ar trebui considerate drept psihologii ale întrebuințării 
(Gebrauschspsychologien). Psihologia individuală, care ia în considerare 
atitudinea omului în fața problemelor viet, în scopul de a-l înţelege, ia în 
considerare întrebuinţarea. Pentru omul care raționează corect nu este 
nevoie să adaug că nimeni nu poate da unui lucru o întrebuințare care 
depăşeşte capacităţile sale, că individul rămâne întotdeauna în cadrul 
capacităților umane, despre a căror dimensiune nu se poate spune nimic 
definitiv. Este regretabil şi este dovadă de intrare triumfală a ignoranţilor” 
în domeniul psihologiei faptul că trebuie să vorbim despre chestiuni 
banale. 

În ceea ce priveşte întrebuințarea capacităţilor individului, trebuie 
spus că a fost realmente pasul cel mai important făcut de psihologia 
individuală atunci când ea a explicat că legea de mişcare este factorul 
decisiv al vieţii psihice a individului, care determină caracterul particular 
al acestuia (seine Eigenart). Deşi nu era necesar să lăsăm mişcarea să 
îngheţe spre a o vedea ca formă, noi am considerat că totul este mişcare şi 
că aşa şi trebuie să fie pentru a se reuşi rezolvarea problemelor şi 
depăşirea dificultăților. De aceea nu se poate spune că ar fi contrazis 
principiul plăcerii; căutarea plăcerii este şi ea o depăşire a unui deficit sau 
a unei senzații de neplăcere. Dacă lucrul acesta este adevărat, atunci 
trebuie să examinăm prin această prismă şi perversiunile sexuale. Este de 
luminat în primul rând câmpul mişcării, aşa cum ne-o cere psihologia 
individuală. Aş vrea să stărui asupra faptului că dacă am ajuns la formule, 
la concepții fundamentale privind structura perversiunilor, cu aceasta 
suntem încă departe de a înţelege cazul individual. Fiecare caz individual 
reprezintă ceva unic (etwas Einmaliges), ceva ce nu se repetă niciodată. 
Dacă, de exemplu, prescriem o terapie, formulele de-a gata sunt 

contraindicate. Din psihologia întrebuințări urmează că individul izolat 
de legătura socială normală nu ne poate trăda nimic despre caracterul său 
particular. Putem aserta ceva despre caracterul său particular atunci când 
îl supunem unei probe şi observăm cu acest prilej ce întrebuințare dă el 
capacităților sale. în sensul acesta, psihologia individuală se apropie de 
mult mai restrânsă psihologie experimentală, numai că în cazul 
psihologiei noastre viaţa este aceea care instituie experimentele4. Factorii 
exogeni care îl influențează pe individ au, potrivit concepției noastre, o 
importanță mai mare şi trebuie să învăţăm să înțelegem tocmai relația 
care există între această unicitate a individului şi problema pe care o are 
de rezolvat. Trebuie să luăm în considerare ambele laturi şi să vedem în 
ce mod se mişcă (bewegt) individul în faţa problemei puse de mediul 
exterior. Căutăm să vedem cum încearcă el să devină stăpân pe problemă. 
Alura, legea de mişcare a individului aflat în faţa unei probleme 
întotdeauna sociale este câmpul de observaţie al psihologiei individuale. 
Ne aflăm aici în faţa a nenumărate diferenţe. în faţa acestei extraordinare 
diversități ne putem descurca numai dacă admitem în mod provizoriu 
ceva tipic, cu conştiinţa clară a faptului că ceea ce am admis ca fiind tipic 
se arată mereu în variante care mai apoi trebuie stabilite ca atare, 
înțelegerea tipicului nu face decât să lumineze câmpul cercetării şi abia 
de acum încolo începe lucrul cel mai greu, anume descoperirea 
individualului. Pentru aceasta este nevoie de antene mai fine, care se pot 
dobândi. în afară de aceasta, este necesar să fie corect înţeles felul în care 
fiecare individ concepe ponderea şi dificultățile problemei, ceea ce 
reuşeşte numai dacă se dispune de suficientă experiență socială şi de o 
eficientă putere de transpunere în stilul de viață al individului, corect 
înțeles, adică în întreaga sa individualitate, în această lege de mişcare, pe 
care o sesizăm, putem distinge patru forme tipice, pe care le-am descris în 
ultimele două lucrări publicate în „Zeitschrifft für 
Individualpsychologie”?. 

Abstractie făcând de celelalte forme de mişcare în faţa problemelor 
vieţii erotice, în cazul perversiunilor găsim, în mod surprinzător, o zonă 
de operaţii îngustată (verengerte Aufmarschbreite). Se vădeşte că zona de 
operații nu dispune de dimensiunea normală, că este considerabil 
îngustată, că numai o parte a problemei va fi rezolvată, ca de exemplu în 
fetişism. Importantă este şi înțelegerea faptului că toate aceste forme de 
mişcare prin eliminarea normalului au drept ţel înfrângerea sentimentului 
de inferioritate. Dacă avem în vedere mişcarea, întrebuinţarea pe care 
individul o dă capacităţilor sale şi către care este condus prin concepţia 
sa, prin sensul pe care îl atribuie vieţii, fără a-şi da seama de lucrul acesta, 
fără să-l fi formulat în cuvinte şi noțiuni, dacă pornim de la acest punct de 
vedere, putem deduce ce ţel de biruință (Ziel der Überwindung) i se 
năzare, ce satisfacție îi apare drept biruinţă atunci când el nu se dăruieşte 

cu totul iubirii, când se ţine la distanță sau ezită să abordeze problema, 
irosindu-şi timpul cu nimicuri. Aici ne-am putea referi la exemplul lui 
Fabius Maximus Cunctator, care a câştigat o bătălie pentru că a ezitat 
îndelung, dar şi aceasta nu face decât să ne arate că nu trebuie să ne fixăm 
în mod rigid la o regulă. Acest ţel al biruinţei este clar şi în nevrozele 
sexuale (frigiditate, ejaculatio praecox etc.). Problema este însă abordată 
doar de la distanţă, într-o manieră ezitantă, fără cooperare, ceea ce nu 
conduce la rezolvarea ei. în această formă de mişcare găsim şi tendința de 
retragere (Tendenz zur Ausschaltung), care apare cu toată claritatea în 
homosexualitatea integrală, dar care se manifestă şi în alte cazuri, cum 
sunt fetişismul şi sadismul. în acest din urmă caz avem de-a face cu o 
puternică agresivitate care nu duce la rezolvarea problemei şi putem 
observa o formă particulară de nehotărâre, de retragere care în caz de 
surescitare sexuală duce la oprimarea partenerului, la un atac necontrolat, 
care oferă o rezolvare deficitară, adică unilaterală a problemei. La fel stau 
lucrurile cu masochismul, unde aspiraţia către superioritate trebuie 
înțeleasă prin prisma unei duble orientări. Este clar că masochistul îi 
porunceşte partenerului său şi că el, în pofida sentimentului său de 
slăbiciune, se simte comandantul acestuia. în acelaşi timp el exclude 
posibilitatea înfrângerii într-o zonă de operaţii normală. Reuşeşte, printr- 
un vicleşug, să depăşească tensiunea anxioasă. 

Dacă luăm în considerare atitudinea specifică a individului, 
constatăm că atunci când cineva adoptă o formă de mişcare determinată 
el elimină celelalte forme de rezolvare a problemei. Această excludere nu 
este accidentală; aşa cum procesul mişcării este rezultatul unui 
antrenament, la fel stau lucrurile şi cu retragerea (Ausschaltung). Nu 
există perversiune sexuală fără antrenament (Es gibt keine sexuelle 
Perversion ohne Training). Lucrul acesta îl vede numai acela care acordă 
atenție mişcării. 

Acum trebuie să punem în evidență un al doilea punct de vedere. 
Procesul normal al mişcării ar fi acela care abordează o problemă spre a o 
rezolva în întregime. Nu găsim deloc această pregătire atunci când luăm 
în considerare mişcarea premergătoare a individului (die vorhergehende 
Bewegung), Dacă avem în vedere prima copilărie a individului, găsim că 
în această perioadă, la incitarea influențelor din afară, s-a format un 
prototip, pornindu-se de la capacitățile şi posibilitățile înnăscute. Dar noi 
nu putem şti dinainte ce va face copilul cu toate aceste influenţe şi 
impresii în care au fost implicate organele sale“. Aici copilul lucrează în 
imperiul libertăţii, cu propria sa putere creatoare. Găsim posibilități cu 
carul; m-am străduit mereu să le scot în relief şi în acelaşi timp să neg 
condiționarea lor cauzală. Nu este adevărat că un copil care a venit pe 
lume cu organe endocrine deficiente trebuie să devină un nevrotic, dar 
există o anumită probabilitate ca, în general, în anumite condiții de viață, 

să se manifeste o anumită orientare, dacă influenţe educaţionale corecte 
nu favorizează contactul social efectiv. De asemenea, influenţele mediului 
nu sunt de aşa natură încât noi să putem prezice ce va face copilul cu ele. 
Există nenumărate posibilități în imperiul libertății şi al erorii. Oricine 
poate cădea în greşeală, deoarece nimeni nu poate fi în posesia adevărului 
absolut. Acesta arată în felul următor: spre a deveni un om aproximativ 
normal, prototipul trebuie să fie înzestrat cu un anumit impuls către 
colaborare (Impuls zur Mitarbeit). întreaga dezvoltare a unui om depinde 
de cât de mare este capacitatea sa de contact social în cel de ni treilea, al 
patrulea şi al cincilea an de viaţă. Încă din această perioadă se manifestă 
gradul său de sociabilitate (Grad der Anschlussfăhigkejt). Dacă 
examinăm eşecurile în lumina acestei concepţii, constatăm că toate 
formele de mişcare deficitare sunt de explicat prin deficitul acestei 
capacități de contact. Ba mai mult: din cauza caracterului său particular, 
persoana respectivă este constrânsă să protesteze contra oricărei alte 
forme pentru care ea nu este pregătită. Este necesar ca în judecarea 
acestor oameni să fim toleranţi, dat fiind faptul că ei nu au învăţat să-şi 
dezvolte în suficientă măsură interesul social”. Cine a înţeles lucrul acesta 
înțelege de asemenea că problema iubirii este o problemă socială care nu 
va putea fi rezolvată de acela care manifestă prea puţin interes față de 
ceilalți şi care nu are sentimentul că participă la dezvoltarea umanităţii. 
Un asemenea om va avea o altă lege de mişcare decât acela care este apt 
pentru rezolvarea problemei iubirii. Aşadar, putem stabili despre toţi 
perverşii că ei nu au reuşit să devină parteneri (Mitgehenden)). 

Putem, de asemenea, să descoperim sursele de eroare, care ne fac 
să înțelegem de ce copilul s-a împotmolit în lipsa de capacitate de contact 
social (im Mangel an Kontaktfăhigkeit). Acel fenomen al vieţii care duce 
la contactul social deficient este răsfățul. Copiii răsfăţaţi nu au contact 
decât cu persoanele care îi răsfață şi, drept urmare, sunt nevoite să le 
elimine pe toate celelalte persoane. Pentru fiecare caz de perversiune sunt 
de dovedit alte influenţe. Putem afirma: aici, sub influenţa unor trăiri, 
copilul şi-a modelat într-un anumit fel legea sa de mişcare încât şi-a 
rezolvat într-un anumit mod problema relației sale cu sexul opus. Toţi 
perverşii îşi arată legea de mişcare nu numai faţă de problema iubirii, ci şi 
în faţa tuturor încercărilor pentru care ei nu sunt pregătiți. De aceea găsim 
la perverşii sexuali toate trăsăturile de caracter ale nevroticilor, cum sunt 
hipersensibilitatea, impacienţa, înclinația spre crize emoţionale, lăcomia, 
ca şi faptul că toţi perverşii se justifică invocând faptul că ei acționează ca 
din constrângere (wie unter Zwang). Avem de-a face cu o anumită 
frenezie a posesiei (Besifzgier) care îi conduce la realizarea planului 
impus de caracterul lor particular, ceea ce explică protestul atât de 
puternic împotriva oricărei alte forme, fără a se exclude cu totul 
pericolele la adresa partenerului (viol urmat de asasinat, sadism). 

Aş vrea să arăt cum poate fi descoperit antrenamentul pentru o 
anumită formă de perversiune sexuală, observație care ne arată că 
anumite perversiuni pot lua naştere pe baza unui asemenea antrenament 
(Training). Nu trebuie să căutăm antrenamentul în plan material, ci 
trebuie să înțelegem că el poate fi realizat şi în plan ideatic şi oniric. 
Avem aici o puternică trimitere la concepția psihologiei individuale, 
deoarece mulți cred, de exemplu, că un vis pervers (ein perverser Traum) 
este dovadă de homosexualitate înnăscută, pe când noi am putut stabili, în 
lumina concepției noastre despre viaţa onirică, că acest vis homosexual 
(homosexuelle Traum) ţine de antrenament, tot aşa cum ţine de faptul că 
dezvoltă interesul pentru acelaşi sex, excluzând interesul pentru sexul 
opus. Aş vrea să demonstrez acest antrenament cu ajutorul unui caz, într- 
o perioadă în care încă nu poate fi vorba de perversiuni sexuale. Prezint 
două vise, ca să arăt că legea de mişcare se poate găsi şi în viaţa onirică. 
Cine este înarmat cu psihologia individuală ca mijloc de cunoaștere* nu 
va ezita să cerceteze în fiecare mic fragment întreaga formă a vieții (die 
ganze Lebensform). Întreaga formă a vieţii trebuie însă să o găsim şi în 
conţinutul visului, nu numai în ideile onirice care, desigur, sunt extrem de 
utile pentru înţelegerea corectă şi pentru raportarea corectă la stilul de 
viață a atitudinii unui individ în faţa unei probleme de viaţă care i se 
prezintă, atitudine care îi este impusă de stilul său de viaţă gata fixat. Aş 
vrea să dau expresie ideii că desfăşurăm în acest domeniu o activitate ca 
de detectiv (Detektivarbeit). Nu ni se furnizează întreg materialul de care 
avem nevoie pentru interpretare, aşa încât suntem nevoiți să ne 
intensificăm în mod serios capacitatea de deducție, spre a stabili fapte 
care să nu contrazică unitatea individului. 

Primul vis: 

„Mă văd în perioada unui viitor război. Toţi bărbaţii, până şi băieţii 
care au depăşit vârsta de zece ani, trebuie înrolați în armată..." Din aceste 
prime propoziţii, psihologul expert în psihologia individuală poate trage 
concluzia că este vorba de un copil a cărui atenţie este concentrată asupra 
pericolelor vieții, asupra brutalităţii celorlalți. 

ACHT, într-o seară, deşteptându-mă din somn, văd că mă găsesc 
într-un pat de spital. La patul meu stau părinţii.” Din această imagine 
vedem că avem de-a face cu un copil răsfăţat. 

„Îi întreb ce se întâmplă. Ei îmi spun că e război. Ei ar vrea ca 
războiul să nu fie prea crud cu mine şi de aceea au pus să fiu operat, ca să 
devin fată." Putem vedea de aici cât de îngrijoraţi sunt părinții cu privire 
la copilul lor. Aceasta înseamnă: când sunt în pericol, mă agăţ de părinţii 
mei. Este forma de expresie a unui copil răsfăţat. Nu vom avansa în 
interpretarea visului decât dacă o vom putea face necondiţionat. Avem 
datoria ca în munca noastră să fim, pe cât posibil, sceptici. Apare aici 
problema schimbării sexului. Dacă facem abstracție de încercările 

ştiinţifice în acest sens, care încă sunt problematice, trebuie să spunem că 
transformarea unui băiat în fată este o concepție profană. Aici ni se arată 
incertitudinea în ceea ce priveşte viața sexuală; vedem că autorul visului 
nu este absolut convins de rolul său sexual. Mulţi vor fi surprinşi aflând 
că este vorba de un băiat în vârstă de doisprezece ani. Vom putea observa 
modul în care a ajuns el la această concepție. Viaţa i se pare inacceptabilă 
dacă ea pune probleme ca acelea din vreme de război; el protestează 
împotriva acestei situaţii. 

„Fetele nu trebuie să meargă la război. Dacă ar trebui, totuşi, să fiu 
înrolat, nu mi-aş pierde sexul, dat fiind că nu Las avea cum îl au băieții." 

În război s-ar putea să-ţi pierzi sexul. Este un argument prea puţin 
lămurit în favoarea castrării sau chiar şi pentru a da o expresie 
antirăzboinică sentimentului de comuniune socială. 

„Mă duceam acasă, când, ca printr-un miracol, războiul s-a 
terminat." 

Operația, aşadar, era de prisos. Ce va face el acum? 

„Poate că nu va fi nevoie să mă comport ca o fată, poate că nu-i 
nici un război." 

După cum vedem, el nu se desparte pe de-a-ntregul de rolul său de 
băiat. Lucrul acesta trebuie să-l notăm în legea sa de mişcare. El caută să 
avanseze puţin pe latura sa masculină. 

„Acasă era foarte trist şi plângeam tot timpul." 

Copiii care plâng mult sunt copii răsfăţaţi. 

„Părinţii întrebându-mă de ce plâng, le-am spus că-mi este teamă 
că, fiind de sex feminin, va trebui să nasc în dureri." 

Nici rolul feminin nu-l aranjează. Am fi pe drumul cel bun dacă am 
vedea că țelul acestui tânăr este acela de a evita orice neplăcere. în ceea 
ce-i priveşte pe practicanţii perversiunilor sexuale, am putut descoperi că 
ei au fost copii răsfățaţi, adesea nesiguri pe sexul lor şi manifestând o 
mare dorință de notorietate, de succes imediat şi de superioritate 
personală. De aceea se poate ca un copil să nu ştie dacă el este băiat sau 
fată... Ce are de făcut? Nu are nici o speranţă, nici pe latura masculină 
(auf der Mânnerseite), nici pe cea feminină. 

„A doua zi m-am dus la clubul meu, căci într-adevăr fac parte 
dintr-o asociaţie de cercetași." 

Ne şi putem imagina cum se va comporta el acolo. 

„Am visat că în asociația noastră este o singură fată. Ea nu stătea 
la un loc cu băieţii." 
încercare de segregare a sexelor. 

„Băieţii mă chemau la ei. Le-am spus că sunt fată şi m-am dus la 
singura fată de acolo. Mi se părea al naibii de ciudat că nu mai eram băiat 
şi mă gândeam cum ar trebui să mă port ca fată." 

Deodată apare ideea: Cum ar trebui să mă port ca fată? 

Acesta este antrenamentul. Numai acela care a observat 
antrenamentul în toate perversiunile sexuale, modul în care are loc 
desprinderea silită de normal, numai acela înțelege că perversiunea 
sexuală este un produs artificial (Kunstprodukt), pe care şi-l făureşte 
fiecare, incitat de constituţia sa psihică, pe care fiecare şi-a creat-o, iar 
uneori mânat de constituţia sa fizică înnăscută, care îi înlesneşte virajul. 

„Pe când meditam, am fost tulburat de un pocnet. M-am trezit şi 
mi-am dat seama că mă lovisem cu capul de perete." 

Autorul visului adoptă adesea atitudinea care corespunde legii sale 
de mişcare. A da cu capul de perete este o expresie idiomatică curentă. 
Comportamentul său ne-o evocă. 

„Visul m-a impresionat cât se poate de tare..." 

Stă în intenţionalitatea visului să impresioneze. 

„încât la şcoală încă mai stăteam la îndoială dacă sunt băiat sau 
fată. în pauză a trebuit să mă duc la closet ca să văd dacă nu cumva eram 
fată". 

Al doilea vis: 

„Visam că m-am întâlnit cu singura fată din clasa noastră. Aceeaşi 
fată despre care visasem şi mai înainte. Voia să facem o plimbare. l-am 
răspuns: Acum nu mă plimb decât cu băieți. Ea mi-a spus: Şi eu sunt 
băiat. Cum lucrul acesta nu mi se părea de crezut, i-am cerut să-mi facă 
dovada. Atunci ea mi-a arătat că are un sex ca băieţii. Am întrebat-o cum 
de era posibil. Mi-a spus că a fost operată. Din băiat este mai uşor să te 
transformi în fată, invers, însă, este mai greu, pentru că trebuie să adaugi 
ceva. Aşa încât ea şi-a cusut un sex masculin din cauciuc. Discuţia 
noastră a fost întreruptă de un răsunător ordin 'Scularea!» Erau părinţii 
mei, care mă trezeau. Numai cu greu am obținut de la ei încă cinci minute 
de leneveală în pat, dar cum nu sunt vrăjitor, mi-a fost imposibil să mai 
rechem visul." 

La un anumit tip de copii răsfățați vom constata înclinația spre 
scamatorii; vrăjile li se par a fi de cea mai mare importanță, ei vrând să 
obţină totul fără efort şi osteneală, ocupându-se mult de telepatie. 

Să vedem acum cum încearcă tânărul să-şi explice visul: 

„În cărți care descriu întâmplări din război am citit: organul genital 
i-a zburat în aer. Am auzit că atunci când îţi pierzi organul genital mori." 

Vedem cât de mare importanță acordă tânărul organului genital. 

„Pe manşeta unui ziar am citit: Două servitoare au fost 
transformate, în două ore, în soldaţi." 

Trebuie să fi fost vorba de o malformaţie a organelor genitale, 
neglijată până atunci. 

În încheiere, aş vrea să emit o idee care să aşeze pe o bază mai 
simplă cele spuse până aici pe această temă. Există hermafroditi 
veritabili, despre care realmente este greu de spus dacă ai de-a face cu o 

fată sau cu un băiat. Este treaba lor cum îşi vor folosi 

hermafroditismul. La  pseudohermafrodiți găsim malformații care 
simulează asemănarea cu sexul opus. Fapt este că fiecare om poartă în 
sine urmele sexului opus, după cum şi hormonii sexuali ai sexului opus se 
găsesc în urină. De aceea ajungem la o idee care pare îndrăzneață, anume 
că orice om ascunde în el un geamăn (ein Zwilling steckt). Există diferite 
forme de rudimente ale geminității (Zwillingschaft), iar simultaneitatea 
celor două forme sexuale ale ființei umane va fi rezolvată în viitor ca 
problemă a geminităţii. Ştim că orice om se naşte din material masculin şi 
feminin. Nu este exclus ca în cercetările referitoare la geminitate să ne 
lovim de probleme care să ne aducă o mai bună clarificare a 
hermafroditismul ui, care este marcat în fiecare om. 

Referitor la tratament, auzim spunându-se mereu că o perversiune 
este incurabilă. Vindecarea nu este imposibilă, ci dificilă. Dificultatea 
vindecării se explică prin aceea că există oameni care pe întregul parcurs 
al vieţii s-au antrenat în direcția perversiunii, deoarece au o lege de 
mişcare limitată, care le-a prescris această evoluție. Ei sunt nevoiţi să 
meargă în această direcție, întrucât în anii copilăriei nu au dispus de acel 
contact social care să le permită să dea o întrebuințare corectă corpului şi 
sufletului lor. O întrebuințare corectă nu devine posibilă decât în ipoteza 
unui sentiment de comuniune socială dezvoltat. Dacă recunoaştem lucrul 
acesta, atunci înseamnă că putem recunoaşte drept verosimilă şi 
vindecarea unui mare număr de perverşi. 


NOTE 


! A se vedea R. Dreikurs, Seelische Impotenz, Leipzig; şi A. Adler, 
Das Problem der Homosexualität. 
? „sie hatte eine feinere Epidermis", în textul original. (Nota trad.) 
? „das Ignorantentums", în textul original. (Nota trad.) 

* Idee preluată de la psihologul francez Théodule Ribot. (Nota 
trad.) 

5 A se vedea A. Adler, în X Jahrgang der Zeitschrift für Individual- 
psychologie, Leipzig. 

"A se vedea Holub, Die Lehre von der Organmiderwertigkeit, 
Leipzig. 

7 Ce proporţii pot lua formele de protest ale homosexualilor se 
poate vedea din remarcabila lucrare a lui Ronald Bayer, Homosexuality 
and American Psychiatry. The Politics of Diagnosis, Princeton University 
Press, Princeton, New Jersey, 1987, îndeosebi capitolul „Gay Liberation: 
The Radicalisation of Protest", care notează manifestaţiile publice ale 
perverşilor decişi să obţină abolirea aşa-numitelor „sodomy laws"(pp. 88- 

100). 
5 „ Wenn man mit individualpsychologischen Kenntnissen 
angestattet ist", în textul original. (Nota trad.) 

"A se vedea A. Adler, „Schlafstellungen", în Praxis und Theorie 
der Individualpsychologie. 

10 Ne exprimăm aici regretul că Noica al nostru, care a meditat 
ingenios asupra „înţelesului" individualului la Schelling, G. Simmel, J. 
Chevalier sau Nicolai Hartmann, nu s-a aplecat şi asupra psihologiei 
individuale a lui Alfred Adler. întocmai ca şi Adler, Constantin Noica 
relevă capacitatea unor mari scriitori de a intui şi reflecta unicitatea 
individualului, atunci când admite că acesta „poate fi determinat chiar 
singular prin descrierea cu n dimensiuni întreprinsă de către un istoric 
ori romancier", dar că individualul „păstrează o afirmare de 
independenţă care fi scoate de sub tirania generalurilor concurente" 
(Constantin Noica, „Un înţeles pentru individual", în Probleme de logică, 
vol. IX, Editura Academici Republicii Socialiste România, Bucureşti, 
1986, p. 11.). La Adler şi la Noica diferă însă vizibil modul de a relaționa 
individualul şi „statisticul"”. Evident, individualul poate fi raportat la 
media statistică,dar a-l topi aici înseamnă a-l desființa ca unicitate 
irepetabilă, ca singular (Einmalig). (Nota trad.) 

12. PRIMELE AMINTIRI DIN COPILĂRIE 


Oricât de puţin am cunoaşte despre unitatea Eului, acest puţin ne 
este de folos. Putem descompune viața psihică unitară pornind de la 
diferite criterii, mai mult sau mai puţin lipsite de valoare, putem compara 
sau opune una alteia două, trei, patru concepții spațiale, spre a înţelege 
Eul unitar (das einheitliche Ich), putem încerca să derulăm viaţa psihică 
pornind de la conşient, de la inconştient, de la sexualitate, de la lumea 
exterioară, în final ne vom vedea obligați să repunem totul în acțiunea sa 
atotcuprinzătoare, aşa cum punem călărețul pe cal. Oricum, nu mai pot fi 
ignorate progresele pe care le-a determinat psihologia individuală. „Eul" 
şi-a impus demnitatea în concepţia psihologiei moderne şi, fie că se crede 
că provine din inconştient sau din „Sine", acest „Sine" se comportă în 
cele din urmă, manierat sau nemanierat, ca un „Eu". Chiar şi aşa-numitul 
Eu este plin de „inconştient” sau, cum am arătat, de Neînţeles (von 
Unverstandenem), care prezintă întotdeauna un grad sau altul de 
sentiment de comuniune socială, fiind ca atare tot mai mult încorporat în 
mod artificial în sistemul său de către psihanaliză, care a făcut din 
psihologia individuală „un prizonier căruia nu-i mai dă drumul". 

Este lesne de înțeles că încă de timpuriu, în strădaniile mele de a 
clarifica unitatea indestructibilă a vieţii psihice, a trebuit să mă ocup de 
funcția şi de structura memoriei. Am putut confirma constatările autorilor 
mai vechi, în sensul că memoria nu este nicidecum de considerat ca locul 
de întâlnire al senzațiilor şi impresiilor, că impresiile nu se fixează ca 
„mneme", ci că în această funcțiune avem de-a face cu o forță parțială a 
vieţii psihice unitare, a Eului, a cărui misiune, ca şi aceea a percepţiei, 
este aceea de a adapta impresiile la stilul de viață gata constituit şi să le 
utilizeze prin prisma sa. Folosind un mod de expresie canibal, am putea 
spune că sarcina memoriei este să devoreze şi să digere impresiile. Nu 
trebuie să-i pun în gardă pe cititorii mei că din această expresie nu au de 
tras concluzia că memoria are o înclinație de-a dreptul sadică. însă 
procesul digestiv se supune stilului de viață. Ceea ce nu-i place acestuia, 
va fi aruncat, uitat sau conservat ca exemplu avertizator (als warnendes 
Exempel). Dacă el s-a orientat în direcția avertismentelor, atunci 
utilizează în acest scop impresii greu de suportat. Amintim în acest sens 
precauţia ca trăsătură de caracter. Unele impresii vor fi digerate pe 
jumătate, pe sfert, a mia parte. Dar procesul de digestie poate avea loc şi 
în sensul digerării doar a impresiilor fixate în sentimente sau atitudini, 
acestea fiind amestecate cu amintirile unor cuvinte sau ale unor noțiuni 
sau cu părți din acestea. Dacă uit numele unei persoane pe care, de altfel, 
o cunosc bine (nu trebuie să fie întotdeauna o persoană antipatică sau- 

care să-mi amintească de lucruri supărătoare’, dar se poate ca numele sau 
persoana să se situeze în afara interesului pe care stilul de viaţă îl 
impune), adesea cunosc bine tot ceea ce mi se pare important la această 
persoană. O văd parcă aievea în fața ochilor. Pot spune multe despre ea. 
ŞI tocmai pentru că nu-mi amintesc numele ei, ea se află întru totul în 
câmpul conştiinţei mele. Aceasta înseamnă că memoria mea poate, de la 
caz la caz, să facă să dispară, parțial sau total, impresiile. Este o 
capacitate artistică (eine künstlerische Fähigkeit), capacitate care 
corespunde stilului de viaţă al unui om. Aşadar, impresia în totalitatea ei 
cuprinde mai mult decât cuvintele care au exprimat trăirea. Apercepţia 
individuală furnizează memoriei percepția potrivit cu caracterul particular 
al individului. Caracterul particular al individului recepționează astfel 
impresia formată şi o înzestrează cu sentimente şi cu atitudini. La rândul 
lor, atât sentimentele cât şi atitudinile ascultă de legea de mişcare a 
individului. În acest proces de digestie persistă ceea ce exprimăm în 
cuvinte, sentimente sau atitudini față de lumea exterioară. Acest proces 
cuprinde aproximativ ceea ce înțelegem noi prin funcția memoriei. De 
aceea nu există o reproducere ideală, obiectivă, independentă de 
caracterul particular al individului. Aşadar, trebuie să luăm în considerare 
existenţa a tot atâtea forme de memorie câte forme de stil de viață există. 

Vom lămuri faptul aceasta printr-un exemplu din cele mai 
ilustrative. 

Un bărbat se plânge cu amărăciune că soția sa uită „totul”. Ca 
medic, te-ai putea gândi în primul rând la o tulburare organică a 
creierului. Deoarece în cazul respectiv lucrul acesta era exclus, am lăsat 
deocamdată de-o parte simptoamele — o necesitate pe care mulți 
psihoterapeuţi n-o înţeleg — şi am procedat la aprofundarea stilului de 
viaţă al pacientei. Ea s-a dovedit a fi o persoană liniştită, amiabilă şi 
înțelegătoare, care, înfruntând dificultățile din partea socrilor ei, se putuse 
căsători cu un bărbat dornic de a domina. După nuntă, el a făcut-o adesea 
să simtă că din punct de vedere pecuniar era dependentă de el şi, de 
asemenea, că este de o origine socială modestă. Multă vreme ea a 
suportat în tăcere povețele lui reprobatoare. Uneori şi unul şi celălalt a 
ridicat problema divorțului. Posibilitatea de a-şi domina total soţia La 
făcut pe soțul autoritar să dea mereu îndărăt. 

Ea era unicul copil al unor părinți afectuoşi, care nu au găsit 
niciodată la fica lor ceva care să merite a fi condamnat. Faptul că în 
copilărie, fie la joacă, fie în îndeletnicirile ei, prefera să fie singură, nu li 
s-a părut părinților a fi un lucru rău, cu atât mai mult cu cât ei 
constataseră că fata, atunci când se întâmpla să fie în compania unor 
prietene, se comporta ireproşabil. Dar şi în căsătorie ea avea grijă să nu se 
priveze de solitudinea, de orele ei de lectură, de răgazul ei, cum se 
exprima, sustrăgându-se atât prezenţei soţului cât şi apariției ei în 

societate, unde el avea mai multe ocazii de a-şi dovedi superioritatea. în 
rest, dădea dovadă de exces de zel când era vorba să-şi îndeplinescă 
îndatoririle de gospodină. Numai că uita surprinzător de des să ducă la 
îndeplinire comisioanele soțului. 

Din amintirile din copilărie rezultă că ea a simțit întotdeauna o 
mare bucurie când a reuşit să-şi ducă la îndeplinire singurii îndatoririle. 

Expertul în psihologie individuală vede imediat că forma ei deviată 
în ceea ce priveşte obligaţiile era axată pe activitatea solitară, nepotrivită 
pentru o misiune în doi (Aufgabe zu zweit), cum este dragostea şi 
căsătoria. Soţul ei, dat fiind caracterul său particular, nu era în stare să-i 
cultive această capacitate. Modelul de perfecțiune? punea accentul pe 
latura muncii de unul singur. Aici ea se comporta ireproşabil şi cine avea 
în vedere doar această latură desigur că nu-i putea descoperi nici un 
cusur. Ea nu era însă pregătită pentru iubire şi pentru căsătorie şi nu 
corespundea aşteptărilor. Spre a da doar un detaliu, să spunem că nu era 
greu de ghicit că forma sexualităţii ei era frigiditatea. Acum ne putem 
întoarce la simptoame, pe care pe bună dreptate le-am lăsat de-o parte. 
Abia acum le înţelegem. Uitarea era la ea forma cea mai puţin agresivă de 
a protesta împotriva colaborării impuse, pentru care nu fusese pregătită şi 
care, pe deasupra, se afla în afara modelului ei de perfecțiune. 

Nu oricine este în stare ca, din asemenea scurte descrieri, să 
cunoască şi să înțeleagă complicata operă de artă (Kunstwerk) pe care o 
reprezintă individul uman. Dar teoria, pe care Freud şi discipolii săi (care 
cu toții ar trebui psihanalizaţi) caută s-o extragă din psihologia 
individuală, anume că pacientul, în reprezentarea noastră, nu face „decât" 
să pară bizar şi să atragă atenţia celorlalți asupra sa, este o teorie mai mult 
decât dubioasă şi care se condamnă de la sine. 

În treacăt fie spus, adesea se pune întrebarea dacă un caz este uşor 
sau greu de interpretat. Noi înțelegem că verdictul depinde de 
dimensiunea sentimentului de comuniune socială existent. în cazul de față 
este lesne de înțeles că greşeala acestei femei, pregătirea ei deficientă 
pentru colaborare şi convieţuire era uşor de fasonat, dat fiind faptul că ea 
omisese, aşa-zicând, doar prin uitare această extrem de importantă 
desăvârşire. în momentul în care a fost convinsă, ca urmare a 
convorbirilor amicale cu medicul şi a educării concomitente a soțului ei, 
să rupă cercul magic care o încorseta (în glumă Kiinkel îl numeşte „cerc 
diabolic", iar Freud „cerc vrăjitoresc”), uituceala ei s-a risipit, pentru că 
nu mai avea motivaţie. 

Suntem acum pregătiţi să înţelegem că fiecare amintire, în măsura 
în care un eveniment îl interesează pe individ şi nu este, a limine, respins, 
reprezintă rezultatul prelucrării unei impresii prin prisma stilului de viaţă, 
a Eului. Lucrul acesta este valabil nu numai pentru amintirile mai mult 
sau mai puţin fixate, ci şi pentru amintirile lacunare sau greu de evocat, 

ca şi pentru acelea a căror expresie verbală s-a risipit şi care persistă 
numai ca ton afectiv sau ca atitudine. Cu aceasta ajungem la o intuiţie 
relativ importantă, care ne spune că orice proces psihic orientat spre 
perfecțiune trebuie abordat în aşa fel încât să distingem clar într-o 
amintire ceea ce aceasta datorează câmpului ideatic, câmpului afectiv şi 
celui atitudinal. Aşa cum ştim deja, Eul nu se exprimă doar pe plan 
verbal, ci şi prin sentiment şi atitudini, iar conceptul ştiinţific de unitate a 
Eului“ datorează psihologiei individuale constatarea că există un dialect al 
organelor (Organdialekt). Noi menţinem contactul cu lumea exterioară 
prin toate fibrele corpului şi sufletului nostru. într-un caz dat, ne 
interesează modul, îndeosebi modul deficitar în care este menţinut acest 
contact. Pe această cale am ajuns la convingerea că este o problemă 
incitantă şi de mare interes să descoperim şi să valorificăm amintirile 
unui om, sub orice formă s-ar prezenta ele, ca elemente semnificative ale 
stilului său de viaţă. Faptul că mă interesează în primul rând amintirile 
considerate ca fiind cele mai vechi (die ältesten Erinnerungen) se 
explică prin aceea că, fie ele reale sau fanteziste, exacte sau retuşate, 
amintirile lămuresc structura creatoare a stilului de viaţă din primii ani ai 
copilăriei, după cum de asemenea, desigur, ne permit să deducem în mare 
măsură prelucrarea celor întâmplate, pe filiera stilului de viaţă. Aceasta ne 
obligă mai puţin să extragem conţinutul, care pentru oricine este lesne de 
înțeles, cât mai degrabă să evaluăm tonul afectiv (Gefiih/ston) verosimil 
şi atitudinea care rezultă de aici, precum şi prelucrarea şi alegerea 
materialului de construcție, acesta din urmă ajutându-ne să descoperim 
interesul fundamenta] al individului (das Hauptinteresse des 
Individuums), element esențial al stilului de viață. în acest sens, un ajutor 
considerabil ne dă psihologia individuală prin întrebarea capitală pe care 
o pune: unde vrea să ajungă individul respectiv, ce opinie despre viață are 
el? În examenul pe care îl întreprindem ne conducem după concepțiile 
îndrăzneţe ale psihologiei individuale, astăzi deja răspândite în întreaga 
lume (dar, din păcate, nu şi înțelese, cum recunoaşte Freud), concepte 
privind telul de perfecțiune, sentimentul de inferioritate, complexul de 
inferioritate şi cel de superioritate, sentimentul de comuniune socială şi 
tot ceea ce îi poate sta în cale, însă toate aceste concepte indisolubil 
legate ne servesc doar la iluminarea câmpului vizual, în care noi avem de 
descoperit legea de mişcare individuală proprie fiecăruia. 

În această muncă ni se pune întrebarea sceptică dacă nu cumva am 
putea cu uşurinţă greşi în interpretarea amintirilor şi a raportului acestora 
cu stilul de viață, având în vedere multiplicitatea formelor de expresie 
individuale. Desigur că acela care practică psihologia individuală cu o 
veritabilă măiestrie nu va refuza să vadă nuanțele, după cum, pe de altă 
parte, va încerca să elimine erorile de tot felul, având în acest sens 
suficiente posibilități. Dacă a descoperit în amintirea unui individ legea 

de mişcare reală a acestuia, atunci el trebuie să identifice aceeaşi lege de 
mişcare în toate celelalte forme de expresie. în măsura în care avem de-a 
face cu tratamentul aplicat greşelilor de tot felul, trebuie să putem aduce 
atâtea dovezi confirmatoare până când şi pacientul se va convinge de 
corectitudinea dovezilor. însuşi medicul va fi convins de aceasta, mai 
devreme sau mai târziu, conform cu caracterul său particular. Nu există 
însă alt etalon cu care să putem măsura greşelile, simptoamele şi evoluţia 
greşită a unui om în viaţă decât etalonul larg al unui sentiment de 
comuniune socială integru. 

Suntem acum în stare, fireşte în limitele celei mai mari prudente şi 
ale unei experienţe cât mai bogate, să descoperim, cel mai adesea pornind 
de la cele mai vechi amintiri, direcția eronată apucată în viaţă, absenţa sau 
prezenţa sentimentului de comuniune socială. Ne conduce la aceasta 
îndeosebi cunoaşterea carenţelor sentimentului de comuniune socială, a 
cauzelor şi a efectelor acestor carenţe. Ni se luminează multe lucruri din 
reprezentarea unei situații în colectivitate (Wir-Sifuation) sau a unei 
situaţii în izolare (ch-Situatiori). Ni se luminează de asemenea multe 
lucruri din evocarea mamei. Amintirile referitoare la pericole sau 
accidente, ca şi acelea referitoare la pedepse corporale sau la alte corecţii 
ascund o înclinaţie exagerată de fixare a atenției asupra aspectelor ostile 
ale vieţii. Amintirea naşterii unui frate sau a unei surori ne descoperă 
situația de copil detronat, iar amintirea primei vizite la grădinița de copii 
sau la şcoală ne descoperă puternica impresie prilejuită de situaţiile 
inedite. Amintirea unei boli sau a morţii cuiva este adesea legată de frica 
de asemenea pericole şi de cele mai multe ori îl determină pe respectivul 
să dorească a fi medic sau infirmier, adică o persoană mai bine înarmată 
pentru înfruntarea unor atari pericole. Amintirea unei şederi la ţară cu 
mama, ca şi menționarea anumitor persoane, cum sunt mama, tata, 
bunicii, într-o atmosferă amiabilă, arată adesea nu numai preferința 
individului pentru persoane care, evident, îl răsfață, ci şi excluderea 
celorlalte persoane. Amintirea unor fapte rele, a unor furturi, a unor 
evenimente sexuale indică de obicei un mare efort de a le exclude pe 
viitor din viață. Uneori se întâmplă să descoperim şi alte amintiri legate 
de tendinţe vizuale, acustice sau motrice, datorită cărora putem descoperi 
eşecuri şcolare sau în alegerea profesiunii, ceea ce ne oferă prilejul de a 
consilia o mai bună orientare profesională. 

Câteva exemple ne vor permite să demonstrăm raportul celor mai 
vechi amintiri cu planul de viaţă (Lebensplan) cu bătaie lungă al 
individului. 

Un bărbat în vârstă de 32 de ani, fiul cel mai mare şi răsfăţat al unei 
văduve, s-a dovedit inapt pentru orice meserie, dat fiind faptul că încă de 
la început manifesta stări de anxietate extraordinare, care se ameliorau de 
îndată ce el se întorcea acasă. Este un om bun şi milos, care însă nu se 

poate acomoda cu ceilalți. La şcoală se arăta întotdeauna extrem de 
surescitat înaintea fiecărui examen şi adesea absenta, invocând oboseala 
şi epuizarea. Mama sa îl îngrijea cu maximă afecţiune. Având în vedere 
modul în care fusese pregătit de mama sa, putem deduce de aici țelul său 
de superioritate, evitarea confruntării cu problemele vieții şi, în 
consecinţă, evitarea oricărui eşec. Lângă mama sa nu avea a se teme de 
astfel de probleme. Faptul de a fi rămas la metoda sa, de a se pune sub 
ocrotirea mamei, i-a imprimat o caracteristică de bărbat infantil, fără ca 
fizicul său să fi justificat această caracterizare. Procedeul său de a se 
retrage la fusta mamei, vădit încă din copilărie, a devenit şi mai evident 
de îndată ce prima fată, pentru care el a arătat simpatie, l-a refuzat. Șocul 
pe care i l-a produs acest eveniment „exogen" a accentuat tendința sa de 
retragere, aşa încât nicăieri nu-şi mai găsea liniştea decât lângă mama sa. 
Cea mai veche amintire a sa era: „Când aveam vreo patru ani, în timp ce 
mama mea cârpea ciorapi, eu şedeam la fereastră şi mă uitam la 
muncitorii care zideau vizavi o casă”. 

Se va spune: destul de insignifiant. Nicidecum! Alegerea primei 
sale amintiri — fie că este vorba sau nu de cea mai veche amintire a sa, 
puţin interesează — ne dovedeşte că el trebuie să fi fost condus la ea de 
un interes oarecare. Activitatea sa mnezică, dirijată de stilul de viață, a 
ales o întâmplare care trădează în mod vădit caracterul său particular. 
Faptul că apare o situaţie în care este prezentă mama sa grijulie ne arată 
că avem de-a face cu un copil răsfățat. Dar ni se trădează încă un lucru 
important. EI priveşte cum alții lucrează. Pregătirea sa pentru viaţă este 
aceea a unui spectator, nimic mai mult. Dacă încearcă să facă altfel, se 
simte ca în faţa unei prăpăstii şi, sub efectul unui şoc, bate în retragere, de 
teama de a nu i se descoperi lipsa de valoare. Dacă este lăsat să stea 
acasă, lângă mama sa, dacă este lăsat să privească cum lucrează alții, se 
pare că lucrul acesta nu-l incomodează defel. Linia sa de mişcare ţinteşte 
către dominarea mamei, ca unic ţel de superioritate al său. Din păcate, 
există prea puţine perspective de reuşită pentru un spectator al vieții. Cu 
toate acestea, după însănătoşirea unui asemenea pacient este de avut în 
vedere o ocupație în care el să-şi valorifice mai buna sa pregătire în 
materie de observaţie şi interpretare. Deoarece noi înțelegem cazul în 
speță mai bine decât pacientul, trebuie să intervenim activ, spre a-l face şi 
pe el să înţeleagă ceea ce este de înţeles: „Desigur, poţi reuşi în orice 
profesie, dar dacă vrei să-ți utilizezi la maximum pregătirea de care 
dispui, ai nevoie de o profesie în care observația să se situeze pe primul 
plan". El a acceptat o ocupaţie în comerțul cu obiecte de artă, în care a 
avut succes. 

Freud descrie mereu, utilizând o terminologie schimonosită, 
eşecurile copiilor răsfăţaţi, fără a reuşi să sesizeze secretul acestora. 
Copilul răsfăţat doreşte să posede totul, dar numai cu greu catadicseşte 

să-şi ducă la îndeplinire funcțiile normale, stabilite de evoluție, râvnind la 
mama sa „în al său complex al lui Oedip" (chiar dacă acest complex este 
exagerat, în rare cazuri el este explicabil, deoarece copilul răsfăţat 
respinge orice altă persoană). Mai târziu el are tot felul de dificultăți (nu 
din cauza refulării complexului lui Oedip, ci din cauza şocurilor 
determinate de alte situaţii) şi cade în extaz, ba chiar nutreşte intenții de 
asasinat la adresa persoanelor care se împotrivesc dorințelor lui. După 
cum se vede clar, acestea sunt produse artistice (sic! — L.G.) ale unei 
educaţii deficitare, răsfățătoare, utile pentru înțelegerea vieții psihice 
numai atunci când sunt cunoscute urmările răsfăţului şi se ţine seama de 
ele. Sexualitatea, însă, este o problemă care implică două persoane şi care 
poate fi corect rezolvată numai dacă se dispune de o cantitate suficientă 
de sentiment de comuniune socială, ceea ce copiilor răsfăţați le lipseşte. 
Printr-o generalizare forțată, Freud se vede obligat să transpună în 
impulsiile sadice ereditare dorințe, fantazări şi simptoame artificial 
întreținute, precum şi lupta acestora împotriva a ceea ce a rămas din 
sentimentul de comuniune socială, care, aşa cum vedem, sunt 
consecinţele răsfățului în care este crescut mai târziu în mod artificial 
copilul. De aici este lesne de înțeles că primul act de cooperare (şi nu aşa 
cum crede Freud, în favoarea teoriei sale preconcepute, a canibalismului, 
o mărturie a impulsiei sadice înnăscute) şi că acest act este atât în profitul 
mamei cât şi în al copilului. Marea diversitate a formelor de viaţă ale 
oamenilor dispare în obscuritatea concepţiei freudiene. 

Un nou exemplu va trebui să demonstreze utilitatea descifrării de 
către noi a celor mai vechi amintiri din copilărie. 

O fată în vârstă de 18 ani trăieşte în permanentă gâlceava cu 

părinţii ei. Aceştia vor să o determine să studieze mai departe, deoarece s- 
a dovedit foarte bună la învățătură. Ea se împotriveşte pentru că, aşa cum 
s-a dovedit, se temea de insuccese, pe motiv că nu era prima la examenele 
şcolare. Cea mai veche amintire a ei era următoarea: la o serbare dată de 
copii, pe când ea avea patru ani, a văzut o minge uriaşă în mâinile altui 
copil. Ca un copil răsfăţat ce era, a făcut tot ce i-a stat în putinţă spre a 
avea şi ea o minge la fel. Tatăl ei a colindat întreg oraşul ca să găsească o 
asemenea minge, însă fără succes. O minge mai mică a fost refuzată de 
fetiță, cu țipete şi planşete. Numai după ce tatăl ei i-a explicat câtă 
zadarnică osteneală l-a costat dorinţa ei, fetița s-a liniştit şi a acceptat 
acea minge mai mică. Am putut trage concluzia, din această amintire, că 
acea fată era accesibilă şi că explicaţiile amicale produceau la ea efectul 
scontat; a putut fi vindecată de ambiția ei egoistă şi fata a avut apoi 
succes în viață. 

Cazul care urmează ne arată cât de nebănuite sunt căile destinelor 
umane. 

Un bărbat în vârstă de 42 de ani, după o căsătorie îndelungată cu o 

femeie mai vârstnică decât el cu zece ani, devine impotent. De doi ani, 
abia dacă mai vorbeşte cu femeia şi cu cei doi copii ai săi. Pe când mai 
înainte avea oarecum succes în profesia sa, în ultimul timp şi-a neglijat-o 
şi şi-a adus familia într-o stare deplorabilă. El fusese fiu] preferat al 
mamei sale, care îl răsfăţase peste măsură. Pe când avea trei anişori, a 
venit pe lume o surioară. La scurt timp după aceea — naşterea surorii sale 
este cea mai veche amintire a sa — el a început să-şi ude patul. Avea de 
asemenea coşmaruri, aşa cum adesea întâlnim la copiii răsfățați. Este 
evident că enurezia şi anxietatea erau rezultatul încercărilor sale de a-şi 
anula poziția de copil detronat, dar nu trebuie să pierdem din vedere 
faptul că erau şi expresia unei acuzări, ba poate şi mai mult, a unui act de 
răzbunare împotriva mamei sale. La şcoală era un copil nemaipomenit de 
corect. îşi aminteşte că numai o singură dată fusese antrenat într-o bătaie 
cu un alt băiat, care îl insultase. Institutorul îşi exprimase uimirea că un 
băiat atât de cuminte se putuse lăsa provocat. 

Putem înțelege de aici că el fusese obişnuit să întrunească 
aprecierea favorabilă a tuturor şi că îşi vedea țelul său de superioritate în 
faptul de a fi preferat altora. Când lucrul acesta nu se întâmpla, el 
recurgea la mijloace care în parte însemnau acuzare, în parte răzbunare, 
fără ca această motivație să fie clară pentru el însuşi sau pentru ceilalți. în 
țelul său de perfecţiune colorat de egoism el îşi dădea toată silința să nu 
se exteriorizeze ca om rău la suflet. Cum el însuşi a relevat, luase în 
căsătorie o fată mai vârstnică, care îi făcea toate concesiile, ca şi mama 
sa. Dat fiind faptul că ea avea acum peste cincizeci de ani şi se ocupa mai 
mult de copii, el a rupt legătura cu ei toți, într-o manieră în aparenţă 
neagresivă. în această ruptură era inclusă şi impotenţa sa, ca limbaj al 
organelor. încă din anii copilăriei te puteai aştepta ca, în caz de pierdere a 
răsfățului, cum s-a întâmplat la naşterea surorii sale, el să-şi manifeste 
acuzația într-un mod prea puţin clar, dar vizibil prin efecte. 

Un bărbat în vârstă de 30 de ani, cel mai mare dintre cei doi copii 
din familie, ispăşise o lungă pedeapsă cu închisoarea, din cauza unor 
furturi repetate. Cea mai veche amintire a sa datează de când avea trei 
ani, perioadă în care a venit pe lume fratele său. lată acea amintire: 
„Mama mea l-a preferat întotdeauna pe frate-meu. încă de mic eu o 
tuleam de-acasă. Uneori, când mă răzbea foamea, nu mă dădeam în lături 
de la furtişaguri, de acasă sau de aiurea. Mama mă pedepsea cu cruzime. 
Dar asta nu mă împiedica să vagabondez din nou. La şcoală am fost un 
şcolar mediocru până pe la paişpe ani, dar nu vroiam să învăţ mai departe 
şi hoinăream de unul singur pe străzi. N-aveam chef deloc să stau priponit 
acasă. Nu aveam nici un prieten şi nu găsisem nici o fată care să mă 
iubească, lucru după care inima mea tânjea. Vroiam să frecventez sălile 
de dans, să fac cunoştinţă cu fete, însă n-aveam biştari. Uite-aşa am furat 
un automobil şi l-am vândut pe mai nimic. De atunci au început loviturile 

mele în stil mare, până ce am ajuns la pârnaie. Poate că aş fi urmat o altă 
cale în viață dacă nu mi-ar fi fost scârbă să stau acasă, unde aveam parte 
numai de chelfăneală. Furturile mele au fost încurajate şi de faptul că am 
căzut în mâinile unui tăinuitor de lucruri furate, care m-a îndemnat mereu 
pe calea cea rea". 

Am şi subliniat că în rândurile celor pasibili de pedeapsă se 
întâlnesc de cele mai multe ori indivizi care în copilărie au fost răsfăţaţi 
sau care au jinduit după răsfăț. ŞI, ceea ce este la fel de important, în 
copilăria lor se poate constata o intensă activitate, care însă nu este de 
confundat cu curajul. Din atitudinea de revoltă a acestui bărbat, de după 
naşterea fratelui său mai mic, putem trage concluzia că şi el fusese 
răsfăţat mai înainte. Destinul său îşi trage originea din acuzarea plină de 
revoltă împotriva mamei şi din acea activitate pentru care, din lipsa unui 
sentiment de comuniune socială îndestulător — nici prieteni, nici 
meserie, nici dragoste —, nu a găsit altă investiție decât crima. Că s-a 
putut afişa înaintea opiniei publice o concepţie ca aceea care înfăţişează 
crima ca pe o autopunițiune, combinată cu dorinţa de a face închisoare, 
concepție avansată recent de unii psihiatri, trădează totuşi o lipsă de 
pudoare intelectuală, mai ales când aceasta este legată de ironizarea 
bunului-simţ (common sense) şi de atacuri insultătoare la adresa practicii 
noastre profund întemeiate. Las pe seama cititorului să judece dacă 
asemenea concepții nu sunt generate de spiritul copiilor răsfăţaţi şi dacă 
nu au efect asupra spiritului altor copii răsfăţaţi din rândurile publicului. 


NOTE 


! „in seinem Sinne" în textul original. (Nota trad.) 
? Pasaj în care, fără nominalizare, se polemizează cu concepţia lui 
Freud din Psihopatologia vieții cotidiene. (Nota trad.) 
7 Ihr Ziel der Vollkommenheit", în textul original. (Nota trad.) 
* „die Wissenschaft von der Einheit des Ichs", în textul original. 
(Nota trad.) 

" Mihail Sadoveanu este,în literatura română, scriitorul care a 
sesizat cel mai pregnant importanţa primelor amintiri în descifrarea 
„stilului de viață" şi chiar a destinului oamenilor. lată cum ne zugrăveşte 
el, ca într-un tablou impresionist, pâclele celor mai vechi amintiri ale 
Eugeniţei Costea, viitoarea sinucigaşă: „Mai târziu, după doisprezece ori 
treisprezece ani, tânăra eroină a prietenilor mei a început a-şi nota 
impresiile şi amintirile. Din acestea din urmă, cu totul sentimentale, se 
poate observa uşor că realităţile ei erau altele decât ale oamenilor de 
rând. Bunicul şi bunicuţa se aplecau asupra ei în fiecare dimineaţă, 
întrebând-o cu glasuri domoale despre lucruri nedesluşite; erau palizi ca 

nişte sfinți şi cu coroană de lumină în jurul frunţilor. Gesturile lor erau 
moi şi încete: bunicul îi punea o mână pe umăr şi o săruta în creştet,; 
bunicuţa o cuprindea cu amândouă braţele de după umeri şi o strângea 
la sân, făcându-se şi ea mititică, lângă acea nepoţică vioaie şi drăgălaşă 
(Cazul Eugeniţei Costea, Editura Eminescu, Bucureşti, 1970, p. 96). 
Amintirea unui răsfăţ paradiziac este cât se poate de clară. O concepţie de 
copilă răsfăţată trădează şi replica ei de mai târziu, din chiar ziua 
sinuciderii: „Viaţa trebuie să fie jertfă şi datorie, bineînţeles pentru alții, 
pe când noi o gustăm din plin" (op. cit.„p. 186). S-ar putea demonstra, 
folosind o bibliografie sadoveniană mai amplă, că Mihail Sadoveanu a 
fost un adlerian malgre-lui. (Nota trad.) 

13. OBSTACOLE IN CALEA DEZVOLTĂRII 
SOCIALE 
A COPILULUI ŞI ÎNLĂTURAREA 
ACESTORA 


Urmărind situaţiile care îl tentează pe copil şi care îl determină să 
apuce pe căi greşite, în cele din urmă ne lovim întotdeauna de acele 
probleme grave despre care am arătat mai înainte că sunt de cea mai mare 
importanţă, îngreunând şi foarte adesea împiedicând dezvoltarea 
sentimentului de comuniune socială: problema răsfăţului, a inferiorităților 
diferențiază doar în ceea ce priveşte extensiunea şi gradul lor de 
intensitate, durata acțiunii lor, ci mai ales în ceea ce priveşte emoțiile şi 
reacţiile aproape incalculabile pe care le provoacă la copil. Atitudinea 
copilului în faţa acestor factori depinde nu numai de „trial and error" 
(„încercare şi eroare”)!, ci mult mai mult, după cum s-a dovedit, de 
energia de creştere a copilului, de puterea sa creatoare ca parte a 
procesului vieţii, a cărui dezvoltare în civilizația noastră, care pe de o 
parte îl asupreşte pe copil, iar pe de altă parte îl favorizează, este de 
asemenea aproape incalculabilă şi nu este dedusă decât din rezultate. 
Dacă vrem să mergem mai departe în mod ipotetic, va trebui să avem în 
vedere o serie de realități: particularitățile familiei, lumină, aer, anotimp, 
temperatură, zgomot, contacte umane mai mult sau mai puţin potrivite, 
climă, structura solului, alimentaţie, sistemul endocrin, musculatură, 
ritmul dezvoltării organismului, stadiul embrional şi încă multe altele, 
cum ar fi ajutorul şi îngrijirea din partea unor persoane de încredere. în 
această sumedenie de realități încâlcite vom fi înclinați să admitem ba 
factori favorabili, ba factori păgubitori. în acest context noi ne vom 
mulțumi, cu multă prudenţă, să luăm în considerare rezultatele 
contradictorii (differierender Resultate). Mult mai sigură este calea 
observării evenimentelor, pentru a cărei rectificare există nenumărate 
posibilităţi. Forţa creatoare care se manifestă va putea fi stabilită în mod 
satisfăcător prin observarea activității mai mici sau mai mari a corpului şi 
a spiritului. 

Nu trebuie însă să trecem cu vederea peste faptul că tendința de 
cooperare este provocată din prima zi de viață a copilului. Uriaşa 
importanţă a mamei în această privință este absolut evidentă. Ea stă la 
obârşia dezvoltării sentimentului de comuniune socială. Moştenirea 
biologică a sentimentului uman de comuniune socială aşteaptă mâna ei 
grijulie. Prin gesturi mărunte de ajutorare atunci când îl îmbăiază, în toate 


120 


gesturile generoase de care copilul neajutorat are nevoie ea poate stimula 
sau inhiba contactul social al copilului. Relaţia ei cu copilul, spiritul ei de 
înțelegere şi iscusinţa ei sunt decisive în această privinţă”. Nu vrem să 
trecem cu vederea peste faptul că în această privință culmile evoluţiei 
umane sunt producătoare de compensație şi că însuşi copilul poate 
constrânge la contact prin strigăte şi recalcitranţă, doborând barierele 
existente. Căci şi în mamă fiinţează şi acționează achiziția biologică a 
dragostei materne (Mutterliebe), parte integrantă a sentimentului de 
comuniune socială. Această achiziție poate fi lăsată în paragină din cauza 
unor împrejurări vitrege, din cauza unor îngrijiri exagerate, a unor 
decepţii, boli şi suferințe, a deficitului flagrant de sentiment de 
comuniune socială, cu consecinţele ce decurg de aici. Dar achiziția 
evoluționistă a dragostei materne este de cele mai multe ori atât de 
puternică la animale şi la oameni, încât ea depăşeşte cu uşurinţă impulsia 
hrănirii şi impulsia sexuală’. Putem afirma cu toată certitudinea că relaţia 
mamă-copil este de cea mai mare importanță pentru dezvoltarea 
sentimentului uman de comuniune socială. O renunțare la această pârghie 
extrem de puternică a dezvoltării umanităţii ne-ar pune în cea mai mare 
încurcătură în ceea ce priveşte găsirea unui înlocuitor oarecum 
satisfăcător, făcând cu totul abstracţie de faptul că sentimentul contactului 
matern  (miitterliche  Kontaktgefiihl), ca proprietate de nepierdut a 
evoluției, s-ar opune cu îndârjire unei distrugeri. Probabil că datorăm 
contactului matern cea mai mare parte a sentimentului uman de 
comuniune socială şi, prin acesta, stabilitatea reală a civilizaţiei umane. 
Desigur că influenţele dragostei materne de azi nu mai sunt adesea 
suficiente pentru a acoperi nevoia de colectivitate (Not der 
Gemeinschaft). Un viitor îndepărtat va trebui să echilibreze mult mai mult 
folosința acestei proprietăți cu idealul de colectivitate 
(Gemeinschafisideal). Căci adesea contactul dintre mamă şi copil este 
prea slab, pentru ca încă şi mai adesea el să fie prea puternic. în primul 
caz, copilul poate, încă de la începutul vieţii sale, să aibă o impresie de 
ostilitate a vieții şi, prin experienţe ulterioare de acelaşi fel, să facă din 
această opinie firul conducător al vieţii sale. 

Aşa cum am constatat adesea, contactul mai bun cu tatăl, cu bunicii 
nu este suficient spre a compensa relația mamă-copil. în general, se poate 
afirma că un contact mai bun al copilului cu tatăl demonstrează eşecul 
mamei, ceea ce aproape întotdeauna înseamnă instituirea unei a doua faze 
în viaţa copilului, faptul că el — pe drept sau pe nedrept — a trăit o 
decepţie cu privire la mamă. Faptul că adesea fetele au un contact mai 
puternic cu tatăl, iar băieţii cu mama, nu poate fi pus în relaţie cu 
sexualitatea, ci trebuie examinat prin prisma constatării de mai sus, care 
ne arată că avem de-a face cu două lucruri diferite: că taţii se poartă 
adesea duios cu fetele şi femeile, şi că fetele, ca şi băieţii, în pregătirea lor 

ludică pentru viitoarele roluri în viaţă, precum şi în general în joc“, îl 
includ în această pregătire şi pe părintele se sex opus. Că uneori intră în 
joc şi impulsia sexuală, desigur rareori în modul exagerat prezentat de 
Freud, este un fapt pe care l-am observat numai la copiii foarte răsfățați, 
care vor să-şi realizeze întreaga dezvoltare în interiorul familiei, ba şi mai 
mult, în cadrul unei legături exclusive cu persoana care îi răsfaţă. 
Misiunea care îi revine în mod obligatoriu mamei, din punct de vedere al 
istoriei evoluţiei şi din punct de vedere social, este de a-l face pe copil cât 
mai repede posibil apt de colaborare şi de solidaritate umană, gata să 
ajute şi gata de a se lăsa ajutat în cazul în care forțele sale nu-i sunt 
suficiente. S-ar putea scrie volume despre „copilul echilibrat” 
(„wohltemperierte Kind"). Este aici suficient să arătăm că copilul trebuie 
să se simtă în casă un partener cu drepturi egale, manifestând un interes 
sporit faţă de tată şi faţă de fraţi şi surori, iar în curând față de toate 
persoanele din anturajul său. Astfel, de timpuriu, el nu va mai fi o povară, 
ci un camarad (Mitspieler). Curând se va simţi în apele sale şi va dezvolta 
acel curaj (Mut) şi acea încredere în sine care îşi au originea în contactul 
cu anturajul. Tulburările pe care le prezintă, deficienţe intenționate sau nu 
ale funcțiilor sale, enurezia, constipația, dificultățile de alimentație fără 
cauze patologice, vor fi considerate atât de copilul însuşi cât şi de anturaj 
drept o problemă rezolvabilă, abstracție făcând de faptul că asemenea 
fenomene nu ar apărea niciodată în cazul în care tendința de cooperare ar 
fi suficient de puternică. La fel putem spune despre sugerea policelui şi 
roaderea unghiilor, despre scobitul în nas sau despre înghițitul pe 
nemestecate. Aceste fenomene apar numai în cazul în care copilul refuză 
conlucrarea, refuză să accepte civilizația (die Aufnahme der Kultur 
verweigert). Sunt fenomene care se manifestă aproape exclusiv la copiii 
răsfăţați care, astfel, vor să oblige anturajul la un efort mai mare, 
suplimentar, fiind întotdeauna asociate cu încăpăţânarea fățişă sau 
ascunsă, semn clar al unui sentiment de comuniune socială deficitar. M- 
am referit mereu, de multă vreme, la aceste fapte. Dacă azi Freud caută să 
atenueze pansexualismul, care este baza teoriei sale, la această revizuire 
realitățile evidențiate de psihologia individuală au, desigur, o contribuție 
majoră. Mult mai recenta concepţie a Charlotte Bühler cu privire la un 
stadiu normal" al încăpăţânării la copil trebuie, desigur pe bună dreptate, 
redusă la realităţile relevate de psihologia individuală. Faptul că defectele 
copiilor se manifestă sub forma de trăsături de caracter ca încăpățânarea, 
gelozia, egolatria, sentimentul de comuniune socială deficitar, ambiția 
egoistă, pofta de răzbunare etc., trăsături de caracter care pot fi când mai 
evidente, când mai puţin evidente şi care rezultă din structura descrisă 
mai sus, confirmă de asemenea concepţia noastră despre caracter ca linie 
conducătoare în țelul de superioritate, ca reflectare a stilului de viață şi ca 
atitudine socială neînnăscută, ci făurită de copil şi fasonată de acesta în 

acelaşi timp cu legea sa de mişcare. Probabil că micile bucurii ca 
reținerea materiilor fecale, sugerea degetului, jocul infantil cu organele 
genitale etc., care uneori sunt preludiate de o senzație mai puternică, dar 
evanescentă de gâdilare, îi caracterizează pe copiii răsfățaţi, care nu-şi pot 
refuza nici o dorință şi nici o desfătare. 

O altă răspântie periculoasă în dezvoltarea sentimentului de 
comuniune socială o constituie personaliatea tatălui. Mama nu trebuie să 
se opună ocaziei acestuia de a stabili contactul cu copilul cât mai curând 
posibil, fapt care nu este cu putinţă în caz de răsfăţ monopolizator sau în 
caz de aversiune faţă de soţ. Pe de altă parte, tatăl nu trebuie predestinat 
ca un distribuitor de ameninţări sau de pedepse. El trebuie să-i acorde 
copilului suficient timp şi căldură, spre a nu fi împins de mamă pe al 
doilea plan. Semnalez ca fiind de o deosebită nocivitate încercarea de a o 
birui pe mamă printr-o afecţiune şi mai mare arătată copilului sau, ca o 
corectare a răsfăţului la care se dedă mama, instituirea unui regim 
draconic, care nu face decât să-l ataşeze şi mai mult pe copil de mamă. La 
fel de nocivă este impunerea de către tată a autorității şi principiilor sale, 
caz în care poate că îl va subjuga pe copil, dar fără a-l constrânge să 
colaboreze prin prisma sentimentului de comuniune socială. 

De o importanţă aparte, în epoca noastră febrilă, sunt orele mesei, 
care au rolul lor în educarea copiilor în spiritul colaborării. O atmosferă 
de bună dispoziţie este neapărat necesară. Poveţele cu privire la felul de a 
mânca trebuie reduse la strictul necesar. Bunul exemplu personal este 
calea cea mai bună de urmat. Mustrarea, accesele de furie, proasta 
dispoziței trebuie eliminate în aceste ocazii. De asemenea, trebuie să ne 
reținem de a face lectură şi de la debitarea de reflecții găunoase. Orele de 
masă sunt de asemenea cât se poate de nepotrivite pentru reproşuri 
referitoare la notele rele primite la şcoală sau referitoare la alte 
neajunsuri. Această atmosferă de colectivitate (Gemeinsamkeit) trebuie să 
căutăm să o realizăm în special la micul dejun, deci la începutul zilei. O 
cerință importantă este aceea de a le da copiilor deplina libertate de a 
vorbi sau de a pune întrebări. Luarea în râs a copilului, zeflemisirea, 
criticarea lui pentru nimicuri, faptul de a-l da altor copii ca exemplu 
dăunează integrării, pot să producă închiderea în sine, timiditate şi un 
grav sentiment de inferioritate. Nu trebuie să le demonstrezi copiilor 
micimea lor, lipsa lor de cunoştinţe şi neputinţa, ci trebuie să le deschizi 
calea spre un antrenament curajos (zu einem mutigen Training), să nu le 
retezi interesul pe care-l arată pentru un lucru, să nu le smulgi totul din 
mână, să le arăţi întotdeauna că numai începutul e greu, să nu intri în 
panică în faţa unei situații periculoase, ci să dovedeşti spirit de prevedere 
ŞI o justificată protecție. Iritabilitatea părinților, vrajba conjugală, lipsa de 
unanimitate în problemele educaţiei pot lesne să dăuneze dezvoltării 
sentimentului de comuniune socială. Orice excludere categorică a 

copilului din societatea adulţilor trebuie, de la caz la caz, evitată. Lauda şi 
dojana trebuie să aibă în vedere doar reuşita sau nereuşita instruirii 
(Training) şi nu personalitatea copilului. 

Boala unui copil poate de asemenea deveni un obstacol periculos în 
calea dezvoltării sentimentului de comuniune socială. Un obstacol mai 
periculos, ca de altfel şi celelalte dificultăți, dacă boala survine pe 
parcursul primilor cinci ani de viață. Am vorbit despre importanța 
inferiorităților organice înnăscute şi am arătat că ele prezintă, din punct 
de vedere statistic, rele amăgitoare şi obstacole în calea sentimentului de 
comuniune socială. Acelaşi lucru poate fi spus şi despre bolile primei 
copilării, cum este rahitismul, care prejudiciază dezvoltarea corporală, dar 
nu pe cea psihică şi care, de asemenea, poate conduce la desfigurări mai 
mari sau mai mici. Dintre celelalte bol ale primei copilării, cele mai 
păgubitoare pentru sentimentul comuniunii sociale sunt acelea care, prin 
anxietatea şi preocuparea arătată de anturaj faţă de starea copilului, îi dau 
acestuia ideea că este o mare valoare, fără ca el să fi adus nici o 
contribuție personală în acest sens. Sunt de citat în această privinţă tuşea 
convulsivă, scarlatina, encefalita şi coreea, după a căror evoluţie firească 
se pot observa la copil năravuri care arată că el luptă în continuare pentru 
menţinerea statutului lui de copil răsfăţat. Chiar şi în cazurile în care 
persistă sechele organice, indicat este să nu se raporteze la aceste sechele 
deteriorările intervenite în conduita copilului şi să nu se capituleze în fața 
acestei situaţii. Ba chiar am putut observa, după diagnosticarea eronată a 
unor maladii cardiace şi renale şi după descoperirea acestor erori şi 
constatarea unei sănătăți perfecte, că dificultățile astfel generate nu 
dispar, egolatria şi toate consecințele ei, îndeosebi lipsa de interes social, 
continuând invariabil să persiste. Anxietatea, îngrijorarea şi lacrimile nu-i 
sunt de ajutor copilului bolnav, ci îl instigă să vadă în boala sa un avantaj. 
Se înțelege de la sine că sechelele corigibile ale copilului trebuie 
ameliorate sau vindecate cât mai repede posibil şi că în nici un caz nu 
trebuie să se conteze pe faptul că defectul se va „cicatriza" cu timpul. Pe 
de altă parte, trebuie să-l ferim pe copil pe cât posibil de boală, fără a-i 
inculca vreo fobie şi fără a-i interzice contactul cu ceilalți. 

A-l copleşi pe copil, pretinzându-i performanţe care întrec 
capacitățile sale fizice şi spirituale, poate uşor să ducă, din cauza 
dezgustului şi surmenajului, la o atitudine potrivnică integrării în viață. 
învățământul artistic şi ştiinţific trebuie să corespundă puterii de 
înțelegere a copilului”. Pe acelaşi temei, trebuie pus capăt fanatismului 
unor sexopedagogi care vor să explice copiilor problemele sexuale. 
Trebuie să-i răspundem copilului ori de câte ori el întreabă sau pare să 
întrebe, în măsura în care suntem siguri că el poate digera ceea ce îi 
comunicăm. în orice caz, însă, el trebuie instruit de timpuriu asupra 
valorii egale a sexelor şi asupra propriului său rol sexual, deoarece altfel, 

cum admite azi Freud, din civilizația noastră retrogadă ne-am putea alege 
cu opinia că femeia reprezintă o treaptă inferioară, ceea ce îi poate face 
lesne pe băieți orgolioşi, cu toate urmările nefaste pentru societate, iar la 
fete poate provoca „protestul viril” descris de mine în anul 1912”, de 
asemenea cu urmări negative: îndoială cu privire la propriul sex şi, în 
consecință, pregătirea deficitară pentru propriul rol sexual, cu toate 
consecinţele supărătoare care decurg de aici. 

Anumite dificultăți rezultă şi din poziția ocupată în constelația 
fraților şi surorilor. întâietatea pronunţată sau nu a unuia dintre frați în 
prima copilărie este adesea spre dezavantajul altuia. Cu o extraordinară 
frecvenţă găsim, în una şi aceeaşi familie, eşecul unui copil alături de 
reuşita altuia. Activitatea mai mare a unuia poate să ducă la pasivitatea 
celuilalt, succesul unuia la insuccesul celuilalt. Adesea constatăm că 
insuccesele timpurii au un efect nefavorabil asupra viitorului copilului. 
De asemenea, preferința arătată pentru unul dintre copii, lucru greu de 
evitat, este dăunătoare pentru altul, declanşând la el un grav sentiment de 
inferioritate, cu toate manifestările posibile ale unui complex de 
inferioritate. Pe de altă parte, înălțimea, frumuseţea, forța unuia îl pot 
pune în umbră pe celălalt. Oricum, nu trebuie trecute cu vederea faptele 
pe care le-am dat la iveală cu privire la poziția copilului în grupul de frați 
ŞI surori. 

Trebuie, înainte de toate, să punem cruce superstiției potrivit căreia 
situația fiecărui copil ar fi una şi aceeaşi în interiorul unei familii. Ştim 
deja că, fie şi dacă pentru toţi ar exista acelaşi anturaj şi aceeaşi educație, 
influenţa acestora e utilizată de copil ca material, într-un mod care este 
util puterii creatoare a acestuia. Vom vedea cât de diferit se comportă 
anturajul fiecărui copil în parte. Pare de asemenea sigur că copiii nu au 
aceleaşi gene şi aceleaşi condiționări fenotipice. Chiar şi referitor la 
gemenii univitelini creşte din ce în ce mai mult îndoiala că ei ar avea o 
constituţie fizică şi psihică identică. Dintotdeauna psihologia individuală 
susține că există o constituție fizică înnăscută, însă ea a constatat că 
„constituția psihică" („psychische Konstitution") se manifestă în primii 
trei ani până la cinci ani de viață sub forma unui prototip psihic 
(psychische Prototyp), care deja include în el legea de mişcare a 
individului şi îşi datorează forma sa vitală forţei creatoare a copilului, 
care utilizează ca material de construcție ereditatea şi influenţele 
mediului. Numai în lumina acestei concepții mi-a fost posibil să-mi 
reprezint diferenţele dintre frați ca fiind aproape tipice, chiar dacă ele sunt 
diferite de la un caz individual la altul. Consider această problemă ca 
rezolvată, din moment ce am arătat că în forma de viaţă a fiecărui copil 
apare amprenta poziţiei sale în rândul fraților şi surorilor. Faptul acesta 
aruncă o lumină vie asupra problemei dezvoltării caracterului. Căci dacă 
este adevărat că anumite trăsături de caracter corespund poziției copilului 

în şirul fraţilor şi surorilor, atunci nu prea mai rămâne loc de discuţie în 
sensul de a releva ereditatea caracterului sau proveniența acestuia din 
zona anală sau din alte asemenea zone. Ba şi mai mult, este uşor de 
înţeles cum un copil, în virtutea poziției sale în rândul fraţilor şi surorilor, 
ajunge la un anumit caracter particular. 

Mai mult sau mai puţin cunoscute sunt dificultățile copilului unic. 
Crescut întotdeauna printre adulți, de cele mai multe ori ocrotit cu o grijă 
exagerată de părinți, mereu preocupaţi de el, copilul învaţă foarte curând 
să se simtă în centrul atenţiei şi să se comporte ca atare. Adesea boala sau 
debilitatea unuia dintre părinți constituie o circumstanță agravantă. încă şi 
mai adesea sunt de luat în considerare complicațiile conjugale şi 
divorţurile, o atmosferă în care sentimentul de comuniune socială al 
copilului se dezvoltă anevoie. Nu de puţine ori avem de-a face cu mame 
care protestează nevrotic împotriva venirii pe lume a unui copil, protest 
legat de grija exagerată pentru copilul unic, cu înrobirea sa totală”. Găsim 
în viaţa de mai târziu a unor astfel de copii, la fiecare în mod diferit, una 
din nuanțele dintre supunerea care protestează în secret şi căutarea febrilă 
a autocrației (4/leinherrschaft), puncte vulnerabile care prin contactul cu 
o problemă exogenă încep să sângereze, ducând la manifestări 
zgomotoase. 

În familiile cu copii numeroşi, primul-născut se găseşte într-o 
situație unică în felul ei, pe care nici un alt copil nu o trăieşte. Câtva timp 
el este copil unic şi are parte de tratamentul respectiv. Mai târziu el va fi 
„detronat"”. Această expresie aleasă de mine redă atât de exact schimbarea 
de situație, încât autori care au adoptat-o mai târziu, atunci când descriu 
acest caz, cum face Freud, nu se pot lipsi de această expresie metaforică. 
Perioada care precedă această „detronare" are importanţa ei prin 
impresiile trăite de copil în tot acest răstimp. Fie că este vorba de trei sau 
mai mulți ani, evenimentul „detronării" interesează un stil de viață deja 
stabilizat şi va provoca o reacție conformă acestuia. în general, copiii 
răsfăţați suportă această schimbare cam la fel de greu ca înțărcarea. Dar 
trebuie să constat că fie şi un interval de un singur an este suficient pentru 
ca urmele detronării să fie făcute vizibile pentru întreaga viaţă, în această 
privinţă trebuie să ţinem seama de faptul că primul-născut a şi dobândit 
un spaţiu vital (Lebensraum), ca şi de faptul că acesta este îngustat de 
venirea pe lume a celui de al doilea copil. După cum vedem, pentru o 
înțelegere aprofundată a situației este necesar să luăm în considerare o 
mulțime de factori. Mai presus de toate este de notat că întregul proces, 
atunci când intervalul de timp nu este mare, se desfăşoară „în tăcere", fără 
a fi exprimat în noţiuni, ceea ce înseamnă că nu este susceptibil de a fi 
corectat prin experienţe ulterioare, ci numai prin cunoaşterea conexiunilor 
cu ajutorul psihologiei individuale. Aceste impresii neverbale (wor/losen 
Eindrücke), atât de numeroase în prima copilărie, ar fi fost interpretate de 

Freud şi Jung, dacă cumva ei s-ar fi aplecat vreodată asupra acestora, nu 
ca evenimente trăite, ci, în deducţiile lor, ca impulsii inconştiente sau ca 
atavisme ale inconştientului colectiv!”. Impulsurile de ură sau dorinţele de 
moarte la adresa altor persoane (Todes wünsche), pe care le întâlnim 
uneori, sunt produse"! ale unei educări incorecte a sentimentului de 
comuniune socială, produse bine cunoscute de noi şi pe care le găsim la 
copiii răsfățați, adesea împotriva celui de al doilea copil. Asemenea 
dispoziții şi indispoziții găsim şi la copiii născuți mai târziu, de asemenea 
în primul rând la cei răsfățați. Dar primul-născut, dacă a fost răsfăţat peste 
măsură, are o situaţie oarecum excepțională faţă de ceilalți şi, în medie, 
resimte mai puternic detronarea. Aceleaşi manifestări sunt însă de găsit şi 
la copiii care îi succedă, care pot contracta cu uşurinţă un complex de 
inferioritate, dovadă suficientă că acel puternic traumatism al naşterii” ca 
factor cauzal în eşecurile primului-născut este de domeniul fabulei, o 
supoziție vagă, care poate fi luată drept bună numai de cei care nu cunosc 
psihologia individuală. 

Este de asemenea lesne de înţeles faptul că protestul primului- 
născut contra detronării sale se manifestă extrem de frecvent printr-o 
tendinţă de a recunoaşte ca fiind justificată puterea care i-a fost oarecum 
acordată sau de a o păstra de partea sa. Un exemplu grăitor în această 
privință am găsit în biografia lui Theodor Fontane. Cine nu vrea să 
despice firul de păr în patru nu se poate să nu recunoască trăsături 
autoritare în personalitatea lui Robespierre, în ciuda participării sale 
proeminente la revoluţie. Dat fiind însă faptul că psihologia individuală 
este împotriva oricărei reguli rigide, nu trebuie să scăpăm din vedere că 
determinant nu este locul ocupat în succesiunea fraților şi surorilor, ci 
situația respectivă, aşa încât portretul psihic (seelische Portrăt) al unui 
prim-născut poate să apară şi mai târziu în această succesiune atunci când 
un copil îşi fixează atenţia asupra urmaşului său şi reacționează față de 
acesta de pe poziția unui prim-născut. Nu trebuie să trecem cu vederea 
nici împrejurarea în care uneori cel de al doilea născut îşi asumă rolul de 
prim-născut, atunci când, de exemplu, primul-născut este debil mintal. Un 
bun exemplu de acest fel găsim în personalitatea lui Paul Heyse, care a 
adoptat o atitudine aproape paternă faţă de fratele său mai mare şi care la 
şcoală se dădea drept mâna dreaptă a institutorului, în toate cazurile vom 
găsi însă un teren de cercetare gata pregătit, dacă studiem toate formele 
de viață speciale ale unui prim-născut şi nu uităm cum secundul îl 
încolțeşte de la spate. Că el găseşte uneori scăpare, tratându-l pe secund 
într-un mod patern sau matern, nu este decât o variantă a strădaniei sale 
către supremație (Streben nach der Oberhand). 

O problemă specială pare a se prezenta foarte adesea în cazul 
acelor prim-născuţi care sunt urmaţi, la un interval cât se poate de scurt, 
de o soră. Sentimentul lor de comuniune socială este adesea expus la 

grave prejudicieri. în primul rând din cauză că fetele sunt deosebit de 
favorizate de natură, în primii lor 17 ani de viaţă, în ceea ce priveşte 
creşterea corporală şi dezvoltarea psihică, care sunt mai rapide. Adesea 
lucrul acesta se întâmplă şi pentru că băiatul mai în vârstă încearcă să-şi 
afirme nu numai rangul său de prim-născut, ci şi superioritatea în sens rău 
a rolului său masculin, pe când fata, cu puternicul ei sentiment de 
inferioritate imprimat de starea socială a femeii, stare existentă încă şi 
astăzi, ripostează violent, manifestând în aceste împrejurări un 
antrenament mai serios, care îi conferă adesea trăsături energice. La unele 
fete acesta este preludiul „protestului viril", care poate duce la 
nenumărate urmări, bune sau rele, în dezvoltarea fetei, toate cantonate 
între preferințele modului de a fi bărbătesc şi abaterile de la conduita 
normală a bărbaților şi până la respingerea dragostei (Ablehnung der 
Liebe) şi homosexualitate. Freud a făcut mai târziu uz de acest concept al 
psihologiei individuale şi l-a inclus în schema sa sexuală sub numele de 
„complex al castrării”, afirmând că numai lipsa organului genital 
masculin produce acel sentiment de inferioritate, a cărui structură a fost 
găsită de către psihologia individuală. Recent, însă, el a lăsat să se 
înțeleagă că ar acorda interes laturii sociale a acestei probleme. Faptul că 
primul-născut este aproape întotdeauna considerat stâlpul familiei!" şi 
purtătorul tradiţiilor ei conservatoare demonstrează, iarăşi, că aptitudinea 
de a ghici presupune experiență. 

În ceea ce priveşte impresiile cu care secundul îşi făureşte propria-i 
lege de mişcare, acestea vor fi influențate îndeosebi de faptul că el are 
mereu în fața sa un alt copil, care nu numai că este mai dezvoltat decât el, 
ci de cele mai multe ori îi contestă egalitatea, căutând să-şi mențină 
supremaţia. Aceste impresii nu intră în calcul dacă diferenţa de vârstă este 
mare, dar contează cu atât mai mult cu cât această diferență este mai 
mică. Trăirile secundului devin apăsătoare dacă acesta simte că primul- 
născut este imbatabil. Asemenea impresii dispar aproape cu totul în cazul 
în care secundul este biruitor de la bun început, fie din cauza inferiorităţii 
primului-născut, fie din cauza căderii în dizgrație a acestuia. Aproape 
întotdeauna, însă, vom putea observa la secund o mai impetuoasă 
strădanie de ascensiune (4ufwărtsstreben), care se manifestă ba într-o 
energie mai mare, ba într-un temperament mai violent, fie pe latura 
sentimentului de comuniune socială, fie în eşecuri. Se impune să 
cercetăm dacă nu cumva el are de obicei impresia că se găseşte într-o 
competiţie, la care ia uneori parte şi primul-născut, şi dacă nu-şi dă seama 
că întotdeauna este ca sub maxima presiune. 

În caz de sexe diferite, rivalitatea se poate accentua, uneori fără 
deteriorarea sensibilă a sentimentului de comuniune socială. Frumuseţea 
unuia dintre copii este de luat şi ea în seamă. De asemenea răsfățarea 
unuia dintre ei, sesizată de celălalt, deşi un observator din afară nu va găsi 

o deosebire frapantă în grija acordată de părinţi copiilor. Dacă unul dintre 
copii eşuează cu totul, adesea celălalt este absolut dispus la reuşită, 
dispoziție care se poate dovedi mai puţin susținută o dată cu intrarea în 
viaţa şcolară sau la atingerea maturității. Dacă unul din ei este recunoscut 
ca eminent, celălalt se poate rata. Uneori constatăm că ambii fac acelaşi 
lucru, atât în bine cât şi în rău, dar nu trebuie să trecem cu vederea faptul, 
vizibil chiar şi la gemenii univitelini, că unul se află la remorca celuilalt. 
în cazul secundului, de asemenea, avem ocazia să ne minunăm de capaci- 
tatea sa originară de deducție, în mod vădit investită de evoluţie, care o ia 
înaintea înţelegerii. îndeosebi Biblia ne dezvăluie admirabil revolta 
titanică a secundului, în istoria lui Esau şi lacob, fără ca noi să putem 
presupune un înţeles al acestor fapte, dorinţa fierbinte a lui Iacob de a fi 
prim-născut, lupta lui cu îngerul” („Nu te voi lăsa să pleci, până nu mă 
vei binecuvânta"), visul său cu scara care urca la cer ne vorbesc clar 
despre spiritul de competiţie al secundului. Chiar şi acela neînclinat să 
urmărească expunerea mea nu va putea să nu se lase profund mişcat de 
disprețul arătat de Iacob, de-a lungul întregii sale vieți, la adresa 
primului-născut, de perseverenţa cu care peţeşte pe cea de-a doua fiică a 
lui Laban, de slaba speranţă pe care şi-o pune în primul său născut, de 
felul măreț în care îl binecuvântează pe cel de-al doilea fiu al lui Iosif. 
Una din cele două fete mai în vârstă dintr-o familie s-a simțit 
nespus de revoltată la naşterea surioarei sale, mai mică decât ea cu trei 
ani. Secunda a „ghicit" avantajul care îi revenea devenind un copil 
ascultător şi s-a făcut astfel extraordinar de iubită. Cu cât mai iubită era 
ea, cu atât mai mult spumega de furie cea mai vârstnică, iar atitudinea ei 
de protest înfocat s-a menținut până la o vârstă înaintată. Secunda, 
obişnuită cu superioritatea ei pe toate planurile, a suferit primul ei şoc 
atunci când, la şcoală, a fost întrecută la învățătură. Şcoala şi, mai târziu, 
cele trei probleme ale vieţii au silit-o să bată în retragere în faţa fiecărei 
situații periculoase pentru ambiția ei şi, ca urmare a fricii sale de 
înfrângere, şi-a structurat complexul ei de inferioritate, sub forma numită 
de mine „mişcare şovăielnică" („zogernden Bewegung"). Prin aceasta era, 
desigur, protejată într-o oarecare măsură contra oricărei înfrângeri. Ea a 
visat în repetate rânduri că a pierdut trenul, ceea ce demonstrează forța 
stilului ei de viaţă, care şi în vis îi recomanda cu insistenţă să se antreneze 
pentru pierderea ocaziilor. Dar nici o fiinţă omenească nu poate găsi un 
punct de echilibru în sentimentul de inferioritate. Tendinţa evoluționistă a 
oricărei vieţuitoare către un ideal de perfecţiune!“ nu are niciodată linişte 
şi urmează o cale ascendentă, fie în direcția sentimentului de comuniune 
socială, fie contra acestuia, în mii de variante. Varianta care 1 s-a impus 
secundei noastre şi pe care, după câteva încercări de tatonare, ea a găsit-o 
utilă şi a adoptat-o, era o nevroză compulsivă a spălatului 
(Waschzwangsneurose) care, prin permanenta trebuință de a se spăla pe 

sine, hainele şi aparatura ei, mai ales după ce se apropia de alte persoane, 
i-a barat calea de soluționare a problemelor, dar i-a şi permis să-şi omoare 
timpul, marele duşman al nevroticilor. Cu acesta ea a intuit, fără a 
pătrunde sensul actului, că prin îndeplinirea excesivă a unei funcții a 
civilizației, care mai înainte o făcuse iubită, acum îi pusese în inferioritate 
pe toţi ceilalți oameni". Numai ea era curată, toţi ceilalţi şi toate cele erau 
nişte împuţiciuni. Nu mai are rost să insist asupra sentimentului ei de 
comuniune socială deficitar, deficiență care privea un copil în aparenţă 
bine crescut, dar peste măsură de răsfăţat de mama sa. La fel, inutil să 
mai spun că vindecarea sa nu este de conceput decât prin întărirea 
sentimentului de comuniune socială. 

Sunt multe de spus despre cel mai mic din familie. în comparaţie cu 
ceilalți, se găseşte şi el într-o situație fundamental diferită. El nu este 
niciodată singurul copil, aşa cum a fost o vreme primul-născut. Prâslea nu 
are pe nimeni în spatele lui, aşa cum au ceilalți copii. Şi nu are în faţă pe 
unul singur, ca secundul, ci adesea pe mai mulți. Prâslea este de cele mai 
multe ori răsfățat de către părinţii ajunşi în pragul bătrâneţii şi se află în 
situația incomodă de a fi privit întotdeauna drept cel mai mic şi mai 
neputincios şi de a nu fi luat mai niciodată în serios. în general, nu este 
într-o situație defavorabilă. Aspiraţia sa la superioritate față de înaintaşii 
săi este zilnic aţâţată. în unele privinţe, situația sa este echivalentă cu a 
secundului, o situaţie în care pot ajunge şi copiii de pe alte locuri din şirul 
fraților şi surorilor dacă, întâmplător, izbucnesc rivalități similare. Forţa 
sa se manifestă adesea în încercările sale de a-şi depăşi toți frații şi 
surorile, în cele mai diferite grade ale sentimentului de comuniune 
socială. Slăbiciunea sa provine adesea din faptul că evită lupta directă 
pentru superioritate — ceea ce pare a fi regulă la copiii foarte răsfățați —, 
el căutând să-şi atingă telul pe un alt plan, într-o altă formă de viaţă, într- 
o altă profesie. Privirea exersată a celui care practică psihologia 
individuală va sesiza întotdeauna cu uimire, în atelierul vieţii psihice 
umane, cât de des acest destin îi este impus celui mai mic dintre frați. 
Dacă familia este o familie de oameni de afaceri, cel mai mic va fi, de 
exemplu, poet sau muzician. Dacă frații şi surorile au ocupaţii 
intelectuale, cel mai mic va îmbrățişa adesea o meserie sau va intra în 
comerț. Aici, desigur, trebuie să ţinem seama de îngustarea posibilităților 
pentru fete, în civilizația noastră cu totul imperfectă. 

În ceea ce priveşte caracterologia celui mai mic dintre fraţi, 
referirea mea la biblicul Iosif a atras atenția tuturor. Aşa cum toată lumea 
ştie, Beniamin era cel mai mic fiu al lui Iacob. El venise pe lume însă cu 
17 ani mai târziu decât Iosif şi multă vreme a rămas necunoscut de către 
acesta. Nu contase în dezvoltarea lui Iosif. Se cunosc toate aceste fapte, 
cum acest băiat, visând despre viitoarea sa mărire, se plimba printre frații 
săi care trudeau din greu şi îi necăjea foarte tare cu visele lui de dominație 

asupra lor, asupra lumii, ca şi prin faptul că se asemuia cu Dumnezeu, 
desigur pentru că fusese preferatul tatălui lor. Dar el a devenit stâlpul 
familiei, al seminţiei sale şi, mai mult decât atât, unul dintre salvatorii 
civilizației, în unele dintre acțiunile sale, precum şi în opera sa, se vede 
măreţia sentimentului său de comuniune socială. 

Sufletul intuitiv al poporului a creat multe asemenea simboluri'S. 
Multe altele găsim de asemenea în Biblie, cum sunt Saul, David etc. Dar 
şi în basmele din toate timpurile şi de la toate popoarele, unde este vorba 
de Prâslea, putem fi singuri că el va fi învingătorul. Este de ajuns să 
facem un tur de orizont în societatea noastră contemporană, printre 
mărimile de prim ordin ale umanităţii, spre a vedea cât de des cel mai 
tânăr a ajuns în situații proeminente. Prâslea poate că şi eşuase adesea în 
mod surprinzător, ceea ce poate fi atribuit faptului că a depins de o 
persoană care l-a răsfățat sau care l-a neglijat, situaţii în care, în mod 
greşit, şi-a construit  inferioritatea sa socială (seine soziale 
Minderwertigkeit). 

Acest domeniu de cercetare a copilului, cu privire la poziția sa în 
şirul fraților şi surorilor, este departe de a fi epuizat. Asemenea cercetări 
arată cât se poate de clar felul în care un copil utilizează situația sa şi 
impresiile aferente ca material de construcție pentru a-şi structura în mod 
creator stilul său de viață, legea sa de mişcare şi, prin intermediul 
acestora, trăsăturile sale de caracter. Cât de puţin loc a rămas pentru o 
ipoteză a trăsăturilor de caracter ereditare ar trebui să-i fie clar cititorului 
inteligent. Referitor la celelalte poziții din şirul copiilor, în măsura în care 
ele nu le imită pe cele descrise mai sus, ştiu prea puţin. Crighton Miller, 
din Londra, mi-a semnalat că a descoperit un puternic protest viril la o 
fată care avea două surori mai mari, singurii copii din familie. M-am 
putut convinge, nu o dată, de exactitatea descoperirii sale şi mi-o explic 
prin faptul că această fată trăia deziluzia părinților la naşterea unei noi 
fete, pe care o intuia, dând expresie, oricum, nemulțumirii sale față de 
rolul de femeie. Să nu ne mire dacă vom descoperi la această a treia fată o 
puternică atitudine de încăpățânare, care ne arată că ceea ce Charlotte 
Bühler găsise a fi „naturalul stadiu al încăpăţânării" poate fi mai degrabă 
înțeles ca o creaţie individuală’, ca un protest permanent împotriva unei 
umilințe reale sau imaginare, în sensul explicaţiilor date de psihologia 
individuală. 

În ceea ce priveşte dezvoltarea unei singure fete printre băieţi şi a 
unui singur băiat printre fete, cercetările mele nu sunt încheiate. Având în 
vedere observaţiile mele de până azi, mă aştept ca aceste două cazuri să 
se manifeste prin atitudini extreme, fie mai mult în direcția masculină, fie 
în cea feminină. în direcția feminină, dacă aceasta li s-a părut în copilărie 
a fi mai promițătoare de succes, în cea masculină, dacă aceasta li s-a părut 
un ţel demn de râvnit. în primul caz vom găsi, în mod excesiv, gingăşia şi 

trebuinţa de sprijin (Anlehnungsbediir/nis), în toate manierele posibile, 
pozitive şi negative, iar în cel de al doilea caz vom găsi pofta de a 
domina, îndărătnicia, dar uneori şi curajul şi tenacitatea demnă. 


NOTE 
! A se vedea nota 6 de la p. 128. 
7 „sindmassgebende Mittel", în textul original. (Nota trad.) 

? Experimente cu şobolani (femele) au demonstrat că sentimentul 
matern este mult mai puternic decât trebuința sexuală: femelele izolate de 
puii lor prin punți pe care, trecând, erau supuse unor şocuri electrice, 
continuau să se avânte pe aceste punți ori de câte ori erau despărțite de 
puii pe care trebuiau să-i alăpteze, pe când femelele care erau izolate de 
masculi prin punți identice renunțau imediat la alte încercări de a înfrunta 
şocurile electrice. (Nota trad.) 

* A se vedea Groos, Spiele der Kinder. 

5 Uneori este vădit că folosind termenul Training autorul are în 
vedere mai ales anumite sensuri ale termenului englez: instruire, formare, 
pregătire, dresaj, antrenament, sau pe toate la un loc. (Nota trad.) 

€ A se vedea dr. Deutsch, K/avierunterricht auf individualpsycho- 
logischer Grundlage. 

7 A se vedea A. Adler, Uber den nervösen Charakter. 
"A se vedea Holub, Internat. Zeitschrift für Individualpsychologie, 
Leipzig, 1933. 
° „mit seiner vollkommenen Versklavung", în textul original. (Nota 


trad.) 

10 als atavistisches soziales Unbewusstes", în textul original. (Nota 
trad.) 

IT „die uns wohlbekannten Kunstprodukte", în textul original. (Nota 
trad.) 


12 A se vedea, în această privinţă, lucrarea lui Otto Rank Le 
traumatisme de la naissance, Payot, Paris, 1928. (Nota trad.) 
3 A se vedea A. Adler, Uber den nervâsen Charakter. 
14 der Träger der Familie", în textul original. (Nota trad.) 
$ De fapt, lupta cu Dumnezeu; a se vedea Biblia, Geneza, 32,28. 
(Nota trad.) 
'* "nach einem idealen Ziel der Vollkommenheit", în textul original. 
(Nota trad.) 
v allen anderen Menschen den Rang abgelaufen hatte", în textul 
original. (Nota trad.) 
18 „Hinweise" în textul original. (Nota trad.) 
IT „als Kunstprodukt", în textul original. (Nota trad.) 

14. REVERII SI VISE 


O dată cu acest capitol intrăm în imperiul fanteziei. Ar fi o mare 
greşeală să scoatem această funcție (creată şi ea de torentul evoluționist) 
din întregul vieţii psihice şi din relaţiile acesteia cu cerințele lumii 
exterioare sau să vrem să o opunem întregului, Eului. Ea este mai degrabă 
o parte a stilului de viață individual, pe care în acelaşi timp îl 
caracterizează şi, în calitate de proces psihic, îşi pune pecetea pe toate 
celelalte elemente ale vieţii psihice!, purtând de altfel în sine expresia 
legii de mişcare a individului. Misiunea ei este aceea ca, în anumite 
împrejurări, să se exprime ideatic, pe când de obicei se ascunde în 
imperiul emoţiilor şi sentimentelor sau în atitudinile individului. Ca orice 
alt proces psihic, ea ţinteşte spre ziua de mâine şi de aceea se mişcă în 
torentul care se îndreaptă către țelul desăvârşirii (zum Ziel der 
Vollendung). Din acest punct de vedere este absolut clar cât de lipsit de 
sens este de a vedea în procesul imaginaţiei sau în derivatele acesteia 
reveriile şi visele, o împlinire a dorințelor, ba mai mult, să crezi că prin 
aceasta ai adus vreo contribuţie la înţelegerea mecanismului acestora”. 
Deoarece orice formă de expresie psihică este una de jos în sus, de la o 
minus-situaţie la o plus-situaţie, atunci putem considera că orice expresie 
a unui proces psihic este o împlinire de dorinţe. 

Mai mult decât bunul-simţ (common sense), fantezia se serveşte de 
capacitatea de ghicire, fără ca prin aceasta să spunem că ea şi ghiceşte 
„exact". Mecanismul ei constă în a se ține la distanţă un timp — în cazul 
psihozei în mod permanent — de common sense, adică de sentimentul de 
comuniune socială din prezent, nemulțumită de viitorii paşi care trebuie 
făcuți în direcția colectivității. Lucrul acesta este uşor de făcut atunci 
când individul nu dispune de un puternic sentiment de comuniune socială. 
Dacă, însă, este destul de puternic, atunci el conduce paşii fanteziei spre 
scopul unei îmbogăţiri a colectivităţii. Întotdeauna, însă, în mii de 
variante, procesul psihic ivit de la sine? se lasă dizolvat artificial în idei, 
sentimente şi dispoziţii atitudinale. Vom recunoaşte drept Juste, 
„normale", „valoroase" doar acele atitudini care, aşa cum este cazul 
marilor realizări, slujesc obştea. Interpretarea noțională a acestor judecăţi 
printr-o altă prismă este logic exclusă, ceea ce nu împiedică adesea ca 
stadiul actual al common sense să refuze asemenea realizări, până când 
ele vor fi atins un nivel mai înalt de înțelegere, în sensul de a contribui la 
binele obştei. 

Orice încercare de soluţionare a unei probleme actuale pune în 
mişcare fantezia, dat fiind faptul că avem de-a face cu necunoscutul 
viitorului. Puterea creatoare, al cărei rol în făurirea stilului de viaţă în 

copilărie l-am recunoscut, este la lucru în continuare. 

Reflexele condiționate, care es în mii de feluri configurația stilului 
de viaţă, pot fi utilizate mai departe doar ca material de construcţie”. Ele 
nu sunt utilizabile pentru crearea automată a ceva cu totul nou. Dar 
puterea creatoare urmează acum calea stilului de viaţă autocreat. 
Cârmuirea fanteziei va fi lăsată şi ea în seama stilului de viață. Fie că 
individul recunoaşte interdependenţa, fie că nu, putem găsi în realizările 
ei expresia stilului de viaţă şi le utilizăm ca pe nişte porți de intrare de 
unde să aruncăm o privire în atelierul spiritului. Procedând corect, vom 
ajunge întotdeauna la Eu, la întreg, pe când în cazul unei concepții 
incorecte am putea avea impresia că există o opoziţie, cum ar fi aceea 
dintre conştient şi inconştient. Freud, reprezentantul acestei viziuni 
eronate, se apropie în marş forțat de o mai bună înţelegere vorbind azi de 
inconştient în Eu, ceea ce, fireşte, îi dă Eului o cu totul altă înfăţişare, 
înfăţişare pe care psihologia individuală a văzut-o de la bun început. 

Orice idee mare, orice operă de artă îşi datorează apariția 
neobositului spirit creator şi novator al umanității. Poate că cei mai mulți 
contribuie într-o mică măsură la aceasta. Cel puţin în asimilarea şi în 
conservarea, în valorificarea noii creații. Aici, totuşi, reflexele 
condiționate pot juca un rol important. La artistul creator ele sunt doar 
materialul de construcție de care el se serveşte pentru a depăşi în 
imaginația sa vechiul. Artiştii şi geniile sunt neîndoielnic călăuzele 
umanității şi plătesc vamă pentru acesta cutezanţă, arzând în propriul lor 
foc, pe care ei l-au aprins în copilărie. „Am suferit şi, astfel, am devenit 
poet". Datorată pictorilor, învăţăm să privim, să percepem mai bine 
culorile, formele, liniile. De la muzicieni învăţăm să auzim mai bine şi să 
ne modulăm coardele vocale. Poeţii ne-au învăţat să gândim, să vorbim şi 
să simțim. Artistul însuşi, de cele mai multe ori puternic biciuit încă din 
prima copilărie de necazuri de tot felul, de sărăcie, de anomalii ale 
văzului şi auzului, de cele mai multe ori răsfățat în mod părtinitor, se 
smulge de timpuriu din ghearele sentimentului său de inferioritate şi luptă 
cu fanatică ambiţie cu realitatea mărginită, pentru a o descătuşa, pentru 
sine şi pentru ceilalți, ca port-drapel al evoluţiei care caută progresul, 
biruind dificultățile şi ridicându-ne deasupra nivelului mediu. 

Ceea ce noi încă de mult am demonstrat în această variantă 
apăsătoare, dar binecuvântată, este o mai mare sensibilitate corporală, o 
mai puternică receptivitate pentru evenimentele din exterior, variante care 
foarte adesea se lasă dovedite la purtător ca fund inferiorități ale 
organelor de simț, iar dacă nu sunt evidente la acesta — deoarece 
mijloacele noastre de cercetare adesea dau greş în cazul variantelor 
discrete —, atunci le găsim în inferioritățile organice transmise ereditar, 
în arborele genealogic al familiei. Acolo se găsesc adesea urmele cele mai 
clare ale unor asemenea inferiorități constituționale, care nu de puţine ori 

conduc la boli, la minus-variante care au forțat ascensiunea umanităţii. 
Spiritul creator al copilului se exprimă în jocul spontan şi în desfăşurarea 
individuală a fiecărui joc. Orice joc oferă spaţiu pentru aspiraţia la 
superioritate. Jocurile colective țin seama de imboldul sentimentului de 
comuniune socială. Că, alături de acestea, nu trebuie să minimalizăm 
îndeletnicirile individuale, atât la copii cât şi la adulţi, este un lucru 
absolut justificat, ba chiar ele trebuie favorizate în măsura în care ne dau 
perspectiva unui beneficiu ulterior pentru societate. Ține de tehnica 
anumitor realizări, ceea ce nu exclude deloc caracterul lor social, ca ele să 
fie încercate şi efectuate întotdeauna departe de ochii celorlalți. Aici 
fantezia este iarăşi pusă la lucru, fiind din plin alimentată de artele 
frumoase. Va trebui totuşi să-i ferim pe copii, până la o anumită vârstă, de 
orice hrană spirituală indigerabilă, care poate fi rău înţeleasă sau care 
poate să înăbuşe sentimentul de comuniune socială aflat în dezvoltare. 
Ţin de acestea, între altele, povestirile care conțin scene de groază, 
înfricoşătoare, care produc efecte puternice mai ales asupra copiilor cu 
sistemul uro-genital uşor de excitat’. Printre aceştia se numără copiii 
răsfățaţi, care nu pot rezista ispitelor „principiului plăcerii”. Fantezia şi, 
mai târziu, praxisul acestor copii creează situaţii generatoare de frică şi, 
ca o consecinţă, generatoare de excitații sexuale. în cercetările mele 
asupra sadicilor sexuali şi masochiştilor am găsit întotdeauna, pe lângă un 
sentiment de comuniune socială deficitar, o succesiune funestă de 
asemenea circumstanţe. 

Cele mai multe reverii ale copiilor şi adulţilor, detaşate într-un 
anumit grad de bunul-simţ, merg în direcția ţelului de superioritate. Este 
lesne de înţeles că, în scopul unei compensări, ca şi în scopul menținerii 
echilibrului sufletesc — care niciodată nu este atins pe această cale —, 
fantezia va fi orientată tocmai în acea direcție concretă care trebuie să 
conducă la înfrângerea slăbiciunii resimţite. Procesul este, într-un anumit 
sens, similar cu acela pe care copilul îl parcurge la crearea stilului său de 
viaţă. Ori de câte ori întâlneşte dificultăți, fantezia îl ajută să simuleze o 
înălțare a personalității, ceea ce, într-o anumită măsură, îl stimulează. 
Desigur că există destule cazuri în care stimularea lipseşte, cazuri în care, 
ca să spunem aşa, fantezia însăşi reprezintă întreaga compensare. Că 
aceasta din urmă trebuie considerată drept antisocială, chiar dacă este 
lipsită de orice activitate şi de orice demers ostil, lucrul acesta este de la 
sine înţeles. De asemenea, atunci când, întotdeauna în consens cu stilul de 
viaţă, care o dirijează, fantezia este orientată împotriva sentimentului de 
comuniune socială, putem vedea în aceasta o dovadă a eliminării 
sentimentului de comuniune socială din stilul de viaţă, lucru de care 
cercetătorul are a ține seama. Acesta este cazul frecventelor reverii 
(Tagtrăume) care, uneori, sunt înlocuite cu fantazări pe tema unor 
suferințe chinuitoare. Imaginarea unor scene de război, a unor fapte 

eroice, a salvării unor persoane sus-puse dovedeşte de regulă un real 
sentiment de neputinţă? şi face loc în viaţă timidităţii. Acela care, în 
aceste manifestări, ca şi în altele asemănătoare, vede formele de expresie 
contrastante ale unei ambivalenţe, ale unei scindări a conştiinţei, o viaţă 
dublă, nu cunoaşte unitatea persoanei, în care contradicții aparente nu pot 
apărea decât ca rezultat al comparării minus-situației şi plus-situației şi al 
necunoaşterii raportului lor. Cine cunoaşte progresia neîntreruptă a 
procesului sufletesc înțelege că, dată fiind sărăcia limbajului nostru în 
caracterizarea corectă a unui fenomen psihic, este imposibil să descrii 
într-o formă statică un torent fără oprire. 

Foarte adesea găsim fantazări pe tema că un copil îşi imaginează că 
el are alți părinţi, ceea ce în mod cert dovedeşte nemulțumirea faţă de 
propriii săi părinţi”. În psihoze (şi nu numai în psihoze) găsim această 
fantazare pe teme reale impusă ca o acuzare permanentă, obligatorie. Ori 
de câte ori un ambițios găseşte că realitatea este insuportabilă, el se 
refugiază pe tărâmul fermecat al fanteziei. Dar să nu uităm că atunci când 
fantezia se asociază realmente cu sentimentul de comuniune socială ne 
putem aştepta la realizări de mare valoare, deoarece fantezia, punând în 
mişcare sentimentele şi emoţiile necesare, acționează ca un accelerator, 
sporind randamentul. 

Valoarea randamentului fanteziei depinde, aşadar, în primul rând de 
gradul de saturație cu sentiment de comuniune socială. Lucrul acesta este 
valabil atât pentru individ cât şi pentru mase. Dacă avem de-a face cu un 
eşec sigur, trebuie să ne aşteptăm ca şi fantazarea să fie una care nu-şi 
atinge ținta. Mincinosul, escrocul, lăudărosul sunt exemple grăitoare în 
acest sens. De asemenea măscăriciul. Fantezia sa nu se odihneşte 
niciodată, după cum nu o face nici atunci când se condensează în reverii. 
Chiar şi atunci când individul este orientat spre un ţel de superioritate el 
este constrâns să-şi imagineze viitorul, ca în orice act de previziune. Nu 
este de trecut cu vederea faptul că fantazarea este un antrenament în 
cadrul stilului de viaţă, fie că ea are loc în realitate, în reverii, în vise sau 
în crearea unei opere de artă. Ea conduce la o reliefare a propriei 
personalități şi, în acest sens, se supune mai mult sau mai puţin bunului- 
simţ. Cel care visează ştie adesea că visează şi, dormind, oricât de detaşat 
de realitate ar fi, rareori cade din pat. în vise, tot ceea ce interesează 
fantezia — bogăție, fapte eroice, opere mărețe, nemurire etc. — este 
hiperbolă, metaforă, parabolă, simbol. Nu trebuie să neglijăm puterea 
incitatoare a metaforei!”. În pofida obtuzităţii unora dintre adversarii mei, 
metaforele sunt travestiri fanteziste ale realităţii, niciodată identice cu 
aceasta. Valoarea lor e de necontestat atunci când dau vieții noastre o 
energie suplimentară, dar trebuie să le interpretăm ca dăunătoare atunci 
când, prin stimularea sentimentelor, servesc la întărirea spiritului 
antisocial. În toate cazurile ele servesc la provocarea şi întărirea tonusului 

afectiv în faţa unei probleme date, în concordanţă cu stilul de viață, atunci 
când bunul-simţ se dovedeşte prea slab sau când se află în contradicție cu 
soluția problemei reclamate de stilul de viaţă. Faptul acesta ne va ajuta la 
înțelegerea viselor. 

Ca să înțelegem visele, se impune să luăm în considerare somnul, 
care reprezintă starea dispozițională în care este posibil visul. Fără 
discuţie, somnul este o creaţie a evoluţiei, o reglare autonomă care, 
fireşte, este legată de modificări de stări corporale şi care este provocat de 
acestea. Dacă azi nu putem decât bănui aceste stări (poate că Zondek a 
clarificat întrucâtva problema, prin cercetările sale asupra hipofizei), 
avem dreptul să admitem că acţionează la unison cu impulsul somnului 
(Schlafimpuls). Deoarece somnul slujeşte în mod vădit odihna şi 
refacerea, el apropie, de asemenea, de punctul de repaus toate activitățile 
corporale şi psihice. Forma de viaţă a individului uman este armonizată 
mai bine, prin veghe şi somn, cu alternanţa dintre zi şi noapte. Ceea ce, 
între altele, îl deosebeşte pe omul care doarme de acela treaz este 
distanțarea concretă de problemele zilei. 

Somnul, însă, nu este frate cu moartea. Forma de viață, legea de 
mişcare a individului veghează fără răgaz. Omul care doarme se mişcă, 
evită în pat pozițiile neplăcute, poate fi trezit de lumină şi zgomot, ţine 
seama de copilul care doarme lângă el şi poartă cu sine bucuriile şi 
necazurile zilei. în somn omul este preocupat de toate problemele, a căror 
rezolvare nu trebuie tulburată de somn. Mişcările zgomotoase ale 
sugarului o trezesc pe mamă, iar noi ne trezim dimineaţa aproape 
întotdeauna la ora la care vrem să ne trezim. Atitudinea corpului în timpul 
somnului este adesea, aşa cum am arătat", o bună imagine a atitudinii 
psihice, ca şi starea de veghe. Unitatea vieţii psihice se păstrează şi în 
timpul somnului, aşa încât trebuie să considerăm ca făcând parte din acest 
întreg somnambulismul sau sinuciderea în timpul somnului, scrâşnirea 
din dinți, vorbitul în somn, contracțiile musculare, strângerea pumnilor, 
urmate de paralizii, de unde putem trage concluzii care trebuie 
confirmate, desigur, prin alte forme de expresie. în timpul somnului sunt 
uneori trăite sentimente şi stări neasociate cu vise. 

Că visul apare de cele mai multe ori ca o realitate vizuală (als ein 
visuelles Faktum), faptul se explică prin importanţa cu totul aparte pe 
care o dăm certitudini senzațiilor noastre vizuale. Le-am spus totdeauna 
discipolilor mei: „Dacă vreun punct oarecare, în cercetarea pe care o 
efectuaţi, vi se pare a fi neclar, astupați-vă urechile şi urmăriți cu ochii 
mișcarea". Probabil că fiecare dintre noi este conştient de această mare 
certitudine, fără să fi raționat clar asupra ei. Oare visul este în căutarea 
acestei mari certitudini? Oare dă el o expresie mai grăitoare stilului de 
viață, dat fiind faptul că se află la o distanță mai mare de problemele zilei, 
redus la el însuşi, cu deplina păstrare a puterii creatoare ghidată de stilul 

de viață, eliberat de constrângerile impuse de realitatea dătătoare de legi? 
Oare el trebuie să ţină seama de fantezia ancorată în stilul de viață, pe 
acele căi unde îl vedem, de altfel, luptând în favoarea stilului de viață, 
când individul este confruntat cu o problemă care îi depăşeşte puterile, 
atunci când bunul-simţ nu corespunde sentimentului de comuniune 
socială al individului, întrucât nu are forță suficientă? 

Nu vrem să-i urmăm pe cei care, printr-o conspirație a tăcerii şi 
prin spoliere pe furiş vor să ia apa de la moară psihologiei individuale. De 
aceea îl amintim aici pe Freud, care pentru prima dată a procedat la 
elaborarea unei teorii ştiinţifice a visului. Este un merit nepieritor, pe care 
nimeni nu i-l poate diminua, tot aşa de puţin ca şi anumite observaţii, pe 
care le socoate ca ţinând de „inconştient". Se pare că el ştia mult mai 
multe decât a înţeles. Silindu-se însă să grupeze toate fenomenele psihice 
în jurul singurei substanțe predominante (die einzig herrschende 
Substanz) pe care o recunoaşte — libidoul sexual —, el trebuia să cadă în 
greşeală şi, ceea ce este încă şi mai rău, ia în considerare numai impulsiile 
nefaste care, aşa cum am demonstrat, îşi au originea în complexul de 
inferioritate al copiilor răsfățați, sunt rezultatele educaţiei eronate şi 
propria creaţie eronată a copilului şi nu permit niciodată să fie înțeleasă 
structura psihică în dezvoltarea ei reală, evoluționistă. Prin această 
prismă, rezumativ, concepţia despre vise este următoarea: „Dacă un om s- 
ar putea decide să aştearnă în scris toate visele sale, fără nici o reţinere, în 
mod fidel şi amănunțit, cu un comentariu care să facă referire la 
amintirile şi lecturile care ne-ar putea explica visele, el ar face umanității 
un dar de nepreţuit. Dar în stadiul în care se află în prezent umanitatea, 
este sigur că nimeni n-o va face; în taină şi pentru propria-i luare în 
considerare, încă ar fi ceva de valoare". A scris aceste rânduri Freud? Nu 
el, ci Hebbel, în amintirile sale. 

Să vedem în ce măsură rezistă criticii ştiinţifice concepția 
psihanalitică. Este de crezut că destul de puţin, de vreme ce Freud însuşi, 
după nenumăratele modificări aduse teoriei interpretării viselor, susține că 
el nu a afirmat niciodată că orice vis trebuie să aibă un conţinut sexual. 
Este, oricum, un progres. 

Ceea ce Freud numeşte „cenzură" nu este însă altceva decât o mai 
mare îndepărtare de realitate în timpul somnului, o luare de distanță 
intenționată faţă de sentimentul de comuniune socială, a cărui carență 
împiedică o soluționare normală a problemei existente, aşa încât 
individul, ca în cazul unui şoc prilejuit de o înfrângere aşteptată, caută o 
cale mai uşoară, unde fantezia, aflată sub vraja stilului de viață, dincolo 
de limitele bunului-simţ, trebuie să-i fie de ajutor. Dacă vrem să găsim 
aici o împlinire de dorinţe sau, în disperare de cauză, dorința de a muri, 
nu găsim mai mult decât un loc comun care nu ne lămureşte cu nimic 
structura visului. Căci întregul proces vital, sub orice aspect l-am cerceta, 

poate fi privit drept căutata împlinire de dorințe. 

În cercetările mele asupra visului am avut două ajutoare de 
nădejde. Unul mi l-a oferit Freud, prin concepţiile sale inacceptabile. Am 
învăţat din greşelile lui. Şi deşi eu însumi nu am fost niciodată 
psihanalizat (invitaţie pe care, a limine, am refuzat-o, dat fiind că o 
acceptare strictă a concepţiei sale dăunează obiectivitătii ştiinţifice, care 
şi aşa nu este prea mare la cei mai mulți), cunosc totuşi destul de bine 
teoria sa spre a putea nu numai să-i descopăr greşelile, ci şi spre a putea 
prezice, ca după imaginea în oglindă a unui copil răsfăţat, care va fi 
următorul pas al lui Freud. De aceea le-am recomandat tuturor 
discipolilor mei să se ocupe de teoria lui Freud. Lui Freud şi discipolilor 
săi le place nespus de mult să mă prezinte, într-o manieră lăudăroasă 
inconfundabilă, drept discipol al lui Freud, pentru că eu m-am certat 
foarte mult cu dânsul într-un cerc de psihologie, fără a fi frecventat 
prelegerile sale didactice. Deoarece acel cerc a trebuit să se alinieze la 
concepțiile lui Freud, eu am fost cel dintâi care l-am părăsit. Nu mi se va 
putea refuza dovada că, mult mai mult decât Freud, eu am trasat net 
granițele dintre psihologia individuală şi psihanaliză şi că niciodată nu m- 
am lăudat cu discuţiile mele de altădată cu Freud. îmi pare rău că 
ascensiunea psihologiei individuale şi influenţa ei de netăgăduit asupra 
transformării psihanalizei a fost dur resimţită de către psihanalişti. Dar 
cine altul să ştie mai bine decât mine cât de greu este să mulțumești 
concepția despre lume a copiilor răsfățaţi? La urma urmelor nu este de 
mirare că, după continua apropiere a psihanalizei — fără ca ea să 
abandoneze cu totul principiul ei fundamental — de psihologia 
individuală, asemănările au devenit mai vizibile pentru spiritele înguste, 
consecinţă evidentă a unui bun-simţ indestructibil. Unora li se va părea că 
am premeditat în mod arbitrar dezvoltarea psihanalizei în ultimii 25 de 
ani şi că sunt, în acest caz, ca prizonierul care se ţine tare. 

Al doilea ajutor, mult mai puternic, îmi vine de la statornica unitate 
a personalității confirmată ştiinţific sub toate aspectele. Aceeaşi 
apartenenţă la unitate trebuie să-i fie proprie şi visului. Abstractie făcând 
de marea distanţă cerută întotdeauna de stilul de viață față de realitatea 
care ne influenţează, ceea ce caracterizează şi fantezia din starea de 
veghe, nu ar trebui să acceptăm în cazul viselor, în numele susținerii 
vreunei teorii, nici o formă psihică diferită de acelea care există în starea 
de veghe. Putem ajunge la concluzia că somnul şi viața onirică constituie 
o variantă a vieţii din starea de veghe, după cum, de asemenea, viaţa din 
starea de veghe este o variantă a celor dintâi. Suprema lege a celor două 
forme de viață, starea de veghe şi somnul, este: a nu lăsa să decadă senti- 
mentul valorii Eului. Sau, ca să facem apel la terminologia psihologiei 
individuale: aspirația către superioritate, în sensul ţelului final, îl smulge 
pe individ de sub apăsarea sentimentului de inferioritate. Ştim în ce 

direcţie duce această cale, faptul că ea se îndepărtează mai mult sau mai 
puţin de sentimentul de comuniune socială, ceea ce înseamnă că merge 
împotriva acestui sentiment, adică împotriva bunului-simţ. Eul îşi trage 
tăria din fantezia onirică, spre a rezolva o problemă existențială, pentru a 
cărei reuşită sentimentul de comuniune socială disponibil nu este 
suficient. Este de la sine înțeles că, în acest caz, ponderea subiectivă a 
problemei existente joacă rolul unui test cu privire la sentimentul de 
comuniune socială şi că acest test poate fi atât de apăsător încât şi cel mai 
bun să... înceapă să viseze. 

Trebuie, aşadar, să stabilim în primul rând că orice stare onirică are 
un factor exogen. Aceasta înseamnă, desigur, mai mult şi altceva decât 
„resturile diurne" ale lui Freud. Importanţa sa constă în faptul că este 
probă şi căutare de soluţie. El conţine acel „înainte către ţel" (,, Vorwärts 
zum Ziele"), acel „încotro" (,„,Wohin") al psihologiei individuale, în 
opoziție cu regresiunea lui Freud şi cu împlinirea dorințelor sexuale 
infantile, acestea din urmă nefiind decât dezgolirea lumii fictive a copiilor 
răsfăţaţi, care vor să aibă totul numai pentru ei şi nu concep ca vreuna din 
dorinţele lor să rămână neîmplinită. Factorul exogen se referă la curenții 
ascensionali (4ufwărtsstrâmen) ai evoluţiei şi arată cum îşi reprezintă 
fiecare individ calea pe care vrea să o urmeze, arată opinia sa cu privire la 
modul său de a fi şi cu privire la calitatea şi sensul vieţii. 

Să facem, pentru moment, abstracţie de starea onirică 
(Traumzustand). Să luăm un om aflat în faţa unei probleme pentru a cărei 
soluționare el nu se simte copt, având în vedere sentimentul său de 
comuniune socială deficitar. El recurge la fantezia sa. Cine face lucrul 
acesta? Fireşte, Eul, caracterizat de stilul său de viață. Intenția este 
găsirea unei rezolvări care să convină stilului de viaţă. Ceea ce înseamnă, 
însă, cu excepția puţinelor vise cu valoare socială, o rezolvare pe care 
bunul-simţ nu o încuviinţează, o rezolvare în dezacord cu sentimentul de 
comuniune socială, dar care îl reconfortează pe individul aflat în mizerie 
şi în îndoială, ba mai mult, îi consolidează stilul de viaţă, dându-i o idee 
despre valoarea Eului (Jchwer?). Somnul, ca şi hipnoza, atunci când este 
corect efectuată, sunt doar facilitări întru acelaşi scop, ca şi autosugestia 
reuşită. Concluzia pe care trebuie să o tragem de aici este că visul, în 
calitatea sa de reacţie intenţionată a stilului de viaţă, caută să rămână la 
distanță de sentimentul de comuniune socială şi reprezintă această 
distanță. Totuşi, atunci când sentimentul de comuniune socială este mai 
puternic, ca şi în situaţiile mai riscante, se poate observa uneori o 
inversare, adică victoria sentimentului de comuniune socială asupra 
încercării de a-l eluda. lată încă un caz care dă dreptate psihologiei 
individuale care afirmă că viaţa psihică nu se lasă niciodată încorsetată în 
formule şi reguli, caz rare lasă însă intactă, desigur, teza de bază, potrivit 
căreia visul indică distanţa de sentimentul de comuniune socială. 

Aici intervine însă o obiecție care m-a preocupat dintotdeauna şi 
căreia îi datorez o mai profundă înţelegere a problemei visului. Căci dacă 
starea de fapt descrisă mai sus trebuie acceptată, atunci cum să ne 
explicăm faptul că nimeni nu-şi înţelege visele, că nimeni nu le dă atenție 
şi că de cele mai multe ori le uităm? Dacă facem abstracţie de mâna de 
oameni care pricep ceva din visele lor, se pare că în vis se consumă o 
energie, aşa cum de altfel niciodată nu găsim în economia spiritului. 
Fireşte, aici ne vine în ajutor o altă experienţă a psihologiei individuale: 
omul ştie mai multe decât înțelege (der Mensch weiss mehr, als er 
versteht). Oare în vis, pe când capacitatea sa de înţelegere doarme, 
cunoştinţele sale sunt treze? Dacă aşa stau lucrurile, ar trebui ca 
fenomene similare să poată fi dovedite şi în starea de veghe. Şi iată că în 
realitate omul nu înţelege nimic din țelul său şi, cu toate acestea, îl 
urmează. El nu înţelege nimic din stilul său de viaţă şi este în permanenţă 
captivul acestuia. Şi dacă, aflat în faţa unei probleme, stilul său de viaţă îl 
orientează într-o direcție determinată, spre un chiolhan ori spre o 
investiție productivă promițătoare, atunci în mintea sa apar întotdeauna 
idei şi imagini, dispozitive de siguranță (Sicherungen), cum le-am numit, 
pentru a-i face acea cale apetisantă, fără ca aceste idei şi imagini să fie 
întotdeauna în mod obligatoriu vizibil legate de țelul individului. Dacă un 
bărbat este nemulțumit de femeia sa, atunci o alta îi apare ca fiind mult 
mai atrăgătoare, fără a-şi da seama de această relație şi cu atât mai puţin 
de acuzaţia adusă sau de dorinţa sa de răzbunare. Abia în raport cu stilul 
său de viaţă şi cu problema care îi stă în față cunoştinţele sale intră în 
sfera înțelegerii”. Pe de altă parte, am şi dovedit că fantezia, iar cu ea şi 
visul, trebuie să se debaraseze de o bună parte din common sense. Ar fi de 
aceea nedrept să privim visul prin prisma bunului său simţ, cum au făcut 
numeroşi autori, spre a ajunge la concluzia că visul este lipsit de sens. 
Visul nu se apropie de common sense decât în cazuri extrem de rare şi nu 
se va confunda niciodată cu acesta. De aici rezultă funcția cea mai 
importantă a visului, aceea de a-l abate pe cel care visează de la bunul- 
simţ, aşa cum am demonstrat şi în cazul fantazării. în vis, aşadar, autorul 
visului se înşală pe el însuşi. Conform concepției noastre fundamentale, 
putem adăuga: visul este o înşelare de sine (eine Selbstbetrug) în faţa unei 
probleme existente, pentru a cărei rezolvare sentimentul de comuniune 
socială de care se dispune nu este suficient, înşelare care face apel la 
stilul de viaţă, pentru soluționarea problemei în concordanţă cu acesta. 
Prin faptul că se smulge din realitate, realitate care cere interes social, 
curg puhoi imagini pe care 1 le inspiră individului stilul său de viaţă. 

Dar nu mai rămâne nimic din vis după ce acesta s-a consumat? 
Cred că am răspuns la această foarte importantă întrebare. Rămâne ceea 
ce rămâne întotdeauna când cineva a recurs la imaginaţie: sentimente, 
emoţii şi o atitudine. Din concepția fundamentală a psihologiei 

individuale cu privire la unitatea personalității rezultă că toate acestea 
acționează în direcția stilului de viaţă. Aceasta a fost esenţa unuia din 
primele atacuri împotriva teoriei visului a lui Freud, din anul 1918, când, 
pe baza experienţei mele, am afirmat că visul ținteşte înainte, că el îl face 
pe autorul visului (Träumer) „apt" de a rezolva o problemă în propria sa 
manieră. Mai târziu am putut întregi această concepție, constatând că nu o 
face pe calea bunului-simţ, a sentimentului de comuniune socială, ci 
„alegoric", metaforic, prin imagini convenționale, aşa cum ar face-o 
poetul când vrea să trezească sentimente şi emoţii. Cu aceasta revenim pe 
terenul stării de veghe şi putem adăuga că până şi persoanele cele mai 
lipsite de har poetic se slujesc de comparații când vor să facă impresie, fie 
şi numai de cuvinte injurioase ca „măgar", „hoaşcă bătrână" etc. De 
expresii figurative se serveşte de asemenea profesorul atunci când îi este 
greu să explice ceva prin cuvinte simple. 

Expresiile figurate produc un dublu efect. Mai întâi comparaţiile 
sunt mai potrivite să trezească sentimente decât o explicaţie la obiect. în 
arta poetică, în limbajul solemn folosirea de metafore celebrează 
veritabile triumfuri. Dar, de îndată ce ne depărtăm de domeniul artelor 
frumoase, nu se poate să nu observăm pericolul pe care îl reprezintă 
folosirea comparaţiilor. „Comparaţiile şchioapătă", spune pe drept cuvânt 
poporul, şi prin aceasta el socoate că în folosirea lor se ascunde pericolul 
unei induceri în eroare. Ajungem, aşadar, la acelaşi raţionament ca mai 
sus, când am avut în vedere folosirea comparativă a imaginilor în vise. 
Ele servesc, dincolo de căile rațiunii practice, la autoiluzionarea celui care 
visează şi la trezirea de sentimente, la profilarea unei atitudini interioare 
în sensul stilului de viaţă. Se poate, desigur, ca visul să o fi luat 
întotdeauna înaintea unei stări de spirit similare cu îndoiala, problemă 
care, totuşi, se cere cercetată mai îndeaproape. Din mule de posibilități, 
Eul alege exact acele imagini care convin stilului său de viață, care 
avantajează țelul său şi care permit să elimine rațiunea practică, în 
favoarea stilului de viaţă. 

Am stabilit astfel că fantezia celui care visează, întocmai ca şi în 
alte configurații ale sale, urmează şi în vis liniile ascendente ale stilului 
de viață, chiar şi atunci când utilizează imagini evocatoare de amintiri 
(Erinnerungsbilder), cum fac toate modurile noastre de a gândi, simţi şi 
acționa. Cu toate că aceste imagini evocatoare de amintiri sunt de aşa 
natură în viaţa unui copil răsfăţat încât ele rezultă din erorile răsfățului, 
exprimând totuşi o presimţire a viitorului, nu trebuie să ne lăsăm 
ademeniți de concluzia eronată că aici şi-ar fi găsit satisfacție dorinţele 
infantile, că aici ar avea loc o regresiune la un stadiu infantil. în afară de 
aceasta, trebuie să ţinem seama de faptul că stilul de viață selectează 
imagini în vederea atingerii scopului său, aşa încât interpretând această 
selecție putem înţelege stilul de viaţă. Echivalarea imaginii onirice 

(Traumbild) cu situația exogenă ne ajută să descoperim linia de mişcare 
(Bewegungslinie) pe care cel care visează o urmează, în virtutea stilului 
de viață angajat în rezolvarea problemei date, în conformitate cu legea sa 
de mişcare. Slăbiciunea poziției sale o recunoaştem prin faptul că el ia în 
ajutor comparații şi parabole care evocă în mod greşit sentimente şi 
emoţii ale căror valoare şi sens nu pot fi dovedite şi care determină o 
intensificare, o accelerare a mişcării dirijate de stilul de viață, ca atunci 
când se apasă pe acceleratorul unui motor în funcţiune. Obscuritatea 
visului, o obscuritate pe care o putem constata de asemenea în multe 
cazuri din starea de veghe, când cineva vrea să-şi justifice eroarea cu 
ajutorul unor argumente nelalocul lor, este deci o necesitate şi nu o 
întâmplare. 

Cel care visează mai dispune, exact ca în starea de veghe, şi de un 
alt mijloc de a trece peste aspectul ei secundar sau prin excluderea esenței 
acesteia. Această modalitate de a proceda se dovedeşte înrudită cu aceea, 
deosebit de răspândită, pe care am descris-o în anul 1932, în Zeitschrift 
für Individualpsychologie, ultimele caiete, ca pe o rezolvare parțială, 
lacunară a unei probleme, ca semn al unui complex de inferioritate. Refuz 
încă o dată să institui reguli de interpretare a viselor, dat fiind faptul că 
aceasta cere mult mai multă inspirație artistică (künstleriche Eingebung) 
decât vreo sistematizare de critic meschin. Visul nu oferă nimic față de 
ceea ce poate fi dedus din celelalte forme de expresie. El îi serveşte însă 
cercetătorului să recunoască cât de puternic acţionează încă vechiul stil de 
viaţă, iar pe cel cercetat îl face atent asupra acestui fapt, ceea ce în mod 
cert contribuie la convingerea sa. în interpretarea unui vis trebuie mers 
până acolo unde pacientul a înţeles că el, ca Penelopa, deşiră noaptea ceea 
ce a împletit ziua. Pe de altă parte, nu este de uitat acel stil de viață cu 
obediența sa exagerată, aparentă, aşa după cum o persoană hipnotizată îşi 
sileşte fantezia să urmeze calea arătată de medic, fără a adopta însă în 
acest sens şi atitudinea corespunzătoare, un fel de încăpățânare pentru 
care el s-a exersat încă din copilărie. 

Visele repetitive se referă la expresia legii de mişcare în fața 
problemelor, expresie conformă cu stilul de viaţă şi care, după natura lor, 
sunt simţite ca similare. Visele scurte arată că unei probleme 1-a fost dat 
un răspuns exact, rapid şi complet. Visele uitate lasă să se presupună că 
tonul lor afectiv este puternic în faţa unei rațiuni practice la fel de 
puternică, pentru a cărei reuşită eludare trebuie pulverizat materialul 
ideatic, aşa încât să rămână numai emoția şi atitudinea. Constatăm că 
visele anxioase reflectă extrem de frecvent neliniştea înaintea unei 
înfrângeri şi că visele plăcute reflectă un viguros Fa" sau contrastul 
cu situaţia prezentă, provocând astfel sentimente de aversiune mai 
puternice. Visele în care apare un mort lasă să se înţeleagă ideea, care 
desigur trebuie confirmată şi de alte forme de expresie, că autorul visului 

încă nu l-a îngropat definitiv pe acel mort şi că încă se mai află sub 
influenţa sa. Visele axate pe cădere, desigur cele mai frecvente din toate, 
arată prudenţa anxioasă a individului, teama sa de a-şi pierde sentimentul 
valorii personale, dar în acelaşi timp, prin reprezentare spaţială, arată că 
autorul visului are iluzia de a ocupa un loc aus Visele axate pe zbor 
semnifică la oamenii ambiţioşi strădania către superioritate, aspiraţia de a 
realiza ceva care să-i situeze deasupra celorlalți oameni. Nu rareori aceste 
vise se asociază cu acelea axate pe cădere, ca un avertisment cu privire la 
o aspirație ambițioasă şi riscantă. Visarea unei aterizări fericite, în cadrul 
unui vis axat pe cădere, se exprimă adesea nu ideatic, ci pe plan afectiv, 
de cele mai multe ori ca sentiment de securitate, dacă nu ca sentiment de 
predestinare (Prădestinationsgefiihl), potrivit căruia individul este 
asigurat că nimic rău nu 1 se mai poate întâmpla. A visa că pierzi un tren, 
o ocazie, traduce în general o trăsătură de caracter exprimată prin 
sustragerea de la o înfrângere temută, prin sosirea mai târziu sau prin 
scăparea ocaziei. Visele care te arată dezbrăcat, asociate cu spaima în faţa 
acestei situaţii, pot fi în general reduse la teama de a nu-ţi fi date în vileag 
nişte cusururi. 

Adesea în vise capătă expresie înclinații motorii, vizuale şi 
acustice, dar întotdeauna în legătură cu atitudinea față de o problemă 
dată, a cărei rezolvare, în unele cazuri, rare, poate fi chiar facilitată, cum 
arată o serie de exemple. Rolul de spectator al celui care visează dă de 
înțeles cu o anumită certitudine că şi în viaţă individul se mulţumeşte cu 
rolul de spectator. 

Visele sexuale dau loc clar la diferite explicaţii, ba cu privire la 
antrenamentul relativ slab în materie de contacte sexuale, ba cu privire la 
retragerea de la partener şi limitarea la sine însuşi. în visele axate pe 
homosexualitate este vorba de antrenamentul împotriva sexului opus şi nu 
de vreo înclinație ereditară, cum am şi subliniat destul de insistent. Visele 
care aduc în prim-plan scene de cruzime, în care individul care visează 
joacă un rol activ, tălmăcesc furia şi setea de răzbunare, ca şi visele axate 
pe pângărire. Frecventele vise ale enureticilor, care se văd urinând la 
locul nimerit, le facilitează acestora într-un mod laş acuzaţia şi 
răzbunarea împotriva unui sentiment de umilință. în scrierile mele se 
găsesc o mulţime de exemple de vise interpretate, ceea ce mă scuteşte aici 
de a da exemple concrete. Spre a ilustra relația cu stilul de viaţă, voi 
comenta visul care urmează: 

Un bărbat, tată a doi copii, trăia în discordie cu soția sa, despre care 
el ştia că nu se măritase din dragoste. El fusese inițial un copil răsfățat, 
„detronat" mai târziu de un alt copil, dar într-o şcoală cu regim disciplinar 
sever învățase să-şi stăpânească accesele de furie în aşa măsură încât 
adesea, în situaţii defavorabile, căuta să se reconcilieze cu adversarii, 
ceea ce, se înțelege, rareori izbutea. Atitudinea faţă de soția sa era un 

amestec de expectativă, de încercări de a crea o atmosferă de afecţiune şi 
de încredere reciprocă, laolaltă cu izbucniri de irascibilitate, caz în care 
cădea pradă sentimentului de inferioritate şi părea cu totul neajutorat. în 
fața acestei situații femeia rămânea cu totul perplexă. Bărbatul se ataşase 
de cei doi băieți ai săi, pe care îi iubea nespus şi care, la rândul lor, îl 
iubeau şi ei, în timp ce mama, cu sângele ei rece, fireşte că nu putea 
rivaliza cu bărbatul în dragostea pentru copii şi pierdea din ce în ce mai 
mult contactul cu ei. Bărbatului lucrul acesta îi apărea ca o neglijare a 
copiilor şi adesea îi făcea reproşuri pe această temă. Relaţiile conjugale s- 
au înrăutățit şi ambii soți erau decişi să împiedice naşterea altor copii. 
Astfel s-au înfruntat multă vreme cei doi parteneri: bărbatul, care nu 
recunoştea în dragoste decât sentimentele puternice şi care se socotea 
frustrat în drepturile sale, şi femeia, cu încercările ei nevolnice de a 
menţine căsnicia, frigidă şi, în virtutea stilului ei de viață, fără dorința de 
afecțiune pentru bărbat şi copii. într-o noapte el a visat corpuri de femei 
însângerate, aruncate încolo şi încoace, fără nici un scrupul. Convorbirea 
avută cu el a dus la evocarea unei scene pe care o văzuse într-o sală de 
disecție, unde îl dusese un prieten, student în medicină. Dar este lesne de 
văzut, fapt confirmat de bărbatul respectiv, că el fusese îngrozit de actul 
naşterii, la care asistase în două rânduri. Interpretarea visului ne stă la 
îndemână: „Nu mai vreau să văd o a treia naştere la soția mea". 

Un alt vis: „Era ca şi cum pornisem în căutarea celui de al treilea 
copil al meu, care se pierduse sau care fusese răpit. Eram extraordinar de 
înspăimântat. Toate încercările mele disperate de a-l găsi au rămas 
zadarnice". Deoarece bărbatul nu avea decât doi copii, este clar că el era 
în permanență neliniştit cu privire la posibilitatea naşterii unui al treilea 
copil, care s-ar fi găsit în mare pericol, dată fiind incapacitatea femeii de 
a se îngriji de copii. Visul a avut loc la scurt timp după răpirea copilului 
lui Lindbergh!" şi demonstrează problema şocului exogen în raport cu 
stilul de viață şi cu concepția pacientului: ruperea relațiilor cu un om 
lipsit de afecţiune şi, ca parte a acestei intenții, hotărârea de a nu mai avea 
alți copii, sub forma invocării exagerate a nepăsării femeii; dar, ca şi în 
primul vis, este străvezie spaima în fața actului naşterii. 

Pacientul venise la tratament pentru impotenţă. Alte simptoame ne 
duc în copilăria sa, când el învățase ca, în caz de umilire, după repetate şi 
stăruitoare încercări de conciliere cu persoana crezută indiferentă, să o 
respingă, şi când, de asemenea, găsea insuportabil faptul că mama sa 
dăduse naştere unui nou copil. Participarea decisivă a stilului său de viață 
la toate aceste manifestări, selectarea anumitor imagini, autoiluzionarea şi 
autointoxicarea cu alegorii, foarte îndepărtate de rațiunea practică şi 
conferindu-i stilului său de viață o nouă energie, retragerea din fața 
problemelor de viață ca urmare a permanentului efect de şoc, obținut mai 
degrabă prin deducție decât în sensul bunului-simţ, rezolvarea pe 

jumătate a problemei, în concordanţă cu moliciunea acestui bărbat, toate 
acestea sunt lucruri evidente şi interdependente. 

Dacă ar fi să mă pronunt pe scurt cu privire la ceea ce Freud descrie 
drept simbolistica visului, aş spune următoarele, în lumina experienţei 
mele: este adevărat că dintotdeauna oamenii au înclinația de a compara în 
glumă fenomenele şi obiectele sexuale — şi nu numai pe acestea — cu 
fapte din viața practică. Lucrul acesta se întâmplă, desigur, la bodegă, 
unde întotdeauna se spun vorbe necuviincioase. Tentaţia de a proceda în 
felul acesta constă în mare parte, pe lângă tendinţa de a umili, de a debita 
cuvinte de duh şi de a se lăuda, în spaţiul pe care simbolul îl oferă 
ridicării tonusului emoţional. Nu trebuie să fii prea inteligent ca să 
înţelegi aceste simboluri uzuale în folclor şi în şlagărele bulevardiere. 
Desigur că este mai important de precizat că ele apar în vise, în scopuri 
care rămân a fi descoperite. Este meritul lui Freud de a fi atras atenţia 
asupra acestui fapt. Dar să reduci la simboluri sexuale tot ceea ce nu 
înţelegi, pentru ca apoi să spui că totul provine din libidoul sexual, este 
un mod de a proceda care nu rezistă unei critici raționale. Chiar şi aşa- 
numitele „experienţe demonstrative" cu persoane hipnotizate, cărora li s-a 
sugerat să viseze scene sexuale şi din ale căror comunicări se descoperă 
apoi că şi aceste persoane au visat prin prisma simbolurilor lui Freud, 
sunt dovezi cu totul insuficiente. Alegerea de simboluri obişnuite în locul 
expresiilor sexuale fără perdea demonstrează cel mult un sentiment 
natural de pudoare. Să adăugăm că i-ar fi greu astăzi unui discipol al lui 
Freud să găsească pentru asemenea experimente pe cineva care să nu aibă 
cunoştinţă de teoriile acestuia. Facem totală abstracție de faptul că 
„simbolistica freudiană" a îmbogățit foarte mult vocabularul poporului şi 
că a distrus cu totul spontaneitatea în examinarea unor lucruri de altfel 
inofensive. Adesea se poate observa că bolnavi care au urmat în prealabil 
un tratament psihanalitic fac în mare măsură uz, în visele lor, de 
simbolistica freudiană. Contestarea mea ar fi şi mai dură dacă eu aş crede, 
ca Freud, în telepatie şi aş putea să admit, cum au făcut-o precursorii săi 
superficiali, că transmiterea de idei are loc ca o emisiune radiofonică. 
Acest contraargument rămâne, aşadar, pentru mine suspendat. 


NOTE 


! „als seelische Bewegung genommen", în textul original. (Nota 
trad.) 
? Transparentă luare de poziţie, cam expeditivă, împotriva 
concepției lui Freud. (Nota trad.) 
3 „der sich entspinnende seelische Bewegungsvorgang", în textul 
original. (Nota trad.). 

* Cât de nedrept este Alfred Adler ori de câte ori trece cu o anumită 
trufie peste concepția profund ştiinţifică a lui Pavlov, din care totuşi el se 
inspiră în mod esenţial, ne convingem parcurgând cu atenţie fie şi numai 
următorul text din opera genialului fiziolog rus: „Omul reprezintă desigur 
un Sistem (sau mai bine zis o maşină), şi ca orice alt sistem din natură, el 
este supus legilor ei inevitabile şi unitare; considerat însă prin prisma 
cunoştinţelor noastre ştiinţifice actuale, acest sistem se prezintă unic în 
ce priveşte capacitatea desăvârşită de autoreglare. Cunoaştem suficiente 
maşini create de mâna omului, cu variate proprietăţi de autoreglare. Din 
acest punct de vedere metoda folosită în studiul omului considerat drept 
sistem este aceeaşi ca şi pentru oricare alt sistem, adică: descompunerea 
în părţi, studiul rolului fiecărei părți, studiul legăturii dintre părţi, studiul 
corelaţiei cu mediul înconjurător şi, în cele din urmă, pe baza tuturor 
acestor date, cunoaşterea acestui sistem şi dirijarea lui, dacă ea stă în 
puterile omului. Sistemul nostru este însă prin excelență dotat cu 
capacitățile de autoreglare, de autosusţinere, de restabilire, de reparare 
şi chiar de perfecţionare. Impresia principală cea mai puternică şi care 
rămâne constantă după ce se studiază activitatea nervoasă superioară 
prin metoda noastră, este plasticitatea excepțională a acestei activități şi 
posibilităţile ei uriaşe: nimic nu rămâne imobil, nemaleabil, totul poate fi 
realizat, totul poate fi modificat în bine, sub rezerva creării condițiilor 
corespunzătoare./ Cât de discordantă şi înspăimântătoare ne apare la 
prima vedere această paralelă între sistem (maşină) şi om cu toate 
idealurile, năzuinţele şi realizările sale! în ce măsură însă corespunde ea 
realităţii? Considerat prin prisma evoluţiei, nu reprezintă oare omul o 
realizare supremă a naturii, întruchiparea supremă a resurselor ei 
nelimitate, o afirmare a legilor ei puternice rămase încă necunoscute? 
Nu sunt oare toate acestea suficiente pentru demnitatea omului, pentru a- 
i oferi satisfacția cea mai înaltă? În realitate, toate rămân ca şi în cazul 
în care am admite ideea despre libertatea voinţei, cu responsablitatea ei 
personală, socială şi de stat: ne rămâne posibilitatea şi deci obligația de 
a ne cunoaşte şi de a ne menţine la înălțimea resurselor noastre, 
folosindu-ne de această cunoaştere. Nu reprezintă oare obligaţiile şi 
cerințele sociale şi de stat acele condiții care, impuse sistemului nostru, 
trebuie să determine în acesta reacţii corespunzătoare, în vederea unității 
şi perfecţionării sistemului?" (|. P. Pavlov, „Un fiziolog răspunde 
psihologilor”, în Opere alese, voi. II, Editura Academiei Republicii 
Populare Române, Bucureşti, 1951, pp. 162-163. (Nota trad.) 

` Temă care l-a obsedat pe Goethe, dar şi pe mai toţi marii poeți ai 
lumii. (Nota trad.) 

"A se vedea A. Adler, Studie über Minderwertigkeit von Organen. 

7 Efectul dezastruos asupra copiilor al unor astfel de povestiri, fie 
ele şi capodopere ale literaturii universale, a fost în mod realist reflectat 

îndeosebi de Paul Bourget, în romanul Discipolul (traducere de Leonard 
Gavriliu, Editura Științifică, Bucureşti, 1955). (Nota trad.) 

5 „ein tatsăchliches Schwăchegefiihl", în textul original. (Nota 
trad.) 

? Adesea auzim exprimat regretul că nu ştiu cine nu a avut un alt 
tată, o altă mamă, alți părinți, ceea ce, din punct de vedere biologic, 
constituie o imposibilitate absolută. Un copil dat are părinții pe care îi are 
şi fără de care el nu ar fi existat. Alți părinți, De şi numai prin substituirea 
unuia singur dintre părinți, înseamnă un cu totul alt copil. (Nota trad.) 

10 Să amintim, în acest context, concepţia lui Lucian Blaga, potrivit 
căreia — stilul» metaforei naşte din categoriile abisale, ce se imprimă 
oricărei plăsmuiri a spiritului uman, oricărei creaţii de cultură, din 
adâncurile inconştientului" (Lucian Blaga, Trilogia culturii. Cuvânt 
înainte de Dumitru Ghişe, Editura pentru Literatura Universală, 
Bucureşti, 1969, p. 289). (Nota trad.) 

IT Praxis und Theorie der Individualpsychologie. 

12 „wird sein Wissen um die nächsten Dinge Varstandnis", în textul 
original. (Nota trad.) 

5 în limba latină, în textul original = să se facă, de la biblicul Fiat 
Lux (= Să se facă lumină). (Nota trad.) 

14 Cazul acesta, puternic „mediatizat" în acel timp, a preocupat 
intens opinia publică mondială. (Nota trad.) 

15. SENSUL VIEŢII 


Problema sensului vieţii are valoare şi semnificaţie numai dacă o 
privim în cadrul sistemului relational Om-Cosmos. Este în acest caz lesne 
de văzut că, în această relaţie, Cosmosul posedă o putere modelatoare 
(eine formende Kraft). Cosmosul este, ca să spunem aşa, tatăl tuturor 
vieţuitoarelor. lar întreaga viaţă este de conceput ca o luptă perpetuă de 
satisfacere a cerinţelor Cosmosului. Nu ca şi cum ar exista o impulsie 
(Trieb) care mai târziu în viaţă ar fi în stare să ducă totul la final şi care 
nu trebuie decât să se desfăşoare, ci ceva înnăscut ce aparţine vieţii, o 
năzuinţă, un imbold, o dezvoltare de la sine, un Ceva (ein Etwas) fără de 
care viața nu poate fi nicidecum reprezentată. Viaţa înseamnă a se 
dezvolta de la sine. Spiritul uman este din cale afară de obişnuit să 
închidă într-o formă toate cele ce curg, să ia în considerare nu mişcarea, 
ci mişcarea încremenită, mişcarea care a devenit formă. Noi, protagoniștii 
psihologiei individuale!, suntem dintotdeauna preocupaţi de a dizolva în 
mişcare ceea ce sesizăm ca formă. Ştie oricine că omul cu tot ceea ce el 
are se trage dintr-o celulă; ar trebui însă să se înţeleagă cum se cuvine şi 
faptul că această celulă conţine de asemenea fermenţii dezvoltării. Modul 
în care a apărut viaţa pe pământ este o chestiune problematică, a cărei 
rezolvare definitivă poate că nu o vom găsi niciodată. 

Dezvoltarea fiinţei vii dintr-o infimă unitate vie nu poate avea loc 
decât prin consimțământul influențelor cosmice. Aşa cum a făcut-o 
Smuts, în genialul său eseu”, am putea să presupunem că există viaţă şi în 
materia moartă, o concepție care ne este sugerată insistent de fizica 
modernă, care ne arată cum electronii se mişcă în jurul protonului. Nu 
ştiu dacă această concepţie se va menţine în viitor; cert este că noţiunea 
noastră privind viața nu mai poate fi pusă la îndoială, anume că ea este 
simultan mişcare, mişcare care urmăreşte autoconservarea, înmulţirea, 
contactul cu lumea exterioară, un contact victorios, pentru ca viaţa să nu 
se stingă. în lumina aprinsă de Darwin, avem în vedere selecția tuturor 
celor care s-au putut adapta la cerințele lumii exterioare. Concepţia lui 
Lamarck, care este încă şi mai apropiată de a noastră, ne face să 
înțelegem puterea creatoare ancorată în orice ființă vie. Faptul universal 
al evoluţiei creatoare a tuturor vieţuitoarelor ne poate lămuri că direcția 
dezvoltării la fiecare specie are un ţel, țelul perfecțiunii, al adaptării 
active la cerinţele cosmice. 

La această cale a dezvoltării, a unei adaptări permanente şi active la 
cerinţele lumii exterioare trebuie să ne referim dacă vrem să înțelegem în 
ce direcție se mişcă viaţa. Trebuie să avem în vedere că este vorba aici de 
ceva primordial, de ceva care îi este inerent vieţii încă de la originile sale. 

Este vorba întotdeauna de a deveni învingător, de conservarea individului, 
a rasei umane, de stabilirea unei relaţii favorabile între individ şi lumea 
exterioară. Această constrângere, de realizare a unei mai bune adaptări, 
nu poate avea niciodată sfârşit. Aceste idei le-am dezvoltat încă în anul 
1902? şi am arătat clar că eşecul acestei adaptări active stă sub 
ameninţarea permanentă a acestui „adevăr” şi că dispariţia de popoare, 
familii, specii de animale şi plante este de atribuit eșecului adaptării 
active. 

Vorbesc de adaptarea activă şi elimin de aici fantazarea care vede 
această adaptare legată de situaţia prezentă sau de pieirea întregii vieți. 
Este vorba mai degrabă de o adaptare sub specie aetemitatis, deoarece 
este „justă" numai acea dezvoltare corporală şi psihică care poate să 
treacă drept „justă" pentru viitorul cel mai îndepărtat. în afară de aceasta, 
noţiunea de adaptare activă înseamnă că atât corpul cât şi spiritul, precum 
şi întregul domeniu organizat al vieţii“ trebuie să tindă la această ultimă 
adaptare, care este stăpânirea tuturor prin avantajele şi dezavantajele 
instituite de Cosmos. Aparentele compromisuri care persistă, poate, 
pentru o vreme, sucombă în cele din urmă, strivite de adevăr. 

Ne găsim în mijlocul torentului evoluţiei, dar îl observăm tot atât 
de puţin ca şi rotația pământului. în această conexiune cosmică, unde 
viața individului este parte, tendinţa de asimilare victorioasă la lumea 
exterioară este o condiție. Chiar dacă cineva ar vrea să pună la îndoială 
faptul că încă de la începutul vieţii a existat aspirația către perfecțiune, 
parcursul miliardelor de ani ne arată clar că azi aspiraţia către perfecțiune 
este o realitate ereditară, care există în orice om. Această consideraţie ne 
poate arăta şi altceva. Nimeni dintre noi nu ştie cu adevărat care este 
singura cale justă de urmat. Umanitatea a făcut repetate încercări de a-şi 
reprezenta acest ţel final al dezvoltării umane. Că infinitul Cosmos ar 
trebui să aibă un interes în menţinerea vieții abia dacă este mai mult decât 
o dorință deşartă, dar care îşi poate găsi (şi şi-a şi găsit) utilizarea ca atare 
în religie, în morală şi etică, în calitate de forță motrice a promovării 
binelui obştesc al umanităţii. De asemenea, adorarea unui fetiş, a unei 
şopârle, a unui falus ca fetiş într-un trib preistoric nu ni se pare justificată 
din punct de vedere ştiinţific. Dar nu trebuie să trecem cu vederea modul 
în care această concepţie despre viaţă, primitivă, a favorizat viaţa în 
comun a umanității, sentimentul de comuniune socială, prin faptul că 
oricine se afla sub vraja aceleiaşi pasiuni religioase era privit ca frate, ca 
tabu şi era pus sub protecția marelui trib. 

Suprema reprezentare dobândită până azi din această înălțare ideală 
a umanităţii este noţiunea de Dumnezeu”. Este în afară de orice îndoială 
faptul că noțiunea de Dumnezeu include în sine, realmente ca pe un tel, 
acea mişcare către perfecțiune şi că nostalgiei obscure a omului de a 
atinge perfecțiunea îi corespunde cel mai bine, drept ţel concret al 

perfecțiunii. Ce-i drept, mi se pare că fiecare om şi-l reprezintă altfel pe 
Dumnezeu. Există desigur reprezentări care de la bun început nu sunt la 
înălțimea acestui principiu al perfecțiunii, dar, în fața versiunii sale celei 
mai pure, putem spune: iată varianta concretă reuşită a ţelului 
perfecțiunii. Puterea originară, care a fost atât de activă în stabilirea 
țelurilor religioase orientative şi care trebuie să conducă la coeziunea 
umanității nu a fost alta decât sentimentul de comuniune socială care este 
de considerat ca o cucerire a evoluţiei efortului progresiv în torentul 
evoluției. Fireşte că s-au făcut o mulţime de încercări pentru ca oamenii 
să-şi reprezinte acest ţel al perfecțiunii. Noi, cei inițiați în psihologia 
individuală, îndeosebi cei care suntem şi medici şi care avem de-a face cu 
oameni care trăiesc eşecuri, cu oameni care se îmbolnăvesc de nevroză, 
de psihoză, cu delincvenţi, cu alcoolici etc., vedem şi la ei acest ţel al 
superiorității, dar dirijat într-o direcție care contrazice rațiunea în aşa 
măsură încât nu putem recunoaşte aici, cum era de aşteptat, un ţel al 
perfecțiunii. Dacă cineva, de exemplu, încearcă să-şi concretizeze acest 
țel de a-i domina pe ceilalți, atunci un asemenea ţel al perfecțiunii ni se 
pare incapabil să dirijeze indivizii şi masele, pentru că nu fiecare şi-ar 
putea fixa ca datorie acest ţel al perfecțiunii, cât timp ar fi silit să intre în 
contradicție cu cerința imperioasă a evoluţiei, să violeze realitatea şi să se 
apere înfricoşat împotriva adevărului şi a partizanilor acestuia. Dacă 
întâlnim oameni care şi-au fixat drept ţel al perfecțiunii să se bizuie pe 
alții, atunci şi acest ţel al perfecțiunii ni se pare că vine în contradicţie cu 
rațiunea. Dacă cineva îşi fixează drept ţel de perfecțiune să lase 
nerezolvate problemele vieţii, pentru ca astfel să nu aibă de suferit certe 
înfrângeri, care ar fi contrare ţelului perfecțiunii, nouă ni se pare că şi 
acest ţel este impropriu, cu toate că multora li se pare acceptabil. 

Dacă ne lărgim perspectiva şi punem întrebarea: Ce se întâmplă cu 
acele vietăți care şi-au fixat un ţel al perfecțiunii injust, a căror adaptare 
activă este nereuşită pentru că au apucat-o pe o cale greşită, dat fiind 
faptul că nu au găsit calea care duce la promovarea obştei? — atunci 
dispariția speciilor, raselor, triburilor, familiilor şi a mii de indivizi izolaţi, 
care au făcut degeaba umbră pământului, ne învaţă cât este de necesar 
pentru individ să găsească o cale oarecum justă către țelul unei 
desăvârşiri. Este evident că şi în zilele noastre țelul perfecțiunii orientează 
dezvoltarea întregii personalităţi a individului, toate mişcările de expresie 
(alle Ausdrucksbewegungen), felul de a vedea, de a gândi, de a simți, 
concepția despre lume şi viață. Este de asemenea clar pentru orice inițiat 
în psihologia individuală că o orientare care se îndepărtează de adevăr 
antrenează în mod necesar prejudicierea individului respectiv, dacă nu 
chiar pieirea sa. Ar fi cu adevărat o descoperire fericită dacă am şti mai 
multe despre direcţia pe care o avem de urmat, dat fiind faptul că suntem 
totuşi angajaţi în torentul evoluţiei şi trebuie să-i urmăm cursul. Şi în 

această privință psihologia individuală a realizat multe, aşa cum a făcut-o 
prin constatarea tendinței universale către perfecțiune (das allgemeines 
Streben nach Vollkommenheit). Pe baza unei experienţe considerabile, ea 
a dobândit o concepţie care ne permite să înțelegem întrucâtva care este 
direcția către perfecțiunea ideală, stabilind de fapt normele sentimentului 
de comuniune socială. 

Sentimentul de comuniune socială înseamnă înainte de toate o 
aspirație către o formă de colectivitate pe care trebuie să o gândim ca 
eternă, aşa cum ar putea fi gândită dacă umanitatea ar fi atins țelul 
perfecțiunii. Nu este vorba nicidecum de o colectivitate sau societate din 
prezent, nici de instituţii (Formen) politice sau religioase, ci de țelul cel 
mai potrivit al perfecțiunii, care trebuie să fie un ţel al colectivității ideale 
a întregii umanităţi, ultima expresie a evoluţiei. Fireşte că voi fi întrebat 
de unde ştiu eu aceasta. Cu siguranță nu din experienţa nemijlocită şi 
trebuie să admit că au dreptate cei care găsesc în psihologia individuală o 
bucată de metafizică. Pe care unii o laudă, iar alții o dezaprobă. Din 
păcate există mulți oameni care au o concepție greşită despre metafizică 
şi care ar vrea să elimine din viaţa umanităţii tot ceea ce ei nu pot percepe 
direct. Dacă am face lucrul acesta, am anula posibilitățile de dezvoltare 
ale oricărei idei noi. Orice idee nouă se situează dincolo de experienţa 
nemijlocită. Experienţa nemijlocită nu ne oferă niciodată ceva nou, ci 
numai ideea sintetizatoare, care leagă faptele. Fie că o numim speculativă 
sau transcendentală, nu există ştiinţă care să nu fie obligată să conflueze 
în metafizică. Nu văd nici un motiv de a ne teme de metafizică. Ea a 
influenţat în cel mai înalt grad viaţa oamenilor şi dezvoltarea lor. Nu 
suntem în posesia adevărului absolut şi de aceea suntem obligați să 
raționăm asupra viitorului nostru, asupra rezultatului acțiunilor noastre 
etc. Conceptul nostru de sentiment de comuniune socială, ca model 
suprem al umanităţii“, al unei stări în care ne reprezentăm ca soluționate 
toate problemele vieții, toate relaţiile cu lumea exterioară, este un ideal 
înălțător, un țel normativ (ein richtunggebendes Ziel), ţel al desăvârşirii 
care trebuie să poarte în el țelul unei colectivități ideale, deoarece tot ceea 
ce găsim noi valoros în viață, ceea ce există şi dăinuie pentru veşnicie 
este un produs al acestui sentiment de comuniune socială. 

Am descris până aici faptele, efectele şi deficienţele sentimentului 
de comuniune socială din zilele noastre, la individ şi la mase şi, în 
interesul cunoaşterii omului, al caracterologiei, m-am străduit să expun 
experienţa pe care am acumulat-o, să arăt clar care este legea de mişcare a 
individului şi a maselor, precum şi greşelile acestora. în psihologia 
individuală toate faptele de experiență incontestabile sunt privite şi 
interpretate din punctul de vedere al acestei ştiinţe, al cărei sistem 
ştiinţific s-a dezvoltat sub presiunea acestor fapte de experienţă. 
Rezultatele obținute sunt confirmate de concordanța lor reciprocă şi de 

aceea cu bunul-simţ. Tot ceea ce se cere imperios de la o teorie riguros 
ştiinţifică este atins în psihologia individuală: un număr imens de 
experienţe directe, un sistem care ţine seama de toate faptele de 
experienţă şi care nu le contrazice, o capacitate exersată de deducție” în 
concordanță cu bunul-simţ, capacitate în stare să integreze în sistem 
faptele de experienţă. Această capacitate este cu atât mai necesară cu cât 
fiecare caz se prezintă altfel şi se cer mereu noi eforturi pentru o deducție 
măiastră?. Dacă purced acum şi la susţinerea dreptului psihologiei 
individuale de a valora şi ca o concepţie despre lume şi viaţă 
(Weltanschauung), prin faptul că eu o folosesc la înțelegerea sensului 
vieții umane, trebuie pe de altă parte să mă feresc de orice concepție 
morală şi religioasă care se orientează între virtute şi viciu, cu toate că eu 
sunt dintotdeauna convins că atât morala şi religia, cât şi mişcările 
politice au aspirat mereu să se orienteze după sensul vieţii şi s-au 
dezvoltat sub presiunea sentimentului de comuniune socială, ca adevăr 
absolut. Faţă de ele, punctul de vedere al psihologiei individuale este 
determinat de cunoaşterea ştiinţifică, ca şi de încercarea sa de a cunoaşte 
mai profund sentimentul de comuniune socială. lată acest punct de 
vedere: voi considera ca îndreptăţit acel curs al acțiunii a cărui orientare 
face dovada incontestabilă că slujeşte țelul de bunăstare a întregii 
umanități. Voi socoti ca fiind eronat orice curs al acţiunii care contrazice 
acest punct de vedere sau care este impregnat de formula lui Cain: „De ce 
trebuie să-mi iubesc aproapele?" 

Bazându-mă pe constatările făcute anterior, fie-mi permis să 
lămuresc pe scurt faptul că la venirea noastră pe lume găsim doar ceea ce 
străbunii noştri ne-au lăsat drept contribuţie la evoluţie, la dezvoltarea 
superioară a umanităţii. Chiar şi acest fapt ar putea să ne explice cum 
viaţa se rostogoleşte mai departe, cum ne apropiem de o stare care să facă 
posibilă o mai mare contribuţie din parte-ne, o mai mare capacitate de 
cooperare, unde fiecare individ să se reprezinte pe sine, mai mult decât 
până azi, ca parte a întregului, o stare pentru care, fireşte, toate formele 
activităţii noastre sociale sunt încercări şi exersări pregătitoare, în direcția 
instituirii acelei colectivități ideale. Că această operă, adesea mărturie a 
extraordinarei puteri omeneşti, se dovedeşte în multe privinţe ne- 
desăvârşită, ba chiar şi eronată uneori, este un fapt care arată că „adevărul 
absolut" este inaccesibil omului pe drumul său evolutiv, cu toate că 
suntem în stare să ni-l apropiem. Un mare număr de realizări sociale, pe 
de altă parte, nu sunt date decât pentru un anumit timp şi pentru o 
anumită situație, dovedindu-se chiar dăunătoare după o vreme. Ceea ce ne 
poate feri să ne închinăm la o ficţiune dăunătoare, să ne cramponăm de 
schema unei atari ficțiuni, este Steaua Polară a binelui obştei (der 
Leitstern des Wohles der Allegemeinheit), sub a cărei călăuzire devenim 
mai capabili de a găsi drumul cel drept. 

Binele obştei, dezvoltarea superioară a umanităţii se bazează pe 
veşnic nepieitoarele creanţe ale străbunilor noştri. Spiritul lor rămâne 
mereu viu. El este nemuritor, aşa cum alții sunt prin copiii lor. Pe ambele 
se întemeiază dăinuirea genului omenesc. Cunoaşterea sa este superfluă. 
Realitatea contează. Problema drumului just mi se pare rezolvată, cu toate 
că adesea dibuim în întuneric. Nu vrem să tranşăm definitiv chestiunea, ci 
pur şi simplu să spunem că mişcarea individului şi mişcarea masei au 
pentru noi valoare numai dacă creează valori pentru eternitate, pentru 
dezvoltarea superioară a întregii umanități (für die Hoherentwicklung der 
gesamten Menschheit). Pentru a combate această teză nu trebuie să fie 
invocată nici propria prostie, nici aceea a altcuiva. Este de la sine înţeles 
că nu ne aflăm în posesia adevărului, ci că doar ne străduim să-l găsim. 

Încă şi mai elocvente, ca să nu spunem inteligibile, devin aceste 
lucruri dacă ne întrebăm ce s-a întâmplat cu acei oameni care nu au 
contribuit cu nimic la binele obştei. Răspunsul este: ei au dispărut fără 
urmă. Nimic n-a rămas din dânşii, ei prăpădindu-se atât trupeşte cât şi 
sufleteşte. I-a înghițit pământul. Au împărtăşit soarta acelor specii de 
animale dispărute, care nu s-au putut armoniza cu datele cosmice 
(kosmischen Gegebenheiten). Este aici, aşadar, la drept vorbind, o legitate 
cosmică secretă, ca şi cum exigentul Cosmos ar porunci: „Căraţi-vă! Voi 
nu ați înţeles sensul vieţii, nu puteți aspira la viitor!" 

Fără discuţie că este o lege necruțătoare. Comparabilă doar cu 
zeitățile crunte ale popoarelor din vechime şi cu tabuurile care îi 
amenințau cu pieirea pe toţi cei care se ridicau contra colectivităţi. Astfel 
accentul este pus pe durată, pe durata veşnică a contribuţiei oamenilor 
care au realizat ceva pentru obşte. Se înţelege că suntem destul de 
chibzuiți spre a nu pretinde că posedăm cheia care să ne permită să 
spunem exact, pentru fiecare caz în parte, ce contează pentru eternitate şi 
ce nu. Avem convingerea că putem greşi şi că numai o cercetare 
meticuloasă, obiectivă poate decide, iar adesea abia doar cursul lucrurilor. 
Dar poate că am şi făcut un mare pas înainte prin faptul că putem evita 
ceea ce nu este spre binele colectivității. 

Sentimentul nostru de comuniune socială are astăzi o rază mult mai 
mare de acțiune. Fără a-l fi înţeles, noi căutăm, pe căi diferite, adesea 
greşite, în educaţie, în comportamentul individului şi al rasei, în religie, 
ştiinţă şi politică, să stabilim consonanța cu viitoarea bunăstare a 
omenirii. Fireşte că o mai bună percepere a viitoarei armonii o va avea 
acela care posedă un sentiment de comuniune socială optim. în linii mari, 
principiul social şi-a croit drum, cel care se împiedică trebuind să fie 
sprijinit şi nu înghiontit (den Strauchelnden zu stützen und nicht zu 
stürzen). 

Dacă aplicăm concepția noastră la viața culturală de azi şi stăruim 
asupra faptului că copilul şi-a fixat proporția de sentiment de comuniune 

socială, aceasta fiind neschimbată pentru întreaga viață, dacă nu cumva 
intervin ulterior îmbunătăţiri, atunci atenția noastră se îndreaptă spre 
anumite situaţii generale, a căror influenţă poate acţiona dăunător asupra 
dezvoltării sentimentului de comuniune socială infantil. Aşa este războiul 
şi glorificarea sa în învățământul şcolar. Copilul, al cărui sentiment de 
comuniune socială este încă necopt şi slab, se înrolează involuntar într-o 
lume în care este posibil ca oamenii să lupte contra maşinilor şi a gazelor 
toxice, fiind constrânşi să se simtă onorați când omoară pe cât mai mulți 
dintre semenii lor, în mod cert tot atât de valoroşi pentru viitorul omenirii. 
într-o mai mică măsură îşi produce efectul pedeapsa cu moartea, a cărei 
daună asupra sufletului copilului este întrucâtva diminuată de precizarea 
că în acest caz avem de-a face nu cu oameni, ci mai degrabă cu neoameni. 
Trăirea inoportună a problemei morţii poate determina la copilul cu o 
slabă înclinație spre cooperare o oprire intempestivă a dezvoltării 
sentimentului de comuniune socială. De acelaşi pericol sunt amenințate 
fetele cărora un anturaj necugetat le înfăţişează în culori înspăimântătoare 
problemele dragostei, procreației şi naşterii. Problema economică 
nerezolvată apasă extrem de greu asupra sentimentului de comuniune 
socială pe cale de dezvoltare. Sinuciderea, crima, tratamentul nemilos 
aplicat infirmilor, bătrânilor, milogilor, prejudecățile şi tratamentul injust 
aplicat unor persoane, salariați, rase şi comunităţi religioase, maltratarea 
celor slabi şi a copiilor, certurile dintre soți şi încercările de a o pune pe 
femeie într-o situație de inferioritate şi altele şi mai şi, ifosele celor cu 
bani sau cu ascendență nobiliară, spiritul de gaşcă şi influenţa acestuia 
până şi în cele mai înalte cercuri, alături de răsfățul sau neglijarea 
copiilor, pun de timpuriu un punct final dezvoltării întru colaborare şi 
solidaritate umană (Entwicklung zum Mitmenschen). În epoca noastră, în 
afară de necesitatea de a-i stabili copilului locul său în colaborarea 
socială, de ajutor în contracararea acestor pericole este explicarea la timp 
a faptului că până în prezent noi nu am atins decât un nivel relativ scăzut 
al sentimentului de comuniune socială şi că a fi o adevărată ființă umană 
solidară cu semenii (ein richtiger Mitmensch) este a concepe ca pe o 
datorie a sa colaborarea pentru soluţionarea acestor anomalii, spre binele 
obştei, fără a aştepta o dezvoltare mitică a tendinței benefice sau venită 
din partea altora, încercări, întreprinse fie şi cu cele mai bune intenții, de 
a obține dezvoltarea superioară prin intensificarea unor metode malefice, 
cum sunt războiul, pedeapsa cu moartea sau ura rasială şi religioasă 
determină întotdeauna la generaţiile ce vin o prăbuşire a sentimentului de 
comuniune socială şi, în consecință, o agravare vizibilă a celorlalte rele. 
Interesant de constatat este că ele conduc aproape întotdeauna la 
bagatelizarea vieţii, a camaraderiei şi a relaţiilor de dragoste, fapte în care 
se poate percepe clar decăderea sentimentului de comuniune socială. 

Am prezentat în capitolele precedente destule cazuri, pentru a-l 

face pe cititor să înțeleagă că are de-a face cu o explicație ştiinţifică 
atunci când eu subliniez că individul nu poate progresa în dezvoltarea sa 
autentică decât dacă trăieşte şi năzuieşte ca parte a întregului. Obiecţiile 
superficiale ale sistemelor individualiste sunt realmente lipsite de 
importanţă în faţa acestei concepții. Pot însă să merg mai departe, arătând 
cum toate funcțiile noastre sunt în aşa fel calculate încât să nu tulbure 
colectivitatea oamenilor, să-i lege pe indivizi de societate. A privi 
înseamnă a accepta, a fertiliza ceea ce cade pe retină. Văzul nu este pur şi 
simplu un proces fiziologic, el îl arată pe om ca parte a întregului, care 
primeşte şi dă. Prin văz, auz, vorbire noi ne asociem unii cu alții. Omul 
priveşte, ascultă, vorbeşte numai când interesul său este legat de lumea 
exterioară, de ceilalți. Rațiunea sa, bunul său simţ se supun controlului 
semenilor, adevărului absolut şi ţintesc la corectitudinea eternă (ewige 
Richtigkeit). Sentimentele şi concepțiile noastre estetice, care poartă în 
sine poate cea mai mare forță motrice de creaţie, au o valoare eternă 
numai dacă se desfăşoară în torentul evoluţiei întru bunăstarea umanității. 
Toate funcţiile noastre corporale şi sufleteşti sunt dezvoltate corect, 
normal, sănătos în măsura în care poartă în ele suficient sentiment de 
comuniune socială şi sunt apte pentru colaborare. 

Când vorbim de virtute, ne referim la cineva care colaborează, iar 
când vorbim de viciu avem în vedere pe cineva care tulbură colaborarea. 
Aş putea să demonstrez, de asemenea, că tot ce este eşec este eşec pentru 
că tulbură colectivitatea, fie că este vorba de copiii greu educabili, de 
nevrotici, criminali sau sinucigaşi. în toate cazurile vedem că lipseşte 
contribuţia la binele obştei. în toată istoria umanități nu găsim oameni 
izolați. Dezvoltarea umanității a fost posibilă doar pentru că umanitatea a 
fost o colectivitate şi pentru că aspiraţia sa către perfecţiune a năzuit la o 
societate ideală. Lucrul acesta se exprimă în toate mişcările, în toate 
funcțiile unui om, fie că el a găsit sau nu acea direcţie care, în torentul 
evoluției, se caracterizează prin idealul de societate, dat fiind faptul că 
omul este inevitabil călăuzit, stânjenit, pedepsit, lăudat, favorizat de 
idealul de societate, aşa încât fiecare individ nu numai că este responsabil 
de fiecare abatere, ci o şi ispăşeşte. Este o lege dură, de-a dreptul crudă. 
Acei oameni care au şi dezvoltat în ei un puternic sentiment de 
comuniune socială se străduiesc neîncetat să îmblânzească rigorile legii 
pentru acela care calcă greşit, ca şi cum ei ar şti că acesta este un om care 
a rătăcit drumul, din motive pe care abia psihologia individuală este în 
stare să le arate. Dacă omul ar înțelege cum s-a rătăcit, ocolind calea 
evoluției, atunci el ar părăsi drumul greşit şi s-ar alătura obştei. 

Toate problemele vieții umane cer, cum am arătat, capacitate de 
colaborare şi pregătire în acest sens, semne vizibile ale sentimentului de 
comuniune socială. în această dispoziție psihică se includ curajul şi 
fericirea, care altfel nu sunt de găsit. 

Toate trăsăturile de caracter exprimă gradul de sentiment de 
comuniune socială, urmând o anumită linie care, potrivit cu opinia 
individului, conduce la țelul superiorității. Astfel, trăsăturile de caracter 
sunt linii directoare, întreţesute în stilul de viaţă care le-a modelat şi care 
le scoate mereu la lumină. Limbajul nostru este prea sărac pentru a 
exprima cu un singur cuvânt cele mai fine configurații ale vieții psihice, 
cum o facem cu trăsăturile de caracter, trecând cu vederea diversitatea 
care se ascunde sub această expresie. De aceea pentru cei care se agaţă de 
cuvinte licăresc acolo contradicții, aşa încât pentru ei niciodată nu este 
clară unitatea vieții sufleteşti. 

Poate că unii se vor convinge definitiv de faptul simplu că tot ceea 
ce definim noi ca eşec dă la iveală un deficit al sentimentului de 
comuniune socială. Toate rătăcirile copiilor şi adulţilor, toate trăsăturile 
de caracter infecte, manifestate în familie, la şcoală, în viață, în relaţiile 
cu ceilalți, în cadrul profesiunii şi în dragoste îşi arată proveniența din 
deficitul sentimentului de comuniune socială, fiind efemere sau durabile, 
şi unele şi celelalte în mii de variante. 

O mai atentă studiere a vieţii personale şi a vieţii maselor, a 
trecutului cât şi a prezentului ne relevă lupta umanităţii pentru un 
sentiment de comuniune socială mai puternic. Este greu de trecut cu 
vederea peste faptul că umanitatea este conştientă de lucrul acesta şi 
pătrunsă de importanţa lui. Necazurile din prezent îşi au originea în 
deficienţele educaţiei sociale”. Ceea ce ne impulsionează să ajungem pe o 
treaptă mai înaltă, să ne eliberăm de eşecurile vieții noastre publice şi ale 
propriei noastre personalități este sentimentul de comuniune socială 
sugrumat. El trăieşte în noi şi caută să răzbată la lumină, părând a nu fi 
îndeajuns de puternic spre a se afirma, în pofida tuturor piedicilor. 
Suntem îndreptățiți să sperăm că mult mai târziu, când omenirea îşi va 
acorda destul răgaz pentru aceasta, forţa sentimentului de comuniune 
socială va triumfa împotriva tuturor piedicilor din afară. Atunci omul îşi 
va manifesta sentimentul de comuniune socială aşa cum respiră. Până 
atunci nu ne rămâne nimic altceva de făcut decât să înţelegem acest curs 
necesar al lucrurilor şi să fim apostolii acestei concepții. 


NOTE 


! „Wir Individualpsychologen" în textul original. (Nota trad.) 
2 J, Chr. Smuts, Wholeness and Evolution, London. 
3 A se vedea A. Adler, Heilen und Bilden. 
+ „die ganze Organisation des Lebens", în textul original. (Nota 
trad.) 
5 A se vedea E. Jahn şi A. Adler, Religion undindividuapsychologie. 

€ „als der letzten Form der Menschheit", în textul original. (Nota 
trad.) 
7 trainierte Fähigkeit des Erratens", în textul original. (Nota trad.) 
5 „des künstlerischen Erratens", în textul original. (Nota trad.) 
? „aus dem Mangel sozialer Durchbildung", în textul original. 


(Nota trad.) 


Anexă 

FUNCȚIA CONSILIERULUI 


Concepţia noastră fundamentală cu privire la unitatea stilului de 
viață modelat în prima copilărie, concepție de care am fost conştient încă 
de la începutul activității mele, fără a-i fi pătruns importanța, m-a 
autorizat de la bun început să admit că, din primul moment al apariției 
sale, cel consiliat se prezintă ca personalitate ce este, fără ca el să o ştie. 
Consultaţia este pentru pacient o problemă socială. Orice întâlnire a unui 
om cu altul este o astfel de problemă. De aceea fiecare se va prezenta în 
lumina legii sale de mişcare. Expertul, adesea de la prima privire, poate 
spune ceva despre sentimentul de comuniune socială al celuilalt. 
Prefăcătoria nu ajută prea mult în fața unui specialist în psihologie 
individuală experimentat. Pacientul aşteaptă de la consilier un generos 
sentiment de comuniune socială. Experienţa ne-a arătat că nu trebuie să 
ne aşteptăm la prea mult interes social din partea pacientului şi că nici nu- 
i putem cere lucrul acesta. Din această perspectivă, ne vom sprijini în 
principal pe două situații. Prima este aceea că, în general, sentimentul de 
comuniune socială nu este prea ridicat, iar a doua că de cele mai multe ori 
avem de-a face cu copii răsfățaţi, care nici mai târziu nu scapă de lumea 
lor fictivă. Nu trebuie să ne mire deloc faptul că mulţi dintre cititori au 
pus, fără a se cutremura, întrebarea: „De ce trebuie să-mi iubesc 
aproapele?" La urma urmei, Cain a pus o întrebare asemănătoare. 

Privirea, alura, modul ferm sau molâu de a se prezenta pot da de 
gol multe trăsături. Dacă ne facem o regulă din a-i repartiza pacientului 
un loc determinat, un divan de pildă, stabilindu-i un orar stricti, o 
mulțime de lucruri ne vor scăpa. Chiar prima întâlnire trebuie să fie un 
examen de o totală spontaneitate şi simplitate. Până şi felul de a strânge 
mâna ne poate atrage atenția asupra unei anumite probleme. Adesea 
vedem că oamenii care au fost răsfățaţi se reazemă cu plăcere de ceva, pe 
când copiii nu se dezlipesc de mama care îi însoţeşte. Dar, ca toate cele 
care presupun capacitatea de deducție a unei probleme, şi în aceste cazuri 
vom lăsa de-o parte regulile rigide şi vom proceda la o verificare a ceea 
ce este de preferat să ținem pentru noi, pentru ca mai târziu să folosim 
într-o formă inteligibilă, adecvată, fără a leza sensibilitatea pacientului, 
întotdeauna gata să se manifeste. Pacientului nu trebuie să-i indicăm un 
loc determinat, ci să-l invităm să şadă oriunde pofteşte. Distanţa față de 
medic sau consilier trădează — îndeosebi la şcolari — mult din modul de 
a fi al pacienţilor. Important este, apoi, ca în cadrul unor asemenea 
consultaţii şi chiar în societate să interzicem sever mult răspândita „Aha- 
psihologie”? şi la început să evităm răspunsurile stricte date celor 

consiliați cât şi rudelor acestora. Specialistul în psihologie individuală, 
făcând abstracție de deducție, pe care n-o poate transfera altora, nu 
trebuie să uite că el trebuie să-şi demonstreze concluziile. Nu trebuie să 
adoptăm o atitudine critică faţă de părinţii şi rudele celui care ne solicită 
sfatul, cu atât mai mult când cazul este socotit tratabil şi nu pierdut, chiar 
dacă nu suntem dispuşi să-l preluăm, în afară de anumite împrejurări 
deosebite când, într-un caz absolut fără speranță, se impune să spunem 
adevărul. Văd un avantaj în faptul de a nu întrerupe mişcările unui 
pacient. El se poate ridica, poate umbla, poate fuma, cum îi este voia. Le- 
am dat uneori pacienților mei chiar posibilitatea de a dormi în prezenţa 
mea, când ei mi-au propus lucrul acesta cu scopul de a-mi îngreuna 
sarcina, atitudine care pentru mine era tot atât de clară ca un limbaj, fiind 
ca şi când s-ar fi exprimat prin cuvinte duşmănoase. Privirea piezişă a 
pacientului divulgă clar slaba sa înclinație pentru o strânsă colaborare. 
Bătător la ochi este şi pacientul tăcut sau cel care vorbeşte puţin, cel care 
nu ştie cum să înceapă vorba sau care, dimpotrivă, trăncăneşte de aşa 
manieră încât consilierul nu are cum spune ce are de spus. Spre deosebire 
de  psihoterapeuţi,  practicantul psihologiei individuale (der 
Individualpsychologe) va evita să moţăie sau să ațipească, să caşte, să 
arate lipsă de interes, să folosească cuvinte dure, să dea sfaturi pripite, să 
se erijeze în instanță supremă, să fie nepunctual, să se ia la ceartă sau să 
declare, indiferent de pretext, că însănătoşirea este lipsită de perspectivă. 
în cazurile realmente dificile este recomandabil ca un consilier judicios 
să-şi decline competența şi să-l trimită pe pacient la alţii care, poate, sunt 
mai competenți. Orice tentativă de a se comporta autoritar amplifică 
nereuşita, după cum orice lăudăroşenie dăunează curei. De la bun început 
consilierul trebuie să stabilească limpede că responsabilitatea însănătoşirii 
revine solicitantului consultaţiei, deoarece, aşa cum pe drept cuvânt spune 
un proverb englezesc: „Calul îl poţi duce la apă, dar nu-l poți sili să bea”. 
Trebuie să avem grijă cu stricteţe de a nu privi tratamentul şi 
însănătoşirea ca pe un succes al consilierului (des Beraters), ci ca pe un 
succes al celui consiliat (des Beratenen). Consilierul poate doar să arate 
greşelile, pacientul este acela care trebuie să dea viață adevărului. 
Deoarece în toate cazurile de eşec pe care le-am văzut avem de-a face cu 
o carență în sfera colaborării, trebuie să recurgem la toate mijloacele care 
să favorizeze în primul rând colaborarea pacientului cu consilierul. Este 
la mintea oricui că lucrul acesta nu este posibil decât dacă pacientul se 
simte la medic în apele sale. lată de ce această operă colectivă 
(Gemeinschafisarbeit) are o importanţă extraordinară ca primă încercare 
serioasă, ştiinţifică, de ridicare a nivelului sentimentului de comuniune 
socială. Un lucru, între altele, trebuie neapărat evitat, lucru adesea pretins 
de alţi consilieri în caz de persistenţă a sentimentului de inferioritate şi în 
fața slabei securități a pacientului în compania medicului, anume 

provocarea artificială — prin referiri neîncetate la componentele sexuale 
refulate — a ceea ce Freud a numit transfer pozitiv, procedeu într-adevăr 
cerut de cura psihanalitică, dar care nu face decât să impună o nouă 
sarcină psihoterapeutului, aceea de a face apoi să dispară această stare. 
Dacă pacientul, care aproape întotdeauna este an copil răsfăţat sau un 
adult însetat de răsfăţ, a învăţat să-şi asume întreaga responsabilitate 
pentru comportarea sa, consilierul va putea evita alunecarea în 
promisiunea iluzorie de a-i satisface cu uşurinţă şi imediat dorințele 
nesatisfăcute. Deoarece, în linii mari, celor răsfățați li se pare că orice 
dorință, neîmplinită sau de neîmplinit, este reprimată, aş dori să precizez 
aici încă o dată: psihologia individuală nu pretinde nici o reprimare a 
dorintelor, fie ele îndreptățite sau neîndreptăţite. Ea profesează însă ideea 
că dorințele neîndreptățite trebuie recunoscute ca fiind contrare 
sentimentului de comuniune socială şi că ele pot fi făcute să dispară nu 
prin reprimare, ci printr-un plus de interes social (durch ein Plus an 
sozialen Interesse). 

S-a întâmplat ca o dată să fiu amenințat cu violență de un individ 
debil, care suferea de Dementia praecox şi pe care l-am vindecat total, 
după ce cu trei ani mai înainte un alt medic îl declarase incurabil. Ştiam 
de la bun început că el se aştepta să-l resping şi să-l dau pe uşă afară, aşa 
cum i se întâmpla mereu, încă din copilărie. Timp de trei luni el a venit la 
tratament fără a deschide gura. în măsura în care îi cunoşteam viața, am 
folosit prilejul spre a-i da sfaturi prudente. în tăcerea sa şi în alte atitudini 
asemănătoare am recunoscut tendinţa sa obstrucționistă şi mi-am dat 
seama că mă aflu în fața punctului culminant al acţiunii sale de 
împotrivire atunci când el a ridicat mâna să mă lovească. Am decis, pe 
moment, să nu mă apăr. A urmat un nou atac, în cursul căruia a fost spartă 
o fereastră. Am pansat, în modul cel mai amical cu putință, o mică rană 
sângerândă a pacientului. Nu-i sfătuiesc însă pe prietenii mei să extragă 
vreo regulă din acest caz. Când succesul în vindecarea cazului a fost 
absolut sigur, l-am întrebat pe pacient: „Ce credeţi, cum de am putut noi 
doi reuşi să vă însănătoşim?" Răspunsul primit ar trebui, ce-i drept, să 
producă cea mai mare impresie în toate cercurile interesate şi m-a făcut să 
surâd gândindu-mă la atacurile tuturor acelor psihologi şi psihiatri 
mediocri care se luptă cu morile de vânt. Pacientul mi-a răspuns: „Este 
simplu ca bună ziua: îmi pierdusem întreg curajul de a trăi (Mut zum 
Leben), iar în cursul consfătuirilor noastre l-am regăsit". Cine cunoaşte 
adevărul psihologiei individuale, anume că respectivul curaj este doar o 
latură a sentimentului de comuniune socială, va înţelege transformarea 
acestui bărbat. 

Beneficiarul consultaţiilor de psihologie individuală trebuie să aibă 
în toate împrejurările convingerea că el este absolut liber în raport cu 
tratamentul. îl poate urma sau nu, după cum crede el de cuviinţă. Numai 

că trebuie să ne ferim de a-l face pe pacient să creadă că este suficient să 
înceapă tratamentul pentru a scăpa de simptoame. Rudelor unui epileptic 
li s-a spus, la prima consultaţie, că dacă ele îl vor lăsa singur, bolnavul nu 
va mai avea accese3. Rezultatul a fost că din prima zi el a avut un acces 
puternic pe stradă, soldat cu fractura maxilarului inferior. Un alt caz a 
avut urmări mai puţin tragice. Un tânăr 1-a fost adus unui psihiatru cu 
diagnosticul de cleptomanie şi a plecat de acolo, după prima consultație, 
cu umbrela medicului. 

Aş vrea să mai fac şi o altă recomandare. Consilierul va trebui să se 

angajeze față de pacient că nu va vorbi nimănui despre schimburile de 
idei avute împreună şi va trebui să-şi respecte angajamentul. Dimpotrivă, 
pacientul va fi liber să vorbească despre toate, după cum va crede el de 
cuviință. Desigur că uneori riscăm ca pacientul să facă uz în societate de 
explicaţiile primite, căzând în mrejele „Aha-psihologiei", dar el poate fi 
potolit printr-o discuție amicală. Sau pot avea loc acuzaţii la adresa 
familiei, lucru care de asemenea trebuie prevăzut, spre a-l face dinainte 
pe pacient să înțeleagă că familia sa nu este vinovată decât atâta timp cât 
el o învinovăţeşte prin comportarea sa şi că ea va fi nevinovată chiar din 
momentul în care el se va simţi sănătos. în afară de aceasta, trebuie să i se 
explice pacientului că nu le putem cere membrilor familiei să ştie mai 
multe decât ştie el însuşi şi că pe propria sa răspundere el a folosit 
influenţele anturajului său ca material de construcție pentru a-şi dezvolta 
stilul său de viaţă greşit. Ar fi de asemenea bine să se arate că şi părinții 
săi ar putea să arunce responsabilitatea eventualelor lor greşeli asupra 
părinților lor, care, la rându-le, ar putea-o arunca asupra bunicilor ş.a.m.d. 
Aşadar, nu există o vină în sensul în care o înţelege el. 
Mi se pare important să nu lăsăm să încolțească la consilier ideea că el 
trebuie să se servească de opera psihologiei individuale spre a deveni 
celebru sau spre a se îmbogăţi. Zelul în racolarea de pacienţi aduce numai 
prejudicii. La fel exprimările pline de dispreţ sau de-a dreptul pline de ură 
la adresa altor consilieri. 

lată un exemplu în această privinţă: 

Un bărbat a venit la mine să-l vindec de o astenie nevrotică, care se 
declanşase ca urmare a fricii de eşec. Mi-a mărturisit că îi fusese 
recomandat şi un alt psihiatru, pe care voia să-l consulte. I-am dat adresa 
respectivului. în ziua următoare el a venit la mine şi mi-a povestit cum a 
decurs vizita. După ce i-a luat anamneză, psihiatrul i-a recomandat o cură 
de băi reci. Pacientul i-a replicat că a şi urmat până atunci cinci asemenea 
cure, fără nici un rezultat. Medicul l-a povăţuit să facă şi o a şasea cură, 
într-un stabiliment select, pe care i-l recomanda în mod special. Bolnavul 
i-a mărturisit că deja în două rânduri urmase fără succes hidroterapii şi a 
adăugat că avea intenţia de a apela la tratamentul meu. Psihiatrul a 
protestat, remarcând că dr. Adler nu ar fi făcut decât să-i sugereze ceva. 

Pacientul a replicat: „Poate că îmi va sugera ceva care să mă facă 
sănătos" şi şi-a luat rămas bun. Dacă acel psihiatru nu ar fi fost stăpânit 
de dorinţa de a împiedica recunoaşterea psihologiei individuale, el şi-ar fi 
dat desigur seama că nu-l putea împiedica pe pacient să vină la mine şi ar 
fi înțeles în profunzimea lor reflecțiile juste ale acestuia. Pe prietenii mei 
îi rog însă să se abțină de la observaţii dispreţuitoare în faţa pacienţilor, 
chiar şi atunci când ar fi justificate. Locul de a corecta opiniile greşite şi 
de a promova concepţiile corecte trebuie desigur căutat în câmpul ştiinţei 
şi cu mijloace ştiinţifice. 

Dacă după prima convorbire se face simțită la pacient îndoiala cu 
privire la faptul dacă el trebuie să mai vină la tratament, trebuie să-l lăsăm 
să decidă singur în zilele următoare. Nu este uşor de răspuns la întrebarea 
obişnuită cu privire la durata tratamentului. O găsesc îndreptățită, dat 
fiind faptul că mulți dintre vizitatori au auzit de tratamente care au durat 
până la opt ani şi care s-au dovedit inutile. Un tratament bazat pe 
psihologia individuală ar trebui să demonstreze cel puţin succese parțiale 
vizibile în trei luni, de cele mai multe ori şi mai devreme. Dat fiind faptul 
că succesul depinde de colaborarea pacientului, se procedează corect când 
se spune, spre a se deschide încă de la început o poartă sentimentului de 
comuniune socială, că durata tratamentului depinde de colaborarea 
pacientului şi că medicul, dacă este cu adevărat inițiat în psihologia 
individuală, este gata orientat după o jumătate de oră de consultare, dar că 
el trebuie să aştepte până când şi pacientul şi-a înţeles stilul de viață şi 
greşelile. Oricum, se poate adăuga: „Dacă într-o săptămână sau două nu 
sunteți convins că vă aflați pe calea cea bună, atunci renunţ să vă mai 
tratez”. 

Inevitabila problemă a onorariului creează dificultăți. Am cunoscut 
destui pacienţi ale cărora averi considerabile s-au topit în cure anterioare. 
Ne vom orienta după onorariile uzuale prin partea locului, punând la 
socoteală efortul depus şi timpul consumat, dar, în interesul sentimentului 
de comuniune socială cerut, trebuie să renunțăm la pretenţii nefiresc de 
mari, îndeosebi când acestea pot să le dăuneze pacienţilor. Tratamentul 
gratuit trebuie aplicat cu acea prudenţă care să nu le inspire pacienților 
săraci o lipsă de interes pentru ei. O sumă globală, chiar dacă pare 
avantajoasă, ca şi promisiunea de a plăti după însănătoşire, sunt de 
refuzat, nu pentru că aceasta din urmă pare improbabilă, ci pentru că 
astfel un nou cosiderent este adus în mod artificial în relația medic- 
pacient, îngreuind reuşita. Plata trebuie să se facă săptămânal sau lunar, 
întotdeauna la sfârşitul săptămânii sau lunii. Reclamaţiile de orice fel sau 
aşteptările dăunează  curei. (Chiar şi micile servicii amicale 
(Liebesdienste), pe care nu rareori le propune pacientul însuşi, trebuie 
refuzate, iar cadourile trebuie refuzate cu tact sau acceptarea lor trebuie 
amânată până la vindecarea deplină. în timpul tratamentului nu trebuie să 

aibă loc invitații reciproce sau vizite făcute împreună. Tratamentul 
rudelor sau al cunoscuţilor creează dificultăți, deoarece stă în natura 
lucrurilor ca eventualul sentiment de inferioritate să devină mai apăsător 
în prezenţa unor persoane cunoscute. Chiar consilierul“ simte aversiune în 
fața sentimentului de inferioritate al pacientului şi trebuie să facă tot ce îi 
stă în putință spre a uşura situaţia acestuia. Cine are şansa, ca în 
psihologia individuală, să diagnosticheze doar greşeli şi niciodată defecte 
ereditare, să arate că întotdeauna există posibilități de vindecare şi de 
situare a pacientului pe aceeaşi scară de valori cu oricare altul, insistând 
mereu asupra nivelului scăzut al sentimentului de comuniune socială, 
acela va înţelege de ce psihologia individuală nu întâmpină niciodată 
marea rezistență pe care o întâmpină alte orientări din domeniul 
psihoterapiei. Se va înțelege lesne că tratamentul bazat pe psihologia 
individuală nu duce niciodată la crize şi că dacă un practicant 
incompetent al psihologiei individuale, cum este Kunkel, consideră ca 
fiind inevitabile crizele, zdruncinarea şi zdrobirea pacientului, atunci este 
sigur că toate acestea se întâmplă pentru că, înainte de toate, el le 
provoacă în mod artificial şi inutil. Dacă procedează astfel este poate 
pentru că, în mod eronat, el crede că îi face un serviciu bisericii”. Am 
considerat întotdeauna că este un imens avantaj menținerea tensiunii în 
cursul tratamentului la un nivel cât mai scăzut posibil şi mi-am făcut o 
adevărată metodă din a-i spune mai fiecărui pacient că există situaţii 
amuzante care seamănă întru totul cu propria lor nevroză şi că, prin 
urmare, îşi poate lua nevroza mai puţin în serios decât o face. Criticilor 
prea puţin spirituali trebuie să le iau vorba din gură, adăugând că 
asemenea glume, fireşte, nu trebuie să ducă la reînvierea sentimentului de 
inferioritate (pe care Freud acum îl găseşte ca fiind elucidat). Referiri la 
fabule, la personalități istorice, la citate din poeţi şi filosofi contribuie la 
creşterea încrederii în psihologia individuală şi în concepţiile sale. 

La fiecare convorbire se impune să ne dăm seama dacă pacientul“ 
se găseşte pe calea colaborării. Orice expresie mimică, orice cuvânt, orice 
mărturisire sau reţinere depun mărturie în acest sens. Interpretarea 
temeinică a viselor ne dă de asemenea ocazia să calculăm succesul, 
insuccesul şi gradul de colaborare. Este însă necesară o prudenţă 
deosebită în incitarea pacientului la o prestație oarecare. Dacă vine cumva 
vorba despre aceasta, poziţia noastră trebuie să fie neutră, evident în afară 
de cazul în care este vorba de o întreprindere primejdioasă; încolo, ne 
putem arăta convinşi de reuşită, fără a putea totuşi judeca cu toată 
exactitatea dacă pacientul este deja realmente pregătit pentru aceasta. O 
încurajare, înainte de dobândirea unui sentiment de comuniune socială 
mai puternic, se plăteşte de cele mai multe ori prin întărirea sau prin 
revenirea simptoamelor. 

În ceea ce priveşte problema profesiunii, trebuie să procedăm mai 

energic. Nu în sensul de a cere acceptarea unei anumite profesiuni, ci 
arătând că pacientul este cel mai bine pregătit pentru cutare sau cutare 
meserie şi că acolo va putea să realizeze ceva. Ca în general la fiecare pas 
în tratament, trebuie să menţinem direcția încurajării în sensul convingerii 
psihologiei individuale, conform căreia atât de multe vanități 
neîntemeiate se simt călcate pe coadă, că (exceptând performanțele 
uimitoare, asupra structurii cărora nu putem spune prea multe) „orice om 
poate totul" („jederalles kann"). 

Cât priveşte examinarea copiilor care au nevoie de consiliere, 
consider că este foarte nimerit chestionarul redactat de mine şi de 
colaboratorii mei, pe care îl reproduc la sfârşitul cărții de față. Fireşte că 
nu-l va putea utiliza corect decât acela care dispune de suficientă 
experiență, acela care cunoaşte la precizie concepția îndrăzneață a 
psihologiei individuale şi care are destul exercițiu în ceea ce priveşte 
capacitatea de deducție (Fähigkeit des Erratens). Folosindu-l, va face din 
nou constatarea că întreaga artă a înțelegerii individualității umane constă 
în sesizarea stilului de viață al individului structurat în copilărie, în 
perceperea influențelor care s-au exercitat în perioada structurării acestuia 
şi în a vedea în ce mod acest stil de viață se manifestă în lupta cu 
problemele sociale ale umanităţii. La acest chestionar, elaborat acum 
câțiva ani, este necesar să adăugăm că trebuie stabilit gradul de 
agresivitate, activismul, şi că nu trebuie să uităm că marele număr de 
eşecuri la copii se datorează răsfățului, care întețeşte continuu 
efervescenţa emoţională a copilului şi îl duce mereu în ispită, aşa încât, în 
condițiile unei camaraderii imorale, cu greu poate rezista diferitelor 
tentaţii. 


NOTE 


' Luare de poziţie critică la adresa psihanalizei lui Freud. (Nota 
trad.) 

Denumire caricaturală dată psihologiei formei sau configurației 
(profesată de Wertheimer, Köhler, Koffka), care susținea că maimuţele şi 
copiii cu care se experimenta descopereau subit soluția problemei, ca în 
urma unei miraculoase revelații: „Aha, va să zică aşa!” (Nota trad.) 

"Adler lasă aici impresia că epilepsia ar fi o maladie mintală, un fel 
de nevroză gravă cu putință de vindecat prin metode psihoterapeutice. 
Cum stau lucrurile cu această suferință neuropsihică (de epilepsie au 
pătimit şi un Dostoievski, Flaubert sau Creangă) vedem, de exemplu, din 
cartea lui W. Penfield şi Herbert Jasper, Epilepsy and the Functional 
Anatomy of the Human Brain, Little & Brown, Boston, 1954 (Nota trad.) 

* „der Behandelnde" în textul original. (Nota trad.) 

5 A se vedea E. Jahn şi A. Adler, Religion und Individual- 
psychologie. 
" „der Untersuchte", în textul original. (Nota trad.) 


CHESTIONAR DE PSIHOLOGIE 
INDIVIDUALA PENTRU CUNOAȘTEREA ȘI 

TRATAMENTUL 
COPIILOR GREU EDUCABILI 
(întocmit şi explicitat de Asociaţia internaţională 
pentru 
psihologie individuală) 
În completare - un CHESTIONAR PENTRU 
ADULTI 


1. De când există reclamaţii cu privire la conduita copilului? Care 
era starea fizică şi psihică a copilului în momentul în care eșecurile 
acestuia au devenit evidente? 

Importante sunt: schimbările intervenite în mediu, prima zi de şcoală, 
mutarea de la o şcoală la alta, mutarea într-o altă clasă, nereuşite la 
învățătură, noi prietenii, boli ale copilului şi părinților etc. 

2. S-a observat ceva neobişnuit la copil? Debilitate fizică sau 
psihică?  Laşitate?  Neglijenţa? înclinația pentru viața retrasă? 
Neîndemânare? Gelozie? Are nevoie de ajutor ca să mănânce, să se 
îmbrace, să se spele, să-şi facă patul? Se teme să rămână singur? Se teme 
de întuneric? Este lămurit asupra rolului sexului său? Ce caractere 
sexuale primare, secundare, terțiare are? Ce atitudine are față de sexul 
opus? în ce stadiu se află educaţia sa sexuală? Este copil vitreg? Este 
copil ilegitim? A fost crescut în pensiune? Cum erau părinţii săi adoptivi? 
La ce vârstă a început să vorbească şi să meargă? A întâmpinat dificultăți 
în aceste privințe? Dentiţia s-a dezvoltat normal? Dificultăţi la numărat şi 
calcul aritmetic, la desen, la cântare, la înot? S-a ataşat de o persoană în 
mod exclusiv? De tată? De mamă? De bunici? De guvernantă? 

O atenție deosebită trebuie acordată atitudinii ostile în faţa vieții, 
cauzelor declanşării sentimentului de inferioritate, tendințelor de a ocoli 
dificultățile, de a evita oamenii, precum şi unor trăsături de caracter ca: 
egoismul, sensibilitatea, impacienţa, emotivitatea, lăcomia, prudenţa. 

3. A dat multă bătaie de cap părinţilor? De ce şi de cine se teme cel 
mai mult? Ţipă noaptea în somn? Udă patul? Este dominator? Este 
dominator față de cei puternici sau numai față de cei slabi? A arătat o 
înclinație frapantă de a se culca în patul unuia dintre părinți? Este 
neîndemânatic? Inteligent? A fost tachinat şi ridiculizat peste măsură? 
Arată o preocupare vanitoasă în ceea ce priveşte frizura, îmbrăcămintea, 
încălțămintea? Se scobeşte în nas? îşi roade unghiile? Este lacom la 
mâncare? Fură? Are dificultăți de defecaţie? 

Ne vom clarifica asupra activității mai mult sau mai puţin intense 
a copilului referitor la dobândirea unei poziții prioritare. în afară de 
aceasta, ne vom lămuri dacă încăpățânarea nu l-a împiedicat să-şi 
cultive actele instinctuale (Triebhandlungen). 

4. Şi-a făcut uşor prieteni sau era arțăgos şi maltrata oamenii şi 
animalele? îi plăcea să se asocieze cu fete (băieţi) mai în vârstă sau mai 
putin în vârstă decât el? Avea tendința de a conduce? Sau se ţinea la 
distanță? A fost colecționar? Zgârcit? Avid de bani? 

Toate acestea se referă la capacitatea sa de a stabili contacte şi la 
gradul său de demoralizare. 

5. Cum se prezintă el azi în toate aceste privințe? Cum se comportă 
la şcoală? Merge cu plăcere acolo? întârzie la ore? înainte de a merge la 
şcoală este surescitat? E în criză de timp? îşi pierde cărțile, caietele, 
ghiozdanul? Este surescitat când îşi face temele pentru acasă şi înaintea 
examenelor? Uită să-şi facă temele sau refuză să le facă? îşi risipeşte 
timpul? E leneş? Indolent? Se poate concentra? Tulbură atmosfera de 
lucru din clasă? Care este atitudinea sa faţă de institutor? Critică? 
Arogantă? De nepăsare? Caută să fie ajutat la efectuarea temelor sau 
aşteaptă să fie împins de la spate? Se arată ambițios la gimnastică sau la 
sport? Se crede parțial sau total nedotat? Citeşte mult? Care este lectura 
sa preferată? Este slab la toate materiile de învățământ? 

Aceste întrebări ne permit să ne facem o idee despre pregătirea 
pentru şcoală a copilului şi despre rezultatul experienţei trăite în şcoală. 
Pe lângă acestea, ne arată cum reacționează el în faţa dificultăţilor. 

6. Informaţii exacte cu privire la condițiile de viaţă de acasă, cu 
privire la bolile din familie, alcoolism, tendinţe infracționale, nevroze, 
debilitate, lues, epilepsie, standard de viață. Decese? Ce vârstă avea 
copilul în momentul survenirii unui deces sau altuia? Este copilul orfan 
sau abandonat? Cine domină în familie? Educaţia pe care o primeşte este 
severă, sâcâitoare, edulcorată? Este copilul îngrozit de viață? Cum este 
supravegheat? Părinți vitregi? 

Vedem copilul în situația sa în familie şi putem judeca ce influenţe 
au intervenit în viața lui. 

7. Ce loc ocupă copilul în şirul fraților şi surorilor? Este prim- 
născut, secund, cel mai mic, băiat unic, fată unică? Care sunt rivalitățile? 
Plânge des? Râde malițios? Tinde să-i denigreze neapărat pe ceilalți? 

Întrebări importante pentru caracterologie, lămurindu-ne asupra 
atitudinii copilului faţă de ceilalți. 

8. Ce idei are până acum copilul cu privire la alegerea profesiunii? 
Ce gândeşte despre căsătorie? Care este profesiunea celorlalți membri ai 
familiei? Cum este viaţa conjugală a părinților? 

Facilitează tragerea de concluzii cu privire la curajul copilului şi 
cu privire la încrederea sa în viitor. 

9. Care sunt jocurile preferate? Care sunt poveştile preferate? Care 
sunt personalitățile istorice şi personajele preferate? Se lasă furat de 
imaginaţie? Tulbură cu plăcere jocul altora? Are o judecată lucidă şi 
respinge fantazările? Reverii? 

Aceste întrebări ne dau informaţii cu privire la modelele sale în 
urmărirea superiorității. 

10. Care sunt cele mai vechi amintiri? Are vise de mare efect sau 
repetitive? (zbor, cădere, piedici greu de trecut, pierderea unui tren, 
concurs de alergări, captivitate, vise anxioase). 

Se poate pune în evidenţă tendința de izolare, prudenţa excesivă, ambiția, 
preferința pentru anumite persoane, pasivitatea etc. 

11. În ce privinţe este descurajat copilul? Se simte umilit? 
Reacționează favorabil la dovezile de atenție şi la laudă? Are reprezentări 
superstițioase? Fuge din faţa dificultăților? Se apucă de diferite treburi, ca 
să le părăsească numaidecât? Se îndoieşte de viitorul său? Crede în 
urmările dăunătoare ale eredității? A fost în mod sistematic descurajat de 
către anturajul său? Are o concepţie despre lume şi viaţă pesimistă? 

Aflăm astfel dacă copilul şi-a pierdut sau nu încrederea în sine şi 
dacă se orientează în alte direcții. 

12. Ce obiceiuri rele are? Face grimase? O face pe prostul? Pe 
naivul? Face comicării? 
Încercări prea puțin curajoase de a atrage atenţia asupra sa. 

13. Are defecte de vorbire? Este urât? Bădăran? Are picioare 
strâmbe? Rahitism? Are picioare în X sau în 0? Obezitate? Este prea înalt 
sau prea mic de statură? Are defecte de văz, auz? Alienat mental? Este 
stângaci? Sforăie? Este din cale afară de frumos? 

Avem aici de-a face cu dificultăţi ale vieţii pe care copiii, de ele 
mai multe ori, le supraevaluează, putând astfel ajunge într-o stare 
durabilă de descurajare. O dezvoltare eronată găsim adesea la copiii 
extrem de frumoşi. Ei ajung să creadă că totul li se cuvine şi capot obține 
totul fără efort, fiind lipsiţi astfel de o judicioasă pregătire pentru viaţă. 

14. Vorbeşte copilul pe față de incapacitatea sa, de „dotarea 
deficitară" pentru şcoală, pentru muncă, pentru viaţă? Idei de sinucidere? 
Există o relație temporală între nereuşitele şi erorile sale? (decădere, 
intrarea într-o bandă). Supraestimează succesele aparente? Este servil? O 
face pe sfântul? E revoltat? 

Sunt forme de expresie ale unei descurajări foarte mari. Adesea 
aceasta survine după încercări infructuoase de a realiza progrese, 
eforturi care eşuează din cauza unei atitudini necorespunzătoare, dar şi 
din cauza unei insuficiente înţelegeri din partea anturajului. De aici 
încercarea de a găsi o satisfacție pe un teren de luptă marginal 
(Nebenkriegsschauplatz). 

15. Care sunt performanţele pozitive ale copilului? De tip vizual, 

acustic, motor? 

Informaţii importante, deoarece arată potenţialul copilului în 
materie de interes, înclinații şi pregătire, într-o altă direcţie decât cea 
frecventată până în prezent. 

Pe baza acestor întrebări, care nu trebuie puse una după alta, ci sub 
formă de conversaţie spontană, neşablonată, reuşim să ne facem 
întotdeauna o imagine a personalităţii, care ne permite să înțelegem că, 
fireşte, eşecurile nu sunt îndreptăţite, dar că sunt de înțeles. Greşelile 
descoperite trebuie întotdeauna explicate în mod amical, cu răbdare şi 
fără a se recurge la ameninţări. 


* 


În ceea ce priveşte EŞECURILE ADULȚILOR, s-a dovedit a fi 
valoros următorul chestionar, prin aplicarea căruia un inițiat în psihologie 
individuală va obține, într-o jumătate de oră, o viziune amplă asupra 
stilului de viaţă al individului. 

Informaţiile pe care le cer, desigur nu într-o manieră rigidă, 
prezintă analogie cu anamneză practicată de medici, interpretarea datelor 
făcându-se însă prin prisma psihologiei individuale. 

CHESTIONARUL este aproximativ următorul: 

1. Ce vă face să suferiți? 

2. În ce situaţie v-aţi aflat când aţi observat simptoamele? 

3. În ce situaţie vă găsiţi în prezent? 

4. Ce profesiune aveţi? 

5. Spuneţi-mi ceva despre părinții dumneavoastră, despre 
trăsăturile lor de caracter, starea sănătăţii, eventual despre boala de care 
au murit, despre raporturile dumneavoastră cu ei. 

6. Câţi fraţi şi câte surori aveţi? Al câtelea dintre fraţi sunteţi? Care 
este atitudinea fraților şi surorilor față de dumneavoastră? Ce poziţie 
socială au ei? Sunt şi ei suferinzi? 

7. Care a fost preferatul tatălui? Dar al mamei? Ce educaţie ap 
primit? 

8. întrebări cu privire la semnele de răsfăţ în copilărie (anxietate, 
timiditate, dificultăți în contactarea altora şi în legarea de prietenii, felul 
dumneavoastră de a fi etc.). 

9. Boli în copilărie şi conduita anturajului în aceste cazuri. 

10. Care sunt cele mai vechi amintiri? 

11. De ce vă temeţi sau v-aţi temut cel mai mult? 

12. Ce atitudinea ap avut, în copilărie şi mai târziu, faţă de sexul 

opus? 
13. Ce profesie v-a interesat cel mai mult şi, în cazul în care nu ați 
îmbrăţişat-o, de ce nu aţi reuşit lucrul acesta? 
14. Sunteţi ambițios, hipersensibil, înclinat spre accese de furie, 
pedant, autoritar, timid, nerăbdător? 
15. Cum sunt persoanele din anturajul dumneavoastră actual? 
Țâfnoase, le sare muştarul din orice, afectuoase? 
16. Cum dom") 
17. Ce vise aveţi? (cădere, zbor, vise iterative, profetice, pe tema 
examenelor, pierderea unui tren etc.). 
18. Boli în familie. 


Ajuns aici, aş vrea să le dau cititorilor mei o indicație importantă. 
Cine a citit cartea până aici şi nu a înţeles pe deplin însemnătatea acestor 
întrebări ar trebui să o reia, întrebându-se dacă nu a citit-o fără atenţia 
cuvenită sau — Doamne fereşte! — dacă nu cumva a citit-o în duşmănie. 
Dacă ar fi să explic aici importanţa acestor întrebări pentru intuirea 
structurii stilului de viață, ar trebui să rescriu întreaga carte. Ar fi, însă, 
inechitabil. în consecință, prezentul set de întrebări, precum şi 
chestionarul pentru copii, are valoarea unui test al cărui rezultat este că ne 
arată dacă cititorul a colaborat, dacă — cu alte cuvinte — a agonisit 
suficient sentiment de comuniune socială. Căci principala misiune a 
acestei cărți este nu numai aceea de a-l face pe cititor capabil de a-i 
înțelege pe alţii, ci şi aceea de a-l face să sesizeze importanța 
sentimentului de comuniune socială şi de a-i da viaţă în sine însuşi. 

